(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΝΗ΄

Παρασκευή 12 Ιουνίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 15 Ιουνίου 2020, σελ.
2. Συζήτηση επίκαιρης ερώτησης του Αρχηγού της Αξιωματικής Αντιπολιτεύσεως και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα προς τον Πρωθυπουργό κ. Κυριάκο Μητσοτάκη, με θέμα: «Αποτελεσματική αντιμετώπιση των συνεπειών της οικονομικής κρίσης στην ελληνική οικονομία», σελ.
3. Συζήτηση της υπ’ αριθμόν 22/11/27-5-2020 επίκαιρης επερώτησης ογδόντα Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς προς τον Υπουργό Υγείας, με θέμα: «Τα προβλήματα στη διαχείριση της πανδημίας και οι προτεραιότητες για την επόμενη μέρα στο Εθνικό Σύστημα Υγείας», σελ.

ΠΡΟΕΔΡΟΣ

ΤΑΣΟΥΛΑΣ Κ. , σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.

ΒΙΤΣΑΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΙΤΣΑΣ Δ. , σελ.
ΜΠΑΛΑΦΑΣ Ι. , σελ.
ΞΑΝΘΟΣ Α. , σελ.
ΤΑΣΟΥΛΑΣ Κ. , σελ.

Β. Επί της επίκαιρης ερώτησης:
ΜΗΤΣΟΤΑΚΗΣ Κ. , σελ.
ΤΣΙΠΡΑΣ Α. , σελ.

Γ. Επί της επίκαιρης επερώτησης:
ΑΓΑΘΟΠΟΥΛΟΥ Ε. , σελ.
ΒΙΛΙΑΡΔΟΣ Β. , σελ.
ΗΓΟΥΜΕΝΙΔΗΣ Ν. , σελ.
ΚΙΚΙΛΙΑΣ Β. , σελ.
ΚΟΝΤΟΖΑΜΑΝΗΣ Β. , σελ.
ΛΑΜΠΡΟΥΛΗΣ Γ. , σελ.
ΜΕΪΚΟΠΟΥΛΟΣ Α. , σελ.
ΜΙΧΑΗΛΙΔΗΣ Α. , σελ.
ΜΠΑΚΑΔΗΜΑ Φ. , σελ.
ΜΠΑΛΑΦΑΣ Ι. , σελ.
ΞΑΝΘΟΣ Α. , σελ.
ΠΑΠΑΔΟΠΟΥΛΟΣ Α. , σελ.
ΠΟΛΑΚΗΣ Π. , σελ.
ΠΟΥΛΑΣ Α. , σελ.
ΡΑΠΤΗ Ζ. , σελ.

ΠΑΡΕΜΒΑΣΕΙΣ:
ΚΑΛΑΦΑΤΗΣ Σ. , σελ.
ΛΙΒΑΝΟΣ Σ. , σελ.
ΣΤΑΪΚΟΥΡΑΣ Χ. , σελ.
ΤΖΑΝΑΚΟΠΟΥΛΟΣ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΝΗ΄

Παρασκευή 12 Ιουνίου 2020

Αθήνα, σήμερα στις 12 Ιουνίου 2020, ημέρα Παρασκευή και ώρα 10.42΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 12-6-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΖ΄ συνεδριάσεώς του, της Πέμπτης 11 Ιουνίου σε ό,τι αφορά την ψήφιση στο σύνολο των σχεδίων νόμου:

1. «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας του Περού για την πρόληψη της κλοπής, της παράνομης ανασκαφής και της παράνομης εισαγωγής, εξαγωγής, διακίνησης ή μεταβίβασης κυριότητας πολιτιστικών αγαθών και την απόδοσή τους στη χώρα προέλευσης».

2. «Κύρωση του Προγράμματος μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Αρμενίας για τη συνεργασία στο πεδίο του πολιτισμού για τα έτη 2016-2020».

3. «Κύρωση του Μνημονίου Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και του Υπουργείου Παιδείας, Πολιτισμού, Αθλητισμού, Επιστημών και Τεχνολογίας της Ιαπωνίας»

4. «Αναβάθμιση του Σχολείου και άλλες διατάξεις».

5. «Κύρωση της από 21-5-2020 τροποποίησης της από 3-6-2019 Επιμέρους Σύμβασης Δωρεάς για το έργο V της από 6-9-2018 Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Σ. Νιάρχος» και του Ελληνικού Δημοσίου για την ενίσχυση και αναβάθμιση των υποδομών στον τομέα της υγείας, που κυρώθηκε με τον ν.4564/2018 (Α΄ 170) και άλλες διατάξεις»)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Στο πλαίσιο της Ώρας του Πρωθυπουργού θα συζητηθεί η με αριθμό 764/30/2-6-2020 επίκαιρη ερώτηση του Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξη Τσίπρα προς τον Πρωθυπουργό, με θέμα: «Αποτελεσματική αντιμετώπιση των συνεπειών της υγειονομικής κρίσης στην ελληνική οικονομία».

Οι χρόνοι ομιλίας, με την απαραίτητη κατ’ οικονομίαν ανοχή, σύμφωνα με το άρθρο 132, παράγραφος 1 του Κανονισμού της Βουλής, είναι για τον ερωτώντα Πρόεδρο του Συνασπισμού δέκα λεπτά προκειμένου να αναπτύξει την επίκαιρη ερώτηση και πέντε λεπτά για τη δευτερολογία του και για τον Πρωθυπουργό είκοσι λεπτά για την πρωτολογία και δέκα για τη δευτερολογία.

Τον λόγο, συνεπώς, έχει ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας.

(Χειροκροτήματα από την πτέρυγα του ΣΥΡΙΖΑ)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Ευχαριστώ, κύριε Πρόεδρε.

Κύριε Μητσοτάκη, σας είχα καταθέσει την ερώτηση αυτή δέκα μέρες πριν. Εν τω μεταξύ, μεσολάβησε η δημοσίευση των στοιχείων της ΕΛΣΤΑΤ που δείχνουν κάτι μοναδικό, κάτι το οποίο προφανώς δεν αναδείχθηκε τις προηγούμενες μέρες από τα δεκάδες sites, τις δεκάδες εφημερίδες, μικρές και μεγάλες, ανύπαρκτες, μέσα ενημέρωσης, που έχουν μπουκώσει σε κρατικό χρήμα όλο το προηγούμενο διάστημα, σε αντίθεση με την πραγματική οικονομία και τις επιχειρήσεις.

Ποιο είναι αυτό το μοναδικό; Το λέω γιατί πραγματικά θεωρώ ότι είναι κατόρθωμα αυτό που πετύχατε. Παραλάβατε τον Ιούλιο του 2019 μια οικονομία να τρέχει με ετήσιο ρυθμό ανάπτυξης 2,8%. Παραλάβατε μια οικονομία που είχε ανορθωθεί από τα συντρίμμια και από τα ερείπια δικών σας παλαιότερων επιλογών που μας βύθισαν στα μνημόνια και ήταν για δώδεκα συνεχόμενα τρίμηνα με θετικούς αναπτυξιακούς ρυθμούς.

Κι ενώ είχατε υποσχεθεί και κερδίσατε τις εκλογές με αυτή την υπόσχεση ότι το 2% και το 2,5% και το 2,8% είναι πολύ χαμηλός ρυθμός ανάπτυξης, σέρνεται η οικονομία, πετύχατε το πρωτοφανές κατόρθωμα, μέσα σε τέσσερις μόλις μήνες, μια οικονομία που είχε δώδεκα συνεχόμενα τρίμηνα θετικούς ρυθμούς ανάπτυξης, τον Οκτώβρη του 2019, πολύ πριν έρθει κορωνοϊός, πολύ πριν έρθει η πανδημία, να τη βυθίσετε στην ύφεση. Εσείς που είχαμε υποσχεθεί ανάπτυξη.

Αυτό δεν είναι κατόρθωμα του κορωνοϊού. Αυτό είναι επίτευγμα, επιτυχία δική σας και του κ. Σταϊκούρα και του οικονομικού επιτελείου, όλων. Είναι επιτυχία των ίδιων ανθρώπων, δηλαδή, που τα προηγούμενα χρόνια γνώριζαν πώς να βυθίσουν μια οικονομία στην ύφεση. Μας είχαν ξαναβυθίσει στην ύφεση.

Κι επειδή scripta manent, όπως λένε, έχω εδώ τα στοιχεία της EUROSTAT. Εδώ, λοιπόν, βλέπουμε το τέταρτο τρίμηνο του 2019 ότι η Ελλάδα, η χώρα μας, είναι η χώρα με τη χειρότερη απόδοση από όλες τις χώρες της Ευρωπαϊκής Ένωσης των είκοσι επτά, με -0,7%. Το τέταρτο επαναλαμβάνω τρίμηνο, Οκτώβρης, Νοέμβρης, Δεκέμβρης του 2019. Το καταθέτω για τα Πρακτικά.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οι μόνες τρεις χώρες που έχουν αρνητικό πρόσημο το τελευταίο τρίμηνο του 2019 είναι η Ελλάδα -πρώτη και καλύτερη, αν γυρίσουμε ανάποδα, τα έκαναν κάποια μέσα ενημέρωσης αυτά, έδειχναν ανάποδα τους χάρτες- η Φιλανδία και η Ιταλία. Και το πρώτο τρίμηνο του 2020 το -0,7% γίνεται μείον -1,6%. Ο κορωνοϊός φταίει, αλλά το lockdown έγινε το τελευταίο δεκαήμερο του πρώτου τριμήνου του 2020.

Γελάτε, αλλά είναι κατόρθωμα πραγματικά. Αξίζετε συγχαρητήρια γι’ αυτό που πετύχατε. Να παραλάβεις μια οικονομία με δώδεκα συνεχόμενα τρίμηνα σε ανάπτυξη και να την πάτε εσείς οι άριστοι σε ύφεση. Ο κορωνοϊός, λοιπόν, μάλλον σας βόλεψε σε σχέση με τις επιδόσεις σας στην οικονομία. Το λέω αυτό διότι τώρα θα τα ρίξετε όλα στον κορωνοϊό.

Το κρίσιμο ερώτημα, όμως, είναι γιατί συνέβη αυτό. Γιατί συνέβη αυτό; Γιατί τα κάνατε θάλασσα τόσο γρήγορα στην οικονομία, παρ’ ότι παρουσιάζετε τους εαυτούς σας ως άριστους τεχνοκράτες που θα έρθετε να μας φέρετε την ανάπτυξη; Ακόμα περιμένουμε να δούμε αυτή την επενδυτική έκρηξη. Θυμάστε τι τάζατε λίγες μέρες πριν τις εκλογές ότι τις πρώτες εβδομάδες θα βάλετε μπουλντόζες στο Ελληνικό για να φέρετε την ανάπτυξη και να γεμίσετε επενδύσεις. Θα ήθελα ειλικρινά να μου πείτε σήμερα μία σοβαρή επένδυση που φέρατε εσείς, ένα χρόνο σχεδόν είστε Κυβέρνηση, όχι αυτές που είχαν δρομολογηθεί από πριν.

Να κάτσουμε, όμως, να δούμε γιατί τα κάνατε θάλασσα. Τα κάνατε θάλασσα, πρώτα και κύρια, διότι δεν θελήσατε να αξιοποιήσετε την αξιοπιστία της χώρας που εμείς κερδίσαμε στην Ευρωπαϊκή Ένωση, στις διεθνείς αγορές. Διότι εμείς βγάλαμε τη χώρα από τα μνημόνια, εμείς ξαναφέραμε την ανάπτυξη, εμείς ρυθμίσαμε το χρέος, εμείς αφήσαμε 37 δισεκατομμύρια ευρώ στα δημόσια ταμεία. Ήμασταν η μόνη κυβέρνηση που παρέδωσε όχι καμένη γη, άλλα 37 δισεκατομμύρια στα δημόσια ταμεία.

Δεν θελήσατε, λοιπόν, να αξιοποιήσετε αυτή την αξιοπιστία της χώρας, προκειμένου καταθέτοντας, όπως είχαμε προαναγγείλει, 5 δισεκατομμύρια περίπου σε ειδικό λογαριασμό να έχουμε τη δυνατότητα από το 2020 να έχουμε χαμηλότερους στόχους δημοσιονομικούς και άρα περιθώριο δημοσιονομικού χώρου 1%. Γιατί το κάνατε αυτό; Για να το πάτε ότι τάχα εσείς θα το καταφέρνατε το 2021.

Με βάση αυτή την πολιτική, εμείς είχαμε δρομολογήσει και είχαμε εξαγγείλει μια σειρά από ελαφρύνσεις, μια σειρά από μέτρα φιλοαναπτυξιακά, την κατάργηση της εισφοράς αλληλεγγύης, τη μείωση του μεσαίου συντελεστή ΦΠΑ, τη μείωση του 50% της προκαταβολής φόρου, την ενίσχυση επιδομάτων που ενισχύουν την ενεργό ζήτηση, την αύξηση του κατώτατου μισθού και του 2020 για 7,5%. Όλα αυτά τα καταργήσατε.

Δεύτερον, στον διαθέσιμο δημοσιονομικό χώρο που είχατε, αυτόν που αφήσαμε εμείς -ακόμα και με βάση το 3,5%, και για το 2019 υπήρχε λίπος και για το 2020- επιλέξατε, αντί να ενισχύσετε φιλοαναπτυξιακές πολιτικές τόνωσης της ενεργού ζήτησης, επιλέξατε να μειώσετε τη φορολογία των κερδών των επιχειρήσεων και των μερισμάτων των μετόχων. Και αυτό βεβαίως, για κάποιον ο όποιος έχει κέρδη 1 εκατομμύριο ευρώ, παραδείγματος χάριν, ετησίως είναι 40.000 ευρώ το 4%, για τη μεγάλη πλειοψηφία όμως των επιχειρήσεων στη χώρα, που δεν έχουν μεγάλα κέρδη, είναι ένα χαρτζιλίκι, είναι 400 ευρώ, ήταν δώρο άδωρο. Και αυτοί που πήραν τα σαραντάρια και τα πενηντάρια και τα εξηντάρια από τη μείωση του φόρου, τα Χριστούγεννα δεν έκαναν διακοπές εδώ, έκαναν στην Ελβετία μάλλον. Αυτοί όμως που έπαιρναν το κοινωνικό το μέρισμα κάθε Δεκέμβρη και ήταν ενάμιση εκατομμύριο περίπου πολίτες, ενάμιση εκατομμύριο νοικοκυριά μάλλον, όχι πολίτες, που έπαιρναν το κοινωνικό μέρισμα και φέτος το πήρε μόνο το ένα τέταρτο εξ αυτών, ό,τι εισέπρατταν τον Δεκέμβρη το κατανάλωναν στην αγορά, στα καταστήματα της αγοράς, της γειτονιάς τους, του χωριού τους, του νομού τους. Έτσι λοιπόν έβγαινα εγώ τον Δεκέμβρη, στα μαγαζιά, στους καταστηματάρχες και μου λέγανε ότι ήταν οι χειρότερες γιορτές των τελευταίων πέντε χρόνων και απορούσα, έλεγα πώς είναι δυνατόν, ξαναγυρίσαμε στα μνημόνια; Κι εσείς γελάγατε εδώ. Να λοιπόν τα στοιχεία.

Δική σας επίσης επιλογή ήταν να περικόψετε το Πρόγραμμα Δημοσίων Επενδύσεων, το δεύτερο εξάμηνο του 2019, με συνέπεια να κλείσει με 600 εκατομμύρια λιγότερα σε σχέση με το 2018. Δική σας επίσης επιλογή ήταν να ακυρώσετε όλα τα μεγάλα έργα υποδομής που είχε δρομολογήσει ή υλοποιούσε ήδη η κυβέρνηση του ΣΥΡΙΖΑ, Ε65, Πατρών-Πύργου, βασικός οδικός άξονας Κρήτης, Αεροδρόμιο Καστελίου, μετρό Θεσσαλονίκης, Γραμμή 4 του μετρό της Αθήνας. Είχαν εξασφαλισμένους πόρους και συγκεκριμένα χρονοδιαγράμματα και τα πήγατε όλα μαζί δυόμισι χρόνια πίσω. Γιατί; Για να αποδείξετε ότι είναι δικά σας έργα; Η ειρωνεία είναι ότι προεκλογικά λέγατε στο πρόγραμμά σας ότι με τα έργα αυτά, τα έργα υποδομής, θα διαμορφώνατε σαράντα χιλιάδες νέες θέσεις εργασίας.

Με τα έργα αυτά όμως δεν είναι ότι φτιάχνεις μόνο υποδομές χρήσιμες για τον τόπο, δεν είναι μόνο ότι δημιουργείς θέσεις εργασίας, αλλά έχεις και επιστροφή της δαπάνης κατά το ήμισυ στο κράτος, από τον ΦΠΑ, από τον φόρο μισθωτών υπηρεσιών, από τον φόρο ειδικής κατανάλωσης. Τα σταματήσατε. Ε, πώς να έχουμε ανάπτυξη; Ταυτόχρονα αφήσατε τις τράπεζες ανεξέλεγκτες να δανείζουν μόνο σε όποιον μπορεί να αποδείξει ότι έχει λεφτά και δεν χρειάζεται να δανειστεί. Την ίδια ώρα που φτιάχνετε σχέδια «ΗΡΑΚΛΗΣ» 12 δισεκατομμυρίων εγγυήσεων για τα κόκκινα δάνεια, δεν βάλατε κανέναν όρο για να δώσουν χρήμα στην αγορά.

Σύμφωνα με τα στοιχεία της Τράπεζας της Ελλάδος, τον Δεκέμβρη του 2019, ο συνολικός τραπεζικός δανεισμός προς τον ιδιωτικό τομέα, δηλαδή προς τα νοικοκυριά και τις επιχειρήσεις, μειώθηκε κατά 9,4% σε ετήσια βάση και κατά 1,9% σε τριμηνιαία βάση, για να μη μιλήσω βεβαίως για την υστέρηση έναντι στόχων, που παρουσιάσατε πριν έρθει ο κορωνοϊός, τους δύο πρώτους μήνες του 2020.

Με δυο λόγια, κύριε Μητσοτάκη, ρίξατε ξανά, πολύ πριν έρθει η πανδημία, το καράβι σε ξέρα. Η αποτυχία σας στην οικονομία, που είναι καθολική, προηγείται του κορωνοϊού. Μετά βεβαίως ήρθε η πανδημία και βεβαίως όλοι στρέψαμε το ενδιαφέρον στη δημόσια υγεία, στην προστασία της ανθρώπινης ζωής, και σωστά. Επειδή δεν είμαστε μίζεροι και δεν κάνουμε κριτική για την κριτική και αντιπολίτευση για την αντιπολίτευση, στηρίξαμε την προσπάθεια αυτή. Και λέμε ότι ορθώς, σχετικά έγκαιρα, συντονίστηκε η χώρα με τις οδηγίες της παγκόσμιας υγειονομικής κοινότητας και έλαβε και σκληρά προληπτικά μέτρα. Έλαβε όμως προληπτικά μέτρα και για την οικονομία; Έλαβε οριζόντια μέτρα για την οικονομία;

Λέτε ότι έχετε στηρίξει την πραγματική οικονομία με 24 δισεκατομμύρια ευρώ. Πού είναι αυτά; Που είναι; Πηγαίνετε. Εγώ όλες αυτές τις μέρες κυκλοφορώ στην αγορά, στους ανθρώπους της αγοράς, μιλάω με τους ανθρώπους της αγοράς. Εάν τα είχατε ρίξει αυτά τα 24 δισεκατομμύρια -όταν εμείς σας λέμε «Ρίξτε 13.» και μας λέτε «Είναι πολλά.»- αν τα είχατε ρίξει, ε, θα μου έλεγε κάποιος ότι είναι ικανοποιημένος. Δεν βρίσκω ούτε έναν ικανοποιημένο. Στην πραγματικότητα τα δημοσιονομικά μέτρα που δεν προκαλούν χρέη στους πολίτες, σύμφωνα με την έκθεση του ΟΟΣΑ, που έχετε πάρει ή έχετε εξαγγείλει και έχετε πάρει, είναι μόλις 8,5 δισεκατομμύρια. Οι αναστολές πληρωμών είναι 3,2 δισεκατομμύρια. Θα κληθούν να τα πληρώσουν. Πότε και πώς άραγε; Ουκ αν λάβεις παρά του μη έχοντος; 3,2 δισεκατομμύρια οι αναστολές πληρωμών και 2 δισεκατομμύρια η επιστρεπτέα προκαταβολή. Δάνειο είναι, κρατικό. Κι αυτά θα τα επιστρέψουν. Να τα βάλουμε κι αυτά όμως μέσα, κι αυτά που θα επιστρέψουν οι πολίτες, οι επιχειρηματίες, 14 είναι στο σύνολο, όχι 24.

Κάποτε ο συγχωρεμένος ο πατέρας σας κυβερνούσε κι είχε βγει το αμίμητο «0 συν 0 ίσον 14». Τώρα εσείς έχετε το «14 συν 0 ίσον 24». Αυτά είναι τα μαθηματικά σας μάλλον. Πού είναι τα 24; Βέβαιως να σας πω τι κάνετε, ένα λογικό άλμα κάνετε. Μιλάτε για την «αναμενόμενη επιπρόσθετη επίδραση των μέτρων». Αλλά ακόμα και αν υπολογίσουμε αυτή την «αναμενόμενη επιπρόσθετη επίδραση», για να μπορούν να μας λιβανίζουν διάφοροι δευτεροκλασάτοι παρουσιαστές της τηλεόρασης, που έχουν μπλογκ και τους δίνουμε χρήματα -χρήματα του ελληνικού λαού είναι αυτά, κύριε Μητσοτάκη. Θα δώσετε στη δημοσιότητα τη λίστα με τα λεφτά που έχετε δώσει, τα λεφτά που έχει δώσει ο κ. Πέτσας στους κουμπάρους και στους παρακουμπάρους; Διότι κάποτε σας κάναμε κριτική γιατί δίνατε λεφτά στους καναλάρχες. Οι καναλάρχες τουλάχιστον έχουν και εργαζόμενους να θρέψουν, σε αντίθεση με αυτούς τους περίεργους τύπους, στους οποίους δώσατε αφειδώς κρατικό χρήμα, για να σας λιβανίζουν στα πρωτοσέλιδά τους, ότι είστε ο μεσσίας, ότι είστε ο Μωυσής. Η αλήθεια είναι ότι μόνο ένας Μωυσής θα μπορούσε να πάρει μια οικονομία με δώδεκα συνεχόμενα τρίμηνα ανάπτυξης και να την πάει σε ύφεση. Αλήθεια είναι αυτό. Θα δώσετε τη λίστα και τα χρήματα; Έχετε καταργήσει ακόμα και τη διαφάνεια, μια μεταρρύθμιση θεσμική, προοδευτική, για τη λογοδοσία, για την ενίσχυση της δημοκρατίας.

Επανέρχομαι όμως τώρα. Εμείς αφήσαμε 37 δισεκατομμύρια στα δημόσια ταμεία, όχι γιατί είμαστε καλοί άνθρωποι -είμαστε και καλοί άνθρωποι- αλλά γιατί έπρεπε να στηρίξουμε την ελληνική οικονομία, επειδή δεν είχαμε τη λογική «Ποιος θα κυβερνήσει; Α, να του αφήσουμε την παγίδα.», όπως μας έκανε εμάς ο Σαμαράς, την παγίδα του χρέους, την παγίδα της δημοσιονομικής ασφυξίας, σχεδιάζοντας παρενθέσεις.

(Χειροκροτήματα από την πτέρυγα του ΣΥΡΙΖΑ)

Γιατί λοιπόν, αφού υπάρχουν οι πόροι, γιατί λοιπόν, αφού για το 2020 υπάρχει η λεγόμενη «ρήτρα διαφυγής», δεν υπάρχει στόχος για πρωτογενές πλεόνασμα, δεν υπάρχει σύμφωνο σταθερότητας, δεν υπάρχουν περιορισμοί, γιατί δεν αξιοποιείτε, εμπροσθοβαρώς, έγκαιρα, μέρος των ταμειακών διαθεσίμων, προκειμένου να στηρίξετε την επιχειρηματικότητα, τη μικρή και τη μεσαία, να στηρίξετε την εργασία, τώρα που χρειάζονται τη στήριξη; Γιατί αν το κάνετε τον Σεπτέμβρη και τον Οκτώβρη, όταν θα έχουν μπει χιλιάδες λουκέτα στην αγορά, θα είναι αργά γι’ αυτούς τους ανθρώπους, δεν θα μπορούν να σταθούν όρθιοι. Γιατί δεν το επιλέγετε αυτό και πηγαίνετε με το «βλέποντας και κάνοντας»;

Έχετε επιλέξει να χρηματοδοτήσετε την αναστολή της εργασίας, αντί την ίδια την εργασία. Πουθενά αλλού στην Ευρώπη δεν γίνεται αυτό. Βεβαίως αυτές είναι κάποιες επιλογές βαθιά νεοφιλελεύθερες, η εκ περιτροπής εργασία, η τράπεζα εργαζομένων, που κάθε επιχειρηματίας θα διαλέγει κάθε φορά ανάλογα με τις ανάγκες του, είναι κάποιες ιδέες που υπήρχαν στα κιτάπια, στα συρτάρια του Συνδέσμου Ελλήνων Βιομηχάνων. Μας τις λέγανε κι εμάς αυτές τις ιδέες. Εσείς τις έχετε μέσα στο Μαξίμου αυτές τις ιδέες και τις εφαρμόζετε, με ευκαιρία την κρίση.

Εμείς λοιπόν προτείναμε και προτείνουμε τη γενναία στήριξη της εργασίας, για τις επιχειρήσεις που είναι σε αναστολή στο 100%, για τις πλητττόμενες βαριά επιχειρήσεις στην εστίαση, στον τουρισμό, στις μεταφορές, να υπάρξει 100% χρηματοδότηση του ασφαλιστικού κόστους και 40% του μισθολογικού, με την προϋπόθεση να μην απολυθεί ούτε ένας εργαζόμενος.

Εσείς δίνετε λίγα και τα δίνετε και χωρίς προϋποθέσεις, διότι από Σεπτέμβρη θα αρχίσει το μαύρο κλάμα χιλιάδων εργαζομένων, που, βεβαίως, δεν θα μπορούν οι επιχειρηματίες να τους κρατήσουν και θα τους απολύουν. Μειώνετε και κατά 20% το βασικό μισθό μέσα από τον τρόπο που χρηματοδοτείτε.

Επίσης, προτείναμε ουσιαστική στήριξη των επιχειρήσεων, εκτός της χρηματοδότησης του ασφαλιστικού και μισθολογικού κόστους. Μιλάμε για μη επιστρεπτέα ενίσχυση. Όπως η χώρα μας -και σωστά- ζητάει επιδοτήσεις, για να σταθεί, από την Ευρωπαϊκή Ένωση, και η μικρή επιχείρηση χρειάζεται κεφάλαιο κίνησης. Εμείς λέμε, με βάση τον αριθμό των εργαζομένων να δοθούν 2.000 ευρώ ανά εργαζόμενο σε κάθε επιχείρηση και κυρίως στις μικρές και στις μεσαίες, για να μην δούμε χιλιάδες λουκέτα να μπαίνουν το Σεπτέμβρη.

Εσείς τι κάνετε; Οι μικρομεσαίοι επιχειρηματίες είναι στην πλειοψηφία τους σε απόγνωση -προσπαθήστε να απαντήσετε σε αυτούς σήμερα, όχι σε εμένα- γιατί βλέπουν από τη μια ότι οι πολίτες δεν έχουν τη δυνατότητα να καταναλώσουν και από την άλλη ότι η Κυβέρνηση δεν καλύπτει τις ανάγκες τους.

Έχετε φτιάξει αυτό το χρηματοδοτικό εργαλείο, το ΤΕΠΙΧ ΙΙ και την επιστρεπτέα προκαταβολή. Στο πρώτο έχουν μπει δύο χιλιάδες επιχειρήσεις, στο δεύτερο μόνο πενήντα τρεις χιλιάδες επιχειρήσεις, ποσοστό πολύ χαμηλότερο από το 10% του αριθμού των επιχειρήσεων. Όλες οι υπόλοιπες δεν είναι μέσα. Δεν αποκλείεται να δούμε το επόμενο διάστημα δράματα στο χώρο αυτό.

Γιατί συμβαίνει αυτό; Διότι η συντριπτική πλειοψηφία των επιχειρήσεων αποκλείεται από τα εργαλεία της πολιτείας. Και ο λόγος είναι ότι έχετε βάλει μπροστά τις τράπεζες ως φίλτρο, ανάμεσα στην πολιτεία και στις επιχειρήσεις. Οι τράπεζες λειτουργούν με κριτήρια τα οποία αφορούν καιρούς ομαλότητας, όχι καιρό κρίσης. Η ρευστότητα δεν φτάνει σε αυτούς που έχουν ανάγκη. Φτάνει σε άλλους, στους καλούς πελάτες των τραπεζών. Υπάρχουν και τα κεφάλαια που ενθυλακώνουν οι τράπεζες και τα διοχετεύουν στη συνέχεια στο λεγόμενο «πελατειακό τους φιλέτο». Αυτή είναι η πραγματικότητα. Αυτά τα οποία διοχετεύτηκαν από την Ευρωπαϊκή Κεντρική Τράπεζα με αρνητικό επιτόκιο είναι 16 δισεκατομμύρια και οι τράπεζες έχουν διοχετεύσει στην αγορά μόλις 4 δισεκατομμύρια στο «πελατειακό τους φιλέτο». Διότι με όσους εγώ συναντήθηκα, μου είπαν, «Δεν έχουμε πρόσβαση».

Και, βεβαίως, σας καλώ να αποδεχθείτε την πρόταση της ΓΣΕΒΕΕ να γίνει συζήτηση, ειδική συνεδρίαση των Επιτροπών Παραγωγής και Εμπορίου και Οικονομικών Υποθέσεων -κύριε Πρόεδρε της Βουλής, σας καλώ, γιατί δική σας είναι η ευθύνη σε αυτό- και να τεθούν τα προβλήματα αυτά. Είναι αληθινά προβλήματα. Δεν είναι της Αντιπολίτευσης και του αντιπολιτευτικού ρητορικού λόγου. Είναι προβλήματα της επιχειρηματικότητας αυτά.

Θα ήθελα, επίσης, να μιλήσω για τους ευαίσθητους τομείς της οικονομίας: τουρισμός, εστίαση, πολιτισμός, μεταφορές. Οι τελευταίες σας ανακοινώσεις για τη στήριξη του τουρισμού μέσα από ένα πρόγραμμα κοινωνικού τουρισμού, το οποίο το αυξήσατε από 10 εκατομμύρια, που ήταν στην περίοδο της κρίσης, στα 30 εκατομμύρια, είναι σταγόνες στον ωκεανό. Όταν η τουριστική ζήτηση θα μειωθεί φέτος πάρα πολύ -ας μην πω νούμερο, δεν θέλω να γίνω μάντης κακών- και όταν ο τζίρος από τους ξένους τουρίστες που έρχονται, είναι κοντά στο 85% και η εσωτερική αγορά είναι μικρή, τι θα κάνουμε φέτος;

Ένα πράγμα που μπορούμε να κάνουμε, είναι, τουλάχιστον, ένα γενναίο πρόγραμμα εσωτερικού τουρισμού, όχι 30.000.000 εκατομμύρια. Εμείς λέμε να δώσετε 600.000.000, 700.000.000. Αυτό προτείνουμε εμείς.

(Θόρυβος από την πτέρυγα της Νέας Δημοκρατίας)

Δεν υπάρχουν τα λεφτά ε; Α, δεν υπάρχουν τα λεφτά. Υπάρχουν αλλού τα λεφτά. Λεφτόδεντρα και εδώ.

Κύριε Μητσοτάκη, μη γελάτε, γιατί στα δημόσια ταμεία δεν σας αφήσαμε λεφτόδεντρα, αλλά τους καρπούς από τις θυσίες του ελληνικού λαού τέσσερα συνεχόμενα χρόνια, για να βγούμε από την κρίση.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Και εσείς αυτούς τους καρπούς σήμερα τους κρατάτε για να τους διοχετεύσετε στις τράπεζες και σε κάποιους μεγάλους επιχειρηματικούς ομίλους ενδεχομένως αύριο, όταν θα έχει γίνει αναδιάρθρωση της αγοράς.

Οι εργαζόμενοι στον πολιτισμό αντιμετωπίστηκαν χωρίς κανένα σεβασμό. Είναι χιλιάδες οι εργαζόμενοι. Δεν είναι μόνο οι γνωστής φήμης καλλιτέχνες, που δεν θα κάνουν φέτος συναυλίες. Ακόμα, όμως, και πολύ σοβαρούς δημιουργούς, που έχουν ταυτίσει το όνομά τους με την Ελλάδα, με τη χώρα μας, η Υπουργός σας τους απαξιώνει με μορφασμούς όταν διεκδικούν για τους ανθρώπους του πολιτισμού.

Εν πάση περιπτώσει, όμως, τα μέτρα που ανακοινώθηκαν μετά από πίεση δική μας και των καλλιτεχνών, δεν καλύπτουν ούτε στο ελάχιστο τις ανάγκες τους.

Επίσης, οι αγρότες, οι κτηνοτρόφοι, οι αλιείς χρειάζονται στήριξη. Ειδικά οι κτηνοτρόφοι. Κάντε, αν θέλετε, μία επίσκεψη στην Πελοπόννησο να μιλήσετε με τους ελαιοκαλλιεργητές ή στην Κρήτη, που είναι και η πατρίδα σας. Η Κρήτη, ξέρετε, ήταν ένα νησί που δεν κατάλαβε όσο όλη η υπόλοιπη Ελλάδα την κρίση, διότι οι άνθρωποι εκεί είχαν συμπληρωματικά εισοδήματα μια από τον τουρισμό, μια από τις καλλιέργειες τους. Τώρα χάνουν από όλα. Χάνουν από παντού. Εντάξει, είδαν την κρίση γιατί μειώθηκαν συντάξεις, μισθοί. Είχαν, όμως, συμπληρωματικά εισοδήματα. Τι θα γίνουν αυτοί οι άνθρωποι; Τι θα γίνουν οι εποχικοί εργαζόμενοι; Υπάρχουν αόρατοι εργαζόμενοι, οι ξεναγοί. Είδα εγώ στη Ρόδο. Μου είπαν οι άνθρωποι ότι θα αποκτήσουν εισόδημα δεκαέξι μήνες μετά την τελευταία φορά που είχαν εισόδημα, τον Οκτώβριο του 2019, γιατί είναι εποχικοί εργαζόμενοι, αν όλα πάνε καλά και τελειώσει η πανδημία.

Εφόσον, λοιπόν, δεν πήρατε μέτρα εμπροσθοβαρώς, εφόσον δεν κινηθήκατε έγκαιρα και με γενναιότητα για να καλύψετε τη μεγάλη ύφεση που λειτουργεί ως φαύλος κύκλος -και έχουμε την εμπειρία από τα χρόνια του 2010 - 2015- πρέπει, τουλάχιστον τώρα, να σχεδιάσετε ένα σοβαρό δίκτυ προστασίας για όσους έχουν χτυπηθεί βαριά από την κρίση, όπως κάνει η Ιταλία και η Ισπανία. Γι’ αυτό προτείναμε το εισόδημα έκτακτης ανάγκης. Και δεν αφορά -όπως το ΚΕΑ που δίναμε εμείς- μόνο τα χαμηλά εισοδήματα. Με περιουσιακά στοιχεία λέμε εμείς. Αφορά και τον ελεύθερο επαγγελματία, το δικηγόρο, το μηχανικό, τον αυτοαπασχολούμενο που είχε ένα σχετικά καλό εισόδημα, αλλά «τρέχουν» οι ανελαστικές του δαπάνες και είδε το εισόδημα αυτό να βυθίζεται, να κατακρημνίζεται και είναι σε απόγνωση.

Γι’ αυτό λέμε, σε αυτή την ομπρέλα να μπουν ένα εκατομμύριο εννιακόσιες χιλιάδες νοικοκυριά, άνεργοι, επισφαλώς εργαζόμενοι, εργαζόμενοι με μπλοκάκι, με εργόσημο, με συμβάσεις ορισμένου χρόνου, οι εποχικοί εργαζόμενοι στον τουρισμό, αγρότες, κτηνοτρόφοι, πληττόμενοι ελεύθεροι επαγγελματίες, καλλιτέχνες. Και, φυσικά, τα άτομα με αναπηρία. Μην τους ξεχνάμε αυτούς τους συμπολίτες μας. Όλοι αυτοί, λοιπόν, να έχουν τη δυνατότητα ενός έκτακτου εισόδημά τους, 400 ευρώ κατ’ άτομο, 200 για το δεύτερο ενήλικα στο νοικοκυριό και 100 ευρώ για κάθε τέκνο.

Κύριε Μητσοτάκη, σας ζητώ σήμερα να προσπαθήσετε να απαντήσετε σ’ αυτούς τους ανθρώπους, όχι σε εμένα. Σας ζητώ να απαντήσετε σε όλους αυτούς τους ανθρώπους που με πολύ μεγάλη αγωνία βλέπουν την πραγματικότητα να γίνεται ολοένα και χειρότερη και εσείς να θριαμβολογείτε, να πανηγυρίζετε με τα διάφορα sites και εφημερίδες που σας λιβανίζουν, αλλά στην πράξη να δίνετε πολύ λίγα, πολύ αργά. Είναι ανεπαρκή τα μέτρα τα οποία έχετε δώσει και δεν καταλαβαίνουμε και γιατί.

Είχατε -και κατεβαίνω μετά από αυτό από το Βήμα- ένα μόνο επιχείρημα. Ποιο; Αν εμπροσθοβαρώς στηρίξουμε την πραγματική οικονομία, μπορεί να ξεμείνουμε από πυρομαχικά την επόμενη χρονιά. Και έρχεται η Κομισιόν και ανακοινώνει ένα πρόγραμμα -θετικό, είπαμε εμείς, ίσως και καλύτερο των προσδοκιών μας- περίπου 23 δισεκατομμυρίων για την Ελλάδα την επόμενη τριετία σε επιδοτήσεις. Ποια είναι, λοιπόν, τώρα η δικαιολογία; Βεβαίως, θα υπάρξει διαπραγμάτευση και μπορεί να μειωθεί αυτό το ποσό. Δεν θα εξαφανιστεί όμως. Ποια είναι, λοιπόν, τώρα η δικαιολογία;

Πιστεύω ότι δεν υπάρχει δικαιολογία και πιστεύω ότι η μόνη απάντηση που μπορεί να υπάρχει, είναι ότι έχετε αποφασίσει να αντιμετωπίσετε την κρίση ως ευκαιρία για μια μεγάλη και βαθιά αναδιάρθρωση στην αγορά εργασίας και στην αγορά εν γένει. Κάποτε θα το έλεγαν αυτό, «O θάνατος του εμποράκου». Σήμερα θα πω εγώ, ο θάνατος, δυστυχώς, ενός δυναμικού τμήματος της ελληνικής οικονομίας που πριν τις εκλογές το εκθειάζατε και μετά τις εκλογές τους λέτε μπαταχτσήδες και τους λέτε ότι οι επιχειρήσεις τους είναι ζόμπι. Ζόμπι, όμως, είναι η οικονομική σας πολιτική που μας έχει οδηγήσει στην ύφεση πριν την πανδημία.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Η συζήτηση στις Επιτροπές Παραγωγής και Εμπορίου και Οικονομικών, κύριε Τσίπρα, κύριε Πρόεδρε,-γι’ αυτό που είπατε- θα γίνει τη μεθεπόμενη εβδομάδα παρουσία τουλάχιστον του Υπουργού Ανάπτυξης και της Ένωσης Ελληνικών Τραπεζών και θα ειδοποιηθούν τα κόμματα.

Τον λόγο έχει ο Πρωθυπουργός κ. Κυριάκος Μητσοτάκης.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κύριε Τσίπρα διέκρινα μία ένταση και έναν εκνευρισμό στην πρωτολογία σας. Μάλλον ο αέρας της Θεσσαλονίκης την οποία επισκεφθήκατε, δεν βοήθησε την ψυχολογική σας διάθεση, ίσως γιατί στο μετρό δεν σας υποδέχτηκαν μουσαμάδες, αλλά ένα πραγματικό εργοτάξιο.

(Χειροκροτήματα από την πτέρυγα της Νέας Δημοκρατίας)

Εξακολουθείτε, κύριε Τσίπρα, σε κάθε εμφάνισή σας στη Βουλή απ’ αυτό το Βήμα όταν κάνετε αναφορές στην οικονομία να παρουσιάζετε μία κατάσταση της ελληνικής οικονομίας όπως τη παραδώσατε, κατά την άποψη μας ιδιαιτέρως ωραιοποιημένη. Σε κάθε περίπτωση όμως δεν έχετε καταφέρει ακόμα να απαντήσετε σε ένα ουσιαστικό ερώτημα: Εάν τα πράγματα κύριε Τσίπρα στην Ελλάδα τον Ιούλιο του 2019 πήγαιναν τόσο καλά, γιατί χάσατε τις εκλογές με σχεδόν δέκα μονάδες;

(Χειροκροτήματα από την πτέρυγα της Νέας Δημοκρατίας)

Αν τα πράγματα σήμερα πηγαίνουν όσο άσχημα τα παρουσιάσατε σήμερα, γιατί η εικόνα αυτή της κοινωνίας -και δεν θα αναφερθώ στις δημοσκοπήσεις που αποτυπώνουν την πρόθεση ψήφου αλλά σε εκείνες τις πιο ουσιαστικές μετρήσεις που αποτυπώνουν τον δείκτη αισιοδοξίας στην ελληνική κοινωνία- είναι τελείως διαφορετική από την εικόνα την οποία εσείς παρουσιάζετε σήμερα εδώ από το Βήμα της Βουλής; Φοβάμαι ότι τα μαθήματα από την προηγούμενη διακυβέρνηση σας αλλά και από την ετυμηγορία της κάλπης δεν τα έχετε πάρει ακόμα.

Εξακολουθείτε και σήμερα να κάνετε μία απεγνωσμένη προσπάθεια να εμφανιστείτε ως υπέρμαχος αυτών τους οποίους διαλύσατε στην κυριολεξία με τις δικές σας πολιτικές. Ανακαλύψατε τώρα τους μικρομεσαίους και τη μεσαία τάξη, εσείς, που την υπερφορολογήσατε βάναυσα και την οδηγήσατε σε μια κατάσταση απόλυτης απελπισίας. Δεν αναφερθήκατε σήμερα -ίσως δεν το κάνατε εν τη ρύμη του λόγου, ίσως δεν το κάνατε συνειδητά- στην πρόθεσή σας να μειώσετε το ΦΠΑ στην εστίαση στο 6%. Όταν συναντάτε τους επιχειρηματίες και είστε μόνο σας τους τα λέτε αυτά. Στη Βουλή δεν μπορείτε να τα πείτε όμως, διότι θυμούνται πάρα πολύ καλά οι άνθρωποι του κλάδου της εστίασης ότι εσείς πήγατε το ΦΠΑ από το 13% στο 24% κι έρχεστε τώρα για να πλειοδοτήσετε να πείτε ότι θα κατέβει στο 6%.

(Χειροκροτήματα από την πτέρυγα της Νέας Δημοκρατίας)

Πάμε λοιπόν να απαντήσω ένα-ένα στα δύο βασικά σας επιχειρήματα όπως παρουσιάζονται και στην ερώτησή σας και όπως τα αναπτύξατε στην πρωτολογία σας. Το πρώτο επιχείρημα είναι ότι τα πράγματα στην οικονομία πήγαιναν πολύ άσχημα πριν τον κορωνοϊό και το δεύτερο επιχείρημα σας είναι ότι τα μέτρα τα οποία έχει πάρει η Κυβέρνηση είναι ανεπαρκή και θα έπρεπε να δώσουμε πολλά περισσότερα σε πολλούς περισσότερους.

Ξεκινώ λοιπόν με το πρώτο επιχείρημά σας, δηλαδή, το ποια είναι η κατάσταση της οικονομίας σήμερα. Είναι πραγματικά τόσο άσχημη, ήταν τόσο άσχημα τα πράγματα το τελευταίο τρίμηνο του 2019, όπως τα παρουσιάζετε; Ξέρετε η αξιοπιστία μιας οικονομίας μετριέται με πολλούς τρόπους. Κάποιοι είναι πιο υποκειμενικοί. Ο δείκτης οικονομικής εμπιστοσύνης είναι μια μέτρηση του πώς αντιλαμβάνεται η ίδια η αγορά και οι καταναλωτές την οικονομική πορεία της χώρας. Δεν χρειάζεται να σας πω πώς εκτινάχθηκε ο δείκτης οικονομικής εμπιστοσύνης μετά τις εκλογές.

Υπάρχει όμως κι ένα πολύ αντικειμενικό μέτρο σύγκρισης οικονομικής απόδοσης. Και αυτό δεν είναι άλλο από το πώς οι αγορές αποτιμούν την πορεία της ελληνικής οικονομίας, διότι οι αγορές είναι αυτές οι οποίες μας δανείζουν, θα εξακολουθούν να μας δανείζουν και πρέπει να μας δανείζουν με λογικό επιτόκιο για να μπορούμε να αναχρηματοδοτούμε ένα πολύ μεγάλο δημόσιο χρέος το οποίο ειρήσθω εν παρόδω φυσικά επί δικών σας ημερών αυξήθηκε.

Πάμε λοιπόν να δούμε, κύριε Τσίπρα, όταν εσείς δανειστήκατε τελευταία φορά με δεκαετές επιτόκιο με τι κόστος δανεισμού βγήκατε. Ήταν 3,9% στις 12-3-2019. Η ελληνική δημοκρατία σε συνθήκες πανδημίας, μεγάλης οικονομικής κρίσης, δανείστηκε με επιτόκιο 1,57%. Εσείς είχατε 3,9% κι εμείς 1,57%!

(Χειροκροτήματα από την πτέρυγα της Νέας Δημοκρατίας)

Αυτή είναι η καλύτερη απάντηση στους ισχυρισμούς σας για την πορεία της ελληνικής οικονομίας.

Και βέβαια επειδή δεν είμαστε μόνοι μας σε αυτόν τον κόσμο αλλά δρούμε μέσα σε ένα καθεστώς μιας οργανωμένης οικονομικής κοινότητας που δεν είναι άλλη από την Ευρωζώνη, αξίζει να σας διαβάσω στα αγγλικά το πρωτότυπο κείμενο από τα συμπεράσματα του Eurogroup της 11ης Ιουνίου 2020. «We commend the Greek authorities for the quick and decisive policy response both in containing the outbreak of the virus and in taking the necessary economic and fiscal support measures».

Τι μας λέει λοιπόν το Eurogroup; Ότι τα καταφέραμε καλά και στη διαχείριση της πανδημίας, κάτι το οποίο για σας -όπως έχουμε ξανασυζητήσει- ήταν περίπου αυτονόητο, δεν κάναμε τίποτα το ιδιαίτερο, κάναμε απλά αυτά τα οποία έπρεπε να κάνουμε, ακολουθήσαμε τις συμβουλές και τις κατευθύνσεις των άλλων χωρών. Ας το προσπεράσω αυτό, νομίζω ότι όλοι έχουν βγάλει τα συμπεράσματά τους για το αν πραγματικά η χώρα συνολικά συστρατεύτηκε σε αυτή την προσπάθεια. Αλλά έρχεται το Eurogroup εδώ πέρα και μας συγχαίρει για την έκταση της οικονομικής αντίδρασης και των μέτρων τα οποία έχουμε πάρει. Και προφανώς θα μου πείτε τι σημασία έχει εδώ πέρα τώρα το Eurogroup, εμείς θα έπρεπε να ήμασταν πολύ πιο γαλαντόμοι και ας ρισκάρουμε ενδεχομένως και μια κόντρα με την Ευρώπη πάνω σε αυτά.

Θα σας πω ότι η στήριξη της Ευρωπαϊκής Ένωσης και η αξιοπιστία την οποία έχει η χώρα πια καταφέρει να κερδίσει στην Ευρώπη είναι μια αξιοπιστία την οποία την πιστωνόμαστε όχι μόνο σήμερα αλλά σε βάθος χρόνου και φυσικά αντανακλάται και στο γεγονός ότι μπορέσαμε να εξασφαλίσουμε από το διαφαινόμενο μεγάλο οικονομικό πακέτο στήριξης ένα πολύ σημαντικό ποσό το οποίο θα χρηματοδοτήσει την αναπτυξιακή πορεία της ελληνικής οικονομίας, όχι φέτος όμως κύριε Τσίπρα, αλλά από το 2021 και μετά.

Η περιβόητη λοιπόν ύφεση, στην οποία αναφέρεστε, δεν είναι ύφεση, κύριε Τσίπρα είναι ανάπτυξη. Η ελληνική οικονομία αναπτύχθηκε 1% το τέταρτο τρίμηνο του 2019 και το πρώτο τετράμηνο του 2020 κύριε Τσίπρα ως διά μαγείας και κόντρα στις δικές σας προβλέψεις η ελληνική οικονομία συρρικνώθηκε μόλις 0,9%. Πόσος ήταν ο μέσος όρος συρρίκνωσης στην υπόλοιπη ευρωζώνη κύριε Τσίπρα; Πόσος ήταν; Το ξέρετε; Πόσος ήταν; Ήταν 3,6%, δηλαδή, τέσσερις φορές μικρότερη συρρίκνωση κύριε Τσίπρα, κι εσείς εδώ πέρα μιλάτε για ύφεση Νέας Δημοκρατίας και ύφεση Μητσοτάκη!

(Χειροκροτήματα από την πτέρυγα της Νέας Δημοκρατίας)

Τι σημαίνει αυτό; Σημαίνει με πολύ απλά λόγια, κύριε Τσίπρα, ότι η ελληνική οικονομία είχε μπει στο 2020 με μεγάλη αναπτυξιακή ορμή, ότι η απόδοση της ελληνικής οικονομίας τους πρώτους δύο μήνες 2020 ήταν πολύ υψηλή, πολύ καλύτερη από τον μέσο όρο της Ευρωζώνης και σημαίνει βέβαια ότι η ελληνική οικονομία τελικά τουλάχιστον ως προς τον Μάρτιο του 2020 χτυπήθηκε λιγότερο απ’ ότι η υπόλοιπη Ευρώπη.

Αυτή είναι η πραγματικότητα και δεν μπορεί να αμφισβητηθεί. Και σπεύδουν σήμερα πολλοί διεθνείς οίκοι να αναθεωρήσουν τις προβλέψεις τους, οι οποίες μιλούσαν για μια ελληνική οικονομία η οποία θα χτυπηθεί πολύ περισσότερο από τον μέσο ευρωπαϊκό όρο, βλέποντας ότι τα καταφέρνουμε καλά όχι μόνο στην αντιμετώπιση της πανδημίας, αλλά και στον περιορισμό των οικονομικών επιπτώσεων από αυτή την πρωτοφανή υγειονομική κρίση.

Και να σας πω και κάτι; Δεν είχα πρόθεση να μπω σε αυτή τη συζήτηση, αλλά κάποια στιγμή καλό είναι, κύριε Τσίπρα, να κάνουμε και έναν συνολικό απολογισμό τώρα πια που έχουμε στη διάθεσή μας όλα τα στοιχεία, τι ακριβώς έγινε τη δική σας τετραετία. Κυβερνήσατε τεσσερισήμισι χρόνια, το 2015, το 2016, το 2017, το 2018 και το μισό 2019. Να δούμε απολογιστικά τι έγινε αυτά τα τέσσερα χρόνια από το 2015 μέχρι το 2018, που ήσασταν αποκλειστικά υπεύθυνοι για τη διαχείριση της οικονομίας;

Τι έγινε, κύριε Τσίπρα, αυτά τα τέσσερα χρόνια; Ποιος ήταν ο συνολικός ρυθμός ανάπτυξης της ελληνικής οικονομίας αυτά τα τέσσερα χρόνια; Τον ξέρετε; Να σας συμβουλέψουν λίγο οι δικοί σας εδώ; Ποιος ήταν αυτά τα τέσσερα χρόνια; Δεν μιλάω για το 2015 μόνο. Μιλάω για τα τέσσερα χρόνια.

Τον έχετε, κύριε Τσίπρα; Θα σας τον πω εγώ. Ήταν 0,7% όταν στην Ευρωπαϊκή Ένωση ο μέσος όρος ήταν 2,3%, δηλαδή ο χαμηλότερος ρυθμός ανάπτυξης στην Ευρώπη! Αυτά είναι τα κατορθώματά σας!

(Χειροκροτήματα από την πτέρυγα της Νέας Δημοκρατίας)

Και μετά έρχεστε και πολυδιαφημίζετε τις δικές σας οικονομικές επιδόσεις. Αλλά, εν πάση περιπτώσει, νομίζω ότι όλα αυτά ανήκουν σε έναν βαθμό στο παρελθόν, έχουν κριθεί και στις εκλογές του Ιουλίου. Ας συζητήσουμε περισσότερο για το σήμερα και για το αύριο και για όλα αυτά τα οποία πρέπει να γίνουν ακόμα στην ελληνική οικονομία.

Τι κάναμε εμείς από τη στιγμή που ξέσπασε η κρίση; Καλό είναι να τα θυμίσουμε και σε αυτή την Αίθουσα να τα ακούσουν και πάλι οι Έλληνες πολίτες.

Με το ξέσπασμα της υγειονομικής κρίσης θωρακίσαμε αμέσως το σύστημα υγείας με 280 εκατομμύρια. Δώσαμε έκτακτο επίδομα, δώρο, αμοιβή, επιβράβευση, όπως θέλετε πείτε το, σε όλους τους εργαζόμενους στο Εθνικό Σύστημα Υγείας, που μας κόστισε, περίπου, 90 εκατομμύρια.

Αξιοποιήσαμε δωρεές. Κάναμε τέσσερις χιλιάδες τριακόσιες προσλήψεις νοσηλευτών και ιατρών. Διπλασιάσαμε μέσα σε πολύ σύντομο χρονικό διάστημα τις κλίνες εντατικής θεραπείας. Ξεπεράσαμε τις χίλιες και έχουμε ήδη δρομολογήσει ένα σχέδιο ώστε να μπορέσουμε να φτάσουμε εντός των επόμενων μηνών περίπου στον ευρωπαϊκό μέσο όρο ως προς τις κλίνες στις μονάδες εντατικής θεραπείας.

Μας παραδώσατε πεντακόσιες εξήντα πέντε, κύριε Τσίπρα, εσείς που πολυδιαφημίζατε το Εθνικό Σύστημα Υγείας και το δήθεν ενδιαφέρον σας για αυτό. Και εμείς θα μπορέσουμε μέσα σε έναν χρόνο αυτές να τις διπλασιάσουμε.

Οκτακόσιες πενήντα χιλιάδες επιχειρήσεις, δύο εκατομμύρια εργαζόμενοι τέθηκαν συνολικά υπό την προστασία της πολιτείας. Απαγορεύτηκαν οι απολύσεις και καθιερώθηκε αποζημίωση 800 ευρώ σε υπαλλήλους, σε επαγγελματίες και 600 ευρώ σε επιστήμονες. Το κράτος κάλυψε ασφαλιστικές εισφορές.

Νομοθετήσαμε τη μείωση του ενοικίου. Μετατέθηκε η εξόφληση όλων των οφειλών. Παρατάθηκαν ως τον Σεπτέμβριο σε πρώτη φάση τα επιδόματα ανεργίας όπως και εκείνα των εκατό είκοσι χιλιάδων αυτοαπασχολούμενων στον κλάδο του τουρισμού.

Για τις επιχειρήσεις, για τη ρευστότητα των επιχειρήσεων διατίθενται, όπως γνωρίζετε πολύ καλά, αυτή τη στιγμή 7 δισεκατομμύρια από το Ταμείο Εγγυοδοσίας σε επιχειρήσεις με την εγγύηση σε ύψος 80% του ελληνικού δημοσίου. Και πριν από αυτό έτρεξε το πρόγραμμα του ΤΕΠΙΧ.

Το ΤΕΠΙΧ πράγματι ήταν ένα πρόγραμμα το οποίο έδινε τη δυνατότητα στις τράπεζες να βάλουν τραπεζικά κριτήρια στον δανεισμό τον οποίο έδιναν σε επιχειρήσεις.

Η αλήθεια είναι ότι οι τράπεζες στο TΕΠΙΧ ήταν αρκετά αυστηρές στις εταιρείες τις οποίες χρηματοδοτούσαν -αυτή είναι μια πραγματικότητα-, αλλά το ΤΕΠΙΧ ΙΙ έτρεξε με πολύ πιο γρήγορους ρυθμούς απ’ ότι είχε τρέξει το αντίστοιχο ΤΕΠΙΧ επί δικών σας ημερών. Θα περιμένουμε με πολύ μεγάλο ενδιαφέρον τον τρόπο με τον οποίο οι τράπεζες θα ανταποκριθούν στο καινούργιο πρόγραμμα του Ταμείου Εγγυοδοσίας. Εκεί πέρα περιμένω ότι δεν θα ζητήσουν από τις επιχειρήσεις τον ίδιο βαθμό εξασφαλίσεων, καθώς το κράτος έρχεται και εγγυάται το μεγαλύτερο μέρος του δανείου, και πιστεύω ότι από αυτό το πρόγραμμα ένα σημαντικό κεφάλαιο ρευστότητας θα κατευθυνθεί στην πραγματική οικονομία.

Στα ζητήματα, λοιπόν, που αφορούν τη στήριξη των επιχειρήσεων, δεν βλέπω να υπάρχουν σημαντικές διαφορές μεταξύ της δικιάς σας και της δικιάς μας πρότασης.

Και βέβαια, η επιστρεπτέα προκαταβολή, την οποία σπεύσατε με τόσο μεγάλη ευκολία να απαξιώσετε, είναι ένα πρόγραμμα από το οποίο σήμερα, κύριε Τσίπρα, έχουν ωφεληθεί παραπάνω από πενήντα χιλιάδες επιχειρήσεις. Έχουμε ήδη ανακοινώσει ότι το πρόγραμμα θα ενισχυθεί και θα ξεπεράσει τα 2 δισεκατομμύρια ευρώ.

Και επειδή εσείς μπορεί να μη συναντηθήκατε στη δικιά σας περιοδεία με επιχειρήσεις οι οποίες αξιοποίησαν το πρόγραμμα αυτό, να σας αναφέρω ορισμένα παραδείγματα μόνο από επιχειρήσεις, μικρές και μεγαλύτερες, οι οποίες για πρώτη φορά με τόσο μεγάλη ταχύτητα είδαν ενίσχυση ρευστότητας από τον κρατικό προϋπολογισμό: Εταιρεία αγροτικών προϊόντων με έναν μόνο εργαζόμενο στην Ηλεία πήρε 4.000 ευρώ. Άλλη επιχείρηση με επιπλωμένα δωμάτια στην Αργολίδα πήρε 6.500 ευρώ. Μεγαλύτερες επιχειρήσεις, όπως επιχείρηση διανομής βιβλίων και Τύπου στις Κυκλάδες, που έχασε 110.000 ευρώ σε τζίρο, πήρε 60.000 ευρώ. Εταιρεία χρωμάτων στη Θεσσαλονίκη, που κι αυτή είχε απώλειες τζίρου που ξεπέρασαν τα 100.000 ευρώ, εισέπραξε 75.000 ευρώ. Είναι σημαντικά ποσά αυτά, είναι σημαντική στήριξη ρευστότητας για πολλές επιχειρήσεις. Η δεύτερη φάση της επιστρεπτέας προκαταβολής θα ενισχύσει ακόμα περισσότερο επιχειρήσεις που το έχουν σήμερα ανάγκη.

Όλα αυτά αθροίζονται τελικά στο ποσό για το οποίο μιλήσαμε. Είναι τα κονδύλια, τα οποία και σήμερα που μιλάτε από αυτό το Βήμα επιλέγετε, κύριε Τσίπρα, να αγνοείτε. Είναι κονδύλια τα οποία δόθηκαν την κατάλληλη στιγμή, ούτε εμπροσθοβαρώς ούτε οπισθοβαρώς, όπως γράφετε στην ερώτησή σας. Δόθηκαν με το βάρος που απαιτεί η κάθε χρονική στιγμή ώστε και να υπάρχει αποτέλεσμα, αλλά και να υπάρχουν εφεδρείες για την επόμενη στιγμή.

Μιλήσατε πολύ για τα ζητήματα του κόσμου της εργασίας -θα μιλήσω στη συνέχεια για το πρόγραμμα «ΣΥΝ-ΕΡΓΑΣΙΑ»- αλλά θέλω να αναφέρω και στην Εθνική Αντιπροσωπεία ότι η στήριξη προς τις επιχειρήσεις δεν είναι μια στήριξη η οποία έρχεται χωρίς ελέγχους για τη συμμόρφωση με τους νέους κανόνες. Το τελευταίο τρίμηνο έχουν γίνει παραπάνω από ογδόντα οκτώ χιλιάδες έλεγχοι, από το ΣΕΠΕ, από την ΕΛΑΣ, από τη Γενική Γραμματεία Εμπορίου, από την Αρχή Διαφάνειας σε επιχειρήσεις, σε χώρους εργασίας.

Ο πρώτος μας στόχος είναι να προστατεύσουμε τους εργαζόμενους, αλλά και τους πελάτες από ανεύθυνες πρακτικές που τους εκθέτουν σε περιττούς κινδύνους. Για εμάς η υποχρεωτική χρήση μάσκας, όπου αυτή επιβάλλεται, οι αναγκαίες αποστάσεις, όλα τα μέτρα θα εποπτεύονται αυστηρά από όλους τους ελεγκτικούς μηχανισμούς. Είναι ένα δείγμα σεβασμού και προστασίας των συνανθρώπων μας που εργάζονται. Και θα επιμείνω ότι η εφαρμογή των μέτρων αυτών, ιδιαίτερα στους κλάδους του τουρισμού και της εστίασης, πρέπει να γίνεται με απόλυτη συμμόρφωση στις υποδείξεις των ειδικών. Η πολιτεία θα εξακολουθεί να είναι πάρα πολύ αυστηρή ως προς τους ελέγχους που θα κάνει σε επιχειρήσεις και θα επιβάλει, όπου αυτό απαιτείται, τα ανάλογα πρόστιμα.

Κυρίες και κύριοι συνάδελφοι, από την αρχή της υγειονομικής περιπέτειας είχα τονίσει ότι το βάρος αυτής της κρίσης πρέπει να το επιμεριστούμε με τρόπο δίκαιο, πρώτα απ’ όλα το κράτος, μετά οι επιχειρήσεις και τελευταίοι οι εργαζόμενοι. Για να υπάρξει, όμως, αποτέλεσμα η διαδικασία αυτή πρέπει να είναι ρεαλιστική. Πρέπει να είναι ρεαλιστική στη βάση της και δυναμική στην εφαρμογή της, να αντιστοιχεί με τις συνθήκες της πραγματικής οικονομίας, αλλά και να εναλλάσσει με ευελιξία τα τακτικά με τα στρατηγικά στοιχεία.

Και ακριβώς αυτό επιχειρεί να κάνει το πρόγραμμα «ΣΥΝ-ΕΡΓΑΣΙΑ» για την απασχόληση. Το πρόγραμμα αυτό είναι μια σύμπραξη της πολιτείας με τις δυνάμεις της παραγωγής. Έχει ως κεντρική του προτεραιότητα να μην χαθούν πολλές θέσεις εργασίας. Δεν υπάρχει ανάπτυξη χωρίς επιχειρήσεις που να δημιουργούν νέο πλούτο, όπως δεν υπάρχουν και επιχειρήσεις που προκόβουν χωρίς εργαζόμενους που προκόβουν και αυτοί μαζί τους. Η εργασία είναι προϋπόθεση για την ανάπτυξη της οικονομίας. Είναι, όμως, ταυτόχρονα και ατομικό δικαίωμα που εξασφαλίζει την κοινωνική συνοχή. Ανεργία σημαίνει πάνω από όλα αδικία.

Όποιος, λοιπόν, σήμερα σε αυτή την Αίθουσα επικαλείται κοινωνική ευαισθησία, οφείλει πριν από όλα να δώσει μάχη για τη δουλειά. Αυτό θα γίνει αν η εργασία σε αναστολή συνδυαστεί για ένα διάστημα με την ενίσχυση της πραγματικής απασχόλησης με βάση την πραγματική ζήτηση.

Δεν γίνεται ένα εστιατόριο ή ένα ξενοδοχείο το οποίο βρίσκεται αντιμέτωπο με πολύ μειωμένο τζίρο να κρατά όλες τις μέρες ενεργό όλο το προσωπικό του ανεξάρτητα από την πληρότητά του. Χωρίς πελατεία τα έξοδα θα λυγίσουν την επιχείρηση στέλνοντας τελικά στην ανεργία τους εργαζόμενους. Η μεγάλη ζήτηση σε αντίθετη κατεύθυνση με λίγο προσωπικό θα σήμαινε κακή εξυπηρέτηση και κακές υπηρεσίες.

Αυτές, λοιπόν, οι πρωτόγνωρες συνθήκες στην αγορά εργασίας απαιτούν λύσεις ρεαλιστικές, τολμηρές και -το τονίζω αυτό- προσωρινές για να αντιμετωπίσουμε αυτή την έκτακτη κατάσταση. Αυτό ακριβώς έρχεται να υπηρετήσει το πρόγραμμα «ΣΥΝ-ΕΡΓΑΣΙΑ».

Έως τα τέλη Οκτωβρίου επιχειρήσεις που είδαν τον τζίρο τους να γκρεμίζεται και τώρα έχουν λιγότερη δουλειά, θα μπορούν να προσαρμόζουν ανάλογα τον χρόνο εργασίας των υπαλλήλων τους. Οι τελευταίοι ωστόσο θα διατηρούν σχεδόν τον ίδιο μισθό και όλα τα ασφαλιστικά τους δικαιώματα, έστω και για τις μισές μέρες απασχόλησης.

Η «ΣΥΝ-ΕΡΓΑΣΙΑ», αξιοποιώντας το ευρωπαϊκό πρόγραμμα «SURE», έρχεται να καλύψει αυτό το μέρος της διαφοράς στην αμοιβή. Βέβαια έχουμε ένα σταθερό κατώτατο όριο, και αυτό δεν είναι άλλο από τον βασικό μισθό, και βέβαια έχουμε την απαγόρευση των απολύσεων για όλους όσοι εντάσσονται στο πρόγραμμα.

Στις επιχειρήσεις οι οποίες χτυπήθηκαν τους δίνεται έτσι η δυνατότητα να ορθοποδήσουν, γιατί απαλλάσσονται από ένα μέρος του βάρους του μισθολογικού κόστους. Οι εργαζόμενοι από την άλλη πλευρά διατηρούν τις δουλειές τους. Με άλλα λόγια, από τα επιδόματα ανεργίας η Κυβέρνηση προκρίνει την επιδότηση της εργασίας.

(Χειροκροτήματα από την πτέρυγα της Νέας Δημοκρατίας)

Αυτή είναι η βασική φιλοσοφική μας διαφορά: Αντί για τα λουκέτα επιλέγεται η απασχόληση. Προκειμένου να σώσει θέσεις εργασίας, δημιουργεί και αξιοποιεί αυτό το σύστημα, το καινούργιο πρόγραμμα το οποίο ονομάσαμε «ΣΥΝ-ΕΡΓΑΣΙΑ».

Ξέρετε, κύριε Τσίπρα, πού έχει τις ρίζες του αυτό το πρόγραμμα; Στην ευρωπαϊκή σοσιαλδημοκρατία. Ποιος ήταν ο πρώτος ο οποίος το εφάρμοσε; Εφαρμόστηκε για πρώτη φορά στη Γερμανία από σοσιαλδημοκρατική κυβέρνηση με πολύ μεγάλη επιτυχία.

Έχει έρθει η ώρα να καταλάβετε και να καταλάβουν οι επικριτές μας ότι αυτή η Κυβέρνηση, μια Κεντροδεξιά, φιλελεύθερη Κυβέρνηση γνωρίζει πολύ καλά πότε το κράτος πρέπει να παρεμβαίνει, για να στηρίζει τον κοινωνικό του ρόλο και πότε πρέπει και μπορεί να επιτρέπει στην επιχειρηματικότητα να δράσει δημιουργικά.

(Χειροκροτήματα από την πτέρυγα της Νέας Δημοκρατίας)

Αντιπολιτεύεστε -σας το έχω πει αρκετές φορές, αλλά φαίνεται ότι εξακολουθείτε να έχετε την ίδια τακτική- μια Κυβέρνηση, η οποία υπάρχει μόνο στον φαντασιακό σας κόσμο. Αυτή η νεοφιλελεύθερη Κυβέρνηση, την οποία δήθεν παρουσιάζετε στις ομιλίες σας, πολύ απλά δεν υπάρχει, γιατί αυτή η Κυβέρνηση, όταν χρειάστηκε, στήριξε τον κόσμο της εργασίας, έριξε χρήματα στην αγορά και απέδειξε ότι σε στιγμές κρίσης το κράτος πρέπει να είναι παρόν και να αξιοποιεί όλα τα πυρομαχικά τα οποία έχει στη διάθεσή του.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, θα επιμείνω στη γλώσσα της αλήθειας. Η ευημερία της χώρας προφανώς και πληγώθηκε από το πέρασμα του ιού. Ναι, φέτος θα έχουμε ύφεση, σημαντική ύφεση, ενώ βρισκόμασταν σε τροχιά ανάπτυξης. Και ναι, αυτό το καλοκαίρι θα είναι ένα καλοκαίρι πολύ διαφορετικό, το οποίο θα απαιτήσει την κινητοποίηση όλων των δυνάμεων της κοινωνίας, ώστε το καλό όνομα της Ελλάδος να γίνει τίτλος κάτω από τον οποίο θα γράψουμε το κεφάλαιο «Αναγέννηση της οικονομίας».

Ανοίγω μια παρένθεση, κύριε Τσίπρα. Για άλλη μία φορά επιμένετε να ισχυρίζεστε ότι η εικόνα την οποία έχουν οι πολίτες για την Κυβέρνηση και για τη συνολική πορεία της χώρας είναι αποτέλεσμα των μέσων μαζικής ενημέρωσης, τα οποία, όπως είπατε, μπουκώνουμε σε κρατικό χρήμα, λες και η καμπάνια, η οποία έγινε, ενημέρωσης για τον κορωνοϊό ήταν πεταμένα λεφτά. Όχι, πεταμένα λεφτά ήταν οι διαφημίσεις των ΔΕΚΟ, τις οποίες βάζατε εσείς επί δικιάς σας κυβέρνησης, για να στηρίζετε μόνο εφημερίδες που στήριζαν εσάς.

(Χειροκροτήματα από την πτέρυγα της Νέας Δημοκρατίας)

Φαντάζομαι, το ίδιο δεν ισχύει για τον ξένο Τύπο. Μπουκώσαμε και τον ξένο Τύπο σε λεφτά; Δώσαμε διαφημίσεις στη «WALL STREET JOURNAL», στους «FINANCIAL TIMES», στους «NEW YORK TIMES»; Όλοι αυτοί οι οποίοι σήμερα μιλάνε με καλά λόγια για τη χώρα μας και οι οποίοι κάνουν τη σύνδεση μεταξύ της αποτελεσματικής αντιμετώπισης της υγειονομικής κρίσης και της δυνατότητας ανάκαμψης της ελληνικής οικονομίας είναι και αυτοί «χρηματοδοτούμενοι» -εντός εισαγωγικών- από την ελληνική Κυβέρνηση;

Όχι, κύριε Τσίπρα. Βλέπουν την πραγματικότητα και η πραγματικότητα έχει να κάνει με το γεγονός ότι όσο καλύτερα αντιμετωπίζει κανείς την υγειονομική κρίση, τόσο ενισχύεται η εικόνα της χώρας και τόσο τελικά θα είναι ευκολότερη η επάνοδος σε μια ταχύτερη και σε μία δυναμικότερη ανάκαμψη.

Σας μίλησα ήδη για το τι έγινε το πρώτο τρίμηνο του 2020. Και θα ήθελα, πραγματικά, να μου δώσετε τη δικιά σας ερμηνεία για το πώς είναι δυνατόν μια οικονομία, η οποία κατά τα δικά σας λεγόμενα τα πήγαινε χειρότερα από την υπόλοιπη Ευρώπη, να βρίσκεται το πρώτο τρίμηνο του 2020 με τέσσερις φορές μικρότερη ύφεση από την υπόλοιπη Ευρώπη. Με τα νούμερα τα πηγαίνετε καλά. Μηχανικός είστε. Εξηγήστε μου παρακαλώ πολύ πώς συμβαίνει αυτό, πώς μπορεί να γίνει αυτό αριθμητικά, εάν η πορεία της οικονομίας το πρώτο δίμηνο δεν ήταν πολύ καλύτερη από την υπόλοιπη πορεία της Ευρώπης. Πώς είναι δυνατόν, δηλαδή, εμείς να είχαμε αυτή την ύφεση, η Ιταλία να έχει ύφεση 5,1%, η Ισπανία 4,1%, η Γερμανία και η Γαλλία που χτυπήθηκαν αργότερα και αυτές από τον κορωνοϊό να έχουν ύφεση 2,2% και 5,8% αντίστοιχα.

Ο κορωνοϊός, κυρίες και κύριοι συνάδελφοι, μπορεί να ανέκοψε προσωρινά την πορεία της ελληνικής οικονομίας. Δεν έπληξε, όμως, τις βάσεις, αυτές που θεμελίωσαν την εμπιστοσύνη των εταίρων, πριν ακόμα ενσκήψει η πανδημία, και που σε λίγο θα πλαισιωθούν και από τα νέα ευρωπαϊκά κεφάλαια που εισηγήθηκε η Ευρωπαϊκή Επιτροπή.

Με ρωτήσατε να σας αναφέρω επενδύσεις, οι οποίες έχουν γίνει στην Ελλάδα επί δικών μας ημερών. Θα σας αναφέρω τέσσερις επενδύσεις, οι οποίες έγιναν τους τελευταίους δύο μήνες μέσα στην πανδημία. Μέσα στην πανδημία δύο ελληνικά start ups εξαγοράστηκαν από πολύ μεγάλες επιχειρήσεις του εξωτερικού.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Συγγνώμη, δεν άκουσα τι είπατε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δύο ελληνικά start ups εξαγοράστηκαν για πολύ σημαντικά ποσά, νέες νεοφυείς επιχειρήσεις.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τα ποσά πείτε μας.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Τα ποσά; Είναι δεκάδες εκατομμύρια και για τις δύο αυτές επιχειρήσεις.

Σε τρίτη επιχείρηση εισήλθε σημαντικό κεφάλαιο από το εξωτερικό. Και η προβληματική «FORTHNET» εξαγοράστηκε και αυτή από σημαντικό κεφάλαιο του εξωτερικού, διασώζοντας με αυτόν τον τρόπο θέσεις εργασίας και δίνοντας ψήφο εμπιστοσύνης στην ελληνική οικονομία. Αυτές είναι επενδύσεις, οι οποίες έγιναν τους τελευταίους δύο μήνες εντός της πανδημίας όταν ελάχιστοι σε ευρωπαϊκό επίπεδο έκαναν επενδύσεις.

Ας έρθω, λοιπόν, λίγο τώρα στο πρόγραμμα υποστήριξης της Ευρωπαϊκής Επιτροπής, έτσι όπως αυτό ανακοινώθηκε. Μας ασκούσατε κριτική σε αυτή εδώ την Αίθουσα ότι είμαστε απόντες τελείως από τις ευρωπαϊκές εξελίξεις, ότι δεν συμμετέχουμε στα ευρωπαϊκά δρώμενα, ότι δεν ζητούμε ένα μεγάλο φιλόδοξο ευρωπαϊκό πρόγραμμα, ότι δεν ενδιαφερόμαστε τάχα να πάρουμε εγγυήσεις και όχι δάνεια και έγινε ακριβώς αυτό το οποίο ζητούσαμε.

Ήρθε η Ευρωπαϊκή Επιτροπή και έβαλε στο τραπέζι ένα πολύ φιλόδοξο πρόγραμμα ύψους 750 δισεκατομμυρίων ευρώ χρηματοδοτούμενο σε μεγάλο βαθμό από κοινό δανεισμό, το οποίο στηρίζεται πολύ περισσότερο σε επιχορηγήσεις και λιγότερο σε δανεικά και από το οποίο η χώρα έχει λαμβάνειν τουλάχιστον στο αρχικό σχέδιο της επιτροπής περί τα 32 δισεκατομμύρια ευρώ.

Όλα αυτά για τα οποία κατηγορούσατε την Κυβέρνηση ότι δήθεν δεν θα μπορούσε να πετύχει, έγιναν, κύριε Τσίπρα, από αυτή την Κυβέρνηση.

(Χειροκροτήματα από την πτέρυγα της Νέας Δημοκρατίας)

Τουλάχιστον πρέπει να σας αναγνωρίσω ότι χαιρετίσατε αυτό το πρόγραμμα, θα σας ήταν δύσκολο εξάλλου να κάνετε κάτι διαφορετικό.

Εδώ πέρα, όμως, θα πρέπει να επισημάνουμε τρία δεδομένα τα οποία είναι σημαντικά. Το πρώτο έχει να κάνει με το γεγονός ότι το πρόγραμμα αυτό ακόμα δεν έχει επισημοποιηθεί, απαιτείται η έγκριση του συμβουλίου και θα έχουμε μπροστά μας μια δύσκολη διαπραγμάτευση.

Το δεύτερο σημαντικό στοιχείο είναι ότι το πρόγραμμα αυτό αφορά επενδύσεις, οι οποίες θα ξεκινήσουν από το 2021. Όταν μας ζητάτε δηλαδή να ξοδέψουμε χρήματα σαν να μην υπάρχει αύριο το 2020, γιατί πήραμε κάποια χρήματα σημαντικά τα οποία θα πέσουν στην ελληνική οικονομία το 2021, μπλέκετε μήλα με πορτοκάλια, κύριε Τσίπρα. Άλλο ο κρατικός προϋπολογισμός και οι δυνατότητές του για το 2020, άλλο ένα αναπτυξιακό εργαλείο από το 2021, το οποίο θα έρθει να χρηματοδοτήσει πρωτίστως επενδύσεις. Συγχέετε δύο έννοιες τελείως διαφορετικές.

(Χειροκροτήματα από την πτέρυγα της Νέας Δημοκρατίας)

Θα έπρεπε να τα ξέρετε αυτά μετά από τεσσερισήμισι χρόνια Πρωθυπουργός της χώρας. Είναι σαν να μας λέτε ότι τα λεφτά του ΕΣΠΑ μπαίνουν στον κρατικό προϋπολογισμό και μπορούμε να τα κάνουμε ό,τι θέλουμε. Όχι δεν μπορούμε να τα κάνουμε ό,τι θέλουμε αυτά τα λεφτά και δεν θα μπορούμε να τα κάνουμε ό,τι θέλουμε.

Να σας πω και κάτι; Το σημαντικό αυτό ποσό -σε όποιο ποσό και αν καταλήξουμε, εύχομαι να καταλήξουμε τελικά στο ποσό των 32 δισεκατομμυρίων, σε κάθε περίπτωση θα είναι ένα πολύ σημαντικό ποσό- αυτή η Κυβέρνηση δεν θα το σπαταλήσει, θα το επενδύσει για να χρηματοδοτήσει τη μεταμόρφωση της ελληνικής οικονομίας και της ελληνικής κοινωνίας.

(Χειροκροτήματα από την πτέρυγα της Νέας Δημοκρατίας)

Γιατί τα χρήματα αυτά, σε κάθε περίπτωση, θα είναι πάρα πολύ σημαντικά για να μπορέσουμε να χρηματοδοτήσουμε σημαντικές δράσεις, όπως η πράσινη ανάπτυξη και η μετάβαση σε μία οικονομία χαμηλών εκπομπών άνθρακα, η κατάρτιση των εργαζομένων μας, έτσι ώστε να μπορούν να προσαρμοστούν σε διαφορετικές συνθήκες, σε μια αγορά εργασίας η οποία αλλάζει συνέχεια, να χρηματοδοτήσουμε ακόμα βασικές μας υποδομές, περιβαλλοντικές υποδομές, δίκτυα ύδρευσης, άρδευσης, πράγματα στα οποία δυστυχώς έχουμε μείνει πίσω, να χρηματοδοτήσουμε τον ψηφιακό μετασχηματισμό της ελληνικής κοινωνίας και του ελληνικού κράτους.

Αναρωτιέμαι μερικές φορές -βλέπω εσάς και βλέπω και τους Υπουργούς σας, οι οποίοι διαχειρίστηκαν το σχετικό χαρτοφυλάκιο- πόσο δύσκολο ήταν τελικά να γίνουν όλα από τα αυτονόητα πράγματα τα οποία γίνονται σήμερα από το Υπουργείο Ψηφιακής Μεταρρύθμισης, για να μπορέσουν να εξυπηρετηθούν επιτέλους οι πολίτες με εύκολο και ψηφιακό τρόπο. Δεν κάνατε τίποτα σε όλα αυτά. Τίποτα δεν κάνατε! Μόνο με το διάστημα ασχολιόσασταν. Φύκια για μεταξωτές κορδέλες!

(Χειροκροτήματα από την πτέρυγα της Νέας Δημοκρατίας)

Βλέπετε ότι μέσα στην πανδημία καταφέραμε, χωρίς να δαπανήσουμε σχεδόν καθόλου χρήματα, να εξυπηρετήσουμε τους πολίτες με έναν τρόπο που μας πιστώνεται συνολικά και να κάνουμε ένα άλμα ψηφιακής μετάβασης για το μέλλον. Όμως έχουμε ακόμα πολλά βήματα να κάνουμε.

Βέβαια σήμερα είμαι σε θέση, συμπληρώνοντας τις πρωτοβουλίες για τις οποίες έχουμε ήδη μιλήσει, να σας μιλήσω και για τέσσερις ακόμα νέες πρωτοβουλίες, οι οποίες ενδυναμώνουν το υφιστάμενο πρόγραμμα το οποίο έχουμε ανακοινώσει.

Για το πρώτο έχουν ήδη μιλήσει γι’ αυτό οι δύο αρμόδιοι Υπουργοί. Η «ΣΥΝ-ΕΡΓΑΣΙΑ» ενισχύεται με ακόμα σχεδόν 200 εκατομμύρια και έτσι, μέχρι τα τέλη Ιουλίου, θα καλύπτει και το 60% των εργοδοτικών εισφορών για τους εργαζόμενους στο πρόγραμμα και αν χρειαστεί, αυτή η επιδότηση των εργοδοτικών εισφορών θα επεκταθεί και για τον Αύγουστο και τον Σεπτέμβριο.

Ακούσαμε την αγορά και μίλησα προσωπικά με πολλούς επιχειρηματίες και πείστηκα, πράγματι, ότι το αίτημά τους να έρθει το κράτος να καλύψει ένα μέρος των εργοδοτικών εισφορών, όταν αυτοί απασχολούν εργαζόμενους για το 50% του χρόνου τους, ήταν ένα αίτημα δίκαιο. Γι’ αυτό και ερχόμαστε σήμερα να κάνουμε αυτή τη διόρθωση στο πρόγραμμα «ΣΥΝ-ΕΡΓΑΣΙΑ» και να καλύψουμε ένα κομμάτι των εργοδοτικών εισφορών.

Ερχόμαστε όμως να βοηθήσουμε και ως προς την εξόφληση των φορολογικών και ασφαλιστικών υποχρεώσεων. Μπορώ λοιπόν σήμερα να ανακοινώσω ότι οι οφειλές Μαρτίου έως και τον Σεπτέμβριο, που έχουν ανασταλεί, θα αποτελέσουν ένα ξεχωριστό σύνολο που θα αποπληρωθεί σε δώδεκα άτοκες δόσεις ή είκοσι τέσσερις δόσεις μειωμένου επιτοκίου και μάλιστα από το 2021.

(Χειροκροτήματα από την πτέρυγα της Νέας Δημοκρατίας)

Μπορώ επίσης σήμερα να ανακοινώσω ότι έχουμε αποφασίσει με το οικονομικό επιτελείο να αυξήσουμε τον αριθμό των δόσεων για φόρο εισοδήματος και ΕΝΦΙΑ. Τα φυσικά πρόσωπα θα μπορούν να εκπληρώσουν τις φετινές τους υποχρεώσεις σε οκτώ μηνιαίες αντί τριών διμηνιαίων δόσεων, οι εταιρείες σε οκτώ δόσεις αντί έξι μηνιαίων και οι ιδιοκτήτες σε έξι αντί πέντε.

(Χειροκροτήματα από την πτέρυγα της Νέας Δημοκρατίας)

Ο στόχος πάντα είναι να διευκολυνθεί η ρευστότητα των φορολογουμένων.

Τέταρτον, ανακοινώνω σήμερα ότι επανερχόμαστε σε μία λογική επιβράβευσης των συνεπών φορολογουμένων. Όσοι αποπληρώνουν εφάπαξ τις φετινές τους υποχρεώσεις θα έχουν άμεση έκπτωση φόρου ύψους 2%.

(Χειροκροτήματα από την πτέρυγα της Νέας Δημοκρατίας)

Ο στόχος είναι να πληρώσουν λιγότερο φόρο όλοι οι υπόχρεοι, αλλά να εξασφαλιστεί και η ομαλή και έγκαιρη ροή εσόδων στα δημόσια ταμεία.

Κυρίες και κύριοι συνάδελφοι, κλείνω με τις ίδιες σκέψεις που διατύπωσα και στην αρχή. Είμαστε πια στη φάση που, από το μέτωπο της υγείας, περνάμε στον αγώνα για την οικονομία. Παραμένουμε όμως -και θέλω να το τονίσω αυτό- σε απόλυτη επιφυλακή για την ασφάλειά μας.

Το πρώτο μας μέλημα, όμως, είναι η προστασία της εργασίας, η στήριξη εργαζόμενων, η στήριξη επιχειρήσεων, ώστε να τεθούν και πάλι σε κίνηση οι μηχανές της παραγωγής. Δίνουμε, έτσι, στις εποχές το νόημα που απαιτεί το εθνικό συμφέρον. Μετατρέπουμε το καλοκαίρι σε καιρό σποράς της φροντίδας, ώστε το φθινόπωρο να γίνει η άνοιξη της ελπίδας και να ανατείλει μέσα στον χειμώνα του 2020 και στην άνοιξη του 2021 ο ζεστός ήλιος της ανάπτυξης.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλείται τώρα στο Βήμα ο ερωτών Αρχηγός του Συνασπισμού Ριζοσπαστικής Αριστεράς κ. Αλέξης Τσίπρας για τη δευτερολογία του.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Κύριε Μητσοτάκη, φροντίστε να φοράτε γυαλιά ηλίου να μην μαυρίσετε από τον ζεστό ήλιο της ανάπτυξης που έρχεται!

Παρουσιάσατε μία εικόνα, η οποία είναι μιας διαφορετικής χώρας και σε καμμία περίπτωση -και το γνωρίζετε πολύ καλά αυτό- δεν αντιστοιχεί στην εικόνα που βιώνει η μεγάλη πλειοψηφία -όχι όλες- των επιχειρήσεων. Θα προσπαθήσω επιγραμματικά να απαντήσω -όσο μπορώ πιο γρήγορα- σε ορισμένα από τα ζητήματα που θέσατε.

Πρώτα απ’ όλα, είναι εξαιρετικά δύσκολο να μπορέσετε να αποδομήσετε τα στοιχεία και τους αριθμούς, προσπαθώντας να παραπέμψετε σε κάποια άλλα στοιχεία και σε κάποιους άλλους αριθμούς που δεν βγάζουν συμπέρασμα. Διότι το μόνο εις το οποίο αναφερθήκατε, για να παρουσιάσετε την εικόνα ότι δήθεν το τελευταίο τρίμηνο του ’19 και το πρώτο του ’20 τα πήγατε εξαιρετικά καλά, δηλαδή πριν έρθει ο κορωνοϊός, ήταν ο δείκτης αισιοδοξίας, το PMI, στις αγορές, το μόνο ήταν αυτό και το γεγονός ότι η χώρα, λόγω της αξιοπιστίας που έχει κτίσει τεσσεράμισι χρόνια η προηγούμενη κυβέρνηση, λόγω του γεγονότος ότι είναι ρυθμισμένο το χρέος, ότι είναι έξω από τα μνημόνια, λόγω του γεγονότος ότι έχει 37 δισεκατομμύρια στα δημόσια ταμεία, έχει πρόσβαση στις αγορές.

Όμως, θα ήθελα να σας προειδοποιήσω. Μη λαμβάνετε πάρα πολύ σοβαρά υπ’ όψιν μόνο το στοιχείο αυτό. Υπήρξαν και άλλες κυβερνήσεις, αντίστοιχης ιδεολογίας με τη δική σας, τελευταίο χαρακτηριστικότερο παράδειγμα η προηγούμενη κυβέρνηση της Αργεντινής, που όταν ανέβηκε στην εξουσία εκεί, υπήρξε ένας χαμός, αλαλαγμός όλων των χρηματαγορών για το τι φοβερός που ήταν ο Μάκρι. Και μέσα σε λιγότερο από έναν χρόνο έφερε τα ίδια αποτελέσματα που φέρατε και εσείς. Ύφεση. Και μέσα σε πολύ λιγότερο χρόνο όλοι αυτοί που πανηγύριζαν, που του έλεγαν ωσαννά, που ψάλανε ωσαννά για να περάσει στις αγορές, τον διώξανε ξανά εκτός αγορών.

Δεν μπορείτε, λοιπόν, να απαντήσετε για την ουσία. Και η ουσία είναι, ξέρετε, με βάση την οικονομική θεωρία, μια χώρα μπαίνει επισήμως σε ύφεση όταν είναι για δύο συνεχόμενα τρίμηνα σε αρνητικούς ρυθμούς ανάπτυξης. Εσείς κάνετε εδώ μια προσπάθεια, που είναι συνηθισμένη βέβαια η προσπάθεια αυτή για την παράταξή σας, τα λεγόμενα Greek statistics. Εσείς τα εφεύρατε, όταν είχατε αφήσει τη χώρα, το 2010, το 2009 με 15% έλλειμμα και μας λέγατε ότι είμαστε εντός του συμφώνου σταθερότητας. Greek statistics και τότε, Greek statistics και τώρα.

Και μας λέτε ότι είχαμε ανάπτυξη το τελευταίο τρίμηνο του 2019.

Επαναλαμβάνω ότι σας έδωσα τα στοιχεία για δύο συνεχόμενα τρίμηνα από τρίμηνο σε τρίμηνο με αρνητικούς ρυθμούς ανάπτυξης: -0,7 και -1,7 το πρώτο τρίμηνο του 2019.

Εδώ είναι η εικόνα. Θα την καταθέσω για να τη δείτε και να τη θαυμάσετε. Είναι διάγραμμα που δείχνει την πορεία του ΑΕΠ σε όρους όγκου με ημερολογιακή διόρθωση από το 2010 ως τώρα, το 2020. Και η εικόνα που δείχνει είναι ότι το 2010 - 2015 κάναμε μια τεράστια κοιλιά. Εσείς κυβερνάγατε ξανά. Τους ίδιους είχατε στο οικονομικό επιτελείο με τα φοβερά επιτεύγματα που έχασε η χώρα 25% του ΑΕΠ της. Εσείς κυβερνάγατε τότε.

(Χειροκροτήματα από την πτέρυγα του ΣΥΡΙΖΑ)

Η χώρα άρχισε από το δεύτερο - τρίτο τρίμηνο του 2016 να έχει αναπτυξιακή πορεία. Να τη η καμπύλη. Και τώρα ξανά προς τα κάτω είναι η καμπύλη μ’ εσάς πάλι.

(Στο σημείο αυτό Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιους δείκτες θέλετε να πάρουμε, λοιπόν, εκτός του PMI, που, εν πάση περιπτώσει, είναι και ένας δείκτης ευμετάβλητος διότι μπορεί να βασίζεται όχι σε πραγματικά γεγονότα, αλλά στην ψυχολογία, η οποία ψυχολογία αλλάζει ραγδαία, δυστυχώς. Εγώ δεν χαίρομαι γι’ αυτό.

Πέραν του ΑΕΠ, θέλετε να δούμε τον δείκτη βιομηχανικής παραγωγής, που έπεσε 2,2% έναντι αύξησης 2,7% που ήταν το 2019; Θέλετε να δούμε τις εξαγωγές; Θέλετε να δούμε τις ληξιπρόθεσμες οφειλές που μας είχατε τρελάνει εμάς με τις ληξιπρόθεσμες οφειλές; Τον Δεκέμβριο ήταν 1,3 δισεκατομμύριο ευρώ, τον Γενάρη 1,4 δισεκατομμύριο, τον Φλεβάρη 1,5 δισεκατομμύριο, 1,8 τον Μάρτη.

Ποιους δείκτες θέλετε να πάρουμε, πέραν της αίσθησης που έχει ο καθένας από εσάς, όταν βγαίνει στην αγορά, όταν μιλάει με επιχειρηματίες όχι μόνο του τουρισμού, επιχειρηματίες της εστίασης, ότι η οικονομία έχει μπει σε μια βαθιά τροχιά ύφεσης πριν από τον κορωνοϊό.

Αναφερθήκατε εδώ στα συμπεράσματα του Eurogroup και μου δίνετε την ευκαιρία να σας πω ότι αυτά τα συμπεράσματα που υπογράψατε, κύριε Σταϊκούρα, είναι συμπεράσματα, που εκτός, βεβαίως, από τα καλά λόγια που συνήθως λέει το Eurogroup, έλεγε και το 2010, 2015 πολύ καλά λόγια, όταν η οικονομία πήγαινε στο ναδίρ και όταν φτάσαμε την ανεργία στο 28% καλά έλεγαν ότι τα πηγαίνουμε και έρχεται τώρα εκ των υστέρων ο ESM και λέει τα λάθη που έκανε στα προγράμματα.

Τι λέει, λοιπόν, η απόφαση του Eurogroup πέραν αυτών; Λέει και δύο-τρία πραγματάκια, τα οποία θέλω να τα επισημάνω. Λέει ότι δεσμεύεστε για πλεόνασμα το 2021. Το υπογράψατε αυτό; Το υπογράψατε; Το δεχτήκατε; Δηλαδή θα έχουμε πλεόνασμα το 2021;

Να σας το διαβάσω; «The updated forecast of the European institutions expects the primary balance to turn to a deficit in 2020, before returning to a surplus in 2021».

(Στο σημείο αυτό Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΧΡΗΣΤΟΣ ΣΤΑΪΚΟΥΡΑΣ (Υπουργός Οικονομικών):** Η επόμενη πρόταση;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Για το statement του Eurogroup στις 16 Μαρτίου του 2020 λέει μόνο η πρόταση. Αυτό λέει.

Διαβάστε το, κύριε Σταϊκούρα.

Εν πάση περιπτώσει, επειδή εμείς έχουμε εμπειρία από τον τρόπο που διαπραγματεύονται οι θεσμοί, σας λέω …

Δώστε το μου ένα λεπτό, γιατί έχω και ένα δεύτερο σημείο να σας πω. Θα σας το δώσω.

Επειδή εμείς έχουμε την αίσθηση, την εμπειρία του τι κάνουν ο θεσμοί, οι θεσμοί εδώ έβαλαν μια φύτρα, που θα σας λένε ότι δεσμευτήκαμε σε πλεόνασμα το 2021.

Και το δεύτερο -και σας το δίνω, είναι όλο δικό σας- που λέει στην προτελευταία παράγραφο ότι σας δεσμεύει για την άρση της προστασίας πρώτης κατοικίας στο τέλος Ιουλίου του 2020.

(Χειροκροτήματα από την πτέρυγα του ΣΥΡΙΖΑ)

Ορίστε, πάρτε το. Είναι δικό σας.

Δηλαδή, εν μέσω κρίσης, βαθιάς οικονομικής κρίσης, εσείς δεσμεύεστε ότι θα επανέλθουμε σε πλεονάσματα το 2021 και δεσμεύεστε ότι θα αρθεί η προστασία της πρώτης κατοικίας την 1η Αυγούστου του 2020.

Με συγχωρείτε, δηλαδή. Αν αυτά τα φέρατε εδώ για να πανηγυρίσετε αυτό το χαρτί εδώ, η απόφαση του Eurogroup που εκδόθηκε χθες, όχι μόνο για να πανηγυρίσουμε δεν είναι, αλλά για να μπούμε σε βαθύ στοχασμό για το τι μέλλει γενέσθαι, το τι έρχεται και σε ό,τι αφορά την προστασία της πρώτης κατοικίας και σε ό,τι αφορά και άλλα θέματα.

Ξέρετε τι σημαίνει επαναφορά σε πλεονάσματα, όταν εσείς λέτε ότι θα έχουμε 4,7% έλλειμμα;

(Θόρυβος στην Αίθουσα)

Εσείς το λέτε για το 2020!

Εντάξει, ας το διαβάσει, δεν πειράζει, εδώ κάνουμε και διάλογο ζωντανό, αυτό είναι το ωραίο της Βουλής.

Σημαίνει, λοιπόν, όταν εσείς προβλέπετε 4,7% έλλειμμα -που θα είναι ίσως μεγαλύτερο- ότι θα πρέπει να έχουμε πόσο ανάπτυξη για να το καλύψουμε από το 2020 στο 2021 για να πάμε σε πλεονάσματα;

Σημαίνει, για να το πω να το καταλάβουν οι απλοί πολίτες που μας παρακολουθούν, ότι αργά ή γρήγορα θα βρεθείτε σε μια διαπραγμάτευση, την ώρα που θα έχουμε βαθιά ύφεση, για το πόσο μεγάλο θα είναι το ποσοστό του ΑΕΠ των δημοσιονομικών μέτρων λιτότητας που θα ξαναφέρετε στον ελληνικό λαό -γιατί αυτή είναι η δική σας παρακαταθήκη και αυτή είναι η δική σας συνήθεια, να φέρνετε μέτρα λιτότητας στον ελληνικό λαό- τον Απρίλη του 2021 -λέω εγώ, μακάρι όχι νωρίτερα- όταν θα συζητάτε για μεσοπρόθεσμο ή τον Δεκέμβρη του 2020, όταν θα συζητάτε τον προϋπολογισμό.

Αυτή είναι η εικόνα! Γιατί την ωραιοποιείτε; Εκτός αν έχετε στόχο να δραπετεύσετε, να διαφύγετε, γι’ αυτό την ωραιοποιείτε, όπως σας πιέζουν όλοι γύρω σας στο Μαξίμου οι σύμβουλοι -από ό,τι καταλαβαίνω και από ό,τι μαθαίνω και από ό,τι λένε διάφορα μέσα ενημέρωσης, δικοί σας είναι αυτοί- να πάτε σε εκλογές, πριν έρθουν τα μαντάτα και για τα μέτρα και για την ύφεση και για τα λουκέτα και για την ανεργία, να διαφύγετε.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Φοβάστε τις εκλογές!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πηγαίνετε, πηγαίνετε να δείτε τι έχετε να πάθετε! Να δείτε τι έχετε να πάθετε!

(Χειροκροτήματα από την πτέρυγα του ΣΥΡΙΖΑ)

Όλοι αυτοί οι οποίοι σας υποστηρίζουν σήμερα, διότι είσαστε ο Μωυσής και μας σώσατε από την πανδημία, μόλις κάνετε αυτό το απονενοημένο διάβημα, θα δείτε και τις δημοσκοπήσεις και τους δείκτες και τους δείκτες PMI και τους δείκτες των αγορών, θα δείτε ποια θα είναι η απάντηση του ελληνικού λαού!

**ΣΤΑΥΡΟΣ ΚΑΛΑΦΑΤΗΣ:** Τις ξορκίζετε τις αγορές!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πάμε παρακάτω.

Μου λέτε «πώς εσύ μιλάς με τους μικρομεσαίους επιχειρηματίες, διότι αύξησες τον ΦΠΑ;». Εμείς αυξήσαμε τον ΦΠΑ, πράγματι και εγώ το είπα και δημόσια ότι η χώρα κατάφερε να βγει από την κρίση, να ανακτήσει αξιοπιστία, να ενισχύσει τα δημόσια έσοδα, να ρυθμίσει το δημόσιο χρέος σε μεγάλο βαθμό χάρη στο γεγονός ότι «έβαλαν πλάτη» η μεσαία τάξη, οι μικρομεσαίοι επιχειρηματίες, όσοι, δυστυχώς -γιατί αυτό είναι ένα κατάλοιπο από το παρελθόν- στην πραγματική οικονομία πληρώνουν φόρους και όχι αυτοί που βγάζουν σε offshore τα λεφτά τους στο εξωτερικό και δεν μπορούμε να τους φορολογήσουμε.

Ο στόχος, όμως, τότε ήταν εθνικός, γιατί είχαμε υποχρέωση έναντι μιας συμφωνίας -εσείς δεν είχατε καλύτερη σε ό,τι αφορά το πρωτογενές πλεόνασμα, μεγαλύτερο είχατε εσείς συμφωνήσει με τον κ. Σαμαρά- να πιάσουμε τους στόχους, ήταν εθνικός ο στόχος.

Τώρα, λοιπόν, ποιος είναι ο στόχος; Γιατί δεν μειώνεται;

Όταν εμείς βγήκαμε από τα μνημόνια, σε αυτούς τους ανθρώπους ανταποδώσαμε, σε αυτούς που «έβαλαν πλάτη». Δεν το είπατε αυτό. Πέρυσι, λοιπόν, δώσαμε τη δυνατότητα να πέσει ο φόρος προστιθέμενης αξίας στην εστίαση από το 24% στο 13%. Όταν εμείς το κάναμε αυτό πέρυσι, ακριβώς επειδή ήταν στενά τα δημοσιονομικά περιθώρια και δεν θέλαμε να εκτροχιαστούμε, αφήσαμε έξω, πράγματι, τον καφέ. Ναι, αλήθεια είναι αυτό!

Και τι κάνατε εσείς πέρυσι; Καταθέσατε πρόταση νόμου και λέγατε «μόνιμη μείωση». Μόνιμη, δεν είχαμε κορωνοϊό.

Έρχεστε τώρα που έχουμε κορωνοϊό και η μεγάλη -πώς να το πω;- απλοχεριά σας σε αυτούς τους ανθρώπους είναι αυτό που ζητούσατε πέρυσι και καταθέτατε πρόταση νόμου να γίνει μόνιμο να το φέρνετε ως έκτακτο για τους επόμενους μήνες που διαρκεί η πανδημία, να πέσει δηλαδή ο καφές και όχι το αλκοόλ. Και λέτε για πέντε μήνες. Και βγαίνουν οι ίδιοι οι καταστηματάρχες και λένε «αυτό είναι ντροπιαστικό», δεν το είπα εγώ, ο Πρόεδρος της ΓΣΕΒΕΕ το είπε. Και μου λέτε εμένα αν θα μπορώ να συζητάω μαζί τους και αν θα διεκδικώ;

Ναι, πιστεύουμε ότι τώρα -και πρέπει να το κάνετε, κύριε Μητσοτάκη!- πρέπει να κατεβάσετε τον φόρο προστιθέμενης αξίας εκτάκτως στο 6% για την εστίαση και να μειώσετε σε μόνιμη βάση την προκαταβολή φόρου στο 50%.

(Χειροκροτήματα από την πτέρυγα του ΣΥΡΙΖΑ)

Βεβαίως, παρουσιάσατε μια ψεύτικη εικόνα και με τους αναπτυξιακούς δείκτες, αλλά δεν είναι -επαναλαμβάνω- η πρώτη φορά που το κάνετε αυτό. Θέλω να σας πω ότι το ίδιο κάνετε -Greek statistics- και σε σχέση με την ανεργία.

Μας είπατε ότι τον Μάρτιο δεν αυξήθηκε η ανεργία, μειώθηκε, και μας το είπατε αυτό ενώ η «ΕΡΓΑΝΗ» κατέγραψε φέτος το χειρότερο πεντάμηνο Ιανουαρίου - Μαΐου, όπως και τον χειρότερο Μάιο όλων των εποχών από το 2001. Στο πεντάμηνο οι νέες θέσεις εργασίας είναι διακόσιες εξήντα χιλιάδες λιγότερες σε σχέση με πέρυσι. Και βεβαίως αυτό πώς το καταφέρνετε; Με το εξής τέχνασμα, γιατί είστε φοβεροί στα τεχνάσματα! Περίπου ενενήντα χιλιάδες άνεργοι που έψαχναν δουλειά τον Μάρτιο μετονομάστηκαν σε οικονομικά μη ενεργούς, προφανώς επειδή εκτιμήθηκε ότι δεν υπάρχει περίπτωση να βρουν δουλειά εν μέσω πανδημίας και έτσι βγήκαν εκτός υπολογισμού. Τέτοιες αλχημείες κάνετε για να παρουσιάσετε μια εικόνα επίπλαστη, ενώ δυστυχώς η εικόνα που υπάρχει αυτή τη στιγμή στην ελληνική οικονομία, στην πραγματική οικονομία, στην αγορά είναι μια τραγική εικόνα.

Καταθέτω στα Πρακτικά το ισοζύγιο ροών προσλήψεων - απολύσεων από το 2001 ως το 2020 και θα δείτε ότι είναι το χαμηλότερο από το 2001.

(Στο σημείο αυτό ο Πρόεδρος του Συνασπισμού Ριζοσπαστικής Αριστεράς κ. Αλέξης Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Βεβαίως το μεγάλο θέμα για μας είναι οι απολύσεις, που θα έρθουν οι απολύσεις, διότι όσοι δεν εντάσσονται, όσοι εργαζόμενοι σε επιχειρήσεις δεν εντάσσονται έστω σε αυτή τη λιγοστή βοήθεια που τους δίνετε, δηλαδή δεν εντάσσονται στο «ΣΥΝΕΡΓΑΣΙΑ», δεν προστατεύονται από τον Οκτώβριο και μετά.

Βεβαίως προσπαθήσατε να μας πείτε ότι είσαστε και σοσιαλδημοκράτης. Ταυτόχρονα πώς γίνεται να είστε σοσιαλδημοκράτης και να επιχειρείτε διαρκώς μια ακραία πολιτική εις βάρος των συμφερόντων της εργασίας; Ξέρετε, είναι δύσκολη η θέση τού να προσπαθείτε εξαιτίας της πανδημίας να δημιουργήσετε την εικόνα ότι ξαφνικά αγαπήσατε το Εθνικό Σύστημα Υγείας, όταν μας λέγατε λίγους μήνες πριν, στον προϋπολογισμό, ότι θα πρέπει να ανατριχιάζουμε εμείς οι αριστεροί, οι προοδευτικοί όταν θα φέρετε το νομοσχέδιο για τις συμπράξεις δημόσιου-ιδιωτικού τομέα στα νοσοκομεία. Θα πρέπει να ανατριχιάζουμε. Ξαφνικά εσείς γίνατε φίλος του δημόσιου συστήματος υγείας!

Η παράταξή σας βεβαίως είναι μια παράταξη που έχει την ιστορία της σε σχέση με το δημόσιο σύστημα υγείας και την κατασπατάληση πόρων από αυτό, αλλά καμμία σχέση δεν έχει αυτή η ιστορία με τη στήριξη του ΕΣΥ. Και θέλω να σας πω, κύριε Μητσοτάκη, ότι όσο και αν προσπαθείτε, έχετε μία δυσκολία. Η δυσκολία είναι ότι προσπαθείτε να οικειοποιηθείτε μια πολιτική που δεν σας ανήκει ιδεολογικά. Να θυμηθώ αυτό που μας έλεγαν κάποτε εμάς οι τροϊκανοί, το «δεν έχετε την ιδιοκτησία του προγράμματος» και λέγαμε «ναι, δεν έχουμε την ιδιοκτησία των προγραμμάτων των μνημονίων», γιατί ήτανε νεοφιλελεύθερα προγράμματα.

(Χειροκροτήματα από την πτέρυγα του ΣΥΡΙΖΑ)

Έτσι και εσείς τώρα δεν μπορείτε να παριστάνετε ότι έχετε την ιδιοκτησία πολιτικών που στηρίζουν το δημόσιο σύστημα υγείας ή τον δημόσιο χώρο συνολικά. Και αυτές τις πολιτικές έχει ανάγκη τώρα η κοινωνία και ναι, αυτές οι πολιτικές είναι προοδευτικές, έχουν προοδευτικό πρόσημο. Η σοσιαλδημοκρατία στη Γερμανία πράγματι στήριξε με κρατική επιδότηση τις ασφαλιστικές εισφορές, δεν οδήγησε όμως σε de facto μείωση μισθού κατά 20% -αυτό δεν έχει γίνει ποτέ!-, στο να πάμε δηλαδή στο 80% του μισθού. Αυτό δεν έχει γίνει πουθενά, και δεν είναι σοσιαλδημοκρατικές πολιτικές αυτές, αλλά δεν είναι και πολιτικές με κοινωνικό πρόσημο, γιατί ανεξαρτήτως αν κάποιος θεωρεί ότι είναι δεξιός, αριστερός ή κεντρώος το κρίσιμο σημείο είναι αν στο τέλος της ημέρας έχει κοινωνικό πρόσημο η πολιτική του.

Έρχομαι, για να μη λέτε ότι είμαι σε όλα αρνητικός, στο εξής. Ανακοινώσατε κάποια μέτρα εδώ. Το ένα το ξέραμε. Κατά την άποψή μου, είναι ελλιπές σε σχέση με την πρότασή μας για τη στήριξη του ασφαλιστικού κόστους των επιχειρήσεων. Εμείς προτείνουμε στο 100%.

Ανακοινώσατε ένα δεύτερο -θεωρείται θετικό-, να υπάρξει δυνατότητα οι αναστολές του 2020 να πάνε στο 2021 σε δόσεις. Αν κατάλαβα καλά, αυτό ανακοινώσατε. Και θεωρείται θετικό αυτό, γιατί πράγματι δεν έχουν «λεφτόδεντρα» οι επιχειρηματίες, οι επιχειρήσεις και δεν μπορούν να δώσουν τα χρήματα αυτά όταν δεν έχουν τζίρο, όταν δεν έχουν εισπράξεις. Όμως θέλω να σας πω δυο πράγματα.

Το πρώτο είναι το εξής. Αυτή τη στιγμή στην αγορά υπάρχει ένα τεράστιο πρόβλημα. Το πρόβλημα λέγεται επιταγές. Πώς θα καλυφθεί; Ήμουν στη Ρόδο και συνάντησα έναν επιχειρηματία που νοικιάζει στην παλιά πόλη ένα μικρό κατάστημα -ήταν δεκάδες αυτοί εκεί, αλλά ένας μου είπε τον πόνο του ο άνθρωπος, σε απόγνωση- με τουριστικά είδη. Το ενοίκιο ήταν 3.000 ευρώ!

Η μείωση που κάνατε ήταν «σταγόνα στον ωκεανό» και τη χρεώσατε στους ιδιοκτήτες, δεν την πληρώσατε εσείς. Δεν πλήρωσε το κράτος.

Αυτός ο άνθρωπος, λοιπόν, αγόρασε στοκ τον Φλεβάρη, πριν τον κορωνοϊό και είχε επιταγές που λήγουν τώρα, τον Ιούνη. Τι θα κάνει; Δεν είχε έσοδα ούτε τον Μάρτη ούτε τον Απρίλη ούτε τον Μάη ούτε τον Ιούνη και ούτε τον Ιούλη θα έχει. Πώς θα πληρώσει; Είναι σε απόγνωση αυτοί οι άνθρωποι. Κάνατε μια παράταση εβδομήντα πέντε μέρες. Τι να κάνουν αυτές οι εβδομήντα πέντε μέρες;

Ξανάρχεται, λοιπόν, μπροστά το πρόβλημα. Θα αποφασίσετε να πάνε οι επιταγές αργότερα, όπως αποφασίζετε τώρα για την αναστολή των πληρωμών; Θα κάτσετε με τους τραπεζίτες επιτέλους που τόσο καιρό, τόσα χρόνια ανακεφαλαιοποιούν τις τράπεζες με τα χρήματα των Ελλήνων φορολογουμένων, να ζητήσετε να πάρουν και αυτοί ένα μέρος της ευθύνης; Με τα ενοίκια τι θα γίνει; Θα σταματήσει κάποια στιγμή έστω και αυτή η έκπτωση του 40%.

Τέλος, το τρίτο μέτρο που ανακοινώσατε ήταν η έκπτωση φόρου κατά 2% σε αυτούς θα πληρώνουν εφάπαξ. Αυτό δεν είπατε; Και 1% και 0,5%, όποια έκπτωση φόρου είναι καλή, αλλά ποιους ωφελεί αυτό; Δεν θα σταθώ στο ότι είναι μικρό το νούμερο. Ωφελεί αυτόν που έχει την οικονομική δυνατότητα να πάει να πληρώσει εφάπαξ.

(Χειροκροτήματα από την πτέρυγα του ΣΥΡΙΖΑ)

Ποιος έχει την οικονομική δυνατότητα να πάει να πληρώσει εφάπαξ; Αυτός που έχει στις καταθέσεις του λεφτά, στα μπαούλα του λεφτά, όχι αυτός ο επιχειρηματίας που αγωνιά σήμερα και δεν μπορεί να τα βγάλει πέρα. Άρα πάλι αυτό ευνοεί τους έχοντες και κατέχοντες, πάλι ευνοεί αυτούς που ευνοήσατε με το που ήρθατε στην Κυβέρνηση, μειώνοντας τη φορολογία των κερδών.

Κυρίες και κύριοι συνάδελφοι, θέλω να κλείσω. Στο κέντρο της πολιτικής της Νέας Δημοκρατίας -δεν είναι τωρινό αυτό με τον κ. Μητσοτάκη- υπάρχει πάντα μια θολή υπόσχεση και υποτιθέμενες ξένες μεγάλες επενδύσεις από τις οποίες περιμένουμε πολλά, αλλά συνήθως έρχονται λίγα, διότι αυτό είναι που σας προκάλεσα να πείτε.

Με συγχωρείτε, αλλά το αποτέλεσμα σχεδόν ενός χρόνου διακυβέρνησης όταν μας λέγατε ότι θα φέρετε επενδυτική έκρηξη, ότι θα μπουν μπουλντόζες στο Ελληνικό, ήταν ότι ανεβήκατε εδώ και μας είπατε ότι πουλήθηκαν δύο startups. Eντάξει, με συγχωρείτε. Μπράβο σας, συγχαρητήρια. Αυτό ήταν, να δώσουμε δύο startups; Δεν το υποτιμώ, αλλά δεν είναι αυτή η επενδυτική έκρηξη που θα φέρνατε.

Όταν, λοιπόν, έρχονται κάποιες επενδύσεις -γιατί δεν θέλω να υποτιμώ ότι μπορεί να έρθουν και θα έρθουν ίσως αργότερα- αυτές συνήθως με την πολιτική σας είναι για να αγοράσουν φτηνά κάποιο δημόσιο περιουσιακό στοιχείο και όχι, για παράδειγμα, για να κάνουν μια καθαρή παραγωγική επένδυση, ένα νέο εργοστάσιο, μια νέα βιομηχανία.

Με το πρόσχημα δε της προσέλκυσης επενδύσεων προχωράτε και σε μια πολιτική απορρύθμισης των εργασιακών σχέσεων και μείωσης των μισθών. Φεύγουν από τη μέση οι θεσμοί προστασίας του περιβάλλοντος για να επιταχυνθούν τάχα οι επενδύσεις, την ίδια στιγμή που παραμένουν σε εκκρεμότητα ο χωρικός σχεδιασμός, το Κτηματολόγιο, οι δασικοί χάρτες, την ίδια στιγμή που απαξιώνεται το κράτος πρόνοιας για να υπάρξει ένα περιθώριο κέρδους σε αυτούς τους δήθεν μεγάλους επενδυτές.

Σε σχέση με τη φορολογία, οι ισχυρότεροι πλήρωναν φόρους πάντοτε επί των ημερών σας σε εθελοντική βάση σε βάρος των πολλών μισθωτών αυτής της χώρας και κάποιοι Έλληνες έχουν ποσά-ρεκόρ σε offshore σύμφωνα με μελέτη της Κομισιόν, όχι με στοιχεία του ΣΥΡΙΖΑ.

Όλα αυτά έχουν ξαναγίνει επί των ημερών σας, κύριοι της Νέας Δημοκρατίας που σήμερα θέλετε να μας παριστάνετε τους σοσιαλδημοκράτες. Δεν είναι και η κ. Γεννηματά εδώ, θα άρχιζε να φωνάζει. Όλοι θέλουμε να παριστάνουμε τους σοσιαλδημοκράτες στο τέλος της ημέρας.

Εμείς θέλουμε να παρουσιάζουμε αυτό που είμαστε και είμαστε αριστεροί, είμαστε προοδευτικοί, είμαστε δημοκράτες και έχουμε μια πολιτική με κοινωνικό πρόσημο, την πολιτική της κοινωνικής αλληλεγγύης.

(Χειροκροτήματα από την πτέρυγα του ΣΥΡΙΖΑ)

Θέλω, λοιπόν, να πω ότι δεν έχετε φέρει μια βιώσιμη ανάπτυξη ποτέ όσο κυβερνήσατε, αλλά πέρα από τη χρεοκοπία και την κρίση την οποία ζήσαμε μειώσατε το εισόδημα των πολλών και εξαφανίσατε τη μεσαία τάξη χωρίς σχέδιο.

Εμείς από την άλλη -και κλείνω με αυτό- βάλαμε τις βάσεις όχι μόνο για να βγει η χώρα από τα μνημόνια και να ρυθμιστεί το χρέος, αλλά και για ένα νέο αναπτυξιακό παραγωγικό μοντέλο κάτω από την εθνική αναπτυξιακή στρατηγική που εκπονήσαμε, ένα μοντέλο που στηρίζεται στην ποιότητα του ανθρώπινου δυναμικού και στην αξία της εργασίας για να παραχθούν προϊόντα και υπηρεσίες υψηλής προστιθέμενης αξίας, ένα μοντέλο που στηρίζεται στις δυναμικές μικρομεσαίες και μεγαλύτερες παραγωγικές επιχειρήσεις που ενσωματώνουν στοιχεία καινοτομίας και έρευνας σε συνεργασία με την επιστημονική και ερευνητική κοινότητα.

Καλά, τώρα κάνατε και κριτική σε εμάς, ιδρύσαμε το Υπουργείο Ψηφιακής Πολιτικής, όταν εσείς ήσασταν ο υπεύθυνος Υπουργός της ψηφιακής διακυβέρνησης και είχατε αφήσει σταματημένα, παγωμένα όλα τα έργα της ηλεκτρονικής διακυβέρνησης και το «ΣΥΖΕΥΞΙΣ», εσείς ο ίδιος. Εμείς ιδρύσαμε το Υπουργείο, προχωρήσαμε προγράμματα και βλέπω ότι πράγματι ο νέος Υπουργός σε αυτές τις ράγες στηρίζεται, αλλά όχι και να μας λέτε ότι εσείς τα κάνατε.

Προσανατολίσαμε πόρους του ΕΣΠΑ και χρηματοδοτικά εργαλεία, γιατί καταφέραμε να έχουμε μια απορροφητικότητα του ΕΣΠΑ, για την οποία πήραμε συγχαρητήρια από αυτό το Βήμα στη Βουλή, από τον Γιούνκερ, τον Πρόεδρο της Κομισιόν, όταν δικές σας κυβερνήσεις στο παρελθόν -και γι’ αυτό φοβόμαστε το τι θα γίνει με τα 23 δισεκατομμύρια ευρώ- δεν μπορούσαν να απορροφήσουν πόρους. Προχωρήσαμε σε ένα εργαλείο χρηματοδοτικό, κρίσιμο, την Αναπτυξιακή Τράπεζα. Αξιοποιήστε το. Καταθέσαμε πριν τις ευρωεκλογές και μετά έγιναν εθνικές εκλογές -δεν το ψηφίσαμε- έναν νόμο για τις μικροπιστώσεις, μέσω της Αναπτυξιακής Τράπεζας, ώστε μόνο με ένα business plan να μπορεί ο κάθε επιχειρηματίας -αρκεί να μπορεί να αποδείξει ότι θα τα ρίξει στη δουλειά του τα χρήματα αυτά- να πάρει μέχρι 25.000 ευρώ. Θα ήταν ανακουφιστικό γι’ αυτούς τους ανθρώπους.

Εμείς υποστηρίζουμε ένα μοντέλο παραγωγικό που σέβεται το περιβάλλον και αξιοποιεί τις αναπτυξιακές δυνατότητες, που προσφέρει με βιώσιμο τρόπο, ένα μοντέλο που βάζει κοινούς κανόνες για όλους, προστατεύει τους αδύναμους, στηρίζει την εργασία, με δυο λόγια ένα βιώσιμο κοινωνικό μοντέλο, ένα μοντέλο που τον δημοσιονομικό χώρο που κερδίζαμε συνεχώς, μετά την απεμπλοκή μας από τα μνημόνια, το μοιράζαμε δίκαια και προς όφελος των πολιτών.

Εσείς, όσα και να μας πείτε σήμερα, είναι βέβαιο ότι συγκρούεστε με μια πραγματικότητα που μέρα με τη μέρα θα γίνεται χιονοστιβάδα. Πραγματικά, κύριε Μητσοτάκη, δεν σας αξίζει αυτό που κάνετε με τα μέσα ενημέρωσης. Δεν αξίζει. Γιατί δεν φέρνετε στη Βουλή, εδώ, όχι μόνο τη λίστα που βγήκαν μαργαριτάρια, πόσα δώσατε. Γιατί δεν το φέρνετε; Δημόσιο χρήμα είναι. Να βγείτε και να πείτε: «Δώσαμε τόσα εκεί, τόσα εκεί, τόσα εκεί» και με ποια κριτήρια. Γιατί δεν έρχεστε να πείτε; Τι φοβάστε;

Υπάρχει ο νόμος της «ΔΙΑΥΓΕΙΑΣ» τον οποίον εσείς ουσιαστικά καταργείτε με αυτόν τον τρόπο. Ήταν μια κατάκτηση για τη δημοκρατία μας αυτός ο νόμος. Κάποια πράγματα είναι κατακτήσεις για να πηγαίνουμε μπροστά. Γιατί, λοιπόν, δεν έρχεστε να μας πείτε; Ελπίζω στο τέλος, στη δευτερολογία σας, να έχετε τη δυνατότητα να απαντήσετε σε αυτά τα ζητήματα και να τα δώσετε στη δημοσιότητα.

Αλλά εν πάση περιπτώσει και κλείνω με αυτό, όσο και αν προσπαθήσετε να κρύψετε την πραγματικότητα πίσω από μέσα ενημέρωσης που διαμορφώνουν μια επίπλαστη εικόνα, ορισμένες φορές, ακριβώς επειδή η ζωή και η πραγματικότητα είναι πολύ πεισματάρα, αυτό δεν αρκεί.

Γι’ αυτό σας καλώ και την ύστατη στιγμή, έστω, να αλλάξετε στρατηγική, να ακούσετε τα προβλήματα των ανθρώπων της επιχειρηματικότητας και να αλλάξετε στρατηγική. Να στηρίξετε την πραγματική οικονομία, να στηρίξετε τις επιχειρήσεις και να στηρίξετε την εργασία, για να μην ξαναβρεθούμε στη δυσάρεστη θέση ως τόπος, ως κοινωνία, ως χώρα, να δούμε όσα καταφέραμε σε πέντε χρόνια, να χάνονται σε μόλις πέντε μήνες.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Τον λόγο έχει τώρα ο Πρωθυπουργός κ. Κυριάκος Μητσοτάκης για τη δική του δευτερολογία, που θα κάνει από τη θέση του.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Να ξεκινήσω με το ζήτημα των μικροπιστώσεων. Πράγματι η Κυβέρνηση παρέλαβε από εσάς ένα σχέδιο νόμου σχετικά με τις μικροπιστώσεις, το οποίο επικαιροποιούμε και καταθέτουμε προς ψήφιση στην Εθνική Αντιπροσωπεία. Θεωρούμε εξαιρετικά σημαντικό να λειτουργήσει αυτός ο θεσμός υπό την εποπτεία της Τράπεζας της Ελλάδος, έτσι ώστε να μπορούν μικροί επιχειρηματίες, αυτοαπασχολούμενοι, να έχουν πρόσβαση σε ποσά μέχρι 25.000 ευρώ, χωρίς τις βαριές γραφειοκρατικές διαδικασίες και κυρίως χωρίς τις εγγυήσεις, που συνήθως η επαφή με το τραπεζικό σύστημα αναπόφευκτα συνεπάγεται.

Η αλήθεια είναι ότι από τις εμπειρίες άλλων χωρών, γνωρίζουμε καλά ότι ο ρυθμός αποπληρωμής αυτών των δανείων είναι εξαιρετικά υψηλός, παρά το γεγονός ότι δεν υπάρχουν εγγυήσεις και είναι στην ουσία μια ψήφος εμπιστοσύνης σε συμπολίτες μας, οι οποίοι σε μεγάλο βαθμό ήταν αποκλεισμένοι από το τραπεζικό σύστημα και με αυτόν τον τρόπο θα έχουν τη δυνατότητα να έχουν έστω και μια μικρή χρηματοδότηση. Βέβαια, το γεγονός ότι και αυτό το νομοσχέδιο δεν το ψηφίσατε, φαντάζομαι ότι εντάσσεται στη συνολική σας λογική με τίτλο: «Δεν προλάβαμε».

(Χειροκροτήματα από την πτέρυγα της Νέας Δημοκρατίας)

Τεσσεράμισι χρόνια κυβερνάτε και ό,τι καλό κάνει αυτή η Κυβέρνηση έρχεστε και λέτε «Μα, κι εμείς θέλαμε να το κάνουμε, αλλά δυστυχώς δεν προλάβαμε».

Έρχομαι τώρα, χωρίς να μπω σε λεπτομέρειες, σε όλη αυτή τη συζήτηση, την οποία δύσκολα νομίζω ότι κανείς μπορεί να την παρακολουθήσει τεχνικά, δηλαδή τι έγινε το τέταρτο τρίμηνο του 2019, αν οικονομία ήταν ή όχι σε ύφεση. Θα προσθέσω ένα μόνο επιχείρημα, κύριε Τσίπρα, το οποίο δεν ανέφερα στην πρωτολογία μου. Ο λόγος για τον οποίο το τέταρτο τρίμηνο του 2018 ήταν ένα καλό τέταρτο τρίμηνο, ήταν ακριβώς επειδή επιλέξατε τότε να δώσετε ένα κοινωνικό μέρισμα -καλά κάνατε και σας είχαμε στηρίξει τότε- και δώσατε το κοινωνικό μέρισμα τα Χριστούγεννα του 2018 και έτσι προφανώς στηρίχθηκε η κατανάλωση του 2018.

Τι έγινε το 2019, κύριε Τσίπρα; Να φρεσκάρω λίγο τη μνήμη σας; Το ποσό αυτό, το οποίο επρόκειτο να δοθεί τον Δεκέμβριο του 2019, το μοιράσατε τον Μάιο του 2019 μπας και διασώσετε τη διαφαινόμενη εκλογική σας ήττα.

(Χειροκροτήματα από την πτέρυγα της Νέας Δημοκρατίας)

Φούσκωσε, λοιπόν, έτσι το τρίμηνο και, δυστυχώς, έλειπαν τα χρήματα αυτά από την οικονομία το τέταρτο τρίμηνο. Άρα καλό είναι να θυμόμαστε σε αυτή τη χώρα τη μεγάλη ευκολία, με την οποία επιχειρήσατε στο παρελθόν και μπροστά στο φάσμα της διαφαινόμενης εκλογικής ήττας, να εξαγοράσετε τις συνειδήσεις των Ελλήνων πολιτών. Βέβαια, δεν σας βοήθησε πάρα πολύ καθώς μέσα σε έναν μήνα καταγράψαμε τέσσερις απανωτές εκλογικές ήττες και βρεθήκατε τώρα στα έδρανα της Αντιπολίτευσης.

(Χειροκροτήματα από την πτέρυγα της Νέας Δημοκρατίας)

Ενδιαφέρουσα, κύριε Τσίπρα, η αναφορά σας στην Αργεντινή. Εσείς δεν μας είχατε παρομοιάσει κάποτε και λέγατε: «Τι κρίμα που η Ελλάδα δεν είναι Αργεντινή»; Θυμάμαι καλά; Εσείς δεν τα είχατε πει αυτά; Τα ξεχάσατε τώρα;

(Χειροκροτήματα από την πτέρυγα της Νέας Δημοκρατίας)

Φαντάζομαι ότι κάποιος από τους οικονομολόγους συμβούλους σας θα μπορεί να σας συμβουλέψει και να σας πει ότι η κρίση στην Αργεντινή ήταν μια κρίση ισοτιμίας του νομίσματος και η Ελλάδα ουδέποτε πρόκειται να αντιμετωπίσει τέτοιο πρόβλημα, διότι ευτυχώς κατάφερε και έμεινε στο ευρώ, παρά τις απεγνωσμένες προσπάθειες κάποιων δικών σας συναδέλφων να φύγουμε από την Ευρωζώνη το καταστροφικό πρώτο εξάμηνο του 2015.

(Χειροκροτήματα από την πτέρυγα της Νέας Δημοκρατίας)

Κύριε Τσίπρα, έχετε ένα μεγάλο πρόβλημα στη Βουλή κάθε φορά που επιλέγετε να καταθέσετε κάτι στα Πρακτικά. Το κάνετε συνέχεια και αναρωτιέμαι γιατί. Σας τα δίνουν οι συνεργάτες σας; Δεν διαβάζετε ολόκληρα τα κείμενα που καταθέτετε; Συνειδητά διαστρεβλώνετε την πραγματικότητα και θέλετε να δίνετε άλλες εντυπώσεις; Για να δούμε, λοιπόν, ακριβώς το κείμενο το οποίο καταθέσατε. Γράφει εδώ «κατάθεση κ. Τσίπρα» στα Πρακτικά της Βουλής. Για να δούμε, λοιπόν, ακριβώς τι είπε το Eurogroup, το οποίο εσείς επικαλεστήκατε και ισχυριστήκατε ότι η χώρα δεσμεύτηκε, αυτό είπατε, σε πρωτογενή πλεονάσματα 3,5% για το 2021.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Δεν είπα αυτό.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ότι δεσμεύτηκε.

Διαβάζω, λοιπόν: «The updated forecast of the European institutions…». Οι προβλέψεις λοιπόν, εκτιμούν ότι θα επιστρέψουμε σε πλεόνασμα το 2021. Εκτιμούν ότι θα επιστρέψουμε

Όμως -μη βιάζεστε, κύριε Μπάρκα- υπάρχει μία πρόταση ακόμη. Να σας τη διαβάσω: «We recall in this context the Eurogroup statement of 16 March 2020 where we agreed that …automatic revenue shortfalls and unemployment benefit increases resulting from the drop in economic activity will not affect compliance with the applicable fiscal rules, targets and requirements.».

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μέχρι πότε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έρχεται το ίδιο το Eurogroup και λέει ότι «επιβεβαιώνουμε ότι ο αυτός κανόνας, εάν υπάρχει ανάγκη, δεν θα ισχύσει». Και έρχεστε εδώ και ψεύδεστε για ακόμη μία φορά!

(Χειροκροτήματα από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μέχρι πότε; Λέει πότε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και μετά απορείτε γιατί σας λέει όλος ο κόσμος ψεύτη!

Ψεύτη σας λέει και ο κ. Κοτζιάς. Ψεύτη σας λένε και οι δικοί σας συνάδελφοι. Ντροπή σας, κύριε Τσίπρα!

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Μέχρι πότε λέει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και πάλι πιαστήκατε αδιάβαστος!

Είτε θα πρέπει να απολύσετε τους συνεργάτες σας, οι οποίοι σας δίνουν αυτά εδώ τα έγγραφα να καταθέσετε, είτε συνειδητά για ακόμη μία φορά, όπως έχετε κάνει πολλές φορές, διαστρεβλώνετε την πραγματικότητα παραπλανώντας την Εθνική Αντιπροσωπεία και λέγοντας συνειδητά ψέματα στους Βουλευτές και στον ελληνικό λαό. Λυπάμαι!

Ξανακαταθέτω στα Πρακτικά αυτό το έγγραφο, το οποίο κατέθεσε ο κ. Τσίπρας, για να έχουν όλοι γνώση του τι πραγματικά έγινε στο Eurogroup.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Λέει πότε θα σταματήσει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Την επόμενη φορά, κύριε Τσίπρα, μείνετε μακριά από καταθέσεις εγγράφων. Νομίζω ότι είναι τουλάχιστον η τέταρτη φορά που έχετε πιαστεί ψευδόμενος για έγγραφα, τα οποία εσείς ο ίδιος έχετε καταθέσει.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Λέει πότε θα σταματήσει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εντάξει, ψυχραιμία.

Έρχομαι τώρα σε μία σειρά από ζητήματα, τα οποία θίξατε. Μιλήσατε για επενδύσεις και εκεί πραγματικά μπλέχτηκα, διότι από τη μία μας είπατε ότι υπάρχει ένδεια επενδύσεων και από την άλλη είπατε: «μα τώρα που θα έρθουν επενδύσεις, έρχονται γιατί έχετε μία νομοθεσία που είναι αντεργατική και θα προσελκύσουμε επενδύσεις με αυτόν τον τρόπο.».

Κοιτάξτε, αυτή η Κυβέρνηση έχει κάνει την προσέλκυση των επενδύσεων κεντρική πολιτική της επιλογή. Για να μπορέσουμε να προσελκύσουμε επενδύσεις χρειαζόμαστε, προφανώς, μία καλή συνολική εικόνα της χώρας, ένα καλό μακροοικονομικό κλίμα. Χρειαζόμαστε μειώσεις φόρων, απλούστευση της γραφειοκρατίας, απλούστευση της περιβαλλοντικής νομοθεσίας με προστασία του περιβάλλοντος και ταυτόχρονα μία δυνατότητα να μπορούμε να προσελκύσουμε επενδύσεις, διαφυλάσσοντας καίρια εργατικά δικαιώματα και προστατεύοντας τον κόσμο της εργασίας. Το πρώτο μας μέλημα ήταν, είναι και θα είναι η μείωση της ανεργίας και η δημιουργία καλά πληρωμένων θέσεων εργασίας.

(Χειροκροτήματα από την πτέρυγα της Νέας Δημοκρατίας)

Αναφέρθηκα σε κάποιες επενδύσεις, ενδεικτικές, μικρές, διότι έχουν να κάνουν με το οικοσύστημα της νέας επιχειρηματικότητας, το οποίο ευτυχώς αναπτύσσεται και ανθεί στη χώρα μας. Εάν θέλετε μεγάλες επενδύσεις, έχω άλλες τόσες να σας πω. Τουλάχιστον 500 εκατομμύρια επενδύθηκαν τον Σεπτέμβριο του 2019 σε πέντε σημαντικά ελληνικά ξενοδοχεία. Η «CISCO» ανακοίνωσε τη δημιουργία νέου κέντρου Big Data στη Θεσσαλονίκη. Η «PFIZER» το ίδιο πράγμα. Μεγάλοι κολοσσοί, οι οποίοι επιλέγουν να έρθουν να επενδύσουν στη χώρα και να δημιουργήσουν τι; Θέσεις εργασίας. Γιατί βλέπουν τι; Γιατί, από τη μία, βλέπουν ένα εξαιρετικό εργατικό δυναμικό, διότι ευτυχώς τα δημόσια πανεπιστήμιά μας, παρά τα προβλήματά τους, εξακολουθούν και «παράγουν» εξαιρετικούς πτυχιούχους, οι οποίοι μπορούν να αξιοποιηθούν και δικαιούνται να έχουν καλές θέσεις εργασίας και καλούς μισθούς και από την άλλη, βλέπουν μία Κυβέρνηση, η οποία βελτιώνει ραγδαία το επιχειρηματικό περιβάλλον, δημιουργεί συνθήκες μακροοικονομικής σταθερότητας, βελτιώνει, όσο και αν σας ενοχλεί αυτό -και δεν θα έπρεπε να σας ενοχλεί, κύριε Τσίπρα- την εικόνα της χώρας στο εξωτερικό.

Είναι κατάκτηση εθνική για τη χώρα το γεγονός ότι σήμερα τυγχάνει καθολικής αναγνώρισης για τον τρόπο που αντιμετώπισε την πανδημία. Είπα, η χώρα, όχι η Κυβέρνηση. Πρωτίστως, οι Έλληνες πολίτες, οι οποίοι συμμορφώθηκαν με τις υποδείξεις των ειδικών. Είναι κατάκτηση αυτό για τη χώρα και εξακολουθείτε να βγάζετε σε κάθε ευκαιρία και εσείς και τα στελέχη σας μία μιζέρια, μια στενοχώρια, μια ενόχληση γι’ αυτό που έχει γίνει, λες και δεν αφορά συνολικά ολόκληρη τη χώρα, λες και δεν είναι προίκα συνολικά ολόκληρης της κοινωνίας και είναι προίκα μόνο της Κυβέρνησης.

Θέλω να επανέλθω και σε όλη αυτή τη συζήτηση, την οποία μονίμως ανακυκλώνετε, περί βιώσιμης ανάπτυξης η οποία προστατεύει το περιβάλλον και δεν δίνει τη δυνατότητα στα μεγάλα συμφέροντα να ασκήσουν μία αντιπεριβαλλοντική πολιτική. Είναι μία ρητορική, η οποία έρχεται από το παρελθόν. Αναρωτιέμαι, όμως: Για τις εμβληματικές πρωτοβουλίες αυτής της Κυβέρνησης όσον αφορά τη μετάβαση σε μία οικονομία χαμηλών εκπομπών δεν έχετε πει λέξη. Δεν έχετε πει λέξη για το γεγονός ότι αυτή η Κυβέρνηση πήρε την τολμηρή πρωτοβουλία να κλείσει όλες τις λιγνιτικές μονάδες, εκτός από μία στην περιοχή της Κοζάνης και μία στην περιοχή της Μεγαλόπολης.

Λέξη δεν έχετε πει γι’ αυτό το ζήτημα. Εμβληματική πρωτοβουλία, η οποία αναγνωρίστηκε διεθνώς ως μια τολμηρή κίνηση.

Και δεν έχετε πει και λέξη για το γεγονός ότι καταφέραμε και εξασφαλίσαμε από το Ταμείο Δίκαιης Μετάβασης σημαντικότατους πόρους, που θα φτάσουν κοντά στα 2 δισεκατομμύρια ευρώ, για να μπορέσουμε ακριβώς να χρηματοδοτήσουμε αυτή τη μετάβαση, να δημιουργήσουμε άλλες θέσεις εργασίας, να μετατρέψουμε ειδικά τη δυτική Μακεδονία σε ένα κέντρο καινοτομίας, ανανεώσιμων πηγών ενέργειας, διατηρήσιμου οικοτουρισμού, βιώσιμης ανάπτυξης. Γιατί; Γιατί κλείνετε το μάτι σε κάποια συμφέροντα και σε κάποιες παθογένειες του χθες.

Αυτό σημαίνει ουσιαστική, πραγματική πολιτική βιώσιμης ανάπτυξης που δίνει έμφαση στην κυκλική οικονομία και όχι να μένουμε κολλημένοι σε στερεότυπα του παρελθόντος, τα οποία δεν έχουν καμμία θέση στην Ελλάδα του 2020.

Προσπάθησα να αναλύσω το πρόγραμμα σας, το «Μένουμε Όρθιοι 1», το οποίο μετά έγινε «Μένουμε Όρθιοι 2» και φαντάζομαι ότι πολύ σύντομα θα γίνει «Μένουμε Όρθιοι 3», διότι στην ουσία το μόνο το οποίο κάνετε είναι κάθε φορά που έρχεται η Κυβέρνηση να επιστρατεύσει επιπρόσθετα πολεμοφόδια, έρχεστε και λέτε: «Πολύ καλά είναι αυτά, αλλά δώστε παραπάνω». Ό,τι κάνουμε, να δώσουμε παραπάνω. Αν κάναμε τα διπλά, θα λέγατε να δώσουμε τα τετραπλάσια.

Η βασική μας φιλοσοφία, όμως -και αυτό δεν το θεωρώ λάθος επί της αρχής- δεν διαφέρει τόσο πολύ. Τι ήρθε αυτή η Κυβέρνηση και έκανε; Ήρθε και είπε: «Αναλαμβάνω το κόστος της μισθοδοσίας ιδιωτικών επιχειρήσεων» και το έκανε με πάρα πολύ μεγάλη ταχύτητα. Καταλαβαίνω ότι αυτό σας αιφνιδίασε. Δεν είναι κάτι το οποίο το περιμένατε από μία νεοφιλελεύθερη Κυβέρνηση, η οποία δεν προστατεύει τον κόσμο της εργασίας!

Ήρθε αυτή η Κυβέρνηση και επέκτεινε τα επιδόματα ανεργίας. Ναι, τι να κάνουμε; Συγκρούεται με την πραγματικότητα, την οποία θέλετε να χτίσετε για μία ανάλγητη Κυβέρνηση, η οποία νοιάζεται μόνο για τα συμφέροντα των μεγάλων και των τρανών.

Ήρθε αυτή η Κυβέρνηση, ναι, και έμπρακτα στήριξε το Εθνικό Σύστημα Υγείας, με πολλές προσλήψεις, με ενίσχυση τέσσερις χιλιάδες τριακόσιες προσλήψεις διετίας.

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Όχι μόνιμες.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έχω δεσμευτεί προσωπικά ότι σχεδόν όλες θα έχουν χαρακτηριστικά μονιμότητας.

Στηρίξαμε το Εθνικό Σύστημα Υγείας. Και μία απάντηση από σας και από τους λαλίστατους Υπουργούς, οι οποίοι διαχειρίστηκαν το χαρτοφυλάκιο αυτό στο παρελθόν. Γιατί μας παραδώσατε πεντακόσια εξήντα πέντε κρεβάτια εντατικής, εσείς που είχατε τόσο μεγάλο ενδιαφέρον για το Εθνικό Σύστημα Υγείας και ανεχόσασταν και εσείς αυτή την άθλια πρακτική;

**ΑΛΕΞΗΣ ΤΣΙΠΡΑΣ (Πρόεδρος του Συνασπισμού Ριζοσπαστικής Αριστεράς):** Πόσα θα έπρεπε να είχαμε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όχι, μόνο τώρα, αλλά και στο παρελθόν, να χρειάζονται πολιτικές παρεμβάσεις για να βρίσκει κάποιος ένα κρεβάτι στην εντατική, αυτό ήταν κοινωνική πολιτική, κύριε Τσίπρα; Αυτό ήταν κάτι το οποίο υπερασπιζόταν τα συμφέροντα του λαού και των πιο αδύναμων Ελλήνων;

Και, βέβαια, δεν ήσασταν εδώ -επιλέξατε για ακόμα μία φορά να μιλήσετε μόνος σας στη συζήτηση για την παιδεία- και δεν απαντήσατε στο βασικό επιχείρημα. Γιατί πολεμάτε με τόση λύσσα την ενίσχυση της δημόσιας παιδείας και των προτύπων και πειραματικών σχολείων, που απευθύνονται κυρίως σε παιδιά των οποίων οι γονείς δεν έχουν τη δυνατότητα να τα στείλουν σε ιδιωτική εκπαίδευση, έναν θεσμό που απευθύνεται πρωτίστως στα φτωχά πλην, όμως, ιδιαίτερα προικισμένα Ελληνόπουλα;

(Χειροκροτήματα από την πτέρυγα της Νέας Δημοκρατίας)

Όλα αυτά, τα οποία κάνουμε εμείς, «η ανάλγητη νεοφιλελεύθερη Κυβέρνηση των ελίτ!», έρχονται και συγκρούονται με το κεντρικό σας αφήγημα. Και μετά απορείτε γιατί ο λεγόμενος χώρος του πολιτικού κέντρου, ο μεσαίος χώρος, έχει καταληφθεί πολιτικά από τη Νέα Δημοκρατία και αναρωτιέστε γιατί τα όποια ανοίγματα κάνετε στην Κεντροαριστερά, στη σοσιαλδημοκρατία, πέφτουν ουσιαστικά στο κενό.

Μα, ξέρετε, κύριε Τσίπρα, όλοι κρινόμαστε τελικά για τις πολιτικές μας. Και αν αυτή η Κυβέρνηση έχει σήμερα μία αναγνώριση από την ελληνική κοινωνία -και νομίζω ότι αυτό είναι κάτι, το οποίο είναι αναμφισβήτητο- έχει αναγνώριση, διότι κάνει περισσότερα από αυτά που λέει και διότι ενδιαφέρεται για ολόκληρη την ελληνική κοινωνία, χωρίς διακρίσεις και την εποχή της κρίσης στρέφει πρώτα το βλέμμα της στους πιο αδύναμους.

Σας είπα ξανά σε αυτή την Αίθουσα ότι όταν επιλέξαμε την οριζόντια επιδότηση της εργασίας στον ιδιωτικό τομέα, το κάναμε με μια λογική η οποία ήταν σχεδόν -επαναλαμβάνω τον όρο που είχα χρησιμοποιήσει- σοσιαλιστική. Ναι, εσείς είχατε προτείνει ποσοστό επί του μισθού ή και ολόκληρο τον μισθό, γιατί όχι και διπλάσιο μισθό. Ανέξοδα είναι για εσάς, μπορείτε να λέτε ό,τι θέλετε. Εμείς είπαμε όχι. Και ο εργαζόμενος των 5.000 ευρώ και ο εργαζόμενος των 600 ευρώ το ίδιο ποσό θα πάρει. Με αυτόν τον τρόπο στηρίξαμε τους πιο αδύναμους εις βάρος αυτών οι οποίοι είχαν υψηλότερους μισθούς.

Παρουσιάσατε μια κατάσταση τραγική στην οικονομία. Κύριε Τσίπρα, έχετε καταλάβει ότι ο πλανήτης ολόκληρος περνάει τη μεγαλύτερη οικονομική κρίση από τη δεκαετία του ’30; Η συζήτηση που έγινε αφορούσε τι έγινε το τέταρτο τρίμηνο του 2019, αλλά ποιος είπε ότι σήμερα η κατάσταση στην οικονομία είναι καλή; Η κατάσταση είναι πάρα πολύ δύσκολη. Αντιμετωπίζουμε μια πρωτοφανή κρίση. Η κρίση είναι παγκόσμια. Φαντάζομαι ότι δεν ισχυρίζεστε -ακόμα δεν το είπατε σήμερα- ότι η κρίση αυτή είναι κρίση Μητσοτάκη και Νέας Δημοκρατίας. Δεν το λέτε, φαντάζομαι, αυτό. Είναι μια παγκόσμια συμμετρική κρίση, που αφορά όλους και όλοι θα κριθούμε τελικά απολογιστικά για το πόσο λιγότερο επώδυνη θα είναι αυτή η κρίση και πόσο γρήγορη θα είναι η ανάκαμψη η οποία θα την ακολουθήσει.

Αυτό είναι το μέτρο της επιτυχίας μας. Δεν το γνωρίζουμε ακόμα. Φαντάζομαι ότι όλοι μας σε αυτή την Αίθουσα ευχόμαστε η κρίση να είναι όσο το δυνατόν πιο σύντομη, όσο το δυνατόν λιγότερο επώδυνη και η ανάκαμψη να έρθει όσο το δυνατόν γρηγορότερα. Αλλά σήμερα αντιμετωπίζουμε μια εξαιρετικά δύσκολη κατάσταση.

Άρα με το να περιγράφετε με γλαφυρά λόγια την πραγματικότητα της οικονομίας σήμερα, δεν λέτε στον κόσμο κάτι καινούργιο. Ο κόσμος δεν ξέρει ότι σήμερα τα πράγματα είναι δύσκολα; Αλλά το να χρεώνετε αυτή την κατάσταση στην Κυβέρνηση, όταν βρισκόμαστε αντιμέτωποι αφ’ ενός με μια μεγάλη πανδημία και αφ’ ετέρου όταν αυτή η Κυβέρνηση έβαλε πολύ γρήγορα πολλά χρήματα στο τραπέζι και είναι διατεθειμένη να προσθέσει ακόμα περισσότερα ανάλογα με την εξέλιξη της κρίσης, λυπάμαι, κύριε Τσίπρα, αυτό είναι κάτι το οποίο δεν αδικεί μόνο την Κυβέρνηση, νομίζω ότι αδικεί και εσάς και αδικεί τελικά την κοινή λογική.

Και κλείνω με μια αναφορά στον εφιάλτη σας, γιατί έτσι προσωπικά τον εκλαμβάνω. Δίνετε μερικές φορές την εντύπωση ότι ξυπνάτε κάθιδρος το βράδυ και λέτε: «Εκλογές! Τι θα γίνει, αν γίνουν εκλογές!» και αυτός ο πανικός είναι διάχυτος και σε εσάς και στα στελέχη σας.

Ηρεμήστε, κύριε Τσίπρα. Μπορώ να αποκαταστήσω την ηρεμία του ύπνου σας και να διασφαλίσω ότι θα πάτε διακοπές άνετα το καλοκαίρι! Δεν θα γίνουν εκλογές πριν το τέλος της τετραετίας.

(Χειροκροτήματα από την πτέρυγα της Νέας Δημοκρατίας)

Μπορείτε, λοιπόν, να μην έχετε αυτή την ανησυχία και εσείς και τα στελέχη σας. Η χώρα δεν χρειάζεται σε καμμία περίπτωση εκλογές. Η Κυβέρνηση έχει πολιτικό κεφάλαιο, το οποίο προτίθεται να επενδύσει. Ο κεντρικός πυρήνας της κυβερνητικής πολιτικής ως προς την ανάγκη η χώρα αυτή να μεταμορφωθεί μέσα από ένα μεγάλο κύμα μεταρρυθμίσεων δεν έχει αλλάξει. Κάποιες επιμέρους προσαρμογές στο σχέδιό μας προφανώς και θα γίνουν και ευχόμαστε και ελπίζουμε να μπορούμε να έχουμε επιπρόσθετα σημαντικά κεφάλαια στη διάθεσή μας από το Ταμείο Ανάκαμψης για να μπορέσουμε να χρηματοδοτήσουμε αυτόν τον μεγάλο μετασχηματισμό, τον οποίο τόσο ανάγκη έχει η ελληνική κοινωνία.

Επομένως μπορείτε να κάνετε τις διακοπές σας άνετα και να ξαναδώσουμε όλοι μαζί εκλογικό ραντεβού το 2023. Μέχρι τότε να έχετε ακόμα τρία χρόνια στην Αντιπολίτευση.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, ολοκληρώθηκε η συζήτηση της επίκαιρης ερώτησης προς τον Πρωθυπουργό.

Θα κάνουμε ένα ολιγόλεπτο διάλειμμα για να προετοιμαστεί η Αίθουσα για την επερώτηση.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 22/11/27-5-2020 επίκαιρη επερώτηση των Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς κ.κ. Ανδρέα Ξανθού, Ανδρέα Μιχαηλίδη, Παύλου Πολάκη, Αθανάσιου (Σάκη) Παπαδόπουλου, Νικόλαου Ηγουμενίδη, Ειρήνης - Ελένης Αγαθοπούλου, Αλέξανδρου Μεϊκόπουλου, Ελευθέριου Αβραμάκη, Αθανασίου (Νάσου) Αθανασίου, Τρύφωνα Αλεξιάδη, Ιωάννη Αμανατίδη, Αθανασίας (Σίας) Αναγνωστοπούλου, Ευάγγελου Αποστόλου, Σταύρου Αραχωβίτη, Θεοδώρας (Δώρας) Αυγέρη, Αλέξανδρου - Χρήστου Αυλωνίτη, Έφης Αχτσιόγλου, Άννας Βαγενά - Κηλαηδόνη, Σωκράτη Βαρδάκη, Γεώργιου Βαρεμένου, Βασιλείου (Βασίλη) Βασιλικού, Χριστόφορου Βερναρδάκη, Καλλιόπης Βέττα, Δημήτριου Βίτσα, Νικολάου Βούτση, Όλγας Γεροβασίλη, Χρήστου Γιαννούλη, Αναστασίας (Νατάσας) Γκαρά, Ιωάννη Γκιόλα, Ιωάννη Δραγασάκη, Θεόδωρου Δρίτσα, Σουλτάνας Ελευθεριάδου, Κωνσταντίνου Ζαχαριάδη, Χουσεΐν Ζεϊμπέκ, Κωνσταντίνου Ζουράρη, Εμμανουήλ Θραψανιώτη, Διονυσίου - Χαράλαμπου Καλαματιανού, Ευφροσύνης (Φρόσως) Καρασαρλίδου, Ειρήνης (Νίνας) Κασιμάτη, Γεώργιου Κατρούγκαλου, Μάριου Κάτση, Χαρούλας (Χαράς) Καφαντάρη, Βασιλείου Κόκκαλη, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Ιωάννη Μουζάλα, Ιωάννη Μπαλάφα, Κωνσταντίνου Μπάρκα, Ιωάννη Μπουρνού, Αθανασίου (Θάνου) Μωραΐτη, Αικατερίνης (Κατερίνας) Νοτοπούλου, Θεόφιλου Ξανθόπουλου, Μαρίας-Ελίζας (Μαριλίζας) Ξενογιαννακοπούλου, Γεωργίου Παπαηλιού, Αικατερίνης Παπανάτσιου, Αθανασίου (Θανάση) Παπαχριστόπουλου, Θεοπίστης (Πέτης) Πέρκα, Παναγιούς (Γιώτας) Πούλου, Νεκτάριου Σαντορινιού, Ιωάννη Σαρακιώτη, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ (Μπέττυς) Σκούφα, Νικόλαου Συρμαλένιου, Ολυμπίας Τελιγιορίδου, Θεοδώρας Τζάκρη, Μερόπης Τζούφη, Αλέξανδρου (Αλέκου) Τριανταφυλλίδη, Ευκλείδη Τσακαλώτου, Σωκράτη Φάμελλου, Νικολάου Φίλη, Αλέξανδρου Φλαμπουράρη, Θεανούς Φωτίου, Δημητρίου (Τάκη) Χαρίτου, Αλέξανδρου (Αλέξη) Χαρίτση, Μιλτιάδη Χατζηγιαννάκη, Ραλλίας Χρηστίδου και Γεώργιου Ψυχογιού προς τον Υπουργό Υγείας, με θέμα: «Τα προβλήματα στη διαχείριση της πανδημίας και οι προτεραιότητες για την επόμενη μέρα στο Εθνικό Σύστημα Υγείας».

Για να προχωρήσει σωστά η διαδικασία, πρέπει να ξέρετε τα εξής. Ο κ. Ξανθός, ως πρώτος επερωτών, έχει δέκα λεπτά πρωτομιλία και πέντε λεπτά δευτερολογία, ο κ. Μιχαηλίδης, ο κ. Πολάκης, ο κ. Παπαδόπουλος και ο κ. Ηγουμενίδης πέντε λεπτά πρωτολογία και τρία λεπτά δευτερολογία. Όποιος από αυτούς που είπα θέλει να χρησιμοποιήσει και τη δευτερολογία του στην αρχή, απλώς δεν θα μιλήσει δεύτερη φορά. Η κ. Αγαθοπούλου και ο κ. Μεϊκόπουλος έχουν τρία λεπτά πρωτολογία και δύο λεπτά δευτερολογία. Ισχύει και γι’ αυτούς το ίδιο, δηλαδή αν θέλουν να μιλήσουν για πέντε λεπτά, δεν θα έχουν δεύτερη ομιλία.

Ο Υπουργός έχει είκοσι λεπτά πρωτολογία, δέκα λεπτά δευτερολογία και πέντε λεπτά τριτολογία. Ο Κοινοβουλευτικός Εκπρόσωπος του ΣΥΡΙΖΑ είναι ο κ. Μπαλάφας, έχει δώδεκα λεπτά πρωτολογία, έξι λεπτά δευτερολογία και αν χρειαστεί και τρία λεπτά τριτολογία. Δηλαδή, μετά τις δευτερολογίες, όπως καταλαβαίνετε, μιλάει μόνο ο κ. Μπαλάφας και ο Υπουργός και έξι λεπτά πρωτολογία έχουν οι Κοινοβουλευτικοί Εκπρόσωποι των κομμάτων.

Θα πάμε ως εξής. Θα μιλήσουν οι επτά του ΣΥΡΙΖΑ, ο κ. Μπαλάφας μετά, γιατί διαφορετικά δεν βγαίνει. Οι Κοινοβουλευτικοί Εκπρόσωποι των κομμάτων θα μιλήσουν όποτε το ζητήσουν, δηλαδή η κ. Ράπτη, ο κ. Λαμπρούλης κ.λπ.. Μετά, πάντως, σίγουρα από τους επτά και τον κ. Μπαλάφα θα μιλήσει ο Υπουργός κ. Κικίλιας.

**ΙΩΑΝΝΗΣ ΜΠΑΛΑΦΑΣ:** Να μην ακούσουμε και τον Υπουργό;

**ΠΡΟΕΔΡΕΥΩΝ (Δημήτριος Βίτσας):** Δεν βγαίνει διαφορετικά, γιατί στο τέλος θα μιλάτε τελευταίος εσείς. Δεν γίνεται να μιλήσετε τελευταίος εσείς.

Έχει γίνει μία συνεννόηση και επειδή ο κύριος Υπουργός κάποια στιγμή θα πρέπει να φύγει -μιλάμε για μετά από δύο ώρες-, για να παρουσιάσει τα επόμενα βήματα της υγείας, θα τον αναπληρώσει ο κ. Κοντοζαμάνης.

Μπορούμε να ξεκινήσουμε. Τον λόγο έχει ο πρώτος ερωτών, ο Βουλευτής Νομού Ρεθύμνης του Συνασπισμού Ριζοσπαστικής Αριστεράς κ. Ανδρέας Ξανθός, για δέκα λεπτά.

**ΑΝΔΡΕΑΣ ΞΑΝΘΟΣ:** Αγαπητοί Υπουργοί, αγαπητοί συνάδελφοι, θεωρήσαμε απαραίτητο να κάνουμε αυτή τη γενικευμένη συζήτηση με την ευκαιρία της επίκαιρης επερώτησης, σε ένα πεδίο που απασχόλησε πάρα πολύ και την κοινή γνώμη, τη δημόσια συζήτηση, τους ανθρώπους του συστήματος υγείας και φυσικά την κοινωνία. Θεωρούμε ότι είναι απαραίτητο να γίνει αυτή η συζήτηση, διότι η εκτίμησή μας και η αίσθησή μας είναι βεβαίως ότι είχαμε μία ήπια πορεία της πανδημίας στη χώρα και αποφύγαμε μια υγειονομική τραγωδία, όμως δεν έγιναν ούτε σε αυτό το πεδίο τα πάντα σωστά, έγκαιρα, αποτελεσματικά, χωρίς λάθη, χωρίς αβλεψίες, χωρίς ολιγωρίες και χωρίς αδιαφάνειες στους χειρισμούς. Γι’ αυτό και θεωρήσαμε υποχρέωσή μας να καταθέσουμε αυτή την πολύ αναλυτική επίκαιρη επερώτηση, στην οποία έχουμε θέσει πάρα πολλά θέματα και στα οποία προφανώς δεν έχω τον χρόνο να αναφερθώ πάρα πολύ αναλυτικά.

Η περίοδος ασφάλειας που παρείχε το lockdown έχει τελειώσει. Σωστά επανεκκινείται η οικονομία και η κοινωνία. Αυτό εμπεριέχει ρίσκο και κυρίως τώρα αρχίζουν τα δύσκολα. Αρχίζουν τα δύσκολα για την οικονομία, για τις επιχειρήσεις, για τους εργαζόμενους, για το σύστημα υγείας, διότι και αυτό επιστρέφει από την αρκετά ασφαλή φάση της συμπίεσης της τακτικής του λειτουργίας και, φυσικά, αρχίζουν τα δύσκολα και για την Κυβέρνηση. Άρα αυτή η περίοδος της ευφορίας, της αυταρέσκειας και -από κάποιους- της αλαζονείας τελειώνει.

Η συζήτηση είναι πώς αποτρέπουμε το ενδεχόμενο ενός μεγάλου και βαθύτατου κύκλου ύφεσης, λουκέτων, ανεργίας και φτώχειας στη χώρα και -στο κομμάτι που μας αφορά- πώς αξιοποιούμε τον χρόνο για να γίνει μια επένδυση μόνιμου και σταθερού χαρακτήρα στο δημόσιο σύστημα υγείας, που όλοι ομνύουν τώρα στην αξία του και που οι πάντες, έστω και με καθυστέρηση, κατάλαβαν πόσο μεγάλη σημασία έχει για την κοινωνική συνοχή και την αξιοπρέπεια των ανθρώπων στη χώρα μας και πόσο σημαντικό ρόλο παίζουν οι κρατικές δομές του Εθνικού Συστήματος Υγείας. Γιατί θυμόμαστε μονίμως αυτή την αντίστιξη όταν μιλούσε ο Πρωθυπουργός, κορυφαία στελέχη της Νέας Δημοκρατίας που πάντα έλεγαν «άλλο δημόσιο και άλλο κρατικό».

Οι κρατικές, λοιπόν, δομές ήταν αυτές που σήκωσαν όλο το βάρος και οι άνθρωποί τους, πραγματικά με μεγάλη αυταπάρνηση, συνέβαλαν στο να έχουμε αυτή την καλή πορεία.

Τώρα, λοιπόν, που αρχίζει η πολιτική και έχει τον κυρίαρχο ρόλο και υποχωρεί σιγά-σιγά ο ρόλος της επιστήμης, ακριβώς τώρα υπάρχει και η ανάγκη να συζητήσουμε πάνω σε διαφορετικά πολιτικά σχέδια. Γιατί υπάρχουν διαφορετικά πολιτικά σχέδια.

Και τώρα φαίνεται και η ανεπάρκεια και οι ιδεοληψίες και η έλλειψη πολιτικής βούλησης, κατά την άποψή μας. Και αυτό είναι το βασικό στοιχείο κριτικής, η έλλειψη πολιτικής βούλησης για να αξιοποιηθεί αυτή η μεγάλη κρίση ως ευκαιρία επένδυσης και θωράκισης και του Εθνικού Συστήματος Υγείας με τη στενή έννοια, δηλαδή των δημοσίων δομών που παρέχουν οι υπηρεσίες υγείας, αλλά και των υπηρεσιών δημόσιας υγείας, δηλαδή αυτών που ασχολούνται με τις παρεμβάσεις πρόληψης, επιδημιολογικής εγρήγορσης, παρέμβασης και αποτροπής υγειονομικών κινδύνων. Αυτή είναι, λοιπόν, η βασική μας κριτική.

Έχουμε θεματικές ενότητες πάρα πολύ αναλυτικές που αφορούν το ανθρώπινο δυναμικό, τη χρηματοδότηση του συστήματος, την πρωτοβάθμια φροντίδα και τον μη ενεργό ρόλο της στην προηγούμενη φάση -αυτό πρέπει να το διορθώσετε οπωσδήποτε μπροστά στο ενδεχόμενο δεύτερου ενδημικού κύματος- την ψυχική υγεία, τους ευάλωτους πληθυσμούς, τους διαγνωστικούς ελέγχους, τις υπηρεσίες δημόσιας υγείας, τις υποδομές του συστήματος, τη διαφάνεια στη διαχείριση των προμηθειών των έκτακτων χρηματοδοτήσεων, των προσλήψεων κ.λπ., που δεν υπήρξε και που δεν κάνατε αποδεκτή την πρόταση που είχαμε καταθέσει από την πρώτη μέρα: διακομματική επιτροπή, μπροστά στην Εθνική Αντιπροσωπεία, τα πάντα για να υπάρξει έλεγχος, δημόσια λογοδοσία και αίσθημα εμπιστοσύνης στους ανθρώπους ότι δεν θα αξιοποιηθεί αυτή η πανδημία ως ευκαιρία ιδιοτελών ρυθμίσεων και στοχεύσεων.

Και, φυσικά, μια πολύ κρίσιμη αιχμή είναι αυτή που αφορά τη διεθνή διάσταση της κρίσης και την ανάγκη η χώρα μας να στηρίξει έμπρακτα πρωτοβουλίες που έχουν αναπτυχθεί από φορείς, από τον Παγκόσμιο Οργανισμό Υγείας, από επιστήμονες που λένε ότι πρέπει να είναι δημόσιο αγαθό τα νέα προϊόντα που αφορούν την πανδημία και τον νέο κορωνοϊό, δηλαδή εμβόλια, φάρμακα, διαγνωστικά τεστ, ιατροτεχνολογικά προϊόντα. Υστερεί εκεί η χώρα μας και θα το συζητήσουμε την επόμενη εβδομάδα με την ευκαιρία μιας επίκαιρης ερώτησης.

Άκουσα και τον Πρωθυπουργό προηγουμένως. Περίπου μας εγκάλεσε ότι ήρθε η Κυβέρνησή του -το έχει πει δημόσια και ανερυθρίαστα θα έλεγα- και ότι όσα έκανε αυτή η Κυβέρνηση σε πέντε εβδομάδες δεν είχαν γίνει δεκαετίες στο σύστημα υγείας. Αυτό είναι προσβλητικό όχι για την Αξιωματική Αντιπολίτευση, προσβλητικό για τη νοημοσύνη των ανθρώπων και για το πολιτικό σύστημα. Δεν το άκουσα, ευτυχώς, να το πει ξανά σήμερα. Ελπίζω να μην το ακούσω και από εσάς.

Ξέρετε πάρα πολύ καλά -και αυτή είναι η διαφορά μας- ότι εσείς υπό την πίεση της πανδημίας και χωρίς να υπάρχει πολιτικό σχέδιο τέτοιου τύπου, αναγκαστήκατε να προχωρήσετε, κυρίως, σε προσλήψεις συμβασιούχων -ήταν επιβεβλημένο εννοείται αυτό- παίρνοντας φυσικά έναν έτοιμο μηχανισμό από εμάς με διαφανείς λίστες επικουρικών γιατρών, νοσηλευτών και άλλων υγειονομικών που μπορούσαν να ενεργοποιηθούν σε πολύ σύντομο χρονικό διάστημα για να προσληφθούν. Δεν υπήρχε αυτός ο μηχανισμός. Εμείς τον φτιάξαμε, ακριβώς, επειδή θέλαμε να αξιοποιήσουμε και τις συμβάσεις των επικουρικών για να καλύψουμε επείγουσες ανάγκες στο σύστημα.

Αυτό ήταν το μόνο που έχετε κάνει και, βεβαίως, ότι ενεργοποιήσατε περισσότερα κρεβάτια εντατικής θεραπείας. Ξέχασε να μας πει ο κ. Μητσοτάκης προηγουμένως ότι εμείς παραλάβαμε πάνω από εκατό λιγότερα κρεββάτια από αυτά που είπε ότι παραδώσαμε και, βεβαίως, ότι προκηρύξαμε όλες τις κενές οργανικές θέσεις -και καλύφθηκαν- των γιατρών του ΕΣΥ που υπηρετούσαν σε ΜΕΘ, σε ΜΕΝ και σε ΜΑΦ σε όλη τη χώρα. Ήταν εκατόν ενενήντα δύο για την ακρίβεια. Και έτσι μας βρήκε η πανδημία και με περισσότερα κρεβάτια και με περισσότερη στελέχωση και, άρα, μεγαλύτερη ανθεκτικότητα αυτού του πολύ ευαίσθητου πεδίου, όπου όντως υστερεί η χώρα μας διαχρονικά από ιδρύσεως του ΕΣΥ και είμαστε στον μέσο όρο της Ευρώπης και σωστά πρέπει προς τα εκεί να συγκλίνουμε

Και βεβαίως και αυτή η παρέμβαση ξέρετε πάρα πολύ καλά -το έχετε παραδεχθεί και εσείς ο ίδιος, κύριε Υπουργέ- ότι ήδη αρχίζει να τίθεται σε αμφισβήτηση, όταν επανερχόμαστε από το άτυπο lockdown που υπήρξε και στο ΕΣΥ και όταν επανερχόμαστε στη λειτουργία των στεφανιαίων μονάδων, των καρδιοχειρουργικών ΜΕΘ και λοιπά.

Η κ. Κοτανίδου, άλλωστε, την οποία έχετε επιλέξει και επικεφαλής της αρμόδιας ομάδας εμπειρογνωμόνων που θα σας προτείνει πώς θα γίνει αυτή η παρέμβαση και η οργάνωσή της, σε πρόσφατη συνέντευξή της στην «ΚΑΘΗΜΕΡΙΝΗ» το λέει χαρακτηριστικά: «Για να διασφαλιστούν οι νέες κλίνες ΜΕΘ, αλλά ακόμη και κάποιες από τις κλίνες που λειτουργούσαν πριν από την πανδημία, είναι αδιαμφισβήτητο ότι χρειαζόμαστε άμεσα, δηλαδή σήμερα, προσλήψεις ιατρονοσηλευτικού προσωπικού, το οποίο, όμως, δεν θα φύγει μόλις εκπαιδευτεί». Αυτά λέει η κ. Κοτανίδου.

Τι σημαίνει αυτό; Ότι δεν είναι διασφαλισμένο και ότι χρειάζεται σχεδιασμός και, κυρίως, μόνιμου χαρακτήρα παρέμβαση.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θα προσπαθήσω να συντομεύσω.

Υπήρξαν, λοιπόν, κρίσιμες παρεμβάσεις και στις ΜΕΘ και στα ΤΕΠ και στην πρωτοβάθμια φροντίδα και στο ΕΚΑΒ -συζητήσαμε χθες αρκετά για τις αεροδιακομιδές- και στα εργαστήρια τα οποία αξιοποιήθηκαν αυτή την περίοδο και ειδικά το εργαστήριο του ΕΚΕΑ και στην ψυχική υγεία και στον μηχανισμό πρόσληψης προσωπικού έκτακτης ανάγκης και λοιπά, που είχαν θωρακίσει το σύστημα υγείας και το βρήκε η πανδημία όρθιο, λειτουργικό, προσβάσιμο σε όλους. Και αυτό είναι πάρα πολύ σημαντικό.

Έτσι, λοιπόν -και αυτό έχει αποδειχθεί και με στοιχεία της ΕΛΣΤΑΤ- μειώθηκαν οι υγειονομικές ανισότητες στη χώρα, οι οποίες είχαν πάρει μια ανεξέλεγκτη τροχιά την πρώτη πενταετία της κρίσης και του μνημονίου. Μειώθηκαν οι υγειονομικές ανισότητες, το λέει η ΕΛΣΤΑΤ αυτό, ακριβώς επειδή έγιναν όλες αυτές οι παρεμβάσεις συνδυαστικά.

Αυτός είναι και ο πυρήνας της δικής μας πολιτικής και, ακριβώς, αυτό θεωρούμε ότι είναι το πρόταγμα σήμερα, να μην επιτρέψουμε η πανδημία να πυροδοτήσει νέου τύπου οικονομικές, κοινωνικές και υγειονομικές ανισότητες και στη χώρα μας και διεθνώς.

Αυτή είναι η διακριτή ιδεολογική αφετηρία των δύο πολιτικών χώρων. Εσείς θεωρείτε ότι οι ανισότητες είναι περίπου σύμφυτες με το σημερινό κοινωνικοοικονομικό σύστημα, είναι περίπου φυσικός νόμος της σύγχρονης κοινωνίας και απεχθάνεστε πάρα πολύ τα προτάγματα και τις ιδέες της κοινωνικής αναδιανομής.

Όμως, δεν μπορούν να μειωθούν οι φτωχοί για τους οποίους λέει, μάλιστα, ο ΠΟΥ σήμερα ότι δεν είναι ευπαθείς ομάδες, μόνο αυτοί που έχουν χρόνια νοσήματα, ευπαθείς είναι και οι φτωχοί απέναντι στην πανδημία και ότι στην πραγματικότητα -έχει αποδειχθεί αυτό και στην Αμερική- οι Αφροαμερικανοί και οι Ισπανόφωνοι έχουν τρεις και τέσσερις φορές πάνω ποσοστά θνητότητας, όταν νοσήσουν από COVID-19 σε σχέση με το ποσοστό που έχουν στον πληθυσμό. Στο Σικάγο το 30% είναι Αφροαμερικανοί και οι Αφροαμερικανοί είναι το 70% των θυμάτων, αυτών που πέθαναν από σοβαρή νόσο.

Άρα αυτός είναι πυρήνας των κοινωνικών εξελίξεων και ενίοτε και των κοινωνικών συγκρούσεων που υπάρχουν αυτή την περίοδο, ειδικά στην Αμερική.

Η συναίνεσή μας, λοιπόν, στην ορθή επιδημιολογική και υγειονομική στρατηγική που ακολουθήθηκε και στις εισηγήσεις και στις οδηγίες των εμπειρογνωμόνων, δεν μπορεί να σημαίνει ούτε ανοχή σε λάθη, παραλείψεις, αδιαφανείς χειρισμούς και ιδεοληψίες και, κυρίως, δεν μπορεί να κρύψει τα διαφορετικά πολιτικά σχέδια.

Υπάρχει ένα προοδευτικό πολιτικό σχέδιο που δίνει έμφαση στην ανάγκη να στηριχθεί και με την ευκαιρία της πανδημίας να θωρακιστεί όχι μόνο για τις ανάγκες αυτής της φάσης, αλλά και για το μέλλον το δημόσιο σύστημα υγείας και οι δομές του και ένα συντηρητικό, νεοφιλελεύθερης κοπής σχέδιο, το οποίο προσπαθεί, αφού περάσει η μπόρα της πανδημίας -και ήδη έχει αρχίσει να γίνεται και από τον Πρωθυπουργό- να επαναφέρει τη γνωστή συζήτηση, ότι θέλουμε άλλου τύπου σχέσεις δημόσιου-ιδιωτικού, να δώσουμε χώρο στην αγορά, στις ιδιωτικές ασφαλιστικές εταιρείες και λοιπά.

Εμείς έχουμε καταθέσει προτάσεις για το τι σημαίνει για μας υγειονομική θωράκιση του συστήματος, τι σημαίνει μέτρα πρόληψης και ενδυνάμωσης των δομών ειδικά στις νησιωτικές και άγονες περιοχές, ποιες είναι οι νέες ανάγκες -οι οποίες έχουν προκύψει από την πανδημία- που πρέπει να αντιμετωπιστούν. Εκτός από την πρωτοβάθμια φροντίδα που είναι κομβικό, η κατ’ οίκον φροντίδα, οι κοινοτικές υπηρεσίες ψυχικής υγείας, η αναδιοργάνωση των υπηρεσιών δημόσιας υγείας της χώρας, η σχολική υγεία, η ιατρική της εργασίας, η περιβαλλοντική υγεία, η έμφαση στους κοινωνικούς προσδιοριστές, αυτές είναι οι μεγάλες ανάγκες που έχουν αναδειχθεί από αυτή την κρίση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Βίτσας):** Κύριε Ξανθέ, πρέπει να ολοκληρώσετε.

**ΑΝΔΡΕΑΣ ΞΑΝΘΟΣ:** Τελειώνω.

Εσείς απέναντι σε αυτά δεν έχετε να αντιπροτείνετε ένα σοβαρό σχέδιο. Απλώς αρκείστε στην καλή εικόνα της πανδημίας και στην αποτροπή, ας πούμε, μιας εκθετικής αύξησης των κρουσμάτων στη χώρα μας. Δεν πιστεύετε το δημόσιο σύστημα υγείας, δεν έχετε όραμα ισότητας και καθολικότητας, είστε μια πολιτική δύναμη που ανέχεται τις ανισότητες και στον χώρο της υγείας, τις υγειονομικές ανισότητες, έχετε δυσανεξία απέναντι σε πολιτικές στήριξης του δημόσιου συστήματος υγείας σε βάθος χρόνου του κοινωνικού κράτους σε πολιτικές αναδιανομής και κοινωνικής δικαιοσύνης. Αυτή είναι η κρίσιμη διαφορά μας.

Και, βεβαίως, το ερώτημα -και κλείνω με αυτό και ευχαριστώ, κύριε Πρόεδρε- είναι αν, πραγματικά, υπάρχει ένας πολιτικός σχεδιασμός που στοιχειωδώς να μπορεί να τεκμηριώσει αυτό το οποίο λέτε δημόσια, ότι -βγάλατε τα συμπεράσματά σας- θέλετε να υπάρξει παρακαταθήκη στο σύστημα υγείας μετά την πανδημία και ότι -αυτό που είπε και προηγουμένως ο κ. Μητσοτάκης- θα βρείτε έναν τρόπο να αποκτήσει μόνιμο χαρακτήρα η ενίσχυση σε ανθρώπινο δυναμικό, η οποία υπήρξε την προηγούμενη περίοδο.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Η δική μας πολιτική μας εκτίμηση είναι ότι δεν έχετε τέτοιο σχέδιο και γι’ αυτό έχουν μεγάλη σημασία σήμερα οι προοδευτικές πολιτικές δυνάμεις, οι υγειονομικοί, οι σύλλογοι των ασθενών, οι άνθρωποι και ο κόσμος που, πραγματικά, πιστεύει στο δημόσιο σύστημα υγείας και στον ρόλο του και στη μεροληψία που πρέπει να υπάρχει από μια σύγχρονη ευρωπαϊκή χώρα απέναντί του. Πρέπει να υπάρξει ένα ισχυρό μέτωπο το οποίο θα προσπαθήσει να διευρύνει αυτή τη ρωγμή στο νεοφιλελεύθερο αφήγημα που δημιούργησε η πανδημία και οι ανάγκες σε όλον τον κόσμο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Μην το συνεχίσουμε όμως αυτό με τον χρόνο. Θα χρεώνω και δευτερολογία, όσο είμαι εγώ εδώ.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 15 Ιουνίου 2020.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 774/5-6-2020 επίκαιρη ερώτηση του Βουλευτή Χανίων της Νέας Δημοκρατίας κ.Μανούσου - Κωνσταντίνου Βολουδάκηπρος τον Υπουργό Αγροτικής Ανάπτυξης και Τροφίμων, με θέμα: «Ανάγκες της δακοκτονίας στην Κρήτη».

2. Η με αριθμό 778/5-6-2020 επίκαιρη ερώτηση του Βουλευτή Αχαΐας του Συνασπισμού Ριζοσπαστικής Αριστεράς κ.Κωνσταντίνου Μάρκουπρος τον Υπουργό Δικαιοσύνης, με θέμα: «Έκτιση ποινής με κοινωφελή εργασία».

3. Η με αριθμό 765/2-6-2020 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ.Δημήτριου Κωνσταντόπουλουπρος τον Υπουργό Υποδομών και Μεταφορών, με θέμα: «Εξελίξεις στην κατασκευή της Αμβρακίας οδού».

 4. Η με αριθμό 770/5-6-2020 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδας κ.Λιάνας Κανέλληπρος την Υπουργό Παιδείας και Θρησκευμάτων, με θέμα: «Τον κίνδυνο μη λειτουργίας του 2ου Κέντρου Εκπαιδευτικής και Συμβουλευτικής Υποστήριξης (ΚΕΣΥ) Β΄ Αθήνας με έδρα την Αγία Παρασκευή λόγω έλλειψης στέγης».

 5. Η με αριθμό 791/5-6-2020 επίκαιρη ερώτηση του Βουλευτή Επικρατείας της Ελληνικής Λύσης - Κυριάκος Βελόπουλος κ.Βασίλειου Βιλιάρδουπρος τον Υπουργό Οικονομικών, με θέμα: «Απόσχιση τμημάτων συστημικών τραπεζών και απώλεια της αξίας του αναβαλλόμενου φόρου».

 6. Η με αριθμό 785/5-6-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Εσωτερικών, με θέμα: «Άμεση επίλυση των κτηριακών προβλημάτων στα σχολεία του Αιγάλεω. Οι ευθύνες στα χέρια της δημοτικής αρχής και της Κυβέρνησης για κάθε νέο τραυματισμό».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 773/5-6-2020 επίκαιρη ερώτηση της Βουλευτού Α΄ Αθηνών της Νέας Δημοκρατίας κ.Φωτεινής Πιπιλήπρος τον Υπουργό Εσωτερικών, με θέμα: «Ενίσχυση των δομών της τοπικής αυτοδιοίκησης για την εφαρμογή της κοινωφελούς εργασίας ως εναλλακτικής ποινής».

2. Η με αριθμό 782/5-6-2020 επίκαιρη ερώτηση του Βουλευτή Ηρακλείου του Συνασπισμού Ριζοσπαστικής Αριστεράς κ.Χαράλαμπου (Χάρη) Μαμουλάκηπρος τον Υπουργό Οικονομικών, με θέμα: «Η σημασία της παραχώρησης της νέας χερσαίας ζώνης λιμένα Ηρακλείου στον Δήμο Ηρακλείου».

3. Η με αριθμό 768/4-6-2020 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ.Κωνσταντίνας (Νάντιας) Γιαννακοπούλουπρος τον Υπουργό Εσωτερικών, με θέμα: «Τα ασυντήρητα σχολικά κτήρια του Δήμου Αιγάλεω κρύβουν κινδύνους για μαθητές, δασκάλους, γονείς».

4. Η με αριθμό 771/5-6-2020 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ.Νικόλαου Παπαναστάση προς τον Υπουργό Εθνικής Άμυνας, με θέμα: «Μισθοδοσία των σπουδαστών που φοιτούν στις παραγωγικές σχολές των Ενόπλων Δυνάμεων και των Σωμάτων Ασφαλείας».

5. Η με αριθμό 787/5-6-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ.Κρίτωνα - Ηλία Αρσένηπρος τον Υπουργό Υποδομών και Μεταφορών, με θέμα: «Ιδιωτικοποίηση του εξωτερικού υδροδοτικού συστήματος της ΕΥΔΑΠ».

 6. Η με αριθμό 781/5-6-2020 επίκαιρη ερώτηση της Βουλευτού Φλώρινας του Συνασπισμού Ριζοσπαστικής Αριστεράς κ,Θεοπίστης (Πέτης) Πέρκαπρος τον Υπουργό Υποδομών και Μεταφορών, με θέμα: «Κρατική ενίσχυση της Aegean χωρίς εγγυήσεις για το ελληνικό δημόσιο».

7. Η με αριθμό 776/5-6-2020 επίκαιρη ερώτηση του Βουλευτή Βοιωτίας του Κινήματος Αλλαγής κ.Γεώργιου Μουλκιώτηπρος τον Υπουργό Εργασίας και Κοινωνικών Υποθέσεων, με θέμα: «Ανησυχητική η πορεία του ΕΦΚΑ και δραματική η αύξηση των ασφαλισμένων του, που αναμένουν την έκδοση της σύνταξής τους».

8. Η με αριθμό 772/5-6-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ.Εμμανουήλ Συντυχάκηπρος τον Υπουργό Εργασίας και Κοινωνικών Υποθέσεων, με θέμα: «Την άμεση λήψη μέτρων προστασίας του εισοδήματος και των δικαιωμάτων των εργαζομένων του κλάδου των ξεναγών».

9. Η με αριθμό 788/5-6-2020 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ.Χρήστου Γιαννούληπρος τον Υπουργό Εθνικής Άμυνας, με θέμα: «Πρόσβαση μαθητών με δυσλεξία στις στρατιωτικές σχολές».

10. Η με αριθμό 777/5-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Εργασίας και Κοινωνικών Υποθέσεων, με θέμα: «Εκατόν δεκατρείς χιλιάδες εκκρεμότητες της λεγόμενης δέκατης τρίτης σύνταξης από τον Μάη 2019 και σαράντα επτά χιλιάδες απλήρωτα έξοδα κηδείας τρία και πλέον χρόνια».

11. Η με αριθμό 789/5-6-2020 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ.Σταύρου Αραχωβίτηπρος τον Υπουργό Αγροτικής Ανάπτυξης και Τροφίμων, με θέμα: «Αντιμετώπιση μειωμένης παραγωγής στην ελαιοκομία, λόγω των ασυνήθιστα υψηλών θερμοκρασιών (καύσωνα) στην ανθοφορία της ελιάς».

12. Η με αριθμό 795/5-6-2020 επίκαιρη ερώτηση του Βουλευτή Ηρακλείου του Κινήματος Αλλαγής κ.Βασίλειου Κεγκέρογλουπρος τον Υπουργό Υποδομών και Μεταφορών, με θέμα: «Διασφάλιση της ομαλής υλοποίησης του έργου του αεροδρομίου στο Καστέλι».

13. Η με αριθμό 794/5-6-2020 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ.Αλέξανδρου - Χρήστου Αυλωνίτηπρος τον Υπουργό Οικονομικών, με θέμα: «Παραχώρηση παράλιου μετώπου στον Δήμο Κεντρικής Κέρκυρας».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5700/10-4-2020 ερώτηση του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Εσωτερικών, με θέμα: «Μέτρα στήριξης αυτοαπασχολούμενων, επαγγελματιών και επιχειρήσεων, οικονομικών υποχρεώσεών τους προς τους ΟΤΑ και πρόσθετα μέτρα κοινωνικής και υγειονομικής προστασίας των απασχολούμενων και των εργαζομένων μέσω των ΟΤΑ».

2. Η με αριθμό 5357/1-4-2020 ερώτηση του Βουλευτή Κιλκίς του Κινήματος Αλλαγής κ. Γεώργιου Φραγγίδη προς τον Υπουργό Εργασίας και Κοινωνικών Υποθέσεων, με θέμα: ««Στον αέρα» οι ξεναγοί της Ελλάδας».

 3. Η με αριθμό 5567/7-4-2020 ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Νεκτάριου Σαντορινιού προς τον Υπουργό Ναυτιλίας και Νησιωτικής Πολιτικής, με θέμα: «Σημαντικές καθυστερήσεις στην προκήρυξη του έργου του Εθνικού Συστήματος Ολοκληρωμένης Θαλάσσιας Επιτήρησης (ΕΣΟΘΕ), κίνδυνος να χαθεί η χρηματοδότηση του έργου».

4. Η με αριθμό 1178/49/10-10-2019 ερώτηση και αίτηση κατάθεσης εγγράφων του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Περιβάλλοντος και Ενέργειας, με θέμα: «Πορεία και προοπτική της «Γενικής Μεταλλευτικής και Μεταλλουργικής Α.Ε.» (ΓΜΜΑΕ) ΛΑΡΚΟ».

Τον λόγο έχει τώρα ο κ. Ανδρέας Μιχαηλίδης, Βουλευτής Χίου από τον ΣΥΡΙΖΑ, για πέντε λεπτά.

**ΑΝΔΡΕΑΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, όλοι νομίζω θα συμφωνήσουμε ότι η εξέλιξη της πανδημίας του COVID-19, παρά την ομαλή πορεία της μέχρι σήμερα, δεν έχει ολοκληρωθεί και οι όποιες θριαμβολογίες για την αντιμετώπισή της ήταν τουλάχιστον υπερβολικές και ανεδαφικές. Όπως όλα δείχνουν, έχουμε ακόμη δρόμο μέχρι την ολοκληρωτική αντιμετώπιση του φαινομένου και στην πορεία αυτή οφείλουμε όλοι να δείξουμε την απαιτούμενη υπευθυνότητα.

Εκεί, λοιπόν, που έχουμε να κάνουμε σοβαρές παρατηρήσεις και νομίζω ότι αναδεικνύονται οι μεγάλες ανεπάρκειες στην πολιτική σας, κύριε Υπουργέ, είναι όσον αφορά τον τρόπο που αντιμετωπίζετε τις ομάδες ειδικής ευαλωτότητας και, βεβαίως, θα μου επιτρέψετε να γίνω πιο συγκεκριμένος.

Σας έχουμε επανειλημμένα επισημάνει τη σοβαρή υστέρηση στην υγειονομική θωράκιση των ΚΥΤ, κυρίως στα νησιά. Να σας υπενθυμίσουμε πως παρά την πολύμηνη στέρηση του ΑΜΚΑ από τους ανθρώπους που βρίσκονται στα ΚΥΤ, δεν έχουν ακόμη αντικατασταθεί οι αριθμοί των ΑΜΚΑ από τους προσωρινούς αριθμούς περίθαλψης, με ό,τι αυτό σημαίνει για την υγειονομική τους κάλυψη και, κυρίως, για τα εμβολιαστικά προγράμματα.

Παράλληλα, οι δομές για την αντιμετώπιση των υγειονομικών αναγκών του COVID-19 βρίσκονται σε πλήρη αποσύνθεση. Ενδεικτικά σας αναφέρω ότι όπως καταγγέλλει ο Ιατρικός Σύλλογος Λέσβου, μέχρι στιγμής δεν λειτουργεί το ιατρείο πρώτης αξιολόγησης του COVID-19 στο ΚΥΤ της Μόριας, κάτι που συμβαίνει και στο ΚΥΤ της Χίου, στο νησί της καταγωγής μου, όπου το αντίστοιχο ιατρείο, κατά δήλωση του Αντιπεριφερειάρχη Υγείας και Πρόνοιας, λειτουργεί με εθελοντές ιατρούς, όπως αυτό λειτουργεί.

Επίσης, οι υπηρεσίες του ΕΟΔΥ, κύριε Υπουργέ, λειτουργούν με ωράριο εργασίμων ημερών και ωρών εννέα με πέντε, εκτός Σαββατοκύριακου δηλαδή, όπως πρόσφατα καταγγέλλουν οι λιμενικοί. Έτσι, οι αφίξεις που γίνονται Παρασκευή απόγευμα, για παράδειγμα, μπορούν να αξιολογηθούν μόνο μέχρι τη Δευτέρα το πρωί, με ό,τι αυτό σημαίνει για τους πρόσφυγες και μετανάστες αλλά και για τους ίδιους τους εργαζόμενους.

Οι ψυχιατρικοί ασθενείς, μια άλλη ομάδα ειδικής ευαλωτότητας, έχουμε την εκτίμηση ότι βρίσκονται στην ουσία απόλυτα εγκαταλελειμμένοι στην τύχη τους. Οι οδηγίες που έδωσε το Υπουργείο σας, φοβούμαστε ότι παραμένουν ασκήσεις επί χάρτου, μια και στο «Θριάσιο», για παράδειγμα, όπως αναφέρουν οι εργαζόμενοι, ψυχιατρικοί ασθενείς που οι πιο πολλοί από αυτούς δυσκολεύονται ή και αδυνατούν να τηρήσουν κανόνες υγιεινής, στοιβάζονται σε ράντζα που απέχουν λιγότερο από μισό μέτρο μεταξύ τους.

Στους καταυλισμούς των Ρομά η κατάσταση είναι τραγική. Καμμία ολοκληρωμένη πολιτική πρόληψης δεν υπάρχει και όπου εμφανίζονται ζητήματα, επιχειρείτε άρον άρον να τα αντιμετωπίσετε κατά περίπτωση. Τα πρόσφατα γεγονότα στον οικισμό Ρομά στη Νέα Σμύρνη Λάρισας, για παράδειγμα, καταδεικνύουν την παντελή έλλειψη ειδικού τύπου πρόληψης και ενημέρωσης των ανθρώπων αυτών με προγράμματα προσαρμοσμένα στις δικές τους συνήθειες και στα δικά τους πολιτισμικά δεδομένα.

Το ίδιο συμβαίνει και στις φυλακές. Τα μόνα μέτρα που ελήφθησαν ήταν στην ουσία απόλυτα περιοριστικά, ενώ ακόμη και η αποσυμφόρηση που εξαγγέλθηκε παρέμεινε γράμμα κενό.

Στα γηροκομεία και στους οίκους ευγηρίας τα μέτρα λαμβάνονται συνήθως κατόπιν εορτής.

Κύριε Υπουργέ, εκφράζουμε, επίσης, τη βαθιά ανησυχία μας, διότι όλο και περισσότερο πληθαίνουν οι διαμαρτυρίες για περιστατικά φίμωσης της φωνής των εργαζομένων στα νοσοκομεία εκ μέρους διοικητών, ενώ έχουμε και αρκετά περιστατικά επανεξετάσεων, κρίσεων και επανατοποθετήσεων σε θέσεις ευθύνης, με σκοπό την εκδίωξή τους από τις συγκεκριμένες θέσεις και εγκαθίδρυσης νέου στάτους κβο στις θέσεις αυτές. Οι περιπτώσεις του «Ευαγγελισμού», του «Θριάσιου», του Νοσοκομείου «Χατζηκώστα» στα Γιάννενα, είναι νομίζω χαρακτηριστικές.

Στο ζήτημα αυτό θα επανέλθουμε, κύριε Υπουργέ, ζητώντας εξηγήσεις για συγκεκριμένα περιστατικά.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε και για την τήρηση του χρόνου.

Τον λόγο έχει ο κ. Παύλος Πολάκης.

**ΠΑΥΛΟΣ ΠΟΛΑΚΗΣ:** Κύριοι Υπουργοί, επειδή βλέπω κι εγώ όνειρα, όπως είπε ο κ. Μητσοτάκης προηγουμένως απευθυνόμενος στον Αρχηγό της Αξιωματικής Αντιπολίτευσης, όχι και με τόσο αστική ευγένεια, είδα ένα όνειρο χθες το βράδυ.

Φανταστείτε, Βασίλη Κικίλια και κύριε Κοντοζαμάνη, να αντιμετωπίζατε την πανδημία έχοντας όριο δαπανών στο ΕΣΥ 1,5 δισεκατομμύριο κι όχι 1,94 δισεκατομμύριο που το φτάσαμε εμείς. Φανταστείτε να αντιμετωπίζατε την πανδημία -αυτό ονειρευόμουνα- έχοντας όριο δαπανών του ΕΟΠΥΥ 3,1 δισεκατομμύρια κι όχι 3,5 δισεκατομμύρια που το φτάσαμε. Φανταστείτε να μην είχαμε καλύψει τους ανασφάλιστους.

Φανταστείτε -για το προσωπικό θα πούμε πέντε πράγματα- να μην είχαμε κάνει δεκαεννιάμισι χιλιάδες διορισμούς, από τους οποίους οκτώμισι χιλιάδες μόνιμοι και οι υπόλοιποι συμβασιούχοι διαφόρων ειδικοτήτων, με καθαρή εισροή στο ΕΣΥ από αυτό που μας δώσατε και αυτό που σας παραδώσαμε έντεκα χιλιάδες εργαζόμενους παραπάνω. Φανταστείτε να αντιμετωπίζαμε έτσι την πανδημία.

Κι εσείς υπονομεύσατε από την πρώτη μέρα το σχέδιο που είχαμε για το προσωπικό. Σας παραδώσαμε έτοιμες ΠΥΣ για χίλιους γιατρούς τον χρόνο, χίλιους πεντακόσιους λοιπό προσωπικό. Είχαμε προκηρύξει τους εννιακόσιους γιατρούς το σταματήσατε και το ξαναρχίσατε κουτρουβαλώντας στις 28 του Φλεβάρη, όταν πήγε να φουντώσει η πανδημία. Τους χίλιους πεντακόσιους για τους οποίους υπάρχει ΠΥΣ υπογεγραμμένη από πέρυσι, γιατί δεν τους έχετε προκηρύξει ακόμη; Και μάλιστα, Βασίλη, το ανακοίνωσες τον Δεκέμβρη. Δεν έγινε καμμία προκήρυξη από τον Δεκέμβρη που το ανακοίνωσες και το είχαμε έτοιμο από το 2019.

Και βέβαια, έχετε μπλοκάρει. Γιατί αυτό που πέτυχε στη διαπραγμάτευση και η Ολγα Γεροβασίλη και η Μαριλίζα με τους θεσμούς, είναι ότι μπορούμε να έχουμε για το σύστημα υγείας για τα έτη 2019,2020, 2021, 2022 δέκα χιλιάδες προκηρύξεις μόνιμου προσωπικού, χίλιους γιατρούς και χίλιους πεντακόσιους λοιπό προσωπικό τον χρόνο. Το 2020, τώρα στην πανδημία, στην κακομοιριά, υπογράψατε ΠΥΣ για τους φετινούς δυόμισι χιλιάδες μόνιμους διορισμούς; Όχι.

Αυτό που κάνατε -και έπρεπε να το κάνετε και το στηρίξαμε με τον μηχανισμό που είπε ο Ανδρέας πριν που τον ετοιμάσαμε- είναι η αξιοπιστία του μηχανισμού του επικουρικού προσωπικού, που δεν είναι τέσσερις χιλιάδες, με το δικό μας το μέτρημα είναι περίπου δύο χιλιάδες πεντακόσιοι-δύο χιλιάδες εξακόσιοι. Και υπολογίζετε, προφανώς, και τις ΚΟΜΥ, από τον ΕΟΔΥ, οι οποίοι διορίστηκαν με τη σειρά που έκαναν την αίτηση, την προτεραιότητα για τις κινητές μονάδες. Έτσι το βγάζετε αυτό το νούμερο. Η πραγματική ενίσχυση είναι αυτή. Μη λέμε ό,τι θέλουμε. Τα έχουμε μετρήσει.

Φαντάζομαι να αντιμετωπίζαμε την πανδημία χωρίς να έχει πάρει το ΕΚΑΒ τριακόσια σαράντα άτομα μόνιμο προσωπικό παραπάνω από αυτό που είχαμε παραλάβει εμείς.

Φαντάζομαι να μην είχαμε αλλάξει τριακόσια πενήντα ασθενοφόρα.

Φαντάζομαι να μην είχαμε ανοίξει στις τρεις βάσεις αεροδιακομιδών σε Σύρο, Χαλκιδική για τα καλοκαίρια και στο Άκτιο. Τα είπαμε χθες. Να μην ξαναλέω για το ΕΚΑΒ και το σχέδιο ιδιωτικοποίησης με τον φίλο επιχειρηματία κ. Βασιλάκη.

Φαντάζομαι να μην είχαμε φτάσει τα νοσοκομεία, αν δεν τους έμενε σεντ στα ταμεία τους, να χρωστάνε 730 εκατομμύρια ευρώ, όπως συνέβαινε στις 31-12-2014 κι όχι αυτό που σας παραδώσαμε στο οποίο είχαν και 260 εκατομμύρια θετικό ταμειακό πλεόνασμα, αν ξεπλήρωναν ό,τι είχαν ξοδέψει μέχρι τότε. Εκεί πατήσατε.

Επειδή εγώ δεν αφήνω τίποτα να πέσει κάτω, είπε ο κ. Μητσοτάκης προηγουμένως για τις ΜΕΘ. Αν τα πεντακόσια εξήντα οκτώ είναι λίγα για συνθήκες μη πανδημίας, τα τετρακόσια τριάντα οκτώ που μας παραδώσατε τι είναι; Γιατί τόσα μας παραδώσατε, τετρακόσια τριάντα οκτώ. Και τα κάναμε πεντακόσια εξήντα οκτώ σε συνθήκες μνημονίου και με τους κερατάδες πάνω από την κεφαλή μας να μας λένε «κόψε αυτό, κάμε εκείνο». Και βέβαια -το λέω, δεν έχουμε κανένα πρόβλημα- εγώ ήρθα την πρώτη μέρα και σου ‘πα «Έτσι θα αυξηθούν.» και χαίρομαι πάρα πολύ που αυτό κάνατε. Διότι όταν ήρθα μέσα, σας είχαν πει ότι μέχρι εκατό κρεβάτια μπορούμε να αυξήσουμε και σας είπα «Τα εξακόσια μπορούν να γίνουν χίλια εννιακόσια έτσι.». Και βέβαια το μέτρημα δεν είναι απόλυτα σωστό.

Πρόσεξε τώρα, τα εκατόν τριάντα που είναι η αντιπρόταση που έκανα, με τα κρεβάτια των ΜΑΘ, των εγκαυμάτων, των πλαστικών, που έχουν τον εξοπλισμό και μπορούν να μετατραπούν, τώρα αρχίζουν και τα κουτσουρεύουν από ό,τι μαθαίνω, τα κλείνουν. Δημιουργήθηκε μια ετοιμότητα αλλά τώρα τα κλείνουν. Η πραγματική εισροή στο ΕΣΥ είναι εκατόν τριάντα με εκατόν σαράντα κρεβάτια, τα καινούργια που αναπτύχθηκαν, και βέβαια σ’ αυτό πατήσατε, στο ότι δεν υπήρχε μία κενή θέση μόνιμου γιατρού, τις είχαν προκαλύψει όλες. Πήρατε νοσηλευτικό προσωπικό από αυτό που προσλάβατε αυτούς τους μήνες. Μη μετράτε του ιδιωτικού τομέα και λέτε εκατόν σαράντα, γιατί οι εβδομήντα υπήρχαν και πριν, οι άλλες εβδομήντα ήρθαν, δεν χρησιμοποιήθηκε καμμία από αυτούς που πήγαν να κάνουν αρπαχτή του ιδιωτικού τομέα με τα χίλια εξακόσια που τους δώσατε και ελπίζω να μην τα πάρουν, γιατί δεν τα χρησιμοποίησαν αυτά τα κρεβάτια. Δεν χρειάστηκε, ευτυχώς δεν χρειάστηκε.

Θέλω να τελειώσω με δυο πράγματα. Πρώτον, θα ήθελα πάρα πολύ να μου πείτε τώρα το εξής. Αφήστε τις δωρεές κατά μέρος, κι εμείς τις χρησιμοποιήσαμε. Εμείς όμως δώσαμε αυτά τα τέσσερα χρόνια -και είναι νούμερα- 30 εκατομμύρια ευρώ από το αποθεματικό του Υπουργείου Υγείας. Έχετε δώσει μισό ευρώ για έργο; Είστε ένα χρόνο τώρα Κυβέρνηση. Μισό ευρώ για έργα από το αποθεματικό του Υπουργείου Υγείας έχετε δώσει; Όχι. Δώσαμε 50 εκατομμύρια, το Πρόγραμμα Δημοσίων Επενδύσεων Εθνικών Πόρων του Υπουργείου Υγείας. Δώσαμε. Έχετε δώσει ένα ευρώ, έναν χρόνο τώρα; Ούτε μισό.

Τρίτον, είχαμε 60 εκατομμύρια από τη Δούρου, γυρίζει τώρα ο Πατούλης και δεν ντρέπεται -βρε δεν σκέφτεται και δεν ντρέπεται!- και εγκαινιάζει τα έργα και τους αξονικούς, και τους μαγνήτες, και τα PET, και όλα αυτά, τα οποία είναι από τα χρήματα της περιφέρειας, και δεν αναφέρετε μια κουβέντα. Μας καλέσατε μια-δυο φορές και μετά δεν έρχεται πρόσκληση, για να το πούμε ότι είναι δικά μου, να το πει ο Πατούλης ότι είναι δικά του. Έτσι είναι. 60 εκατομμύρια ήταν αυτά, 23 από τη «SIEMENS», τα οποία τα δρομολογήσαμε -κι αυτά έρχονται πολλά- 23,5 απ’ το υπερπλεόνασμα του 2018. Εδώ κάνω μια παρένθεση. Έχουν σημασία αυτά τα στοιχεία και θέλω να ακουστούν. Στον «Άγιο Σάββα» έχει μπει μαγνήτης, δεύτερο ακτινοθεραπευτικό, PET, και δεν λειτουργούν. Η κ. Μπαλαούρα τι κάνει, τα ‘χει και τα βλογάει; Έχουν μπει, εδώ και καιρό, όπως και σε άλλα νοσοκομεία. Και στο «Αγία Όλγα» μπήκε ο μαγνητικός, εκεί αρχίζει να λειτουργεί.

Συνεχίζω: 3,5 εκατομμύρια από το υπόλοιπο του αντικαρκινικού εράνου, αυτό που έκανε κόλλυβα ο Αβραμόπουλος με τις διαφημιστικές δαπάνες του ΚΕΕΛΠΝΟ, δεκαεννιά αξονικοί, με το πρόγραμμα του ΕΟΠΥΥ. Μπαίνουν όλοι, έχουν μπει. Πόσοι έχουν λειτουργήσει από αυτούς; Αυτό είναι ένα πρόγραμμα 240 εκατομμυρίων ευρώ, από το οποίο είχαν υλοποιηθεί από εμάς, -όταν ήμασταν εμείς επάνω- τα 130 εκατομμύρια. Πολλά έχουν υλοποιηθεί και μετά. Σπρώξτε και τα υπόλοιπα.

Θέλω να δω τα δικά σας τώρα. Πού είναι; Ένα χρόνο που είσαστε επάνω, εδά που έρχονται και λεφτά από την Ευρωπαϊκή Ένωση, πού ‘ναι ο προγραμματισμός ο δικός σας;

Λοιπόν, ακούστε. Την επόμενη περίοδο -τώρα, που περνάει ο πρώτος γύρος της πανδημίας κι ελπίζω να μην έχουμε και δεύτερο- θα συγκρουστούν μεγάλα πολιτικά σχέδια. Εσείς κάνατε πίσω, γιατί τρομάξατε και με τον κορωνοϊού και με την ιστορία αυτή. Οπότε, όλες αυτές οι αερολογίες που έλεγε ο κ. Μητσοτάκης, ότι θα ανατριχιάσετε μόλις δείτε το ΣΔΙΤ, που τα έλεγε για τον προϋπολογισμό και τώρα λέει «Στηρίζουμε, στηρίζουμε.», θα σας ξαναπιάσουν τα συμφέροντα, τα οποία θέλουν να πάμε στις ΣΔΙΤ, στις συμπράξεις δημόσιου και ιδιωτικού τομέα. Η σύγκρουση θα είναι μεγάλη αύριο-μεθαύριο, εάν προχωρήσετε αυτά τα σχέδια, που βλέπω ότι τα προχωράτε. Κι αυτό φαίνεται από το ότι κρατάτε στη θέση τους κάποιους ανθρώπους σαν τον Καρβέλη, στην 6η ΥΠΕ, ο οποίος πήγε να κάνει αρπαχτές με την εταιρεία συγγενών του για offshore και μάλιστα, φτιάχτηκε και νομοθετικό πλαίσιο, για να τον καλύψετε.

Αποδείχτηκε στην κρίση ότι αυτό που μπορεί να θωρακίσει μια χώρα υγειονομικά είναι το δημόσιο σύστημα υγείας. Δεν είναι ο ιδιωτικός τομέας. Ο ιδιωτικός τομέας πήγε να κάνει αρπαχτές. Δώσατε 30 εκατομμύρια για τις εξετάσεις του ΕΟΠΥΥ. Πόσα έχουν καταναλωθεί από αυτά; Πηγαίνει ο κόσμος και πληρώνει στις ιδιωτικές κλινικές και στα ιδιωτικά εργαστήρια, για να κάνει το τεστ COVID ή το οτιδήποτε. Συνεχίζει να πληρώνει εκεί -δεν το κάνει τσάμπα- χωρίς να καλύπτει τίποτα ο ΕΟΠΠΥ. Χρειάζεται νέο κοινωνικό συμβόλαιο για την υγεία.

Θα κλείσω με αυτό: Δεν μπορεί να συνεχίσουμε να λέμε ότι αναγνωρίζουμε το έργο, χωρίς να τους εντάξουμε στα βαρέα και ανθυγιεινά και να προχωρήσουμε σε διπλασιασμό και τριπλασιασμό των μισθών του υγειονομικού προσωπικού. Αυτή θα είναι η επόμενη μεγάλη μάχη, έτσι αναγνωρίζεις το έργο και έτσι σπας και το κοινωνικό συμβόλαιο της προηγούμενης περιόδου, που χρεοκόπησε τη χώρα, που έλεγε: Δεν σε αμείβω γι’ αυτό που αξίζει η δουλειά που κάνεις, αλλά σου επιτρέπω να παίρνεις μίζα από αυτό που σου αναλογεί. Αυτό χρεοκόπησε τη χώρα.

Τώρα, με κόλλυβα και με ψίχουλα, δουλειά δεν γίνεται. Πρέπει να πάμε στο 7% του ΑΕΠ, πρέπει από το 1 δισεκατομμύριο που λέμε να δοθεί στον χώρο της υγείας, τώρα άμεσα, να πάει το μεγαλύτερο κομμάτι σε αυξήσεις αμοιβών, για να το δει πραγματικά αυτός ο κόσμος. Βέβαια, η μονιμοποίηση δεν μπορεί να αφορά μόνο όποιο επικουρικό προσωπικό μπήκε τώρα, αλλά πρέπει να αφορά και τους τέσσερις χιλιάδες του ΟΑΕΔ, πρέπει να αφορά και επικουρικό προσωπικό, που υπηρετούσε και που κι αυτό έβαλε πλάτη στην αντιμετώπιση της πανδημίας το προηγούμενο διάστημα.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Παπαδόπουλος, Βουλευτής Τρικάλων του Συνασπισμού Ριζοσπαστικής Αριστεράς.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ανάμεσα στα άλλα, πρόσφατη σφυγμομέτρηση αποκάλυψε και το εξής συνταρακτικό, ότι η εμπιστοσύνη των Ελλήνων πολιτών προς το Εθνικό Σύστημα Υγείας και τους λειτουργούς του αγγίζει το απίστευτο ποσοστό του 83%. Καθόλου τυχαία. Η συμβολή των λειτουργών του ΕΣΥ στα πολύ ικανοποιητικά αποτελέσματα της πρώτης φάσης αντιμετώπισης πανδημίας στην Ελλάδα αναγνωρίζεται καθολικά. Ενδεικτική είναι η μαρτυρία ότι η μάχη στις μονάδες εντατικής θεραπείας είχε εντυπωσιακά αποτελέσματα, με την επίτευξη αποσωλήνωσης εκατόν δεκαπέντε ασθενών, μέχρι σήμερα.

Η διαπίστωση αυτή αξιολογείται, όμως, συνάδελφοι, μέχρι τώρα από την Κυβέρνηση κυρίως με επαίνους και χειροκροτήματα προς τους ήρωες του ΕΣΥ. Οι προτάσεις των συλλογικών οργάνων των γιατρών του ΕΣΥ, των άλλων εργαζομένων, του ΣΥΡΙΖΑ, των άλλων κομμάτων της προοδευτικής αντιπολίτευσης για τη θωράκιση του ΕΣΥ, την επαρκή χρηματοδότησή του, τη στελέχωσή του με μόνιμες θέσεις, την ποιοτική αναβάθμισή του και την αξιοπρέπεια στις συνθήκες εργασίας, αμοιβής, εφημερίας των λειτουργών του ΕΣΥ, αγνοούνται συστηματικά στις πράξεις της Κυβέρνησης. Κι όμως, η οικουμενική τραγωδία της πανδημίας έχει δημιουργήσει νέα δεδομένα για όλα τα ζητήματα, που αφορούν την τύχη και την προοπτική του ΕΣΥ, τις δαπάνες για την ενίσχυσή του στη μάχη με την υποτροπή των λοιμώξεων, της κατοχύρωσης της Ελλάδας ως ασφαλούς τουριστικού προορισμού, τη συνειδητοποίηση ότι για την υγεία της οικονομίας και το ευρύτερο συμφέρον της χώρας προτεραιότητα έχει η θωράκιση του Εθνικού Συστήματος Υγείας.

Στα νέα δεδομένα περιλαμβάνεται η δυνατότητα πρόσθετων εθνικών και ευρωπαϊκών πόρων, με επιπλέον δαπάνες του κρατικού προϋπολογισμού, του ΕΟΠΥΥ, του ΕΣΠΑ, με αυξημένες δωρεές, κυρίως με την αναστολή του Συμφώνου Σταθερότητας της Ευρωπαϊκής Ένωσης, την αξιοποίηση του Ταμείου Ανάκαμψης, του Ευρωπαϊκού Κοινωνικού Ταμείου, της Ευρωπαϊκής Τράπεζας Επενδύσεων, της Ευρωπαϊκής Κεντρικής Τράπεζας, του αυξημένου ευρωπαϊκού προϋπολογισμού 2021-2027, του νέου προγράμματος που λέγεται “Next Generation”, 1,85 τρισεκατομμυρίου ευρώ, που ανακοίνωσε η Κομισιόν για να παρουσιάζει το νέο σχέδιο «Η ώρα της Ευρώπης: ανασύνταξη και προετοιμασία για την επόμενη γενιά.».

Η Κυβέρνηση τι ακριβώς κάνει, την επόμενη μέρα της άρσης της απομόνωσης, την ώρα της αναζωπύρωσης των κρουσμάτων για την αντικειμενικά δύσκολη διαχείριση της επόμενης φάσης της πανδημίας, τη θωράκιση του Εθνικού Συστήματος Υγείας; Αρκείται στην αύξηση των κλινών ΜΕΘ -ειπώθηκε- στις τέσσερις χιλιάδες προσλήψεις επικουρικού προσωπικού, στην περιορισμένη σύσταση θέσεων που έγινε για τις ΜΕΘ και τα νοσοκομεία Μυτιλήνης, Σάμου, Χίου; Αρκείται σε αυτά που δηλώνει ο Πρωθυπουργός για το νέο εμπορευματοποιημένο ΕΣΥ, το οποίο επικαλείται κιόλας ότι έχει σοσιαλδημοκρατικές αντιλήψεις, ενώ στην ουσία, πρόκειται για βαθιά νεοφιλελεύθερες δοξασίες για τα στερεότυπα τα οποία κατήγγειλε;

Τι κάνει ακριβώς για την εφαρμογή του Διεθνούς Υγειονομικού Κανονισμού και την αποκέντρωση της διαγνωστικής δυνατότητας του ΕΣΥ με κέντρα αναφοράς, για την πανδημία, σε επιλεγμένα κέντρα υγείας όλης της χώρας; Να σας πω ότι στο κέντρο υγείας Καλαμπάκας, το οποίο είναι κοντά στα Μετέωρα και το οποίο δέχεται έναν τουριστικό πληθυσμό εκατοντάδων χιλιάδων υπήρξε επικοινωνία με τους υπεύθυνους -του κέντρου υγείας- και δεν έγινε καμμία παρέμβαση. Υποτίθεται ότι σε αυτό το χρονικό διάστημα θα επιλέγατε και εκτός Αττικής άλλα κέντρα υγείας, που να παίζουν αυτό τον κρίσιμο ρόλο.

Ακόμη, τι κάνει η Κυβέρνηση για την εφαρμογή του πρωτοκόλλου καραντίνας και τη γενικευμένη ιχνηλάτηση; Τι κάνει για τα υποστελεχωμένα τμήματα των νοσοκομείων όλης της υπόλοιπης Ελλάδας; Η ΟΕΝΓΕ και ο ΠΟΕΔΗΝ έδωσαν συγκεκριμένα στοιχεία. Τι κάνει για τα κέντρα υγείας, τα περιφερειακά ιατρεία σε όλη τη χώρα, ειδικά στις δυσπρόσιτες περιοχές και στα απομακρυσμένα νησιά, στις περιοχές κοντά στους καταυλισμούς, κοντά στους αρχαιολογικούς χώρους, κοντά στα ιστορικά μνημεία;

Επίσης, τι κάνει για τον σχεδιασμό των τοπικών μονάδων υγείας, που στις εκατόν είκοσι επτά, που παραδώσαμε, δεν κάνατε προσθήκη, αγαπητοί Υπουργοί, ούτε μιας. Και μιλάτε για την οργάνωση του Εθνικού Συστήματος Υγείας και στο πρωτοβάθμιο σύστημα.

Τι κάνει η Κυβέρνηση για την επείγουσα περίθαλψη, τα αυτοτελή ΤΕΠ, την αναβάθμιση του ΕΚΑΒ, τη στελέχωση των ασθενοφόρων, για τον εξοπλισμό; Τα αφήνετε στα πιράνχας των συμπράξεων δημόσιου ιδιωτικού τομέα, για να κερδοσκοπούν;

Τι κάνει η Κυβέρνηση για τα κέντρα χρονίως πασχόντων, για τα τραυματολογικά κέντρα, για τη μισθολογική αναβάθμιση των γιατρών του ΕΣΥ ή των νοσηλευτών κάθε επιπέδου, των οδοντιάτρων, φαρμακοποιών, βιολόγων, παρασκευαστών, επισκεπτών υγείας, κοινωνικών λειτουργών και όλων των άλλων δημόσιων λειτουργών της υγείας;

Επίσης, τι κάνει η Κυβέρνηση για τα συνολικά κίνητρα, που πρέπει να δοθούν, ώστε να παραμείνουν στην Ελλάδα οι νέοι γιατροί των άγονων ειδικοτήτων ή να επιστρέψουν από το εξωτερικό και να δεχτούν να υπηρετήσουν το ΕΣΥ στις άγονες περιοχές, στα απομακρυσμένα νησιά; Αναφέρθηκε, ότι ακόμη και στη Σαντορίνη δεν υπάρχει επαρκής προσέλευση. Αναρωτηθήκατε λίγο στο τι θα μπορούσαμε να κάνουμε όλοι μας με αυξημένα κίνητρα και στη Σαντορίνη και στην Κω, ακόμα και στη Ρόδο, στην Κέρκυρα, στη Ζάκυνθο, στην Κεφαλονιά, ακόμη και στη Μύκονο…

**ΠΡΟΕΔΡΕΥΩΝ (Δημήτριος Βίτσας):** Θα πάρετε και από το χρόνο της δευτερολογίας σας;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** …που είναι σαφώς υποστελεχωμένα και θέλουμε να αποδείξουμε ότι είναι ασφαλείς τουριστικοί προορισμοί;

Καταλήγω με τις προτάσεις. Εμείς, την επίκαιρη επερώτηση δεν την κάναμε μόνο για να σας στριμώξουμε. Την κάναμε, για να δείξουμε μια πορεία προς το ποιοτικό και ολοκληρωμένο Εθνικό Σύστημα Υγείας, που θα προασπίζει την υγεία ως θεμελιώδες ανθρώπινο δικαίωμα και δημόσιο αγαθό και θα αναδεικνύει αυτό που θέλουμε στις δυνατότητες της νέας εποχής.

Συγκεκριμένα: Θεσμική και οργανωτική ανασυγκρότηση του ΕΣΥ. Επικαιροποίηση των οργανισμών των νοσοκομείων. Αύξηση των δημόσιων κλινών ΜΕΘ στα διεθνώς παραδεκτά. Άμεση προκήρυξη τεσσάρων χιλιάδων μόνιμων θέσεων γιατρών ΕΣΥ και νοσηλευτών. Σχεδιασμός προκήρυξης χιλίων θέσεων γιατρών και χιλίων πεντακοσίων νοσηλευτών ανά έτος -εμείς το είχαμε βάλει στην τετραετία, τώρα με τον κορωνοϊό πρέπει κάθε χρόνο- για να φτάσουμε σε εκείνα που και εσείς αναγνωρίζετε ότι είναι ακόμη μεγάλα κενά και για νοσηλευτές και για γιατρούς και για άλλες ειδικότητες. Παρεμβάσεις οργάνωσης Ευρωπαϊκού Συστήματος Πρόληψης Δημόσιας Υγείας Επείγουσας Περίθαλψης. Ενίσχυση του ΕΣΥ με ένα δισεκατομμύριο ευρώ τώρα, σταδιακή αύξηση των δαπανών του κρατικού προϋπολογισμού στο 7% του ΑΕΠ και εθνικό σχέδιο για την αξιοποίηση του Ταμείου Ανάκαμψης, του προγράμματος «Νέα Γενιά».

Ο Ανδρέας Ξανθός σας υπενθύμισε την πρόταση: Διακομματική επιτροπή για όλα αυτά, ώστε να υπάρξει εθνικό σχέδιο. Έχετε σκοπό ή απλά θα συνεχίσετε να υμνολογείτε το Εθνικό Σύστημα Υγείας, ενώ στην πράξη αυτά τα οποία κάνει η Κυβέρνηση είναι ελάχιστα, σε σχέση με αυτά που μπορούμε να κάνουμε;

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, αλλά καταναλώνετε και το χρόνο της δευτερολογίας σας.

Ο κ. Ηγουμενίδης έχει τον λόγο.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όντως η πρωτόγνωρη εμπειρία της αντιμετώπισης της πανδημίας έφερε στην επιφάνεια το σύνολο των θεμάτων που απασχολούν, απασχολούσαν και θα απασχολήσουν το σύστημα υγείας.

Απ’ όλα αυτά τα θέματα, στην τοποθέτησή μου θα σταθώ σε δύο: στο θέμα των νοσοκομείων και στο θέμα της πρωτοβάθμιας φροντίδας υγείας. Πιστεύω, ωστόσο, ότι αξίζει να κρατήσουμε για τη συζήτηση αυτή δυο-τρία πραγματάκια, στα οποία θα ήθελα να τοποθετηθώ εισαγωγικά.

Το πρώτο είναι -ειπώθηκε και από άλλους συναδέλφους, αναγνωρίζεται από όλους- ότι η πλειοψηφία της ελληνικής κοινωνίας, το σύνολο τουλάχιστον των ζωντανών κοινωνικών δυνάμεων, εμπιστεύεται -τάσσεται υπέρ- το δημόσιο σύστημα υγείας. Αυτό είναι κάτι που δεν μπορεί να το αγνοήσει κανείς.

Το δεύτερο είναι ότι ανέκαθεν, στο χώρο της υγείας συγκρούονταν δύο πολιτικές προτάσεις: Η πρώτη είναι η άποψη της προοδευτικής, της δημοκρατικής παράταξης, που θεωρεί την υγεία κοινωνικό αγαθό και άρα πρέπει να εξασφαλίσει την απρόσκοπτη και ισότιμη πρόσβαση όλων των πολιτών στις υπηρεσίες υγείας, όταν το έχουν ανάγκη. Αυτή η πρόταση αντιτίθεται στην άποψη που θεωρεί την υγεία μέσο πλουτισμού, επίσης -όπως οτιδήποτε στον κόσμο που ζούμε- και που, ουσιαστικά, θέλει να εκχωρήσει τις δραστηριότητες της υγείας στον ιδιωτικό τομέα, όπου ουσιαστικά, θα είναι η περίθαλψη, οι υπηρεσίες υγείας και η πρόσβαση συνάρτηση της οικονομικής κατάστασης του αρρώστου.

Αυτή η αντίθεση διαπερνούσε ανέκαθεν τις όποιες προτάσεις γίνονταν για την υγεία. Αυτή η αντίθεση διαπερνά και σήμερα τα θέματα που συζητάμε, τις προτάσεις που κάνουμε, τις προτάσεις στις οποίες υπάρχει αντιπαράθεση.

Το τρίτο σημείο, στο οποίο θα ήθελα να σταθώ, είναι ότι οι ανάγκες για την υγεία είναι ανελαστικές. Αυτός που έχει ανάγκη περίθαλψης, αν δεν μπορεί να βρει την περίθαλψη του στο δημόσιο τομέα, θα την αναζητήσει όπως μπορεί και όσο μπορεί στον ιδιωτικό τομέα. Δεν είναι ανάγκη, δηλαδή, να διαλαλεί κανείς: είμαι υπέρ του δημόσιου ή είμαι υπέρ του ιδιωτικού τομέα περίθαλψης! Η πολιτική πρόταση της Δεξιάς για αύξηση του ζωτικού χώρου του ιδιωτικού τομέα είναι που δημιουργεί ανισότητες, δημιουργεί ακάλυπτες ανάγκες, δημιουργεί, παράλληλα με τη μείωση των δαπανών για το δημόσιο ζήτημα υγείας, τη μετακύλιση του κόστους της υγείας στις τσέπες των ασθενών.

Είναι η πολιτική -αν θέλετε- που αδιαφόρησε τελικά, έκλεισε τα μάτια στα δυόμισι εκατομμύρια των αποκλεισμένων από το δημόσιο σύστημα υγείας συμπολιτών μας. Είναι η πολιτική, που δημιούργησε αυτή τη στρατιά των αποκλεισμένων, η πολιτική που ουσιαστικά, δεν ασχολήθηκε με αυτούς, η ίδια πολιτική που έφερε το σύστημα στα πρόθυρα της λειτουργικής του κατάρρευσης. Με αυτή την πολιτική βρισκόμαστε σε αντιπαράθεση και με τις μορφές που παίρνει σήμερα συγκρουόμαστε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, κάνω χρήση και της δευτερολογίας.

Όσον αφορά τα νοσοκομεία η απαίτηση για την αντιμετώπιση του COVID-19 οδήγησε σε προσαρμογή συμπίεσης της λειτουργίας των νοσοκομείων. Σταμάτησαν τα τακτικά ιατρεία, σταμάτησαν τα τακτικά χειρουργεία, σταμάτησαν οι τακτικές εξετάσεις, σταμάτησαν τα απογευματινά ιατρεία. Ουσιαστικά, στα νοσοκομεία λειτουργούσαν τα επείγοντα, κρεβάτια ΜΕΘ και οι κλινικές COVID-19. Σωστά, κατά τη γνώμη μου, σχεδιάστηκαν έτσι τα νοσοκομεία και ευτυχώς, δεν χρειάστηκε αυτός ο σχεδιασμός να υλοποιηθεί και στην πράξη.

Ωστόσο, τόσο σ’ αυτή τη συμπίεση που έγινε όσο και στην αποσυμπίεση-επανεκκίνηση του συστήματος σήμερα αναδεικνύονται, -αναδείχτηκαν γι’ αυτές τις αποφάσεις, αλλά και τις αποφάσεις που καλούμαστε να πάρουμε- διάφορες αδυναμίες. Αναδείχθηκε η έλλειψη σε προσωπικό, που οδήγησε στον περιορισμό της λειτουργίας των νοσοκομείων.

Αναδεικνύεται επομένως και η αδυναμία σας κύριοι Υπουργοί -απευθύνομαι στην πολιτική ηγεσία του Υπουργείου- που δεν προχωρήσατε σε μόνιμες προσλήψεις προσωπικού. Αναδείχθηκαν οι αδυναμίες και οι ελλείψεις στη λειτουργία εργαστηρίων, στη λειτουργία κρεβατιών ΜΕΘ σε διαφόρους τομείς δηλαδή των δημόσιων νοσοκομείων, στα οποία αν θέλετε, τα μέχρι τώρα μέτρα είχαν έναν προσωρινό χαρακτήρα. Αναδείχθηκαν τέλος, οι ακάλυπτες ανάγκες ασθενών, κυρίως των χρονίως πασχόντων και της παρακολούθησής τους, ότι λίγο-πολύ -τουλάχιστον εμένα αυτή την εντύπωση μού έδωσε η πολιτική ηγεσία του Υπουργείου Υγείας- καλά βολευτήκαμε, εντάξει.

Νομίζω ότι τώρα, με την αποσυμπίεση του συστήματος και την επαναλειτουργία φαίνονται πιο καθαρά αυτές οι αδυναμίες. Παράλληλα βέβαια, βλέπω -μακάρι να με διαψεύσουν με τις παρεμβάσεις τους οι Υπουργοί- ότι ουσιαστικά, γίνεται προσπάθεια, διάφορες λειτουργίες να περιοριστούν και μάλιστα, γίνεται σε πολλά νοσοκομεία της χώρας.

Θα αναφερθώ στο Πανεπιστημιακό Νοσοκομείο Ηρακλείου. Η καρδιολογική κλινική προσφέρει ό,τι μπορεί να προσφέρει η σύγχρονη καρδιολογία σε όλο τον κόσμο. Με την αποσυμπίεση του νοσοκομείου και την επαναλειτουργία του στο όνομα κρεβατιών ΜΕΘ που χρειαζόμαστε, γίνεται προσπάθεια περιορισμού της δραστηριότητας της καρδιολογικής κλινικής του Πανεπιστημιακού Νοσοκομείου Ηρακλείου. Μακάρι να με διαψεύσετε. Περιμένω. Το θέτω, κύριε Υπουργέ, για να ακούσω την τοποθέτησή σας από το Βήμα.

Στην ίδια λογική περιορίζεται η δραστηριότητα της νευρολογικής κλινικής. Γίνονται συμπτύξεις τμημάτων -με πιέζει ο χρόνος αμείλικτα και έχω πολλές απορίες- στο όνομα του χωροταξικού. Σε πόσα νοσοκομεία της χώρας και μάλιστα πανεπιστημιακά, υπάρχουν δύο ιατρεία ύπνου; Ποια επιστημονική μελέτη, ποια επιστημονική θέση επιβάλλει -προτείνει έστω- δίπλα στο αιμοδυναμικό εργαστήριο να λειτουργεί εργαστήριο δεξιών καθετηριασμών; Επειδή θα πάει αλλού η συζήτηση, δεν προχωράω τον προβληματισμό μου. Έχω μεγάλη απορία τι θα σας απαντήσουν οι υπεύθυνοι του νοσοκομείου, κύριοι Υπουργοί.

Ας μη γελιόμαστε -είναι μια ηθική ικανοποίηση για τους εργαζόμενους στο σύστημα οι εκδηλώσεις συμπαράστασης του κόσμου- η ενίσχυση των δημόσιων νοσοκομείων της χώρας απαιτεί, πρώτον, χρηματοδότηση. Πρέπει να πάμε με ένα στόχο βραχυπρόθεσμο σε βάθος διετίας, τριετίας να φτάσουμε τον ευρωπαϊκό μέσο όρο. Δεύτερον, προσωπικό. Χρειάζεται να γίνουν μόνιμες προσλήψεις. Αναφέρθηκαν και άλλοι συνάδελφοι. Χρειάζεται η μισθολογική αναβάθμιση του προσωπικού, χρειάζεται η ένταξη στα βαρέα και ανθυγιεινά.

Σχετικά με τις μόνιμες προσλήψεις, θα αναφέρω κάποιους συλλόγους συμβασιούχων εργαζομένων. Είναι, κύριε Υπουργέ, απ’ όλα τα νοσοκομεία της Κρήτης. Οι σύλλογοι των συμβασιούχων ζητούν, μαζί με όλους, την προκήρυξη μόνιμων θέσεων. Είναι ένα γράμμα που απευθύνεται προς τη διοίκηση της ΥΠΕ βέβαια, φαντάζομαι θα φτάσει και σε σας. Θα το καταθέσω στα Πρακτικά. Να πάρετε άμεση θέση για το γεγονός ότι έχουμε το χρονικό περιθώριο έως τα μέσα Ιουνίου -μέχρι τις 16 ή 17 Ιουνίου δηλαδή- γιατί είναι ένα προσωπικό εκπαιδευμένο, ένα προσωπικό που καλύπτει μέχρι και επτά χρόνια ανάγκες του δημόσιου συστήματος. Δεν έχουμε την πολυτέλεια να τους χάσουμε σήμερα, να επανεκπαιδεύουμε από την αρχή προσωπικό κ.λπ..

(Στο σημείο αυτό ο Βουλευτής, κ. Νικόλαος Ηγουμενίδης, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Βίτσας):** Κύριε Ηγουμενίδη, έχετε ξεπεράσει κατά πολύ τον χρόνο.

**ΝΙΚΟΛΑΟΣ ΗΓΟΥΜΕΝΙΔΗΣ:** Την πάτησε η πρωτοβάθμια φροντίδα υγείας!

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Να είστε καλά, κύριε Ηγουμενίδη κι εγώ σας ευχαριστώ. Στο τέλος, το Προεδρείο θα ζητήσει βαρέα και ανθυγιεινά! Να το ξέρετε!

Τον λόγο έχει η κ. Αγαθοπούλου για τρία λεπτά, εκτός κι εάν κάνει χρήση και της δευτερολογίας της.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε σε μια μεταβατική περίοδο μεταξύ της πρώτης περιόδου έξαρσης της πανδημίας του κορωνοϊού και μιας σχετικά πρωτόγνωρης κατάστασης, που έρχεται το επόμενο διάστημα και που πραγματικά, δεν μπορούμε να ξέρουμε πώς θα εξελιχθεί, ακριβώς γιατί υπάρχουν πολλοί αστάθμητοι παράγοντες, με πρώτο και κύριο την υποδοχή των τουριστών στη χώρα μας, για την οποία υποδοχή των τουριστών όμως, δεν φαίνεται να είναι ιδιαίτερα έτοιμη η Κυβέρνηση. Οι άνθρωποι του τουρισμού ακόμη περιμένουν τα υγειονομικά πρωτόκολλα για να λειτουργήσουν. Επίσης, αγνοείται η διαδικασία ελέγχου των αφιχθέντων. Θα γίνουν τεστ ή θα αφήσουμε την κατάσταση ανεξέλεγκτη; Τα τεστ θα γίνονται στη χώρα αναχώρησης ή στη χώρα αφίξεων; Πότε έχετε σκοπό να απαντήσετε σε όλα αυτά; Είμαστε ήδη στα μέσα Ιουνίου.

Το δεύτερο ζήτημα αφορά την οργάνωση του συστήματος υγείας και την ισότιμη πρόσβαση όλων των πολιτών σε αυτό σε αυτήν τη συγκεκριμένη φάση που βρισκόμαστε. Κατά την πρώτη φάση, το lockdown ήταν ο καθοριστικός παράγοντας για τον περιορισμό του ιού. Αυτό ήταν το μοναδικό σχέδιο, αφού δεν υπήρξε σχέδιο για την αξιοποίηση οργανωμένα όλων των διαθέσιμων πόρων ανθρώπινων και υλικών. Ευτυχώς, σε αυτήν την πρώτη φάση έβαλαν πλάτη τόσο οι πολίτες, τηρώντας τα μέτρα όσο και οι εργαζόμενοι των δημόσιων νοσοκομείων, αλλά και οι ιδιώτες γιατροί και φαρμακοποιοί, όπως απαιτεί φυσικά, η επιστημονικά και επαγγελματικότητά τους.

Η Κυβέρνηση όμως, με πρωτεργάτη τον κ. Γεωργιάδη συγκεκριμένα, αντί να ενισχύσει αυτούς τους επιστήμονες στο έργο τους, τους λοιδόρησε και ενίσχυσε τις φωνές που μιλούσαν για αισχροκέρδεια παραδείγματος χάριν των φαρμακοποιών στις μάσκες και στα αντισηπτικά, ενώ οι μόνοι υπεύθυνοι για την αισχροκέρδεια που παρατηρήθηκε ήσασταν εσείς, η ίδια η Κυβέρνηση, που δεν διατιμήσατε αυτά τα προϊόντα, όπως εμείς ζητήσαμε από την πρώτη μέρα.

Γιατί δεν το κάνατε; Γιατί δεν σας ενδιέφερε και δεν σας ενδιαφέρει η ισότιμη πρόσβαση όλων των πολιτών σε αυτά και ειδικότερα των πιο ευάλωτων συμπολιτών μας, αφού κάποιος έπρεπε να δώσει μέχρι και 11 ευρώ για να αγοράσει μια μάσκα μιας χρήσεως, με τις ευλογίες σας. Αφήσατε λοιπόν, τους κανόνες της αγοράς να κυριαρχήσουν.

Το ίδιο έγινε και με τα διαγνωστικά τεστ. Γιατί; Γιατί βλέπαμε μόνο celebrities και επιφανείς προσωπικότητες να ανακοινώνουν ότι προσβλήθηκαν από τον κορωνοϊό, ενώ οι υπόλοιποι πολίτες υποχρεώνονταν να μείνουν σπίτι, αγωνιώντας για το αν έχουν προσβληθεί, με περιπτώσεις οι οποίες μάλιστα, δυστυχώς, είχαν και τη δυσμενέστερη των εξελίξεων. Γιατί αυτοί οι celebrities είχαν τη δυνατότητα να τα ακριβοπληρώσουν σε ιδιωτικά εργαστήρια, ενώ την ίδια περίοδο η Κυβέρνηση αρνούνταν να διαχειριστεί κεντρικά τους εργαστηριακούς ελέγχους, ώστε να υπάρχει πρόσβαση όλων των πολιτών.

Δεν τα κάνατε όλα αυτά στην πρώτη φάση, επικαλούμενοι την επείγουσα κατάσταση. Τώρα έχετε τον χρόνο. Αξιοποιήστε τον, για να λάβετε όσα μέτρα χρειάζονται για την ισότιμη πρόσβαση όλων των πολιτών σε υπηρεσίες, υγειονομικά υλικά, διαγνωστικά τεστ και φάρμακα, βασικό δικαίωμα του κάθε πολίτη.

Ο τρίτος άξονας, με τον οποίο θα κλείσω, αφορά τη διασυνοριακή διαχείριση της πανδημίας και την αναζήτηση διακρατικών συνεργειών για την εύρεση κοινών λύσεων. Είδαμε έντονες ανισότητες και μεταξύ χωρών κατά τη διάρκεια έξαρσης της πανδημίας. Είδαμε διεθνή ανταγωνισμό στις προμήθειες υλικών, ελλείψεις φαρμάκων και κατασχέσεις υλικών άλλων χωρών από συγκεκριμένες χώρες.

Στον αντίποδα αυτού, σας ζητάμε να στηρίξετε πρωτοβουλίες, όπως αυτή του Παγκόσμιου Οργανισμού Υγείας, την πρωτοβουλία Κόστα Ρίκα, για τη δωρεάν διάθεση πατεντών για εμβόλια και φάρμακα, ώστε όλοι οι πολίτες σε όλον τον κόσμο να έχουν πρόσβαση σε αυτά.

Παρά την αρχική σας δέσμευση και προσωπικά, εδώ, κύριε Κοντοζαμάνη, στήριξης της πρωτοβουλίας, τελικά υπαναχωρήσετε, όπως φυσικά, υπαναχώρησαν και άλλες χώρες. Προφανώς, οι πιέσεις των πολυεθνικών σε διεθνές επίπεδο είναι τεράστιες, αλλά οφείλετε να πάρετε πρωτοβουλίες, ως χώρα και ως Κυβέρνηση και να μην σέρνεστε πίσω από τα συμφέροντα άλλων χωρών ή τα συμφέροντα της αγοράς.

Όπως κάναμε εμείς σε πολύ δύσκολες συνθήκες με την πρωτοβουλία της Βαλέτα, με στόχο την κοινή διαπραγμάτευση τιμών φαρμάκων μεταξύ των χωρών του ευρωπαϊκού νότου για την καθολική πρόσβαση των πολιτών σε φθηνό και ποιοτικό φάρμακο, θέλουμε να συνεχίσετε τέτοιες πρωτοβουλίες. Είναι ευκαιρία τώρα να το κάνετε. Σήμερα εδώ περιμένουμε συγκεκριμένες και ειλικρινείς απαντήσεις γι’ αυτά τα θέματα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Βίτσας):** Και εμείς ευχαριστούμε.

Τον λόγο έχει ο κ. Μεϊκόπουλος Βουλευτής Μαγνησίας του ΣΥΡΙΖΑ για τρία λεπτά. Αν θελήσει, θα χρησιμοποιήσει τη δευτερολογία του και αυτός.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Πρόεδρε, θα χρησιμοποιήσω και τον χρόνο της δευτερολογίας και, αν χρειαστεί, και λίγο την ανοχή σας.

Κύριοι Υπουργοί, θεωρώ πως αναμφίβολα και αναντίρρητα ζήσαμε, ζούμε και θα ζήσουμε μια πρωτόγνωρη κατάσταση, λόγω της πανδημίας, η οποία νομίζω ότι έθεσε σε σκληρή δοκιμασία τις ίδιες τις αντοχές του Εθνικού Συστήματος Υγείας αφ’ ενός, αλλά νομίζω ότι πλέον βλέπουμε και τις παρενέργειες, που υπάρχουν ήδη στο πεδίο της οικονομίας.

Νομίζω, όμως, ότι μπορεί να αποτελέσει αυτό που ζήσαμε και θα ζήσουμε στο μέλλον και μια ευκαιρία, κύριε Υπουργέ, όχι μόνο για να δραστηριοποιηθούμε, ώστε να καλύψουμε τις νέες και άμεσες υγειονομικές ανάγκες, αλλά νομίζω ότι ήρθε και η ώρα να διαμορφώσουμε και τον υγειονομικό χάρτη της επόμενης ημέρας, ο οποίος θα ανταποκρίνεται, φυσικά, και στα καινούρια δεδομένα.

Θα πρέπει, κύριε Υπουργέ, να συνυπολογίσουμε και το εξής: το Εθνικό Σύστημα Υγείας της επόμενης ημέρας, η πρωτοβάθμια φροντίδα περίθαλψης είναι πλέον άμεσα συνδεδεμένα και με το ίδιο το τουριστικό προϊόν της χώρας, με την ίδια την ανάπτυξη των τουριστικών ροών. Πρέπει να ξεχάσουμε πλέον ότι ο ξένος ειδικά τουρίστας θα επιλέγει περιοχή με το καλύτερο ξενοδοχείο, αλλά θα επιλέγει πλέον περιοχές, οι οποίες έχουν μια επαρκή και ενισχυμένη υγειονομική θωράκιση. Ποια είναι λοιπόν, η πραγματικότητα της υγειονομικής θωράκισης, ιδιαίτερα των τουριστικών περιοχών και ιδιαίτερα στο κομμάτι της πρωτοβάθμιας φροντίδας;

Νομίζω και είναι και ορθό αυτό που σκέφτομαι ότι το να χρησιμοποιήσω σήμερα για την τεκμηρίωση αυτού που ισχυρίζομαι το παράδειγμα του Νομού Μαγνησίας, επειδή ακριβώς λόγω γεωγραφίας συνδυάζει πεδινή παραθαλάσσια περιοχή, ορεινή περιοχή, αλλά και νησιωτική περιοχή αποτελεί ένα πλήρες τουριστικό πακέτο και πρέπει να δούμε αν η ίδια η Μαγνησία για την επόμενη ημέρα της πανδημίας μπορεί να ανταποκριθεί στο υγειονομικό κόμματι, αναφορικά με τις τουριστικές ροές.

Ας δούμε τι γίνεται στα νησιά των Βορείων Σποράδων.

Κύριε Υπουργέ, ακόμα και σήμερα, στη Σκιάθο εκκρεμεί η πρόσληψη ενός γενικού ιατρού. Δεν υπάρχουν, φυσικά, ακόμα καλυμμένες οι βάρδιες από τους οδηγούς του ΕΚΑΒ.

Στο Κέντρο Υγείας Σκοπέλου στο οργανόγραμμα προβλέπονται πέντε θέσεις μόνιμου προσωπικού, αλλά δεν έχει έρθει ακόμα ιατρός γενικός παθολόγος. Ας μην πούμε τι γίνεται σε επίπεδο στελέχωσης βαρδιών του ΕΚΑΒ.

Στο Περιφερειακό Ιατρείο Αλοννήσου την ιατρική κάλυψη, μέχρι και σήμερα την αναλαμβάνουν οι υπηρετούντες αγροτικοί γιατροί, με όλες τις θέσεις μόνιμου προσωπικού να παραμένουν κενές και ακάλυπτες.

Να μην πούμε τι συμβαίνει στο Κέντρο Υγείας Αργαλαστής, κύριε Κικίλια, όπου μέχρι και σήμερα η καημένη διευθύντρια κ. Σωλήνη στέλνει κατεπείγουσες επιστολές προς τον ΥΠΕάρχη της 5ης ΥΠΕ, ζητώντας του το αυτονόητο, δηλαδή να καλυφθεί η πρωτοβάθμιας φροντίδα της περιοχής, το Κέντρο Υγείας Αργαλαστής, τουλάχιστον με εξοπλισμό αυτήν τη στιγμή, προκειμένου να πραγματοποιείται ιχνηλάτηση των περιστατικών.

Γνωρίζετε, κύριε Κικίλια, ότι πλέον στον σχεδιασμό του ΕΟΔΥ έχει ενταχθεί και η πρωτοβάθμια περίθαλψη. Δεν είναι δυνατό να το εφοδιάζει το Κέντρο Υγείας Αλμυρού φερ’ ειπείν ο τάδε Βουλευτής ή ιδιωτική πρωτοβουλία με ISO BOX προκαταρκτικό θάλαμο και να μην είναι στελεχωμένα και επαρκώς εξοπλισμένα όλα τα υπόλοιπα περιφερειακά ιατρεία και κέντρα υγείας με προκαταρκτικούς θαλάμους.

Εσείς μάλιστα διεκδικείτε και τον τίτλο του μοντέρνου, ότι αντιγράφετε τα βέλτιστα ευρωπαϊκά πρότυπα. Είναι δυνατόν μέχρι και σήμερα να επαφίεται ο εξοπλισμός της πρωτοβάθμιας δομής της Μαγνησίας στις πρωτοβουλίες που μπορεί να πάρει ή στα κονέ που μπορεί να έχει ένας Βουλευτής ή στην ιδιωτική πρωτοβουλία; Άμεσα πρέπει να πάρετε μέτρα, προκειμένου να μπορέσει η Μαγνησία να ανταποκριθεί στις νέες υγειονομικές ανάγκες ιδιαίτερα στο κομμάτι της πρωτοβάθμιας περίθαλψης.

Νομίζω, λοιπόν, ότι οι προτάσεις που γίνονται από τη μεριά του ΣΥΡΙΖΑ δεν έχουν χαρακτήρα ξύλινο αντιπολιτευτικό, δεν έχουν τον χαρακτήρα της αρτηριοσκλήρυνσης ούτε είναι ιδεοληπτικές. Το να σας λέμε ότι πρέπει άμεσα να ολοκληρωθούν οι διαγωνισμοί προσλήψεων που παραλάβατε από την προηγούμενη κυβέρνηση και τους έχετε ακυρώσει όλους και στο κομμάτι της δευτεροβάθμιας, αλλά και στο κομμάτι της πρωτοβάθμιας δεν είναι ιδεοληψία.

Το να σας λέμε σήμερα ότι τιμή απέναντι στους ανθρώπους που εργάστηκαν στο υγειονομικό σύστημα νυχθημερόν για την αντιμετώπιση της συνέπειας της πανδημίας είναι να μπορέσουμε να συζητήσουμε για τη μισθολογική ενίσχυσή τους δεν είναι ιδεοληψία. Το να πούμε σήμερα ότι πρέπει να παρέχουμε ενισχυμένα κίνητρα για τις άγονες και νησιωτικές περιοχές δεν νομίζω ότι αποτελεί αρτηριοσκλήρυνση από μεριάς του ΣΥΡΙΖΑ.

Άρα, κύριε Κικίλια, τα πράγματα είναι απλά. Εφόσον και εσείς συμφωνείτε ότι βαριά βιομηχανία της χώρας είναι ο τουρισμός πρέπει επιτέλους να αναγνώσουμε σωστά την επόμενη ημέρα, να καταλάβουμε ότι η ισχυρή υγειονομική θωράκιση συνδέεται άμεσα και με τις τουριστικές ροές και να μην γυρίζουμε πίσω σε εποχές μαυρογιαλουρισμού, δηλαδή ποιος έχει άκρες, ποιος έχει κονέ για να εφοδιάζεται ένα κέντρο υγείας με έναν προκαταρκτικό θάλαμο. Αν είναι δυνατόν!

Εμείς σας τα λέμε καλόπιστα. Θεωρούμε ότι μπορούμε μαζί με τον τομέα υγείας της Κοινοβουλευτικής Ομάδας του ΣΥΡΙΖΑ να συνδιαμορφώσουμε έναν καινούριο υγειονομικό χάρτη χωρίς ιδεοληψίες και χωρίς αρτηριοσκλήρυνση. Νομίζω, λοιπόν, ότι με τα νούμερα, αλλά και με την εικόνα που σας παρέθεσα αναφορικά με τη Μαγνησία είμαστε πάρα πολύ πίσω.

Και, κύριε Κικίλια, είναι δυνατό να αναμένουμε αυτήν τη στιγμή στη Μαγνησία χιλιάδες τουρίστες από το εξωτερικό και ακόμα οι μεταφορές, οι διακομιδές ασθενών να γίνονται με ελικόπτερο; Πού είναι αυτό το περιβόητο πλωτό ασθενοφόρο που από το 2019 το περιμένουμε; Το ανακοινώνουν και ο κύριος Γενικός Γραμματέας Οικονομικών, αλλά και διάφοροι τοπικοί Βουλευτές, αλλά μέχρι και σήμερα δεν ξέρουμε αν έχει ολοκληρωθεί καν ο διαγωνισμός. Πώς θα αντιμετωπίσουμε, λοιπόν, την τουριστική ροή των νησιών χωρίς καν ένα επαρκές μέσο που να μπορεί να μεταφέρει τους ασθενείς γρήγορα εάν χρειαστεί τα νησιά να αντιμετωπίσουν ένα ύποπτο κρούσμα;

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Μεϊκόπουλε.

Κύριε Υπουργέ, θέλετε να μιλήσετε τώρα ή πρώτα οι Κοινοβουλευτικοί Εκπρόσωποι;

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ναι, κύριε Πρόεδρε, τώρα.

**ΠΡΟΕΔΡΕΥΩΝ (Δημήτριος Βίτσας):** Ωραία, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Ευχαριστώ πολύ, κύριε Πρόεδρε.

Κύριοι συνάδελφοι, ξεκινήσαμε έχοντας στην επίκαιρη επερώτηση έντεκα ερωτήσεις, στις οποίες προστέθηκαν γύρω στις σαράντα με σαράντα πέντε ακόμη που θα ήθελα πάρα πολύ να τις απαντήσω όλες, όπως του γιατρού και συναδέλφου σε ό,τι έχει να κάνει με το ΠΑΓΝΗ και το αν θα κλείσουμε την καρδιολογική προκειμένου να φτιάξουμε ΜΕΘ. Λέω όχι, κύριε συνάδελφε. Ακόμη, θα ήθελα να απαντήσω στις αγωνιώδεις εκκλήσεις του συναδέλφου μου από τον Βόλο σχετικά με τα ISO BOX.

Επίσης, για το θέμα των προσλήψεων θα προσπαθήσω να μιλήσω συνολικά, καθώς και στο ερώτημα της συναδέλφου που δικαίως αγωνιά για το θέμα –το έχει θέσει πάρα πολλές φορές ο πρώην Υπουργός, κ. Ξανθός- του δίκαιου διαμερισμού και της κοινωνικοποίησης της νέας τεχνολογίας προς τα εμβόλια και στην Ευρώπη και στον κόσμο με το οποίο συμφωνούμε. Ο ίδιος ο Πρωθυπουργός έθεσε τα θέματα στα ευρωπαϊκά fora και γι’ αυτό δεν υπάρχει καμμία αμφιβολία.

Θα προσπαθήσω να απαντήσω σε όλους, παράλληλα απαντώντας και στις έντεκα ερωτήσεις τις οποίες μου έχετε κάνει και δεν είναι ίδιες.

Κύριε Πρόεδρε, ίσως πάρω τρία-τέσσερα λεπτά παραπάνω, γιατί δευτερολογία δεν θα υπάρχει.

Κύριοι συνάδελφοι, στη μάχη αυτή απέναντι στην πρωτοφανή πανδημία πράγματι συστρατευτήκαμε με όπλα μας την επιστημοσύνη, την αλληλεγγύη, το φιλότιμο και τη φιλοπατρία. Την επιτυχία μας αυτή την πιστώνεται πρωτίστως -και το έχω πει πολλές φορές- το κορυφαίο ανθρώπινο δυναμικό που στελεχώνει το Εθνικό Σύστημα Υγείας, οι γιατροί, οι νοσηλευτές, το διοικητικό προσωπικό, το παραϊατρικό προσωπικό, οι διασώστες, τα πληρώματα του ΕΚΑΒ, οι τραπεζοκόμοι, οι καθαρίστριες, όλοι προσπάθησαν και έδωσαν τον καλύτερό τους εαυτό σε αυτή την τεράστια υγειονομική κρίση. Άφησα τελευταίους τους επιστήμονες και το προσωπικό του Εθνικού Οργανισμού Δημόσιας Υγείας γιατί δεσμεύτηκα προσωπικά ο ίδιος στο νομοσχέδιο για τη δημόσια υγεία που φέραμε εδώ πέρα πριν από μερικούς μήνες ότι αυτοί οι νεαροί επιστήμονες του ΕΟΔΥ θα είναι ο επιχειρησιακός βραχίονας για θέματα δημόσιας υγείας. Πράγματι έγινε ένα τεράστιο rebranding στον οργανισμό, ο οποίος προσέφερε στο κομμάτι της δημόσιας υγείας και πού; Σε μία πανδημία.

Θέλω να τονίσω ότι η εξονυχιστική ιχνηλάτηση από το πρώτο κιόλας κρούσμα -θυμίζω ότι άλλες χώρες είχαν παρατήσει και έχουν παρατήσει την ιχνηλάτηση πολλές εβδομάδες και μήνες πίσω- δείχνει ότι ο ΕΟΔΥ και η Πολιτική Προστασία αποτελούν ένα σημαντικό κομμάτι του Υπουργείου Υγείας και των δομών της Κυβέρνησης και της χώρας και άλλων Υπουργείων, βέβαια, γιατί εκεί ανήκει η πολιτική προστασία. Θυμίζω ότι σε ό,τι έχει να κάνει με τον Εθνικό Οργανισμό Δημόσιας Υγείας, αντίθετα με τα θρυλούμενα, εμείς δεν ξεχωρίσαμε ποτέ τα δικά μας, τα δικά σας παιδιά κ.λπ.. Λειτουργήσαμε με έναν συνολικό τρόπο, δώσαμε εμπιστοσύνη σε αυτούς τους νέους επιστήμονες και νομίζω ότι τα κατάφεραν επαρκέστατα. Επίσης, έπαινος πρέπει να αποδοθεί και στους επαγγελματίες υγείας -το είπατε και εσείς, κύριοι συνάδελφοι-, στους ιδιώτες ιατρούς, στους φαρμακοποιούς, σε όλους αυτούς οι οποίοι συνέβαλαν τα μέγιστα σε αυτήν την προσπάθεια.

Βέβαια, πάνω απ’ όλα, τα εύσημα πρέπει να δοθούν στην ελληνική κοινωνία που μας εμπιστεύτηκε, που τήρησε τα μέτρα και στήριξε την προσπάθειά μας, μία προσπάθεια που ήταν απόρροια μιας έγκαιρης, έγκυρης και αποτελεσματικής αντίδρασης. Συναισθανθήκαμε το βάρος της ευθύνης μας απέναντι στην ανθρώπινη ζωή και εργαστήκαμε σκληρά για να βρεθούμε στη σημερινή κατάσταση.

Αρχή μου είναι ότι τίποτε δεν χαρίζεται σε αυτήν τη ζωή και όλα κατακτούνται με κόπο και προσπάθεια. Αυτό με έχει διδάξει η δική μου προσωπική διαδρομή. Νομίζω ότι για όλους τους ανθρώπους, οι οποίοι θέλουν να κατακτούν στόχους -μικρούς και μεγάλους- μέσα από μια ομαδική και συλλογική προσπάθεια, είναι μια σημαντική παρακαταθήκη.

Την ίδια στιγμή θέλω να τονίσω -γιατί πολλές φορές βλέπω ότι ενδεχομένως θεωρείται αυτονόητο αυτό το οποίο έγινε και το αντιπαρέρχομαι- λέγοντας, κύριοι συνάδελφοι, ότι πολύ πιο ισχυρά υγειονομικά συστήματα πολλών πλούσιων χωρών δεν άντεξαν την πίεση του κορωνοϊού και ότι στην Ελλάδα η έγκαιρη λήψη μέτρων από την Κυβέρνηση του Κυριάκου Μητσοτάκη και η ανθρώπινη ασπίδα που δημιούργησαν οι Έλληνες με την υπεύθυνη στάση ατομικής συνείδησης και κοινωνικής ευθύνης που επέδειξαν, έχει αναδείξει τη χώρα μας σε ένα από τα πιο επιτυχημένα μοντέλα και παραδείγματα διαχείρισης της υγειονομικής κρίσης.

Σπεύδω, επίσης, να πω για μια ακόμη φορά ότι αναγνωρίζω την εποικοδομητική στάση της Αξιωματικής Αντιπολίτευσης και του συνόλου του υπεύθυνου πολιτικού φάσματος. Η περιπέτεια της πανδημίας νομίζω ότι συνέβαλε στην περαιτέρω ωρίμανση της δημοκρατίας μας η οποία αποτελεί παρακαταθήκη για το μέλλον. Στα δυσκολότερα που έρχονται θα χρειαστεί, κατά την άποψή μου, να παραμείνουμε ενωμένοι, σοβαροί και στιβαροί. Δεν είναι πεδίο πολιτικής ή κομματικής αντιπαράθεσης η αξία και η προστασία της ανθρώπινης ζωής.

Κυρίες και κύριοι συνάδελφοι, μελέτησα με ιδιαίτερη προσοχή τις ερωτήσεις που μου καταθέσατε και σας ευχαριστώ πολύ γιατί έτσι μου δίνεται η ευκαιρία να τονίσω για μια ακόμη φορά ότι η Κυβέρνησή μας στήριξε και θα συνεχίσει να στηρίζει το ιατρικό, νοσηλευτικό και παραϊατρικό προσωπικό της χώρας και θα εξηγήσω πώς. Οι πρωτοβουλίες μας έχουν μόνιμο και θεσμικό χαρακτήρα. Είπα και επαναλαμβάνω ότι οι άγιοι της διπλανής πόρτας έχουν την αγάπη όλων των Ελλήνων.

Να ξεκινήσω, λοιπόν, από τις ερωτήσεις οι οποίες τέθηκαν εντός της επίκαιρης επερώτησης σε ό,τι έχει να κάνει με τις μεταβαλλόμενες υγειονομικές συνθήκες και την ανάγκη για καθολικό, ισότιμο και αποτελεσματικό δημόσιο σύστημα υγείας.

Κύριε Υπουργέ, δεσμεύομαι για μια ακόμη φορά για τον δημόσιο χαρακτήρα του Εθνικού Συστήματος Υγείας. Ως Υπουργός Υγείας είμαι θεματοφύλακας του ΕΣΥ. Το τόνισα από την πρώτη ημέρα της ανάληψης των καθηκόντων μας. Η δημόσια χρηματοδότηση ενός συστήματος υγείας σίγουρα πρέπει μόνιμα να μπορεί να αυξάνεται και να συγκλίνει, κατ’ αρχάς, με τον ευρωπαϊκό μέσο όρο.

Επιτρέψτε μου, όμως, ένα σχόλιο. Νομίζω ότι είναι δίκαιο να πει κανείς ότι σημασία δεν έχει μόνο πόσα χρήματα ξοδεύονται, αλλά πώς τα ξοδεύουμε. Επομένως, δεν αρκεί μόνο η αύξηση της δημόσιας χρηματοδότησης αλλά και η αποδοτική χρήση των πόρων. Προς αυτή την κατεύθυνση νομίζω ότι κινούμαστε και αυτό ακριβώς κάναμε και κάνουμε κατά τη διάρκεια της πανδημίας.

Θα ήθελα να σας θυμίσω ότι αν η Κυβέρνηση της Νέας Δημοκρατίας είχε υιοθετήσει την πολύ έντονη προτροπή σας και πρόταση στα δημόσια fora, στον δημόσιο διάλογο να επιτάξουμε τους πάντες στον ιδιωτικό τομέα από την αρχή της πανδημίας, όπως ιδιωτικά θεραπευτήρια, ιδιωτικά διαγνωστικά κέντρα κ.ο.κ. -θυμίζω στον ελληνικό λαό ότι η επίταξη πάει με αποζημίωση- θα είχε ο ελληνικός λαός διά των Ελλήνων φορολογούμενων πληρώσει ένα απίστευτα μεγάλο ποσό. Άρα καλό είναι όταν βάζουμε μια πρόταση σε συζήτηση να ξέρουμε αυτή πού και σε τι αναλογεί. Άρα δεν είναι μόνο τα ποσά τα οποία ξοδεύονται -χαίρομαι πάρα πολύ που θα απαριθμήσω τις περιπτώσεις και τα ποσά- αλλά βοήθησε η σωστή αντιμετώπιση της πανδημίας και ο περιορισμένος αριθμός των συμπολιτών μας που νόσησαν -δυστυχώς, κάποιοι έχασαν τη ζωή τους και λυπούμαστε και θρηνούμε γι’ αυτούς- στο να περιοριστούν και τα ποσά τα οποία δαπανήθηκαν. Χρησιμοποιήθηκαν ποσά και από τον ιδιωτικό τομέα εν είδει δωρεών με διαφάνεια και λογοδοσία πάντα και κανείς δεν μπορεί να το αμφισβητήσει αυτό.

Όμως να θυμηθούμε κάτι. Επί των ημερών του ΣΥΡΙΖΑ -πράγματι κάναμε μία συζήτηση εδώ πέρα και με τους πρώην Υπουργούς Υγείας και τους άλλους συναδέλφους, ιατρούς και μη ιατρούς- στα τεσσεράμισι χρόνια της διακυβέρνησης ΣΥΡΙΖΑ το 35% των δαπανών της υγείας προερχόταν από τα νοικοκυριά, ένα από τα μεγαλύτερα ποσοστά στην Ευρωπαϊκή Ένωση, κύριε Υπουργέ, με τις άτυπες πληρωμές δε -τις ανέφερε πριν ο κύριος Υπουργός- να αντιπροσωπεύουν περισσότερο από το ένα τέταρτο των άμεσων ιδιωτικών δαπανών. Άρα ποια ακριβώς μέτρα επάρθησαν αυτά τα τεσσερισήμισι χρόνια για να σταματήσουν να επιβαρύνονται οι ασθενείς από την τσέπη τους, μια που η Ελλάδα την εποχή του ΣΥΡΙΖΑ είχε το δεύτερο υψηλότερο επίπεδο μη καλυπτόμενων αναγκών ιατρικής περίθαλψης, κυρίως λόγω κόστους, στην Ευρωπαϊκή Ένωση; Θυμίζω ότι είναι πρώτη η Εσθονία, μετά εμείς με το ποσοστό να διπλασιάζεται σχετικά με τα φτωχότερα νοικοκυριά.

Άρα ναι μεν να υποστηρίζουμε σθεναρά στον λόγο μας την αξία της δημόσιας υγείας -και εγώ το κάνω- αλλά επί τεσσερισήμισι χρόνια το «θωρακίζουμε το Εθνικό Σύστημα Υγείας» είναι κάτι το οποίο κανείς πρέπει να αποδεικνύει. Και όταν εγώ το είπα έξω από το Μέγαρο Μαξίμου μετά τη συνάντηση της ηγεσίας του Υπουργείου Υγείας με τον Πρωθυπουργό της χώρας και τις οδηγίες που έδωσε, θυμάστε ότι δέχθηκα πολύ σκληρή κριτική για τη χρήση αυτής της λέξης. Και, όμως, νομίζω ότι δικαιωθήκαμε εκ του αποτελέσματος στον πρώτο κύκλο, έναν πολύ σκληρό και δύσκολο κύκλο, απέναντι σε μια τεράστια κρίση δημόσιας υγείας που εξελίχθηκε σε πανδημία.

Άρα, λοιπόν, νομίζω, αγαπητοί συνάδελφοι, ότι δεν σμίκρυναν, αλλά διευρύνθηκαν οι ανισότητες της πρόσβασης στο δημόσιο σύστημα υγείας επί ημερών ΣΥΡΙΖΑ. Και σύμφωνα με τις μελέτες της Ευρωπαϊκής Ένωσης ένα στα δέκα νοικοκυριά δεν έχει τη δυνατότητα πρόσβασης σε υπηρεσίες υγείας, όταν τις χρειαζόταν. Αναγνωρίζω, όμως, την προσπάθεια που έγινε να μπουν εντός συστήματος και ανασφάλιστοι και όλοι οι υπόλοιποι, μόνο που εξήγησα την άλλη φορά που μας δόθηκε η ευκαιρία εδώ, από τα έδρανα του Κοινοβουλίου, στον πρώην Υπουργό Οικονομικών τον κ. Τσακαλώτο ότι αυτό το έκαναν, πράγματι, οι δύο Υπουργοί Υγείας της προηγούμενης διακυβέρνησης, χωρίς όμως τα ανάλογα κονδύλια για το Εθνικό Σύστημα Υγείας. Προσέξτε, έβαλαν τους ανασφάλιστους μέσα, αλλά ξέχασαν να βάλουν τα κονδύλια, προκειμένου να μπορούν να αντιμετωπιστούν οι πιστώσεις αυτές, με εμφανή τα αποτελέσματα της υποχρηματοδότησης στο Εθνικό Σύστημα Υγείας τα τελευταία χρόνια.

Άρα, λοιπόν, τι έχουμε να αντιμετωπίσουμε εμείς το 2019-2020; Τις δαπάνες οι οποίες αυξήθηκαν στην υγεία κατά 5% σε σχέση με το 2019, όπως απεικονίζεται και στην εισηγητική έκθεση του προϋπολογισμού -να μην τα ξανααναφέρω- και αυτές οι δαπάνες φυσικά δεν περιλαμβάνουν επιπλέον χρηματοδότηση που εξασφαλίστηκε για τον τομέα της υγείας. Σε αυτούς τους κρίσιμους μήνες είχαμε άνω των 160 εκατομμυρίων ευρώ έξτρα έκτακτη χρηματοδότηση για την αντιμετώπιση των συνεπειών του κορωνοϊού, η οποία αφορά μισθοδοσία επικουρικού προσωπικού, προμήθεια μέτρων ατομικής προστασίας, προμήθεια εξοπλισμού για τις μονάδες εντατικής θεραπείας.

Ανοίγω μια παρένθεση: Πράγματι -και νομίζω ότι αυτό δεν το κάνατε επί των ημερών σας, το έκανα εγώ επί αυτής της διακυβέρνησης- συστηματικά όποιον εκπρόσωπο του κόμματος μου εζητήθη τον ενημέρωσα, φυσικά τον τομεάρχη υγείας της Αξιωματικής Αντιπολίτευσης κάθε εβδομάδα. Και βεβαίως, κάλεσα στο γραφείο μου τον πρώην Αναπληρωτή Υπουργό, τον κύριο Πολάκη, και άκουσα πολύ προσεκτικά τις εισηγήσεις του σε ό,τι έχει να κάνει με το ποιες πιθανές μονάδες αυξημένης φροντίδας ή κλίνες, για τις οποίες θα έπρεπε να προσλάβουμε νοσηλευτικό προσωπικό, ιατρικό προσωπικό ή να προσθέσουμε αναπνευστήρες ή άλλο υλικό, θα μπορούσαν να ενσωματωθούν στο Εθνικό Σύστημα Υγείας.

Αλλά εγώ δεν έμεινα στα λόγια. Το αντίθετο μάλιστα. Επιδίωξα τη συναίνεση και τη στοίχιση όλων αυτών που ήθελαν να βοηθήσουν και να στηρίξουν, προκειμένου η χώρα να μπορέσει να ενδυναμωθεί. Γιατί πράγματι πόσα κρεβάτια, πόσες ΜΕΘ παραλάβαμε; Πεντακόσια εξήντα πέντε. Και πράγματι, εξήγησα πολλές φορές και δημοσίως ότι δεν είναι αυτή μια παθογένεια μόνο της προηγούμενης διακυβέρνησης, αλλά ότι συνολικά στη Μεταπολίτευση δεν μπόρεσε η χώρα να φτάσει σε αυτούς τους αριθμούς που θα έπρεπε να είναι ο μέσος όρος. Και ναι, τώρα θα φτάσουν. Και θα εξηγήσω αμέσως πώς.

Άρα, λοιπόν, έχει σημασία όχι μόνο με πίστη στην ιδεολογία μας να επαναλαμβάνουμε συστηματικά τα ίδια πράγματα -βλέπω, πολλές φορές έρχεται ο Υφυπουργός μου ο κ. Κοντοζαμάνης και απαντά στις ερωτήσεις σας- αλλά ότι μπορούμε να τα αποδείξουμε και στην πράξη.

Επίσης, θέλω να πω ότι στο Πρόγραμμα Δημοσίων Επενδύσεων του 2020 με την ονομασία: «Ενίσχυση των μονάδων υγείας και φορέων του Υπουργείου Υγείας με επικουρικό προσωπικό για την αντιμετώπιση των αναγκών της επιδημίας COVID-19», μπήκε κι ένα επιπρόσθετο ποσό 20 εκατομμυρίων ευρώ, ενώ δρομολογείται και η ένταξη στη μισθοδοσία του εν λόγω προσωπικού σε προγράμματα ΕΣΠΑ και θα χρησιμοποιηθούν προγράμματα ΕΣΠΑ για τη στήριξη και των δομών υγείας και του ΕΟΠΥΥ, όπως προβλέπεται και πρέπει να γίνει με βάση τον κεντρικό σχεδιασμό της Ευρωπαϊκής Επιτροπής για στήριξη των ευρωπαϊκών χωρών μετά από αυτήν την τεράστια κρίση της δημόσιας υγείας.

Άρα, λοιπόν, η εμπιστοσύνη μας στο Εθνικό Σύστημα Υγείας και η συστηματική δουλειά μας γέννησε ένα μετρήσιμο αποτέλεσμα. Πράγματι, φτάσαμε τις χίλιες δεκαεπτά κλίνες ΜΕΘ, οι οποίες προκύπτουν -έχω δώσει αναλυτικά τα στοιχεία, όταν τα ζήτησε ο πρώην Υπουργός Υγείας- από τις καινούργιες κλίνες ΜΕΘ, τις οποίες δημιουργήσαμε εντός τριών μηνών. Νομίζω, είναι εκατόν εξήντα κλίνες ΜΕΘ αυτές που δημιουργήσαμε και τις άλλες που ήταν μονάδες αυξημένης φροντίδας, τις οποίες μπορέσαμε να στελεχώσουμε και να βάλουμε τα υλικά αυτά, αναπνευστήρες, μόνιτορ και κρεβάτια που μπορούν να μετατραπούν είτε ήταν πρώην ΝΧ ή καρδιοχειρουργικές κ.λπ. σε ΜΕΘ.

Και τώρα κάνουμε μια συστηματική και οργανωμένη προσπάθεια, η οποία θα αρχίσει να ευοδώνεται τους επόμενους μήνες διάρκειας τριών έως έξι μηνών, για να δημιουργήσουμε μόνιμες δομές, μόνιμες ΜΕΘ στον αριθμό τον οποίο σας ανέφερα και είναι ο μέσος όρος της Ευρωπαϊκής Ένωσης, δηλαδή δώδεκα κλίνες ανά εκατό χιλιάδες κατοίκους.

Και σε αυτό που είναι πολύ και ιδιωτικός τομέας και θέλω να το πω. Ξέρετε, εμείς δεν τους διαχωρίζουμε. Εμείς έχουμε πολύ μεγάλο σεβασμό σε όλους τους επιστήμονες που δουλεύουν στο Εθνικό Σύστημα Υγείας ή δουλεύουν στον ιδιωτικό τομέα, σε όλους τους νοσηλευτές και νοσηλεύτριες που δουλεύουν στο Εθνικό Σύστημα Υγείας ή στον ιδιωτικό τομέα, σε όλους τους τραπεζοκόμους που δουλεύουν στον ιδιωτικό τομέα ή στο Εθνικό Σύστημα Υγείας, σε όλες τις καθαρίστριες που δουλεύουν σε ιδιωτικό τομέα ή στο Εθνικό Σύστημα Υγείας.

Και θεωρώ ότι κάνουμε μια πολύ μεγάλη προσπάθεια και σοβαρή προσπάθεια να συμπαρασύρουμε και τον ιδιωτικό τομέα που βοήθησε πολύ με δωρεές. Στήριξαν την προσπάθεια μας και έτσι έδωσαν το στοκ αυτό, το οποίο χρειαζόμαστε, προκειμένου να μπορέσουμε να εξοπλίσουμε αυτές τις νέες ΜΕΘ και θα είναι μια τεράστια παρακαταθήκη για το Εθνικό Σύστημα Υγείας. Και έχει δίκιο η κ. Κοτανίδου, την οποία εγώ έβαλα επιστημονική υπεύθυνη, κύριε Υπουργέ, αυτού του project.

Ένα άλλο θέμα στο οποίο νομίζω ότι συμφωνούμε είναι ότι δόθηκε η δυνατότητα να επανεκκινήσουμε και να επανεφεύρουμε τα πρότυπά μας, αν θέλετε, για την ελληνική κοινωνία εν μέσω μιας μεγάλης κρίσης. Κι αν συμφωνήσουμε ότι η αξία της ανθρώπινης ζωής είναι το κορυφαίο, τότε ναι, αυτοί όλοι οι επιστήμονες... Προσέξτε, μιλάμε για το πώς χρησιμοποίησε η ηγεσία του Υπουργείου Υγείας και η Κυβέρνηση την ανθρώπινη υπεραξία των κορυφαίων επιστημόνων που έχουμε στη χώρα. Μήπως έφτιαξε μια επιτροπή με κομματικούς επιστήμονες της Νέας Δημοκρατίας; Κάθε άλλο νομίζω. Το αντίθετο. Την έφτιαξε με ανθρώπους οι οποίοι προσέφεραν επανειλημμένως και στην προηγούμενη πολιτική ηγεσία. Εντάχθηκαν όλοι σε αυτή την επιτροπή είκοσι οκτώ λοιμωξιολόγων, επιδημιολόγων, εντατικολόγων και ειδικών. Είναι ακόμα εκεί και συνεισφέρουν, προσφέρουν με υποεπιτροπές, εισηγούνται. Λαμβάνονται πάρα πολύ σοβαρά υπ’ όψιν από την Κυβέρνηση οι επιστημονικές εισηγήσεις τους.

Το ίδιο και στις ΜΕΘ λοιπόν. Μία ανάλογη επιτροπή με επικεφαλής την κ. Κοτανίδου και έναν τρόπο τέτοιο που να μπορεί σε πρώτο χρόνο εντός κτιρίων με άμφω επέκταση να μεγαλώσει ο αριθμός των ΜΕΘ, των μονίμων ΜΕΘ, έχουμε νοσηλευτικό προσωπικό το οποίο έχουμε προσλάβει. Το νοσηλευτικό αυτό προσωπικό σας θυμίζω ότι θα μονιμοποιηθεί, όλων των επικουρικών, εντός του κορωνοϊού και προ του κορωνοϊού, με δέσμευση του Πρωθυπουργού και όχι μόνο αυτοί. Σας μίλησα για εννιακόσιες τριάντα έξι θέσεις μόνιμων ιατρών, αλλά υπάρχει πρόβλεψη και για μετατροπή επικουρικών θέσεων και επικουρικών ιατρών σε επιμελητές Β΄ μετά βέβαια από κρίσεις. Άρα να είστε σίγουροι ότι κινούμαστε με πολύ μεγάλη προσοχή ακόμη κι αν βρισκόμαστε ακόμα εντός κρίσης.

Είπε η συνάδελφος -και σωστά- τι θα γίνει στα νησιά μας το καλοκαίρι με τον τουρισμό και γι’ αυτό ετοιμάζουμε τώρα πάρα πολύ μεγάλη προσπάθεια, τεράστια προσπάθεια. Και βεβαίως, κύριε Υπουργέ, έτσι είναι, το 100% δεν μπορεί να υπάρχει. Προφανώς, θα πρέπει να σεβαστούμε και την οικονομία και τους ανθρώπους οι οποίοι αγωνίζονται και παλεύουν για το προς το ζην και να δώσουμε τέτοιους όρους υγειονομικούς και πρωτόκολλα και να μπορέσουμε κατά το δυνατόν να τους προστατέψουμε τους βοηθήσουμε. Θα πρέπει να βοηθήσουν όλοι σε αυτό.

Άρα, λοιπόν, να μην ξαναπάω σε λεπτομέρειες. Το θέμα των ΜΕΘ το έχω αναφέρει επανειλημμένως. Απλά, να πω ότι εμείς ναι, προβλέψαμε και είχαμε τη δυνατότητα να πάρουμε όσες κλίνες θέλαμε από τον ιδιωτικό τομέα. Και καλά κάναμε. Διαχωρίσαμε, νομίζω -κι αυτό είναι επιστημονικά άρτιο- νωρίς αυτούς οι οποίοι θα νοσηλεύονταν με έναν λοιμώδη παράγοντα, αυτούς οι οποίοι είχαν τα μη λοιμώδη μεταδοτικά σε ό,τι είχε να κάνει με τις ΜΕΘ και αυτός ο διαχωρισμός βοήθησε και έσωσε ζωές.

Άρα, λοιπόν, κυρίες και κύριοι συνάδελφοι, σας παρακαλώ πάρα πολύ, για τα θέματα της κοινωνικής ευαισθησίας, θεωρώ ότι η κριτική σας είναι ανεδαφική και είναι άδικη και είμαστε μια Κυβέρνηση που έβαλε πάνω απ’ όλα την αξία της ανθρώπινης ζωής, γιατί είναι η προϋπόθεση όλων των άλλων αξιών, προστατεύσαμε τις ευάλωτες ομάδες με πράξεις και όχι με λόγια.

Άρα, λοιπόν, μπορούμε να διεκδικήσουμε, όπως όλοι, ισάξια -και αυτό δεν είναι ένα ταμπού της Αριστεράς- ότι είμαστε ανθρωπιστές, σεβόμαστε την ανθρώπινη ζωή και κάναμε κοινωνική πολιτική στην πράξη σε μια πολύ μεγάλη κρίση την οποία διαχειριστήκαμε με επιτυχία.

Ποιο είναι, λοιπόν, το πλάνο της ενίσχυσης στο ΕΣΥ με μόνιμο προσωπικό; Το είπα ήδη. Έχουμε ήδη ξεπεράσει τις πέντε χιλιάδες προσλήψεις επικουρικών. Χθες ήταν πέντε χιλιάδες ενενήντα τέσσερις. Τα δώσαμε στον Υπουργό ανά περιφέρεια την τελευταία φορά που τα ζήτησε. Μιλάμε για εξακόσιους δέκα γιατρούς, δύο χιλιάδες τετρακόσιους δύο νοσηλευτές, δύο χιλιάδες ογδόντα δύο λοιπό υγειονομικό προσωπικό, όταν ο αρχικός προγραμματισμός μιλούσε για δύο χιλιάδες άτομα. Είναι μια σαφής απόδειξη ότι η Κυβέρνηση του Κυριάκου Μητσοτάκη δεν λογάριασε το κόστος, προκειμένου να ενισχύσει σε έμψυχο δυναμικό τις ομάδας υγείας της χώρας. Καλύψαμε, πράγματι, πάγιες ανάγκες και ελλείψεις του παρελθόντος.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής, κ. **ΑΠΟΣΤΟΛΟΣ ΑΒΔΕΛΑΣ**)

Και επειδή το ακούω ξανά και ξανά, επιτρέψτε μου να σας υπενθυμίσω ότι το 2015-2019 έγιναν επτά χιλιάδες δύο ενενήντα πέντε προσλήψεις μόνιμου προσωπικού και προσωπικού με συμβάσεις αορίστου χρόνου. Οι αποχωρήσεις, κύριε Υπουργέ, ήταν οκτώ χιλιάδες πεντακόσιες εβδομήντα επτά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και επειδή ο κ. Πολάκης μού υπενθυμίζει μόνιμα το θέμα των προσλήψεων, θέλω να του πω ότι υπήρχαν χίλιες τριακόσιες εβδομήντα δύο θέσεις που δεν αναπληρώθηκαν. Και όσον αφορά το ιατρικό προσωπικό των νοσοκομείων, το 2018 υπήρξαν χίλιες εξακόσιες δεκαοκτώ προκηρύξεις θέσεων και το 2019, όταν ήταν να υλοποιηθεί αυτό από εσάς, ολοκληρώθηκαν μόνο οι τριακόσιες πενήντα τέσσερις. Άρα μιλάμε για ποσοστό 22%.

**ΠΑΥΛΟΣ ΠΟΛΑΚΗΣ:** Δεν ισχύουν τα στοιχεία που είπατε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Καλά, είναι η άποψή μου απέναντι στη δική σας άποψη.

**ΠΑΥΛΟΣ ΠΟΛΑΚΗΣ:** Δεν είναι απόψεις, είναι νούμερα!

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Καλώς. Αφήστε με, όμως, να ολοκληρώσω.

**ΠΡΟΕΔΡΕΥΩΝ (Απόστολος Αβδελάς):** Αφήστε τον κύριο Υπουργό να ολοκληρώσει. Δεν διέκοψε κανέναν.

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Κατά την άποψή μου, δεν υπάρχει τίποτε πιο ωραίο από τη φαντασία, μετά βέβαια από την αλήθεια. Άρα, λοιπόν, τα δικά μας στοιχεία αυτό λένε.

Προχωρώ παρακάτω λέγοντας ότι με μία σκληρή και επίπονη προσπάθεια έχουμε αποτυπώσει τις πραγματικές ανάγκες. Προχωράμε σε επικαιροποίηση των οργανισμών των νοσοκομείων, κάτι που είδατε ότι υπήρχε και στις ΠΝΠ, ενώ θα μπορούμε να προσλάβουμε και στις ΜΕΘ όλους αυτούς που πρέπει.

Επίσης, προχωράμε σε επαναπροκήρυξη και ολοκλήρωση κρίσεων που εκκρεμούσαν τα προηγούμενα έτη. Υπάρχουν πράγματι εγκεκριμένες πιστώσεις και προσπαθούμε να ανακαλύψουμε γιατί ενώ υπήρχαν θέσεις και προκηρύξεις για τις άγονες περιοχές, για τα νησιά μας, για τη νησιωτική Ελλάδα, αυτές δεν έχουν ευοδωθεί. Προφανώς πρέπει να γίνει μελέτη για το πώς μπορούν να υπάρξουν επιπλέον, κάτι που έκανε η προηγούμενη διακυβέρνηση. Θα δοθούν κι άλλα κίνητρα, προκειμένου οι συνάδελφοί μας και το λοιπό προσωπικό να πάει σε αυτές τις περιοχές.

Επιπλέον, θα ήθελα να τονίσω ότι με τη νομοθετική πρωτοβουλία την οποία φέραμε ενσωματώνουμε εντός συστήματος και τους ειδικευόμενους νοσηλευτές για τις ΜΕΘ και τη γενική ιατρική και επεξεργαζόμαστε τα κίνητρα για τις άγονες γραμμές. Αυτή είναι μία συνολική προσπάθεια, μια προσπάθεια που θα έπρεπε να έχει γίνει εδώ και πάρα πολλά χρόνια, μια προσπάθεια η οποία αμελήθηκε και μια προσπάθεια την οποία στο τέλος θα πρέπει όλοι να αγκαλιάσουμε. Και πράγματι δεν έχω κανένα πρόβλημα να σας πω ότι θα μπορούσε να γίνει με ό,τι προβλεπόταν. Με μοριοδότηση; Με μοριοδότηση. Με πλατφόρμα; Με πλατφόρμα. Ό,τι είχατε ξεκινήσει, κύριε Υπουργέ, αυτό πήραμε και ακολουθήσαμε.

Άρα, λοιπόν, και στα μισθολογικά θέματα για τα οποία μου θέτετε ερωτήσεις, θέλω να πω ότι -και προσέξτε το- εμείς δώσαμε επίδομα σε εκατόν δέκα χιλιάδες υγειονομικούς οριζοντίως, δηλαδή σε όλους. Και βεβαίως στην προσπάθειά μας να προσελκύσουμε επενδύσεις -κάτι που θα καταφέρουμε-, να έρθει η ανάπτυξη -και θα έρθει περισσότερη- και να ενισχυθεί η οικονομία, προφανώς πρέπει να υπάρχει και η δυνατότητα να στηρίξουμε οικονομικά τους επαγγελματίες υγείας. Θα πρέπει, λοιπόν, να είμαστε σε θέση να διαμορφώσουμε ένα νέο πλαίσιο αμοιβών, το οποίο θα πάει παράλληλα με την οικονομία.

 Επίσης, θέλω να πω ότι και το ΕΣΠΑ βοηθάει πολύ σε αυτό και προχωράμε πράγματι προς αυτή την κατεύθυνση της ενίσχυσης των οικονομικών απολαβών των εργαζομένων με ερευνητικά προγράμματα, ακόμα και με κλινικές μελέτες.

Τώρα, όσον αφορά το γιατί τίθενται κριτήρια ενιαίας διαγνωστικής αναφοράς με τα τεστ SARS στον δημόσιο και ιδιωτικό τομέα κ.λπ. και πότε αυτά θα ξεκινήσουν να συνταγογραφούμενα από τον ΕΟΠΥΥ, θυμάμαι ότι στην αρχή της κρίσης ο πρώην Αναπληρωτής Υπουργός κ. Πολάκης είχε κάνει κριτική στο Υπουργείο Υγείας -όχι σε εμένα- σχετικά με το γιατί εντάχθηκαν στον κωδικό αυτά τα χρήματα εκτός από τις ΜΕΘ, για να τα πάρουν τα ιδιωτικά εργαστήρια. Τώρα μου κάνει κριτική γιατί δεν τα πήραν τα ιδιωτικά εργαστήρια και γιατί δεν πληρώνουμε εμείς τους ιδιώτες. Προσέξτε, είναι λίγο οξύμωρο αν σκεφτεί κανείς την ιδεολογία σας σε ό,τι έχει να κάνει με τα τεστ.

Ακούστε! Στη διάρκεια της πανδημίας…

**ΑΝΔΡΕΑΣ ΞΑΝΘΟΣ:** Η κριτική είναι γιατί πληρώνει ο κόσμος, Υπουργέ!

**ΒΑΣΙΛΕΙΟΣ ΚΙΚΙΛΙΑΣ (Υπουργός Υγείας):** Αυτό θέλω να σας εξηγήσω. Στη διάρκεια της πανδημίας εμείς στηρίξαμε το κράτος και το κράτος απέδειξε και στους μεγαλύτερους αμφισβητίες του ότι είναι και ικανό και αποτελεσματικό, κύριε Υπουργέ. Γι’ αυτό από την πρώτη στιγμή υλοποιήσαμε έναν κεντρικό σχεδιασμό με στοχευμένη στρατηγική, συνεργασία και διαφάνεια. Το κράτος, ο δημόσιος τομέας πλήρωσε όλα τα τεστ όλων αυτών οι οποίοι είχαν ανάγκη. Η Επιτροπή Εμπειρογνωμόνων, Λοιμωξιολόγων και Επιδημιολόγων έδωσε τις κατευθύνσεις σχετικά με το ποιος έπρεπε να τεσταριστεί και πότε. Δεν ακούσαμε τις Ερινύες. Κάποιοι από εσάς μας πιέζατε τότε να πάρουμε τεστ, τα οποία εκ των υστέρων αποδείχθηκαν αμφιβόλου ποιότητας. Εμείς κοιτούσαμε με αγωνία κάθε μέρα, όπως είπε η συνάδελφος και ο κύριος Υπουργός, τον Παγκόσμιο Οργανισμό Υγείας, τον FDA, το ECDC και τα διάφορα φόρα για να δούμε αν τελικά αυτά τα τεστ έχουν ευαισθησία, ευκρίνεια και αν μπορούσαν να χρησιμοποιηθούν. Βλέπετε, άλλες χώρες τα χρησιμοποίησαν, αλλά είχαν ολέθρια αποτελέσματα. Δεν θέλω να αναφέρω, προς χάριν τακτ απέναντι σε άλλες χώρες, τι έγινε όταν χρησιμοποιήθηκαν τέτοιου είδους τεστ αντιγόνων, αντισωμάτων. Εμείς δεν το κάναμε και ακολουθήσαμε τους ειδικούς και τις συμβουλές τους μέχρι τέλους. Αν θυμάστε, κάποια εποχή δεχθήκαμε πολύ μεγάλη πίεση για το θέμα των τεστ. Εκ του αποτελέσματος, λοιπόν, φαίνεται ότι δικαιωθήκαμε.

Να επαναλάβω, λοιπόν, για μία ακόμα φορά ότι κανένας πολίτης δεν έχει πληρώσει το δημόσιο και ούτε πρόκειται. Η προσφυγή σε ιδιωτικά εργαστήρια αποτελεί προσωπική επιλογή του κάθε πολίτη. Και όλοι, μα όλοι -και αυτό ελέγχεται από τις αρμόδιες υπηρεσίες του δημοσίου- αυτοί οι συμπολίτες μας οι οποίοι πληρούν τα κριτήρια, χωρίς καμία οικονομική συμμετοχή σχετικά με τις δαπάνες, αποζημιώνονται από τον ΕΟΔΥ.

Θα συνεχίσω με το σχέδιο για την πρωτοβάθμια φροντίδα υγείας. Κοιτάξτε, είναι μια πονεμένη ιστορία μεταπολιτευτικά το θέμα της πρωτοβάθμιας φροντίδας υγείας. Περνάει ο χρόνος και δεν θέλω να επεκταθώ περισσότερο. Θέλω, όμως, να πω ότι σας εξήγησα στην ερώτηση που μου είχε κάνει ο κύριος Υπουργός από την αρχή ακόμα της θητείας μου και προ κορωνοϊού, πως εμείς θα αξιολογήσουμε τον θεσμό των ΤΟΜΥ και ότι δεν ερχόμαστε a priori να τραβήξουμε μία γραμμή και να πετάξουμε οτιδήποτε στον κάλαθο των αχρήστων.

Σχετικά, λοιπόν, με τον θεσμό αυτό, είδαμε και αξιολογήσαμε ποια θα πρέπει να είναι η επιβεβλημένη ενίσχυση και ενδυνάμωσή του, πού υπάρχουν και πού δεν υπάρχουν γιατροί, πού συνορεύει με ένα κέντρο υγείας, πού είναι απλά μία πόρτα απόσταση, πού λειτουργεί ένα ωράριο, ένα δεύτερο και ένα τρίτο ωράριο, πού δεν υπάρχει νοσηλευτής, πού υπάρχει μόνο γιατρός, τι προβλήματα υπάρχουν κ.λπ.. Οι ΤΟΜΥ ήταν κατά κύριο λόγο υποστελεχωμένες.

Εμείς σας έχουμε αναφέρει ότι στόχος μας είναι η ολιστική αντιμετώπιση της φροντίδας των χρόνιων ασθενών, της συνεχούς φροντίδας του πληθυσμού, της ενίσχυσης της δημόσιας υγείας, της προαγωγής της υγείας με συνδρομή και συνεργασία στη πρωτοβάθμια φροντίδα όλων των μέσων και δομών, δημόσιων και ιδιωτικών, για ένα δίκτυο υγείας τέτοιο που να προσφέρει στον πολίτη.

Άρα, λοιπόν, η διασύνδεση των ΤΟΜΥ, των κέντρων υγείας, των περιφερειακών ιατρείων και των δημοτικών ιατρείων θα δημιουργήσει δίκτυο πρωτοβάθμιας φροντίδας υγείας, στο οποίο θα ενταχθεί και το θέμα της ψυχικής υγείας -κάτι που ξεχάσατε να πείτε- για να βρεθεί ένας τρόπος αντιμετώπισης ενός προβλήματος το οποίο είναι διαχρονικό εδώ και πολλά πολλά χρόνια. Πολλοί Υπουργοί Υγείας έχουν κάνει ανακοινώσεις γι’ αυτό και δεν έχει βρεθεί λύση στο συγκεκριμένο θέμα.

Και πρόσεξε γιατί δεν έχει βρεθεί λύση στο θέμα αυτό. Διότι πιστεύω ότι πρέπει να κερδίσεις την εμπιστοσύνη του Έλληνα. Πρέπει ο Έλληνας να μπορέσει να εμπιστευθεί μία δομή, όπως και τους ειδικούς γιατρούς αυτής της δομής, ώστε να την επισκεφθεί και να μπορέσει να αποσυμφορηθεί σε δευτεροβάθμιο και τριτοβάθμιο επίπεδο ένα νοσοκομείο, ένα πανεπιστημιακό νοσοκομείο και μια πιο μεγάλη δομή.

Αν, λοιπόν, εμπλέξουμε σε μία περιοχή όλους αυτούς τους φορείς, μεταξύ των οποίων θα περιλαμβάνονται και οι γιατροί οι οποίοι ενδεχομένως θα έχουν οι ίδιοι σχέση με τον πολίτη στην περιοχή, τότε αυτό μπορεί να μας βοηθήσει να πολλαπλασιάσουμε τις πιθανότητες να κερδηθεί η εμπιστοσύνη των πολιτών και να πάνε πραγματικά σ’ αυτές τις πρωτοβάθμιες φροντίδες υγείας. Διότι δεν πρέπει να κοροϊδευόμαστε μεταξύ μας. Πιέζατε τον κόσμο να πάει στις πρωτοβάθμιες φροντίδες υγείας. Και στο παρελθόν ψάχναμε να βρούμε όλοι κριτήρια και τρόπους ώστε να πάει ο κόσμος σ’ αυτές και δεν πήγαινε.

Και δεν συμφωνώ, κύριοι συνάδελφοι, ότι δεν χρησιμοποιήσαμε την πρωτοβάθμια φροντίδα υγείας εν μέσω της κρίσης της δημόσιας υγείας. Αν θυμάστε, ο γενικός γραμματέας σάς παρουσίασε τότε το σχέδιο για το ποιες πρωτοβάθμιες φροντίδες υγείας ήταν COVID-19 και ποιες non-COVID-19. Και χαίρομαι πάρα πολύ που δεν χρειάστηκε να χρησιμοποιηθεί ευρέως αυτό, γιατί πήγαμε πάρα πολύ καλά στον τρόπο με τον οποίο αντιμετωπίσαμε τη νόσο. Και βεβαίως υπήρχε η δυνατότητα, προκειμένου να ενισχύσουμε και τις ΜΕΘ μας και τις δομές μας και να μεταφέρουμε κόσμο -κάτι που κάναμε- από την πρωτοβάθμια φροντίδα υγείας στα νοσοκομεία μας. Βεβαίως! Και αυτός είναι ο σχεδιασμός και η πολυπλοκότητα και η μαγεία, αν θέλετε, του Εθνικού Συστήματος Υγείας, δηλαδή η δυνατότητα να χρησιμοποιείς τον ανθρώπινο παράγοντα, για να υπηρετείς τους συμπολίτες σου.

Και προχωρώ σε ό,τι έχει να κάνει με την ερώτησή για την Ελληνική Οδοντιατρική Ομοσπονδία και το θέμα των πολιτικών προς αυτήν την κατεύθυνση.

Θα ήθελα να θυμίσω ότι προκάλεσε εντύπωση γιατί έφερα ένα νομοσχέδιο για τη δημόσια υγεία εκείνη την εποχή, θεωρώντας ότι η δημόσια υγεία είναι ανώτερη στα σύγχρονα υγειονομικά συστήματα και μετά έρχεται η περίθαλψη. Διότι το προλαμβάνειν, η πρόληψη, η ενημέρωση και η προσπάθεια να πούμε στους πολίτες τι είναι βλαβερό, τι είναι επιβλαβές, ποιοι είναι αυτοί οι συμπεριφορικοί και κοινωνικοί παράγοντες που επιβαρύνουν την υγεία τους, ώστε να καταλάβουν ότι με άθληση, με σωστή διατροφή, με σωστές διαγνωστικές εξετάσεις και με οριζοντίως screening, μπορούμε να εφαρμόσουμε τέτοιες πολιτικές που θα μπορέσουν να τους κρατήσουν μακριά από επιβλαβείς αρρώστιες και μακριά από τα νοσοκομεία μας.

Μια τέτοια πολύ μεγάλη μεταρρύθμιση θυμίζω, σε πίστη λίγων, στην αρχή ήταν ο αντικαπνιστικός νόμος και η τελική εφαρμογή του. Ήταν μια σύμπλευση και μια αρμονική συνεργασία και ένα πρώτο μεγάλο τεστ για το αν μπορεί να κινηθεί και να πορευθεί όλη η κοινωνία μαζί, και οι καπνιστές και οι μη καπνιστές. Ήταν μια συμμαχία των καπνιστών και των μη καπνιστών. Ήταν η αίσθηση ότι δεν θέλουμε τα παιδιά μας να είναι παθητικοί καπνιστές. Βλέπετε, ήρθε η πανδημία και ξεχάστηκε αυτή η τεράστια μεταρρύθμιση που έγινε στα πλαίσια της δημόσιας υγείας.

Στο πλαίσιο της δημόσιας υγείας, λοιπόν, θα ρυθμιστεί και αυτό το θέμα, όπως και ο προγενετικός έλεγχος σε ό,τι έχει να κάνει με γονιδιακές νόσους οι οποίες αντιμετωπίζονται με πολύ μεγάλη δυσκολία στις μέρες μας με θεραπείες που κοστίζουν εκατομμύρια ευρώ.

Άρα συνολικά οργανωμένα και με πρόγραμμα όχι επιλεκτικά και αν θέλετε επ’ ευκαιρίας της δημοσιότητας.

Σχετικά με το εάν προτίθεμαι να αναδιοργανώσω τις υπηρεσίες δημόσιας υγείας και να έχουμε ένα μόνιμο μηχανισμό επιδημιολογικής επιτήρησης. Ήδη σας ανέφερα ότι κανείς δεν πίστευε ότι αυτό το ΚΕΕΛΠΝΟ, όπως είχε δυσφημιστεί περί δικαίων και αδίκων, θα μπορούσε να κάνει ένα τέτοιο come buck. Εξήγησα σε όλους ειλικρινώς ότι υπάρχει διαχωρισμός της νομοθετικής, της εκτελεστικής και της δικαστικής εξουσίας. Η δική μας δουλειά είναι να προχωρήσουμε απρόσκοπτα με όλους αυτούς τους νέους επιστήμονες έτσι ώστε να δημιουργηθεί ένας βραχίονας δημόσιας υγείας ο οποίος θα μπορεί πραγματικά να στηρίξει τη χώρα. Δικαιωθήκαμε μέσα στην πανδημία και αυτή είναι μια πολύ μεγάλη παρακαταθήκη.

Ήδη οι δομές αυτές υπάρχουν και στις επτά ΥΠΕ, άλλα προφανώς και στον ΕΟΔΥ. Αναδείχτηκαν επιστήμονες οι οποίοι δούλεψαν και εργάστηκαν χρόνια στον οργανισμό. Κάποιοι από αυτούς ήταν σύμβουλοι των πρώην Υπουργών. Δεν είχα κανένα απολύτως πρόβλημα να ζητήσω την επιστημονική τους συνδρομή, τη σοφία όλων αυτών των χρόνων και άλλοι αναδείχτηκαν και στο ευρύ κοινό εν μέσω της κρίσης. Χαίρομαι που ζήτησα από την αρχή της κρίσης να ακούμε και να εμπιστευόμαστε τους ειδικούς και να κλείσουμε τα αφτιά μας σε όλους αυτούς οι οποίοι είναι «φωτεινοί παντογνώστες» και βγαίνουν και μιλούν επί παντός επιστητού.

Σε μια κρίση δημόσιας υγείας, λοιπόν, ναι, κύριε Παπαδόπουλε, εμπιστευθήκαμε τους κορυφαίους ειδικούς διαπαραταξιακά και δικαιωθήκαμε εξ αυτού.

Σε ό,τι έχει να κάνει με τη Συμφωνία της Βαλέτα και την Ευρωπαϊκή Επιτροπή θέλω να πω ότι συμμεριζόμαστε πλήρως και στηρίζουμε. Έχει βγει κάτι μέχρι τώρα από τη Συμφωνία της Βαλέτα; Όχι. Έχει υπάρξει κάποια συμφωνία; Όχι. Η Ευρωπαϊκή Επιτροπή κάνει μια προσπάθεια σε ό,τι έχει να κάνει με την κοινωνικοποίηση των εμβολίων.

Θα συστρατευθούμε, κύριε Υπουργέ. Το είπαμε από την πρώτη στιγμή. Στην προσπάθεια αυτή να βρεθεί ένας τρόπος -με ενημέρωσε η κ. Κυριακίδου- ότι θα υπάρχει ένα πολύ μεγάλο κονδύλι με το οποίο η Ευρωπαϊκή Ένωση θα προσπαθήσει προκαταβολικά να τοποθετηθεί στη γενική εικόνα του ιδιωτικού τομέα έτσι ώστε να μπορέσει να υπάρξει εμβόλιο, όταν αυτό ανακαλυφθεί, για όλους τους ευρωπαίους. Χαίρομαι.

Μου μιλήσατε για την αξιοποίηση των προγραμμάτων ΕΣΠΑ. Με συγχωρείτε, με ταχείες διαδικασίες, και το εξήγησα, είχαμε τις δυνατότητες να δημιουργήσουμε τις κινητές ομάδες υγείας και να τις επεκτείνουμε μέσα από το ΕΣΠΑ. Κι άλλα πράγματα υπάρχουν. Εγώ μελετώ πάρα πολύ προσεκτικά, κύριε Πολάκη, τι έρχεται από το ΕΣΠΑ από την προηγούμενη εποχή. Βλέπω τώρα το κομμάτι της ψηφιοποίησης από κοινού όλων των διαγνωστικών εξετάσεων για όλα τα νοσοκομεία. Θα το προχωρήσω. Θεωρώ ότι είναι μια πολύ καλή πρωτοβουλία. Είναι ένα εργαλείο το οποίο θα πρέπει να χρησιμοποιήσουμε. Είναι πανάκεια για όλα; Όχι. Αλλά εκεί που μπορούμε, βεβαίως.

Μιλήσατε για μια ακόμη φορά για το ΣΔΙΤ απαξιωτικά όταν στα δικά μου μάτια είναι ένα χρηματοδοτικό εργαλείο. Τέτοια χρηματοδοτικά εργαλεία χρησιμοποιήσατε εσείς πολλά αυτά τα τεσσεράμισι χρόνια. Για παράδειγμα η συμφωνία που κάνατε ακόμα και με το «Σταύρος Νιάρχος», και που κάνουμε κι εμείς, είναι μια τέτοια συμφωνία. Η συμφωνία η οποία γίνεται στον ΕΟΠΥΥ με παρόχους είναι μια τέτοια συμφωνία, κύριε Υπουργέ, πώς να το κάνουμε;

Θυμίζω επίσης ότι με αυτό τον τρόπο -και, ξέρετε, εγώ δεν θέλω να υπεκφεύγω- έγιναν πυροσβεστικοί σταθμοί, έγιναν σχολεία, έγινε διαχείριση απορριμμάτων. Έγινε η τηλεματική και το ηλεκτρονικό εισιτήριο. Χρησιμοποιήθηκαν στον καιρό σας και στην εποχή σας, αλλά και στις προηγούμενες διακυβερνήσεις.

Νομίζω ότι έχουμε την υποχρέωση να λειτουργούμε υπεύθυνα και να ενημερώνουμε την ελληνική κοινωνία για το τι είναι το καθένα από αυτά τα οποία συζητάμε και ζητάμε. Να πάμε να δείξουμε στην περιφέρεια ποιοι είναι αυτοί οι πυροσβεστικοί σταθμοί και ποια είναι αυτά τα δημόσια σχολεία που έγιναν με ΣΔΙΤ;

Για να τελειώσω, κυρίες και κύριοι Βουλευτές, μιλάμε για κοινωνικές ανισότητες. Η προστασία της ζωής των πολιτών και των κατοίκων αυτής της χώρας αποτελεί την ικανότερη απόδειξη της κοινωνικής μας ευαισθησίας.

Μίλησα τον Φεβρουάριο για θωράκιση του ΕΣΥ, σας είπα ότι κάποιοι έσπευσαν να με ειρωνευτούν. Νομίζω ότι απαντήσαμε με πράξεις και μετρήσιμα αποτελέσματα. Νομίζω ότι πρέπει να μετατοπιστεί η κριτική στο κέντρο του προβλήματος και να μην γίνεται μόνιμα μια συζήτηση στη βάση αρχών και διακηρύξεων. Τα λόγια είναι προφανώς ανέξοδα και το μετρήσιμο έργο το οποίο συντελέστηκε τους τελευταίους μήνες είναι υπεράνω αμφισβήτησης.

Είμαστε περήφανοι που υπό την εποπτεία και την καθοδήγηση του Πρωθυπουργού, Κυριάκου Μητσοτάκη, σε αυτό το διάστημα το Υπουργείο Υγείας και όλα τα άλλα Υπουργεία μπορέσαμε να συμβάλουμε ώστε να μειωθεί ένα τεράστιο πρόβλημα το οποίο ερχόταν με φόρα στη χώρα και το οποίο δημιούργησε τεράστια ζημιά και απώλειες ανθρώπινης ζωής στις γύρω ευρωπαϊκές χώρες.

Προσωπικά πίστευα και πιστεύω πως στην ηγεσία του Υπουργείου Υγείας έχουμε συντελέσει στο να μειωθούν προβλήματα και να αμβλυνθούν οι ανισότητες.

Θέλω να θυμίσω τη μείωση των τιμών των φαρμάκων εντός του έτους, που γλιτώνουν 30 εκατομμύρια ευρώ οι χαμηλοσυνταξιούχοι και αυτοί οι οποίοι πληρώνουν συμμετοχή στο φάρμακο. Θέλω να θυμίσω τον τρόπο με τον οποίον αντιμετωπίσαμε την πανδημία, τον τρόπο με τον οποίο διαπραγματευόμαστε τα φάρμακα για να μειώσουμε τις δαπάνες, τον τρόπο με τον οποίον δώσαμε λύσεις σε σοβαρές νόσους οι οποίες ταλαιπωρούν συμπολίτες μας, τον τρόπο με τον οποίον συντελέσαμε στο να μην ταλαιπωρούνται οι ογκολογικοί ασθενείς, οι ασθενείς με κυστική ίνωση κ.λπ..

Άρα, κυρίες και κύριοι συνάδελφοι, η πανδημία απέδειξε ότι πολιτική δεν είναι η επικοινωνία και οι μεγαλοστομίες, αλλά η εγγύηση και η διασφάλιση της ζωής των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Πάμε τώρα στους Κοινοβουλευτικούς Εκπροσώπους. Πρώτος είναι ο κ. Ιωάννης Μπαλάφας του Νοτίου Τομέα Αθηνών από τον Συνασπισμό Ριζοσπαστικής Αριστεράς για δώδεκα λεπτά.

**ΙΩΑΝΝΗΣ ΜΠΑΛΑΦΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, είναι γεγονός ότι οι επερωτώντες Βουλευτές νομίζω με επάρκεια κάλυψαν ήδη πάρα πολλά ή το σύνολο των ζητημάτων της συγκεκριμένης επερωτήσεως. Επομένως, θα αρκεστώ σε ορισμένες συμπληρώσεις ή επισημάνσεις.

Κατ’ αρχάς θα ήθελα να ξεκινήσω από ένα κεντρικό ζήτημα το οποίο έχει τη σημασία του. Τελείωσε η πρώτη φάση της πανδημίας. Από τη δική μας πλευρά καθορίσαμε και τηρήσαμε μια ορισμένη στάση. Η στάση αυτή δεν προσπάθησε την οποιαδήποτε στιγμή να εκμεταλλευτεί τον ανθρώπινο πόνο. Ήταν μία στάση η οποία θεωρούσε σαν κεντρική και πρωταρχική αξία την ανθρώπινη ζωή και την υγεία του καθενός ξεχωριστού πολίτη και της κοινωνίας συνολικά. Δεν προσπαθήσαμε να εκμεταλλευθούμε τίποτα από όλα τα πράγματα ή να σπεκουλάρουμε πάνω στην ανθρώπινη ζωή.

Αυτό έχει να κάνει με την άποψή μας, έχει να κάνει με τις αξίες μας, έχει να κάνει με τον ανθρωπισμό μας, έχει να κάνει με τη φιλοσοφία μας, αν θέλετε. Με αυτήν την έννοια, δεν μας απασχολούν παλιότερες θεωρήσεις που για μία γρίπη -σημαντική βέβαια, αλλά όχι κορωνοϊό- διάφοροι μας κούναγαν το δάχτυλο και καταστροφολογούσαν ασύστολα.

Πιστεύουμε, κυρίες και κύριοι συνάδελφοι, και ευχόμαστε να συνεχιστεί η αποκλιμάκωση του τελευταίου διαστήματος, μολονότι με ορισμένες ενέργειες η Κυβέρνηση δεν πρόσεξε κάποια πράγματα και αναλαμβάνοντας ένα αχρείαστο ρίσκο, όπως το ονομάζαμε, άνοιξε σχολεία με αποτέλεσμα τα αρνητικά φαινόμενα, το πισωγύρισμα στο ζήτημα της αποκλιμάκωσης σε ορισμένες περιοχές της χώρας.

Επίσης, σας διαβεβαιώ ότι υπάρχει μια αρνητική κατάσταση -και δεν είναι καθόλου υπερβολικό αυτό που σας λέω- με τα τεστ και τις δειγματοληπτικές εξετάσεις που γίνονται στα αεροδρόμια, στις πύλες εισόδου δηλαδή στη χώρα μας. Η κατάσταση στα αεροδρόμια, αλλά και στα ξενοδοχεία καραντίνας έχει ξεφύγει σε έναν βαθμό, γιατί πρέπει να είναι ξεκάθαρο -και όλοι το λέμε- ότι δεν τελειώσαμε με την πανδημία.

Έχουμε και πιθανότατα θα έχουμε -ευχόμαστε να μην γίνει, αλλά παίρνεις πάντα την πιο δυσμενή εκδοχή όταν σχεδιάζεις- εστιακές αναζωπυρώσεις που συνιστούν ένα καμπανάκι κινδύνου. Με αυτήν την έννοια χρειάζεται αυξημένη επιδημιολογική εγρήγορση και έμπρακτη -τονίζω- θωράκιση του ΕΣΥ ειδικά στα νησιά μας και στους άλλους τουριστικούς προορισμούς. Και τα λέμε αυτά, γιατί θέλουμε να σταθεί όρθιος ο τουρισμός μας και η εστίαση την περίοδο αυτή, αλλά και οι υπόλοιπες επιχειρήσεις και η κατάσταση φυσικά των εργαζομένων.

Βγήκε ένα σημαντικό συμπέρασμα, κυρίες και κύριοι συνάδελφοι, το διάστημα αυτό. Σε συνθήκες κρίσης και ιδιαίτερα υγειονομικής κρίσης αναγκάζονται όλοι ακόμα και οι ακραιφνείς οπαδοί του νεοφιλελευθερισμού, οι οπαδοί των ανεξέλεγκτων αγορών να παραδεχθούν ότι οι ιδεοληψίες τους -οι ιδεοληψίες σας, πώς να το κάνουμε- όσο λιγότερο κράτος όσο λιγότερο δημόσιο τόσο καλύτερα ή ότι η αγορά μπορεί από μόνη της να ρυθμίζει τα πάντα κατέρρευσαν. Θετικό είναι αυτό.

Και επομένως προστρέξατε -και καλά κάνατε- όλοι στο δημόσιο σύστημα υγείας. Ανακαλύψατε την αξία του δημόσιου συστήματος υγείας, την υποτιμημένη δημόσια υγεία, την επιδημιολογική διάσταση, την περιβαλλοντική υγεία, τη σχολική υγιεινή, την περιφρονημένη ιατρική της εργασίας.

Και ειλικρινά θα ήθελα να πιστέψω -τα δείγματα δεν είναι ενθαρρυντικά- ότι αυτό το ενδιαφέρον δεν ήταν πολιτικά υποκριτικό. Δεν πρέπει να ξεχαστεί αυτό που έγινε και ποιος το έφερε σε πέρας, ποιοι έβαλαν πλάτη ιδιαίτερα για να ξεπεραστεί η δύσκολη κατάσταση. Γι’ αυτό η αναζωπύρωση το τελευταίο διάστημα των συζητήσεων για τη σημασία των ΣΔΙΤ, των συμπράξεων δημόσιου ιδιωτικού τομέα, δηλαδή το να μπουν ιδιωτικές επιχειρήσεις σε τομείς φιλέτα στα νοσοκομεία και να έχουμε τους δημόσιους λειτουργούς, το προσωπικό του δημόσιου νοσοκομείου να υπηρετεί αυτήν την υπόθεση θα έπρεπε να μην είναι συνέχεια μιας κατάστασης η οποία έχει να κάνει με την αναγνώριση της σημασίας του δημόσιου κοινωνικού συστήματος. Αλλαγές; Αλλαγές χρειάζονται σε εθνικό, σε ευρωπαϊκό, σε παγκόσμιο επίπεδο, ένα νέο όραμα για νοσοκομεία ζωντανά και όχι κλειστά, όπως έκανε ο κ. Γεωργιάδης νομίζω, για μια αναζωογόνηση της πρωτοβάθμιας φροντίδας υγείας.

Θα αναφερθώ μόνο σε έναν ιδιαίτερο τομέα μια αναβάθμιση της αντιμετώπισης της ψυχικής υγείας για ένα δημόσιο σύστημα πέραν της λιτότητας και των ιδιωτικοποιήσεων.

Διερωτώμαι -και το λέω ειλικρινά- πιστεύετε σε ένα τέτοιο δημόσιο σύστημα υγείας; Αν ναι, πέρα από τα καλοδεχούμενα χειροκροτήματα, χρειάζονται μερικά πράγματα έμπρακτα. Είπατε κάτι για τη χρηματοδότηση, πόσα, πώς, πού. Θα αναφερθώ στο πού στη συνέχεια, αλλά και το πώς έχει σημασία. Πώς να το κάνουμε η ποσότητα δεν είναι άμοιρη από την ποιότητα σε τελευταία ανάλυση.

Επίσης, σχετικά με τη μόνιμη στελέχωση είπατε σήμερα κάποιες υποσχέσεις, δεσμεύσεις, κ.λπ.. Δεν θα έπρεπε να είναι αυτονόητο, κύριε Κικίλια, κύριοι Υπουργοί;

Υπάρχει πραγματικά ένα σχέδιο; Δεν λέω αυτό που γίνεται και στην οικονομία γενικότερα αυτή την περίοδο, βλέποντας και κάνοντας μπαλώματα που κατά κανόνα δεν βγαίνουμε και κάνουμε καινούργιο μπάλωμα, ένα σχέδιο ολοκληρωμένο για το σήμερα, για το αύριο μόνιμο;

Θα μου πείτε: «Εσείς έχετε;» Εμείς νομίζω έχουμε, παρουσιάσαμε παλιότερες καταστάσεις, σημερινές, το κομμάτι που αφορά την υγεία στο «Μένουμε Όρθιοι 2», ένα πλαίσιο γέφυρα για τις γενικότερες προτάσεις μας για τέσσερις μήνες με 500 εκατομμύρια.

Ενδεικτικά αναφέρω την ανάγκη ενίσχυσης του ΕΣΥ που περνάει μέσα από αυτές τις προτάσεις για εκσυγχρονισμό των νοσοκομείων. Θα επαναλάβω την ανάγκη για πρωτοβάθμια φροντίδα υγείας αναζωογονημένη. Και θα αναφέρω ένα, δύο ακόμα ζητήματα κοινοτικές υπηρεσίες, όπως επίσης και μόνιμες και κινητές μονάδες ψυχικής υγείας, μισθολογική αναβάθμιση και θωράκιση των υπηρεσιών δημόσιας υγείας για να υπάρχει ένας μόνιμος μηχανισμός επιδημιολογικής επιτήρησης της πανδημίας, αλλά και γενικότερα εξάρσεων επιδημικών σε κάθε φάση.

Επιτρέψτε μου να συνεχίσω λέγοντας λίγα λόγια -είναι η αδυναμία μου- για την πρωτοβάθμια φροντίδα υγείας, ιδιαίτερα τη δημόσια πρωτοβάθμια φροντίδα υγείας, θα αναφερθώ και στην ιδιωτική, που νομίζω ότι πρέπει να δίνεται από όλους μας ιδιαίτερο βάρος. Αλλά ξέρετε κάτι; Η πρωτοβάθμια φροντίδα υγείας και οι διάφορες δομές της δεν είναι ο προθάλαμος των νοσοκομείων, δεν είναι το μικρό νοσοκομείο. Και με αυτή την έννοια τι κάνουμε για τον οικογενειακό γιατρό; Τι κάνουμε για την διεπιστημονική ομάδα; Διεπιστημονική ομάδα η οποία δεν θα δέχεται, κυρίως θα πηγαίνει στην κοινωνία, θα έχει ένα πληθυσμό αναφοράς. Σε αυτά είμαστε πολύ πίσω, πρέπει να το αναγνωρίσουμε.

Και για να μην γίνει κάποια παρεξήγηση εμείς δεν είμαστε εναντίον της ιδιωτικής άσκησης της ιατρικής, οδοντιατρικής -προς θεού!- ούτε των ιδιωτικών διαγνωστικών κέντρων, αλλά δεν θέλουμε να ανταγωνίζονται από θέσεις ισχύος οι δομές αυτές το δημόσιο σύστημα υγείας, θέλουμε να έχουν ένα καλώς εννοούμενο συμπληρωματικό ρόλο στα πλαίσια της πρωτοβάθμιας φροντίδας υγείας.

Θα ήθελα να κάνω μια ιδιαίτερη νύξη για έναν τομέα της πρωτοβάθμιας φροντίδας που είναι η οδοντιατρική φροντίδα. Η οδοντιατρική φροντίδα κατά την πρώτη φάση της πανδημίας και στο δημόσιο τομέα και στον ιδιωτικό τομέα ήταν πρακτικά ανύπαρκτη, γιατί δεν υπήρχαν βασικά, γιατί υπάρχουν ιδιαίτεροι κίνδυνοι, μέτρα ατομικής προστασίας, ήταν ιδιαίτερα επισφαλής η θέση και του οδοντογιατρού και του ασθενούς.

Και θα ήθελα να τονίσω κάτι. Θα ήθελα να υπάρξει μια απάντηση, μια δέσμευση, όπως θέλετε, κύριοι Υπουργοί. Υπήρχε την περίοδο τη δικιά μου μια δρομολογημένη συμφωνία που ήταν ανάμεσα στην τότε ηγεσία του Υπουργείου και την Ελληνική Οδοντιατρική Ομοσπονδία για επαναλαμβανόμενη παρέμβαση προληπτικής οδοντιατρικής φροντίδας σε σχολικό πληθυσμό από έξι έως δεκαπέντε χρόνων, εκτιμώντας και είμαι βέβαιος ότι και εσείς το εκτιμάτε, την τεράστια σημασία που έχει αυτή η υπόθεση για τη γενικότερη υγεία όχι μόνο των νεαρών παιδιών, αλλά και για τη συνέχεια του βίου τους.

Θα ήθελα να συνεχίσω αναφερόμενος σε έναν πολύ ευαίσθητο υγειονομικό τομέα την περίοδο αυτή που ο τουρισμός μας. Μας απασχολεί όλους πάρα πολύ. Εδώ χρειάζεται θα έλεγα επιγραμματικά πρόληψη, έγκαιρη διάγνωση, αποτελεσματική φροντίδα και αποτροπή της διασποράς των κρουσμάτων του κορωνοϊού. Το κρίσιμο είναι η έγκαιρη ανίχνευση και ταυτοποίηση ενδεχόμενων κρουσμάτων με ταυτόχρονη ιχνηλάτηση και απομόνωση των επαφών τους, αυστηρή δηλαδή τήρηση των ειδικών υγειονομικών πρωτοκόλλων.

Πραγματικά θα θέλαμε κι εδώ μια απάντηση, μια τοποθέτηση ή διαβεβαίωση ότι αυτά τα υγειονομικά πρωτόκολλα είναι στην ώρα τους και εκεί οι παραλήπτες τους είναι εις γνώση των πρωτοκόλλων αυτών. Γιατί στον τομέα αυτόν απαιτείται πρώτον και έλεγχος στις πύλες εισόδου της χώρας μας, δεύτερον διαγνωστική δυνατότητα με γρήγορα μοριακά τεστ στις δημόσιες δομές στα νησιά -τονίζω, κύριοι, στα νησιά και τους άλλους τουριστικούς προορισμούς- ενίσχυση του υγειονομικού προσωπικού στους τουριστικούς προορισμούς νησιά, κ.λπ., αλλά και εκεί να υπάρχει και δυνατότητα για σωληνώσεις και τέλος ενίσχυση των δυνατοτήτων του ΕΚΑΒ και της ελληνικής αεροπορίας μέσω των αεροδιακομιδών.

Είπατε προηγουμένως, κύριε Υπουργέ -το πρόσεξα- ότι δεν έχει σημασία μόνο με πόσα χρήματα μπορούμε να χρηματοδοτήσουμε το δημόσιο σύστημα, αλλά και πού πάνε τα χρήματα αυτά. Πολύ σωστά. Γιατί λοιπόν δεν προχωράτε -και με το πνεύμα που σας διακρίνει, το οποίο εγώ χαιρετίζω πολλές φορές- σ’ αυτή την πρόταση που έχουμε κάνει εμείς; Αυτό δεν έχει σημασία. Ας μην πούμε ότι την κάναμε εμείς. Γιατί δεν προχωρούμε την πρόταση για μια διακομματική επιτροπή της Βουλής για δημόσιο έλεγχο και γενικότερα, αλλά και για τα ζητήματα των έκτακτων δαπανών, των προμηθειών, των προσλήψεων κ.λπ.;

Μακριά από μένα οποιαδήποτε αρνητική κουβέντα για τον οποιοδήποτε, αλλά δεν θα ήταν καλύτερα αυτά τα ζητήματα και άλλα σχετικά, γενικότερα, να τα αντιμετωπίσει μια τέτοια επιτροπή, σίγουρα πολύ πιο αποτελεσματικά και με ένα πνεύμα συνεννόησης, που στα θέματα της υγείας, ιδιαίτερα την περίοδο της υγειονομικής κρίσης -σήμερα, αύριο, μεθαύριο- είναι ιδιαίτερα σημαντικά;

Θέλω να τελειώσω όχι επαναλαμβάνοντας ζητήματα που έχουν τεθεί από τους προλαλήσαντες επερωτώντες, αλλά μιλώντας για ένα μόνο λεπτό, κύριε Πρόεδρε -στην κυριολεξία- για την προετοιμασία και τις άμεσες ενέργειες της επόμενης φάσης της πανδημίας, που μακάρι να μην υπάρξει επόμενη φάση.

Χρειάζεται λοιπόν υγειονομική ασφάλεια την περίοδο που έχουμε μπροστά μας και ολοκληρωμένο σχέδιο υγειονομικής θωράκισης των τουριστικών προορισμών. Το λέω πολλές φορές, αλλά έχει τεράστια σημασία. Χρειάζεται στροφή ουσιαστική, ποιοτική στην πρωτοβάθμια φροντίδα υγείας και τέλος, φροντίδα και έγνοια για τις ομάδες χρόνιων ασθενών υψηλού κινδύνου, αλληλεγγύη, συμπόνια και συλλογικότητα πάνω απ’ όλα, κυρίες και κύριοι.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει τώρα η κ. Ζωή Ράπτη, Βουλευτής Β1΄ Βορείου Τομέα Αθηνών από τη Νέα Δημοκρατία.

**ΖΩΗ ΡΑΠΤΗ:** Κύριε Πρόεδρε, κύριε Υπουργέ, κύριε Υφυπουργέ, κυρίες και κύριοι συνάδελφοι, ως προς την υπό κρίση επερώτηση, όπως διατυπώθηκε από τον ΣΥΡΙΖΑ, έχω να πω ότι παρά το συναινετικό κλίμα το οποίο ακούσαμε σε αυτή την Αίθουσα, τουλάχιστον διαβάζοντας, διαπίστωσα ότι ο ΣΥΡΙΖΑ επιστρέφει στον παλιό γνώριμο εαυτό του, στον αποδομητικό λόγο κάθε εθνικής προσπάθειας, στη μάταιη αναζήτηση νεοφιλελεύθερων αντιπάλων, στη μεροληπτική αποτύπωση της ζώσας πραγματικότητας, στην απαξίωση του έργου των προηγούμενων κυβερνήσεων στον τομέα της υγείας και βέβαια στην αδυναμία του να κάνει οποιαδήποτε αυτοκριτική κατά τη διάρκεια της δικής του διακυβέρνησης.

Πιο συγκεκριμένα, δεν είχε το θάρρος να αναγνωρίσει ότι η χώρα πέτυχε κάτι το οποίο ξέφυγε από τα συνηθισμένα. Δεν είχε το θάρρος να πιστώσει στην Κυβέρνηση και το κράτος ότι τους τελευταίους τρεις μήνες ελήφθησαν πολιτικές αποφάσεις και υλοποιήθηκαν δράσεις για τη στήριξη της ζωής και της υγείας των πολιτών που μόνο αυτονόητες δεν ήταν.

Ούτε λίγο ούτε πολύ μας είπε ότι το ΕΣΥ άντεξε, γιατί είχε προηγηθεί στη διάρκεια της δικής του διακυβέρνησης μια σημαντική ενίσχυσή του σε κρίσιμους κρίκους για τις ανάγκες της πανδημίας, όπως οι ΜΕΘ. Στη συνέχεια μας εγκάλεσε γιατί δεν προχωρήσαμε μέσα σε έξι μήνες διακυβέρνησης σε μόνιμες προσλήψεις, ενώ γνωρίζει ότι η διαδικασία για την πρόσληψη εννιακοσίων σαράντα δύο μόνιμων γιατρών ολοκληρώνεται σύντομα.

Και τέλος μας ρώτησε αν τάχα θα αξιοποιήσουμε δημόσιους πόρους για την αναβάθμιση του ΕΣΥ, αποσιωπώντας όλους τους πόρους τους οποίους και ενώπιόν μας ανέπτυξε ο Υπουργός, των 160 και πλέον εκατομμυρίων που διετέθησαν μέχρι σήμερα γενναία, ακόμη και τις δωρεές δωρητών και οργανισμών που κινητοποιήθηκαν από την Κυβέρνηση κατά τη διάρκεια της πανδημίας.

Ποια είναι όμως η αλήθεια; Στο διάστημα των δύο τελευταίων μηνών η Κυβέρνηση έκανε μια πολύ ξεκάθαρη επιλογή, να προστατέψει την υγεία και τη ζωή των πολιτών. Για τον λόγο αυτό ενίσχυσε το Εθνικό Σύστημα Υγείας, εκπόνησε με τον ΕΟΔΥ ειδικό σχέδιο δράσης για την αντιμετώπιση του κορωνοϊού, καθόρισε τα δεκατρία νοσοκομεία ως νοσοκομεία αναφοράς σε όλες τις υγειονομικές περιφέρειες.

Διπλασίασε τις κλίνες ΜΕΘ. Ναι, τις διπλασίασε, κυρίες και κύριοι συνάδελφοι, σε δύο μόλις μήνες από πεντακόσιες ογδόντα πέντε που παραλάβαμε σε χίλιες δεκαεπτά, με στόχο ακριβώς να φτάσουμε στο τέλος του 2020 στις χίλιες διακόσιες. Ενίσχυσε σε κλίνες τις ΜΑΦ για καρδιολογικά και αναπνευστικά περιστατικά, γιατί χρειάστηκαν να βρεθούν όλα αυτά, να συνδεθούν και να λειτουργήσουν.

Ενέκρινε σχεδόν πέντε χιλιάδες προσλήψεις γιατρών και νοσηλευτών, από τους οποίους, όπως είπα προηγουμένως, οι εννιακόσιοι σαράντα δύο είναι μόνιμοι γιατροί. Και βεβαίως υλοποίησε και υλοποιεί την προκήρυξη που εσείς είχατε δημοσιεύσει το 2019.

Οργάνωσε μια μεγάλη αερογέφυρα προμηθειών με τη σημαντική συμβολή της ΙΦΕΤ, του ΕΟΦ, αλλά και του Γενικού Γραμματέα του Υπουργείου Εξωτερικών, με αποτέλεσμα το ΕΣΥ να αποκτήσει σύγχρονο εξοπλισμό και επάρκεια υλικών που δεν είχε προηγουμένως.

Κινητοποίησε οκτακόσιους εξήντα πέντε φορείς και οργανισμούς και ιδιώτες δωρητές. Δεν σας αρέσει να το αναφέρετε. Το απαξιώνετε και το αποσιωπάτε, όμως η πραγματικότητα είναι ότι οι δωρεές αυτών των ανθρώπων που κινητοποιήθηκαν, ξεπέρασαν συνολικά τα 89 εκατομμύρια. Αυτό είναι μια μεγάλη στήριξη του Εθνικού Συστήματος Υγείας.

Συνέστησε επίσης μια επιτροπή πολύ υψηλού κύρους, με Πρόεδρο τον πρώην Πρόεδρο του Συμβουλίου της Επικρατείας, τον κ. Σωτήριο Ρίζο, ακριβώς για να επιβλέπει αυτή τη διαδικασία των δωρεών και την περαίωσή της και απολογιστικά.

Δημιούργησε επιτέλους το ηλεκτρονικό μητρώο για την παρακολούθηση των ασθενών που έχουν διαγνωστεί με COVID-19, γιατί δυστυχώς μέχρι σήμερα δεν υπάρχει στα νοσοκομεία μας ηλεκτρονικό μητρώο ασθενών.

Εκπόνησε, σε συνεργασία με το Υπουργείο Ψηφιακής Διακυβέρνησης, το σύστημα της ηλεκτρονικής συνταγογράφησης, διευκολύνοντας έτσι τη ζωή χιλιάδων ασφαλισμένων και βεβαίως αξιοποίησε την ευγενική χορηγία της Ένωσης Ελλήνων Εφοπλιστών, τους οποίους και από αυτό το Βήμα εγώ ευχαριστώ, ανακαινίζοντας πλήρως -βέβαια αυτό θα τελειώσει μέσα στο 2020- δύο χιλιάδες οκτακόσιους πενήντα επτά χώρους υγιεινής σε όλα τα νοσοκομεία της Αττικής. Όλοι γνωρίζουμε, γιατί τα έχουμε επισκεφθεί, σε τι κατάσταση βρίσκονται αυτοί οι χώροι υγιεινής.

Τέλος, υλοποιεί βεβαίως την κατασκευή του νέου νοσοκομείου στην Κομοτηνή και αγοράζει δύο αεροσκάφη και δύο ελικόπτερα για αεροδιακομιδές, με την ευγενική χορηγία του Ιδρύματος «Σταύρος Νιάρχος». Και αυτό που ξεκίνησε επί των ημερών σας και αυτό το αποσιωπήσατε. Όλα όμως αυτά δεν είναι αυτονόητα, ούτε βεβαίως αναμενόμενα σε μια περίοδο κρίσης.

Τι έγινε όμως επί ΣΥΡΙΖΑ; Το τι παραλάβαμε από το Εθνικό Σύστημα Υγείας αναλύθηκε και στην παράδοση-παραλαβή του Υπουργείου και τη συνέντευξη Τύπου που είχε γίνει τότε από τον Υπουργό Υγείας, αλλά η πραγματικότητα είναι ότι τότε είχαμε παραλάβει ένα σύστημα το οποίο νοσούσε και νοσούσε και στην ποιότητα των παρεχόμενων υπηρεσιών, αλλά και στην οικονομική διαχείριση.

Και θέλω να κάνω εδώ μια τέτοια παρατήρηση, διότι πραγματικά είχαν εξαγγελθεί χιλιάδες προσλήψεις, αν τις μετρήσω. Ο κ. Τσίπρας το 2017 είχε μιλήσει για δεκαπέντε χιλιάδες, ο κ. Ξανθός το 2018 είχε μιλήσει για έξι χιλιάδες, ο κ. Πολάκης και ο κ. Ξανθός μαζί το 2019, πριν τις εκλογές, είχαν μιλήσει για οκτώ χιλιάδες. Αν τις μετρήσω λοιπόν, ήταν πάνω από είκοσι χιλιάδες. Τελικώς μέσα στην διάρκεια των τεσσεράμισι χρόνων της διακυβέρνησης, εκείνο που έγινε είναι ότι έγιναν λιγότερες περίπου από τέσσερις χιλιάδες προσλήψεις.

Ενδεικτικά, όπως είπε και ο Υπουργός, από τις χίλιες εξακόσιες δεκαοκτώ θέσεις γιατρών του ΕΣΥ που προκηρύχθηκαν το 2018, στο τέλος του 2019 είχαν καλυφθεί οι τρακόσιες πενήντα τέσσερις θέσεις, δηλαδή είχε ολοκληρωθεί ένα ποσοστό 22%. Περαιτέρω, κατά τη διάρκεια της διακυβέρνησής σας, εκείνο το οποίο κάνατε ήταν ότι αυξήσατε το ποσό το οποίο διετίθετο για προσλήψεις, όμως για προσλήψεις επικουρικού προσωπικού και άρα όχι για προσλήψεις μονίμων.

Στα νοσοκομεία τα στοιχεία ήταν αποκαρδιωτικά. Με λύπη μου θα πω ότι ένα στα δύο νοσοκομεία δεν παρέδωσαν σε λειτουργία τον ηλεκτρονικό φάκελο ασθενούς. Επίσης, με λύπη μου θα πω για την οικονομική διαχείριση ότι τα τρία στα τέσσερα νοσοκομεία δεν παρέδωσαν σύστημα καταγραφής του χρόνου αναμονής στα ΤΕΠ.

Τέλος, βεβαίως, με λύπη μου θα πω ότι είχαμε ανύπαρκτους ισολογισμούς. Το 2018 ογδόντα πέντε από τα εκατόν δεκαοκτώ νοσοκομεία δεν είχαν δημοσιεύσει ισολογισμό. Όταν εγκαλούμε τις μικρές ανώνυμες εταιρείες για το ότι ουσιαστικά η οικονομική τους διαχείριση θα πρέπει να αποδεικνύεται με πλήρη διαφάνεια και δημοσιεύσεις ισολογισμών, εδώ έχουμε νοσοκομεία τα οποία δεν έχουν δημοσιεύσει ισολογισμό.

**ΑΝΔΡΕΑΣ ΞΑΝΘΟΣ:** Τα νοσοκομεία δεν είναι ιδιωτικές εταιρείες, κυρία συνάδελφε! Δεν είναι αλυσίδα…

**ΠΡΟΕΔΡΕΥΩΝ (Απόστολος Αβδελάς):** Κύριε Ξανθέ, σας παρακαλώ, αφήστε να ολοκληρώσει. Δεν σας διέκοψε.

**ΖΩΗ ΡΑΠΤΗ:** Τέλος, η απουσία των ελεγκτικών μηχανισμών είναι επίσης ένα πολύ σημαντικό ζήτημα, το οποίο φυσικά δεν αφορά μόνο την περίοδο διακυβέρνησης του ΣΥΡΙΖΑ. Αυτό το ζήτημα φυσικά αντιμετωπίστηκε και αντιμετωπίζεται από όλες τις κυβερνήσεις και θα αντιμετωπιστεί και από τη δική μας Κυβέρνηση. Η πραγματικότητα, όμως, είναι ότι αυτή η απουσία του ελεγκτικού μηχανισμού μεγεθύνει και τη φαρμακευτική δαπάνη και όλοι το ξέρουμε. Μεγεθύνει το clawback.

Τέλος, σε σχέση με την ΕΚΑΠΥ, την Κεντρική Αρχή Προμηθειών, και εκεί είδαμε ότι απαξιώθηκε αυτή η αρχή. Απαξιώθηκε διότι στα δύο χρόνια λειτουργίας της είχαν προκηρυχθεί μόνο δύο κεντρικοί διαγωνισμοί. Γιατί λέμε ότι είναι σημαντικό να γίνονται κεντρικοί διαγωνισμοί; Και αυτό είναι κάτι το οποίο η δική μας η Κυβέρνηση θα το προχωρήσει και θα το υλοποιήσει. Γιατί έτσι εξοικονομούνται δαπάνες του ελληνικού δημοσίου, δαπάνες και πόροι των Ελλήνων πολιτών.

Άρα, λοιπόν, μέσα σε αυτό το πλαίσιο της έλλειψης προγραμματισμού και ενός ανεπαρκούς ελέγχου, είναι τουλάχιστον υπερβολικό να κομπάζετε στην επερώτηση που είχε καταθέσει για την αποτελεσματική οικονομική διαχείριση.

Τώρα, σε σχέση με την περίθαλψη των ανασφαλίστων, έχω κουραστεί, κυρίες και κύριοι συνάδελφοι, να ακούω ότι την περίφημη περίθαλψη των ανασφαλίστων την φέρατε εσείς. Δεν την φέρατε εσείς, όπως κι εσείς, αγαπητέ συνάδελφε, κύριε Ξανθέ, έχετε παραδεχτεί. Αντιθέτως, την έφερε η προηγούμενη από εσάς κυβέρνηση.

**ΝΙΚΟΛΑΟΣ ΗΓΟΥΜΕΝΙΔΗΣ:** Η προηγούμενη κυβέρνηση έφερε τους ανασφάλιστους!

**ΠΡΟΕΔΡΕΥΩΝ (Απόστολος Αβδελάς):** Κύριε Ηγουμενίδη, σας παρακαλώ μην διακόπτετε.

**ΖΩΗ ΡΑΠΤΗ:** Συγκεκριμένα, είχε έρθει με υπουργική απόφαση στις 5-6-2014, στο ΦΕΚ 1465 Β. Το καταθέτω για τα Πρακτικά.

(Στο σημείο αυτό η Βουλευτής κ. Ζωή Ράπτη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ολοκληρώνοντας, να πω ότι σε σχέση και με τις ΤΟΜΥ από το σχεδιασμό για πρόσληψη χιλίων εκατόν ενενήντα πέντε γιατρών, προσελήφθησαν τριακόσιοι σαράντα γιατροί, ένα ποσοστό δηλαδή της τάξεως του 28,5%. Αυτό, λοιπόν, δεν το λες και επιτυχία.

Κυρίες και κύριοι Βουλευτές, στην κρίση αυτή, όπως είπε ο Πρωθυπουργός μας, δεν στηρίζουμε απλά το Εθνικό Σύστημα Υγείας, αλλά το προετοιμάζουμε για τη νέα του πορεία στον 21ο αιώνα. Από τη μάχη κατά του κορωνοϊού θα αξιοποιήσουμε όσα πετύχαμε και περαιτέρω, θα αναπτύξουμε την υγειονομική θωράκιση της χώρας.

Έχοντας αποκαταστήσει και πάλι την εμπιστοσύνη των πολιτών προς την πολιτεία, θα συνεχίσουμε να δουλεύουμε συλλογικά με τη δύναμη και τη φερεγγυότητα του ελληνικού δημοσίου και με κορυφαίους το νοσηλευτικό, το ιατρικό, αλλά και το διοικητικό μας προσωπικό και θα υλοποιήσουμε τις προεκλογικές μας δεσμεύσεις για ποιοτική δημόσια υγεία, για διαφανή διοίκηση των δημοσίων δομών, για πρόσθετο προσωπικό όπου υπάρχει ανάγκη, για πλήρη αξιοποίηση της πληροφορικής, με φάκελο υγείας και μητρώο ασθενών, για κεντρικοποίηση των προμηθειών υγείας, για τη στήριξη της πρωτοβάθμιας φροντίδας υγείας, όπως είπε ο Υπουργός. Στο πλαίσιο αυτό, θα αξιοποιήσουμε και την ιδιωτική πρωτοβουλία για να προσφέρουμε καλύτερες υπηρεσίες δημόσιας υγείας σε όλους τους πολίτες.

Καλόπιστα, λοιπόν, σας ζητώ, συνάδελφοι της Αντιπολίτευσης, να συνεισφέρετε κι εσείς με την τεχνογνωσία σας με συγκεκριμένα έργα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε.

Τον λόγο έχει ο κ. Πουλάς από το Κίνημα Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, χωρίς αμφιβολία η πανδημία του κορωνοϊού συνιστά ένα ανατρεπτικό και ταυτόχρονα συγκλονιστικό γεγονός. Έφερε στο επίκεντρο των συζητήσεων σε όλο τον πλανήτη τα ζητήματα δημόσιας υγείας. Ευαισθητοποίησε πολίτες, κυβερνήσεις, επιχειρηματίες, έφερε πλήθος δωρεών, τουλάχιστον στη χώρα μας, για τη θωράκιση του Εθνικού Συστήματος Υγείας.

Το παγκόσμιο αυτό ενδιαφέρον αποτελεί μία συγκυρία, που απομακρύνει προς στιγμήν την πολιτική από το πεδίο της οικονομίας, τον δημοσιονομικό εξορθολογισμό, την οικονομική αυστηρότητα, τη λιτότητα στους αριθμητικούς συσχετισμούς και τα μαθηματικά μοντέλα και την έφερε εκεί που έπρεπε να βρίσκεται εξαρχής, κοντά στον άνθρωπο και τις ανάγκες του, στην αγωνία του να προστατέψει την υγεία του και να απολαμβάνει δικαιωματικά καλύτερη υγεία, καλύτερα νοσοκομεία, καλύτερες θεραπείες και εν τέλει, καλύτερη ποιότητα ζωής.

Καθώς μαθαίνουμε ολοένα και περισσότερα για τη λειτουργία και την αντίδραση αυτού του επιθετικού στελέχους του κορωνοϊού που έβαλε σε καραντίνα όλο τον πλανήτη, έχουμε την ευκαιρία να προσδιορίσουμε με σαφήνεια τις πολιτικές εκείνες που θα υποστηρίξουν τη νέα προτεραιότητα της ελληνικής κοινωνίας, την ισχυροποίηση της δημόσιας υγείας, την αναγέννηση του ΕΣΥ, την ανασυγκρότηση των δημόσιων δομών που στηρίζουν το υγειονομικό οικοδόμημα.

Παρ’ όλα αυτά, η Κυβέρνηση της Νέας Δημοκρατίας μένει άπραγη και αδρανής. Δείχνει να επαναπαύεται στις δάφνες της από την επιτυχή, εκ τους αποτελέσματος, διαχείριση της πανδημίας, στην καθημερινή δημοσκοπική ηγεμονία και στη δυναμική, που της δίνει η σύγκριση με το μοντέλο διακυβέρνησης του ΣΥΡΙΖΑ που οι πολίτες αποδοκίμασαν στις τελευταίες εκλογές.

Η πραγματικότητα, όμως, είναι ότι μέχρι σήμερα και σχεδόν έναν χρόνο από την ανάληψη της διακυβέρνησης, δεν έχετε ακόμη αποκαλύψει τον σχεδιασμό σας, το πρόγραμμά σας, τη στόχευσή σας. Σας διακρίνει μια αναβλητικότητα, μία ατολμία, με μόνη ξεκάθαρη θέση την πρόθεση που έχετε για μπαλώματα και διευθετήσεις και όχι για μεταρρυθμίσεις, εμπροσθοβαρείς αλλαγές και πρωτοβουλίες που έχει ανάγκη η ελληνική κοινωνία.

Όμως, είναι ιδιαίτερα παράξενο να το ισχυρίζεται αυτό ο ΣΥΡΙΖΑ, ο οποίος κατηγορεί τη Νέα Δημοκρατία για πράξεις και παραλείψεις που έκανε ο ίδιος έκανε ως κυβέρνηση μέχρι και πριν από μόλις δέκα μήνες. Κανείς δεν ξεχνάει την προηγούμενη τετραετία, όταν από έναν ακραίο ριζοσπαστισμό γίνατε πιο πειθήνιοι συνεργάτες της τρόικας.

Υποσχεθήκατε προσλήψεις στο ΕΣΥ, αλλά τα νοσοκομεία με επικουρικό προσωπικό μέσω του ΕΣΠΑ και του ΟΑΕΔ λειτουργούσαν. Υποσχεθήκατε τριακόσιες είκοσι τέσσερις ΤΟΜΥ και τρεις χιλιάδες προσλήψεις. Κάνατε μόνο εκατόν είκοσι επτά και προσλάβατε οκτακόσια άτομα προσωπικό. Ακόμα και τις θετικές πρωτοβουλίες που αναλάβατε, όσον αφορά στο φάρμακο με τη σύσταση της επιτροπής αξιολόγησης, δεν τις ολοκληρώσατε. Ήσασταν δέσμιοι των δικών σας ιδεοληψιών και της αναποφασιστικότητάς σας.

Μπορεί το κυβερνητικό σας παρελθόν να διευκολύνει τη διαχείριση του τομέα της υγείας από την κυβέρνηση της Νέας Δημοκρατίας, όμως απέχει πολύ από τον εικονικό κόσμο της τελειότητας που προσπαθεί επικοινωνιακά να παρουσιάσει στους πολίτες.

Συγκεκριμένα, περιμένουμε να κάνετε τις προσλήψεις που έχει ανάγκη το ΕΣΥ. Προ κορωνοϊού υπήρχαν περίπου τέσσερις - πέντε χιλιάδες. Κανείς δεν ξέρει τον αριθμό ακριβώς. Προς το παρόν τι κάνετε; Ακολουθείτε την πεπατημένη των προηγούμενων, με επικουρικούς γιατρούς, συμβασιούχους νοσηλευτές και ενώ οι ελλείψεις στο παραϊατρικό και στο διοικητικό προσωπικό είναι ακόμα μεγάλες.

Σε όσες δε προσλήψεις επικουρικού νοσηλευτικού προσωπικού κάνατε, καταστρατηγήσατε τους πίνακες κατάταξης, προσλαμβάνοντας προσωπικό με κομματικά κριτήρια έχοντας τους έσχατους πρώτους. Ακούσαμε πριν λίγο ότι θα μονιμοποιηθούν. Λογικό ακούγεται. Αφού είναι κομματικά αρεστοί, θα γίνει κι αυτό.

Ενώ χειροκροτάτε στα μπαλκόνια, αρνηθήκατε τρεις φορές να ψηφίσετε την τροπολογία, που έφερε το Κίνημα Αλλαγής για την ένταξη των υγειονομικών στα βαρέα και ανθυγιεινά.

Πώς θα χρηματοδοτήσει το σύστημα αύριο; Θα αυξήσετε τον κρατικό προϋπολογισμό για τη δημόσια υγεία; Εάν περιμένετε ότι με την πάροδο της πανδημίας θα επαναφέρετε από το παράθυρο τους εργολάβους, τις ΣΔΙΤ και τους ιδιώτες, πλανάστε.

Θα αυξήσετε τον προϋπολογισμό του ΕΟΠΥΥ; Χωρίς μεταμόρφωση του ΕΟΠΥΥ, από μια στατική και χωρίς έμπνευση λογιστική εταιρεία διαχείρισης παραστατικών σε έναν πάροχο υπηρεσιών υγείας με όραμα και στόχο τον άνθρωπο, καμμία μεταρρύθμιση δεν είναι υλοποιήσιμη.

Πόσο θα προχωρήσει η υλοποίηση των εξαγγελιών σας για την ψηφιοποίηση των υπηρεσιών υγείας και την ευρεία εφαρμογή της τηλεϊατρικής, που έχουν τεθεί οι βάσεις από 2010 - 2011; Σε ποιο στάδιο βρίσκεται η υλοποίηση του ατομικού φακέλου ασθενούς και η ολοκλήρωση του συστήματος ηλεκτρονικής συνταγογράφησης;

Θα υπάρξει λογοδοσία για το έργο, που επιτελούν οι ΚΟΜΥ;

Θυμίζω ότι το Φλεβάρη του 2020 το Κίνημα Αλλαγής έκανε για πρώτη φορά δημόσια πρόταση για τη σύσταση των κινητών μονάδων λήψης βιολογικού υλικού, φροντίδας κατοίκων ασθενών με COVID-19 και των ευάλωτων ομάδων, ηλικιωμένων και χρονίως πασχόντων, μία πρόταση που ενώ θα μπορούσε να μεταμορφώσει το σύστημα πρόληψης και ιχνηλάτησης, μετατράπηκε από την Κυβέρνηση σε μέθοδο βολέματος και προσλήψεων χωρίς κριτήρια και έλεγχο, γυρνώντας μας στην προ ΑΣΕΠ εποχή, όπου αρκούσε μία αίτηση και ένα κομματικό ένσημο για πρόσληψη στο δημόσιο.

Αρνηθήκατε να συναινέσετε στην πρότασή μας να επιλέγονται οι διοικήσεις των νοσοκομείων με αδιάβλητη διαδικασία τύπου ΑΣΕΠ επί βάσει συγκεκριμένων προσόντων και όχι της κομματικής ταυτότητας. Θα λογοδοτήσουν, άραγε, οι εκλεκτοί σας για τις άστοχες επιλογές τους μέσα στην πανδημία;

Ανοίγετε τα σύνορα για τους τουρίστες, αφήνοντας τα νησιά μας και τις ακριτικές περιοχές χωρίς υγειονομική θωράκιση. Ενώ δεν κάνετε καμμία πρόσληψη στα κέντρα υγείας, επιχειρείτε να καλύψετε τα κενά με προσωπικό και μετακινήσεις από νοσοκομεία.

Κυρίες και κύριοι, οι πολίτες δεν ξεχνούν ότι το μοναδικό κόμμα που στήριξε έμπρακτα, καθαρά και σταθερά τη δημόσια υγεία και έφερε μεταρρυθμίσεις, που πήγαν το σύστημα βήματα μπροστά παρ’ όλα τα προβλήματα, ήταν το ΠΑΣΟΚ.

Τολμήστε να φέρετε στη Βουλή τις αλλαγές που χρειάζεται το Εθνικό Σύστημα Υγείας για να αναγεννηθεί και να ανταποκριθεί στις προσδοκίες των πολιτών.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Καλείται στο Βήμα ο ΣΤ΄ Αντιπρόεδρος της Βουλής κ. Γεώργιος Λαμπρούλης, Βουλευτής του Κομμουνιστικού Κόμματος Ελλάδας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Βρισκόμαστε πλέον σε μια νέα φάση, εξίσου δύσκολη, σύνθετη και απαιτητική σε σχέση με την προηγούμενη περίοδο της πανδημίας. Η Κυβέρνηση μπορεί να επέβαλε γρήγορα τα περιοριστικά μέτρα για να μην καταρρεύσει το δημόσιο σύστημα υγείας -που είναι ήδη στα πρόθυρα κατάρρευσης- κερδίζοντας χρόνο, όπως έλεγαν κυβερνητικά στελέχη, μόνο που αυτός ο χρόνος δεν αξιοποιήθηκε για να γίνουν οι αναγκαίες προσλήψεις του υγειονομικού προσωπικού, να εφοδιαστούν τα νοσοκομεία με τα απαραίτητα μέσα, ώστε να μπορέσει το δημόσιο σύστημα υγείας να ανταποκριθεί όχι μόνο σε ένα νέο κύμα πανδημίας, αλλά συνολικά στις ανάγκες του λαού σε υπηρεσίες υγείας. Διότι κανείς δεν εγγυάται πως τα τραγικά αποτελέσματα με τα αυξημένα θύματα, που υπήρξαν σε άλλα κράτη, δεν μπορεί να υπάρξουν και στην Ελλάδα σε βάθος χρόνου.

Η Κυβέρνηση κάνει λόγο για αλλαγή νοοτροπίας, εννοώντας την τήρηση των μέτρων αυτοπεριορισμού, αναγορεύοντας την ατομική ευθύνη σε βασικό φάρμακο για την αντιμετώπιση της πανδημίας. Ωστόσο, στα ζητήματα της υγείας δεν μπορεί να αποτελεί λύση, αν δεν πατάει, όπως αποδείχθηκε, σε ένα κρατικό σύστημα ανεπτυγμένο σε όλες τις βαθμίδες του, πλήρως στελεχωμένο, αν δεν υπακούει σε έναν γενικότερο σχεδιασμό, που έχει, όμως, για κριτήριο τις ανάγκες του λαού. Γιατί αν κάτι χρεοκόπησε το διάστημα της πανδημίας, είναι η πολιτική που θεωρεί την υγεία ατομική ευθύνη και τις υπηρεσίες υγείας εμπόρευμα. Γιατί είναι αυτή η πολιτική που ευθύνεται για τα χάλια του δημόσιου συστήματος υγείας, τις τραγικές ελλείψεις προσωπικού και υποδομών, την εντατικοποίηση της εργασίας, την περιπλάνηση των υγειονομικών από τη μία μονάδα στην άλλη για να μπαλώνουν τρύπες, τις περικοπές και τις αυξημένες πληρωμές για τους ασθενείς, τα ράντζα και τις μακροχρόνιες λίστες αναμονής.

Αυτή η πολιτική, που διαχρονικά και διαδοχικά άσκησαν όλες οι κυβερνήσεις έως τη σημερινή, ευθύνεται για το γεγονός ότι τον 21ο αιώνα ένα ολόκληρο ΕΣΥ μετατράπηκε σε κορωνο-ΕΣΥ, για να μπορέσει να ανταπεξέλθει στις ανάγκες της επιδημίας, χωρίς να μπορεί να συνδυάζει τον έλεγχο και τη νοσηλεία των ασθενών από τον κορωνοϊό από τη μία πλευρά και από την άλλη, την περίθαλψη ασθενών με άλλες παθήσεις, αναστέλλοντας τη λειτουργία και παροπλίζοντας ολόκληρα τμήματα και κλινικές.

Αυτή η πολιτική άφησε ξεκρέμαστους εκατομμύρια ασθενείς με χρόνια νοσήματα, φρέναρε τη διάγνωση και τη θεραπεία ακόμα και ογκολογικών ασθενών με άγνωστες συνέπειες για την υγεία τους, που δεν αποτυπώνεται στις στατιστικές, φυσικά, για τον κορωνοϊό.

Κι εδώ ακριβώς έχουμε την ανάδειξη ενός πλήρως αντιφατικού φαινομένου στην περίοδο της πανδημίας. Αντί, λοιπόν, ο «στρατός» όλων των υγειονομικών να είναι στην πρώτη γραμμή -όπως και όλες οι μονάδες δημόσιου και ιδιωτικού τομέα- ένα μεγάλο μέρος του παροπλίστηκε και υπολειτούργησε. Και ακριβώς ο παροπλισμός, η υπολειτουργία μεγάλου μέρους υγειονομικών -και μονάδων- αντανακλά τον αντιλαϊκό χαρακτήρα και προσανατολισμό του συστήματος υγείας, ιδιωτικό και δημόσιο.

Είναι αυτή η πολιτική -είτε Κεντροδεξιά σήμερα, είτε Κεντροαριστερά ή όπως αλλιώς μπορεί να ονομαστεί- η οποία τάσσεται υπέρ ενός δημόσιου συστήματος υγείας, που η βασική του, όμως, κατεύθυνση είναι η εμπορευματοποίηση και η επιχειρηματική του δράση. Και αποτελεί σκέτη υποκρισία να κλίνετε όλοι σας σε όλες τις πτώσεις το ενδιαφέρον για το δημόσιο τομέα, όταν όλοι σας τον έχετε ξεπουπουλιάσει και προσπαθείτε να χειραγωγήσετε το λαό ταυτίζοντας το κοινωνικό αίσθημα περί δημόσιου τομέα με την πολιτική της εμπορευματοποίησης και επιχειρηματικής δράσης του δημόσιου συστήματος υγείας.

Και ακριβώς η κατάντια του δημόσιου τομέα από τη μία και η κατάσταση ευρωστίας και γιγάντωσης του ιδιωτικού τομέα από την άλλη, είναι οι δύο πλευρές, οι δύο όψεις του ίδιου νομίσματος, της πολιτικής που ασκείται διαχρονικά σε συνέχεια, με συνέπεια από όλες τις κυβερνήσεις, αφού υπηρετείτε την ίδια στρατηγική, τη στρατηγική της ανταγωνιστικότητας. Βεβαίως, διαφωνείτε στα επιμέρους διαχειριστικά ζητήματα.

Έτσι, γίνεται αναφορά, για παράδειγμα, στη δημόσια χρηματοδότηση στην επερώτηση, όταν, όμως, επί τεσσεράμισι χρόνια ο ΣΥΡΙΖΑ συνέχιζε την υποχρηματοδότηση του ΕΣΥ, αύξανε τις πληρωμές των ασθενών για εξετάσεις, φάρμακα και άλλα, διαιώνιζε το καθεστώς των επικουρικών και παντός είδους ελαστικών εργασιακών σχέσεων των εργαζομένων στα νοσοκομεία, ενισχύοντας την εμπορευματοποίηση και επιχειρηματική δράση στην υγεία στα δημόσια, κατά τα άλλα, νοσοκομεία, εξαναγκάζοντας, όμως, τον κόσμο να προστρέχει στον ιδιωτικό τομέα με το αζημίωτο.

Έρχεται τώρα η Κυβέρνηση της Νέας Δημοκρατίας και μιλάει για τα ΣΔΙΤ, είτε για αξιοποίηση του ιδιωτικού τομέα, στη βάση των χρηματοδοτικών εργαλείων όπως διατείνεται. Δηλαδή, αντί να πάει ο κόσμος στην ιδιωτική επιχείρηση και να πληρώνει εκεί για παροχές υγείας, θα πάει στα δημόσια, κατά τα άλλα, νοσοκομεία, όπου εκεί θα πληρώνει, επίσης, για τις παρεχόμενες υπηρεσίες υγείας στα δημόσια νοσοκομεία - επιχειρήσεις.

Εμείς ρωτάμε: Τι εμπόδιζε τις προηγούμενες κυβερνήσεις, αλλά και τι εμποδίζει εσάς τώρα να βγάλετε από τον κρατικό προϋπολογισμό και να χρηματοδοτήσετε τα νοσοκομεία; Τι σας εμπόδιζε και τι σας εμποδίζει να μονιμοποιήσετε τους χιλιάδες εργαζόμενους με διάφορες συμβάσεις στα νοσοκομεία και στην πρωτοβάθμια κατ’ επέκταση φροντίδα υγείας, όταν γνωρίζουμε όλοι τις ανάγκες στα νοσοκομεία που αγγίζουν μερικές δεκάδες χιλιάδες, περίπου τριάντα χιλιάδες, ίσως και λιγότερο;

Είναι περιττοί, για παράδειγμα, οι τετρακόσιοι επικουρικοί γιατροί και οι δύο χιλιάδες επτακόσιοι επικουρικοί νοσηλευτές και λοιποί υγειονομικοί που προσλήφθηκαν την περίοδο της πανδημίας; Δεν χρειάζεται, για παράδειγμα, το 20% των εργαζόμενων στα νοσοκομεία, που αρχίζουν να μετράνε τους μήνες αντίστροφα πριν την απόλυσή τους; Γιατί αντί να προσλάβετε όλο το αναγκαίο μόνιμο ιατρικό προσωπικό, προσλαμβάνετε ιδιώτες γιατρούς, για παράδειγμα, με μπλοκάκι, κάνοντας ακόμα ένα βήμα στην κατεύθυνση της εμπορευματοποίησης και της ιδιωτικοποίησης της υγείας. Προφανώς τα κενά θα συνεχίσουν να υπάρχουν στο ΕΣΥ, όπως, εξάλλου, ομολογήθηκε πριν από λίγο καιρό και από τον Υφυπουργό Εργασίας.

Το νέο ΕΣΥ, που ευαγγελίζεται η Κυβέρνηση, αντικειμενικά δεν μπορεί παρά να είναι φτιαγμένο από τα ίδια, παλιά υλικά της ιδιωτικοποίησης και της εμπορευματοποίησης της υγείας, της πολιτικής που αντιμετωπίζει την υγεία του λαού ως κόστος που πρέπει να μειωθεί, δαπάνη που πρέπει να εξορθολογιστεί για να εξασφαλίζονται τα κέρδη των λίγων, ακριβώς κατά τα πρότυπα των συστημάτων υγείας άλλων καπιταλιστικών χωρών στην Ευρωπαϊκή Ένωση -και όχι μόνο- που κατέρρευσαν από έναν ιό με εκατόμβες νεκρών.

Η αλήθεια, όμως, είναι πως συνεχίζεται και εντείνεται η ίδια πολιτική που μας έφερε ως εδώ: των περικοπών, των κριτηρίων κόστους - οφέλους, της ιδιωτικοποίησης και εμπορευματοποίησης των υπηρεσιών υγείας.

Και ακριβώς αυτή η πολιτική έχει δοκιμαστεί. Οι συνέπειές της έχουν αποκαλυφθεί τόσο πριν όσο και κατά τη διάρκεια της πανδημίας και είναι βέβαιο πως θα συνεχίσει και το επόμενο διάστημα. Και αυτή η πολιτική είναι ο μεγάλος ένοχος, που ακυρώνει στην πράξη τις μεγάλες επιστημονικές και τεχνολογικές δυνατότητες που υπάρχουν σήμερα για την κάλυψη όλων των αναγκών πρόληψης και περίθαλψης του λαού.

Αυτή την πολιτική πρέπει να βάλουν στο στόχαστρο οι εργαζόμενοι, οι υγειονομικοί, ο λαός μας για να διεκδικήσουν ένα καθολικό και δωρεάν κρατικό σύστημα υγείας με κατάργηση κάθε επιχειρηματικής δράσης αναπτυγμένο σε όλες τις βαθμίδες του πρωτοβάθμιου με έμφαση στην πρόληψη, φυσικά δευτεροβάθμιων, τριτοβάθμιων κατ’ επέκταση, στελεχωμένο πλήρως με όλο το αναγκαίο μόνιμο προσωπικό, υποδομές, ιατρομηχανολογικό εξοπλισμό ώστε να καλύπτονται όχι μόνο οι τακτικές και συνεχώς φυσικά διευρυνόμενες ανάγκες, αλλά και οι έκτακτες ανάγκες του λαού μας, με πλήρη, επαρκή και αποκλειστική χρηματοδότηση από τον κρατικό προϋπολογισμό.

Να γιατί με αφορμή την πανδημία βγαίνει και ένα -αν θέλετε- διδακτικό συμπέρασμα κατά τη γνώμη μας που οι εργαζόμενοι χρειάζεται να λάβουν υπ’ όψιν και έχει φυσικά διαχρονική αξία. Σχεδιασμός και ανάπτυξη υπηρεσιών δομών υγείας σε όλα τα επίπεδα, σχεδιασμός πρόληψης και έγκαιρης διάγνωσης, αντιμετώπισης, σχεδιασμός επιδημιολογικής επαγρύπνησης και προστασίας της δημόσιας υγείας, είναι ασύμβατα με τους νόμους του κέρδους, τους νόμους του ανταγωνισμού και της ελεύθερης αγοράς που όλοι φυσικά υπηρετείτε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλείται στο Βήμα ο Βασίλειος Βιλιάρδος, Βουλευτής επικρατείας με την Ελληνική Λύση.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε. Συγκινητική η εισήγηση του Υπουργού Υγείας, εξαιρετικά επικοινωνιακή. Με την επικοινωνία, όμως, δεν λύνονται τα προβλήματα, δεν λύνεται κανένα από τα προβλήματα των πολιτών, χειροτερεύουν, επιδεινώνονται, ενώ όταν το συνειδητοποιούν είναι ήδη πολύ αργά. Δέκα χρόνια το βιώνουν τώρα, ενώ δεν φαίνεται ακόμη καν φως στην άκρη του τούνελ.

Αρχικά τώρα συμφωνούμε όλοι με το ότι είχαμε πράγματι λίγα θύματα στην Ελλάδα όπως και στα υπόλοιπα βαλκάνια κυρίως λόγω της χειμερινής περιόδου που δεν υπήρχε τουριστική κίνηση, καθώς επίσης της περιορισμένης διασύνδεσης μας με τις επικίνδυνες περιοχές όπως τεκμηριώθηκε από τον μεγάλο αριθμό θυμάτων σε πόλεις όπως το Μιλάνο τη Μαδρίτη το Λονδίνο ή τη Νέα Υόρκη, που είχαν μεγαλύτερη διεθνή διασυνδεσιμότητα.

Χαιρόμαστε λοιπόν για το αποτέλεσμα αυτό και συγχαίρουμε την Κυβέρνηση.

Συμφωνούμε όμως με τον ΣΥΡΙΖΑ στο ότι δεν δικαιολογείται η έπαρση της Νέας Δημοκρατίας και η προσπάθεια πολιτικής εκμετάλλευσης του γεγονότος, πόσο μάλλον όταν δεν γνωρίζουμε πώς θα εξελιχθεί η κατάσταση το καλοκαίρι με τον τουρισμό, ενώ διαπιστώνεται ήδη αύξηση των κρουσμάτων με την χαλάρωση των μέτρων ειδικά σε χώρους μαζικής διασκέδασης, κάτι που συμβαίνει σε πολλές άλλες χώρες.

Ο βασικός λόγος της επιτυχίας ήταν πιθανότατα ο περιορισμός της οικονομικής δραστηριότητας με το κλείδωμα της οικονομίας μας, κάτι που επιβλήθηκε περίπου το ίδιο χρονικό διάστημα με την υπόλοιπη Ευρωπαϊκή Ένωση και αφού οι Ηνωμένες Πολιτείες είχαν κλείσει τα σύνορά τους. Σημαντική αιτία ήταν και η υποδειγματική συμμόρφωση των Ελλήνων η οποία φάνηκε στον εορτασμό του Πάσχα όπου θυσίασαν ακόμη και την παραδοσιακή έξοδό τους στην επαρχία, πόσο μάλλον τον εορτασμό της Ανάστασης, που στην Αθήνα ήταν πραγματικά συγκινητικός.

Όλα αυτά βέβαια συνέβησαν λόγω του διαλυμένου συστήματος της δημόσιας υγείας, που κατέστρεψαν τα μνημόνια, τα οποία υπέγραψαν ανεύθυνα όλες οι κυβερνήσεις μας μετά το 2010, θυμίζοντας πως ακόμη και το ΔΝΤ είχε παραδεχθεί πως οι περικοπές ήταν μη παραγωγικές, όπως θα καταθέσουμε στα πρακτικά μετά. Όλοι άλλωστε γνωρίζουμε την κατακόρυφη μείωση των δαπανών υγείας στην Ελλάδα, όπως επίσης στην Ιταλία και στην Ισπανία στο πλαίσιο των σιωπηλών τους μνημονίων.

(Στο σημείο αυτό ο Βουλευτής, κ. Βασίλειος Βιλιάρδος, καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν δεν είχαν μεσολαβήσει τα μνημόνια, θα είχαμε αποφύγει το οριζόντιο κλείσιμο της οικονομίας μας με τα καταστροφικά αποτελέσματά του για τη χώρα μας. Ένα κλείσιμο που δυστυχώς επιλέχθηκε και εφαρμόστηκε απολυταρχικά καθώς επίσης λανθασμένα. Ειδικά όσον αφορά το κλείδωμα θα επαναλάβουμε ότι στη Δανία έχει ξεκινήσει έρευνα αφ’ ενός μεν σχετικά με την αναλογικότητα των μέτρων που λήφθηκαν για την πανδημία, αφ’ ετέρου εξαιτίας του ότι η Πρωθυπουργός της το αποφάσισε μόνη της, λαμβάνοντας εκ των υστέρων την έγκριση της Βουλής.

Στην Ελλάδα βέβαια όπου ακόμη και οι ΠΝΠ αποφασίζονται μονομερώς και εφαρμόζονται από την Κυβέρνηση, ενώ έρχονται εκ των υστέρων στη Βουλή για την προσχηματική συζήτηση και ψήφισή τους, δεν έχει απαιτηθεί καμμία έρευνα. Ενώ δεν ήρθε καθόλου το κλείδωμα της οικονομίας στη Βουλή -δεν αποφασίστηκε από κανέναν παρά μόνο από την Κυβέρνηση- παρά το ότι ενδεχομένως δυσανάλογα μέτρα φαίνεται πως θα προκαλέσουν τεράστιες ζημιές στην οικονομία μας. Η δημοκρατία λοιπόν στη χώρα μας είναι πράγματι σε διαρκή καραντίνα όχι μόνο την περίοδο της πανδημίας.

Θεωρούμε λοιπόν πως η διεξαγωγή μιας αντίστοιχης έρευνας με τη Δανία είναι απαραίτητη και στην Ελλάδα για να μάθουμε τουλάχιστον με ποια κριτήρια αποφασίστηκαν τόσο το κλείδωμα όσο και τα υπόλοιπα μέτρα, καθώς επίσης εάν τηρήθηκε η νόμιμη αναλογικότητα.

Συνεχίζοντας ο κορωνοϊός αποτελεί θέμα διεθνούς έρευνας, ενώ δεν είναι γνωστά πολλά για τη βιολογία του για τον τρόπο εξάπλωσής του, για το εάν ευθύνονται οι κυβερνήσεις, ο Παγκόσμιος Οργανισμός Υγείας ή άλλοι όσον αφορά τη διάδοσή του, όπως ο καιρός ή οι γενετικοί παράγοντες, για τις διάφορες μεταλλάξεις του, εάν αρρωσταίνει ξανά κανείς, εάν δημιουργεί πράγματι αντισώματα και ούτω καθεξής. Επομένως δεν πρέπει να προτρέχουμε. Και συζητούνται ήδη ζητήματα αποζημιώσεων από την Κίνα σε χώρες όπως η Γερμανία και οι Ηνωμένες Πολιτείες.

Άλλα θέματα, που συνδέονται μαζί του είναι ο έλεγχος των κοινωνιών και η στέρηση των προσωπικών ελευθεριών, η επιβάρυνση των μικρών επιχειρήσεων, την ίδια ώρα που οι μεγάλες όπως τα σουπερμάρκετ ή τα ηλεκτρονικά καταστήματα θησαύρισαν κ.ο.κ.. Κι είμαστε επιφυλακτικοί στο θέμα των φαρμάκων γνωρίζοντας πόσο εγκληματικά λειτουργούν συχνά οι φαρμακευτικές εταιρίες, καθώς επίσης εναντίον της υποχρεωτικότητας των εμβολίων και των συστημάτων ηλεκτρονικής παρακολούθησης των ανθρώπων.

Σε πρακτικό επίπεδο τώρα η ερώτηση του ΣΥΡΙΖΑ δεν έχει μεγάλη σχέση με τα μέτρα αντιμετώπισης του ιού. Αντίθετα αποσκοπεί στην πολιτική εκμετάλλευση του θέματος όπως ακριβώς η Νέα Δημοκρατία, η οποία καλύπτει τα προβλήματα της αποτυχημένης της πολιτικής στην οικονομία -που φάνηκε ήδη από το τελευταίο τρίμηνο του έτους- πίσω από την πανδημία. Όπως έχουμε δηλώσει δεν μας έσωσε η Κυβέρνηση από τον ιό, αλλά ο ιός την Κυβέρνηση, κάτι που θα αποδειχθεί πάρα πολύ σύντομα.

Όσο για τα καλά λόγια της Ευρωπαϊκής Ένωσης, που ανέφερε πριν ο Πρωθυπουργός, πάντα στηρίζει η Γερμανία τις χώρες που απομυζεί και τις διατεταγμένες κυβερνήσεις.

Σε κάθε περίπτωση μάλλον νομίζει ο ΣΥΡΙΖΑ πώς πάσχουμε από πολιτική αμνησία, έχοντας ξεχάσει πως οι δημοσιονομικοί παράγοντες που καθιστούν σχεδόν αδύνατα τα μέτρα που προτείνει προέρχονται από το μεσοπρόθεσμο πρόγραμμα που ψήφισε ο ίδιος και εφαρμόζει στη συνέχεια πιστά η Νέα Δημοκρατία, η οποία ξέχασε με τη σειρά της, μετά τις εκλογές τα περί επαναδιαπραγμάτευσης των πλεονασμάτων και τα περί ανάπτυξης 4%.

Εν προκειμένω, το μεσοπρόθεσμο προέβλεπε 116 εκατομμύρια όσον αφορά το ισοζύγιο των νοσοκομείων για το 2019 ενώ η πρόβλεψη στον προϋπολογισμό ήταν μόλις 109 εκατομμύρια. Για το 2020 προέβλεπε 86 εκατομμύρια και η Νέα Δημοκρατία το μείωσε στον προϋπολογισμό στα περίπου 50 εκατομμύρια. Σε έναν προϋπολογισμό που είχαμε χαρακτηρίσει ως μη ρεαλιστικό από την αρχή γεγονός. που επιβεβαιώθηκε από την ύφεση του πρώτου τριμήνου.

Βέβαια η σύγκριση του Πρωθυπουργού της δικής μας ύφεσης με την ύφεση των υπολοίπων χωρών της Ευρώπης δεν είχε καμμία λογική αφού το δικό μας οικονομικό μοντέλο στηρίζεται στον τουρισμό ενώ των υπολοίπων χωρών της Ευρώπης στη βιομηχανία. Είναι κάτι εντελώς διαφορετικό.

Το θέμα πάντως των ενισχύσεων στα μέσα μαζικής ενημέρωσης, που θίγετε, είναι πράγματι μεγάλο, σκανδαλώδες και απαράδεκτο. Είναι άσχετο με τον κορωνοϊό αφού απλά με τις μαζικές διαφημίσεις η Κυβέρνηση εξαγοράζει σίγουρα την ανοχή των μέσων μαζικής ενημέρωσης εάν όχι την υποστήριξή τους.

Κλείνοντας, εμείς έχουμε προτείνει συγκεκριμένα μέτρα με μέτρο -«μέτρα με μέτρο»- όπως οφείλει ένα υπεύθυνο κόμμα που γνωρίζει τη θλιβερή κατάσταση της ελληνικής οικονομίας και δεν θέλει να εκμεταλλευτεί πολιτικά, δηλαδή με άσχημο τρόπο, το θέμα του κορωνοϊού.

Εκτός αυτού ασφαλώς μας θλίβει το γεγονός της προσπάθειας και των τριών κομμάτων που κατέστρεψαν την Ελλάδα να αποκρύψουν τα εγκλήματά τους πίσω από τον ιό και το δήθεν ενδιαφέρον τους για την υγεία των Ελλήνων, την οποία θα έπρεπε να προσέξουν, εάν πράγματι ενδιαφέρονταν, πριν διαλύσουν όλα με τη σειρά τους το σύστημα υγείας, όπως τεκμηριώνεται από δεκάδες στατιστικές μεταξύ των οποίων του ΙΟΒΕ το 2018.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Θα κλείσουμε τον κύκλο των Κοινοβουλευτικών Εκπροσώπων με την κ. Φωτεινή Μπακαδήμα.

Τον λόγο έχει η κ. Μπακαδήμα Βουλευτής Β΄ Πειραιώς από το ΜέΡΑ25

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Εθνικό Σύστημα Υγείας είναι ένα σύστημα που ιδρύθηκε το 1983 από την πρώτη κυβέρνηση του Ανδρέα Παπανδρέου στο πλαίσιο μεταρρύθμισης και αναβάθμισης της δημόσιας υγείας και λειτουργικής ενοποίησης των δομών περίθαλψης με απώτερο σκοπό την ιατροφαρμακευτική και νοσηλευτική κάλυψη των αναγκών των πολιτών. Είναι ένα σύστημα υγείας που από τότε που το θυμάμαι -το 1983 ήμουνα πολύ μικρή, αλλά όλα τα επόμενα χρόνια- δεν είναι λίγες οι φορές που το άκουσα να αναφέρεται και να χαρακτηρίζεται ως μεγάλος ασθενής.

Αν ανατρέξουμε σε διάφορα δημοσιεύματα κυρίως της περιόδου λίγο πριν την κρίση των τελευταίων δέκα ετών, αλλά και κατά τη διάρκεια αυτής θα διαβάσουμε λίγο-πολύ τα ίδια προβλήματα χωρίς να έχει σημειωθεί, δυστυχώς, καμμία βελτίωση, μάλλον αλλαγές προς το χειρότερο θα έλεγα κυρίως λόγω των μνημονιακών πολιτικών και της δημοσιονομικής προσαρμογής που αυτά επέβαλαν.

Το 2019 στο «ΑΧΕΠΑ» σοβαρές ελλείψεις σε νοσηλευτικό και ιατρικό προσωπικό, κλειστά κρεβάτια ΜΕΘ, χαλασμένα μηχανήματα, υποτυπώδεις υποδομές σε μικροβιολογικά εργαστήρια με τα τελευταία να στεγάζονται σε υπόγεια, φάκελοι ασθενών να βρίσκονται στο έλεος πλημμυρών. Μου θυμίζει πάρα πολύ την κατάσταση στο Κρατικό Νίκαιας της οποίας έγινα αποδέκτης με την εκλογή μου από παράπονα πολιτών της Β΄ Πειραιώς. Συνεχίζω: σοβαρές ελλείψεις σε βοηθητικό προσωπικό, τραυματιοφορείς, τραπεζοκόμους, βοηθούς θαλάμων, εργάτες στα πλυντήρια.

Το 2013 ελλείψεις προσωπικού σε πάρα πολλές δομές της χώρας, συνεχείς περικοπές δαπανών και απλήρωτες εφημερίες που είχαν δημιουργήσει την περίοδο 2010-2013 ένα εκρηκτικό κλίμα εντός των νοσοκομείων με το ιατρικό και νοσηλευτικό προσωπικό να προσπαθεί εναγωνίως να καλύψει τις ανάγκες του αυξημένου όγκου των ασθενών.

Για το 2016 ορισμένες ενδεικτικές αναφορές θα κάνω καθώς η λίστα είναι πραγματικά μεγάλη. Το «Σισμανόγλειο», αν και νοσοκομείο κορμού, διέθετε δύο αξονικούς τομογράφους εκτός λειτουργίας. Στο Γενικό Νοσοκομείο Νάουσας ο αξονικός τομογράφος χαλασμένος. Οι ασθενείς μεταφέρονταν για εξέταση σε δημόσια νοσοκομεία της Θεσσαλονίκης ή σε ιδιωτικά κέντρα. Στη Νίκαια πέντε χειρουργικά τραπέζια δεν μπορούν να χρησιμοποιηθούν γιατί έχουν χαλάσει ενώ δεν λειτουργούν και οι προβολείς των χειρουργείων. Στο Νοσοκομείο Λευκάδας λειτουργεί ένας αξονικός τομογράφος εικοσαετίας στον οποίο δεν γινόταν σωστή συντήρηση. Τα παλιά ακτινολογικά μηχανήματα λειτουργούσαν με πολλά προβλήματα. Ο υπέρηχος χαλασμένος τον περισσότερο καιρό. Στο Νοσοκομείο Κέρκυρας ο αξονικός τομογράφος είναι παλιάς τεχνολογίας και δεν συντηρείται σωστά. Επισκευάστηκε με μεταχειρισμένη λυχνία από το Νοσοκομείο Αλεξανδρούπολης.

Ας πάμε τώρα σε πρόσφατη καταγγελία της ΠΟΕΔΗΝ αναφορικά με τη σημερινή κατάσταση σε νοσοκομεία και κέντρα υγείας της χώρας μας.

Στην Κεφαλλονιά ελλείψεις ιατρικού και νοσηλευτικού προσωπικού και παραϊατρικού προσωπικού, κενά σε ειδικότητες, ελλείψεις σε εξοπλισμό γιατί επελέχθη να μεταφερθεί σε άλλο νοσοκομείο, στο Νοσοκομείο Πάτρας. Η ΜΕΘ παραμένει κλειστή. Στη Ζάκυνθο λειτουργεί κυρίως με επικουρικούς ιατρούς και νοσηλευτικό προσωπικό. Τώρα ξεκίνησε να λειτουργεί ο μαστογράφος.

Στη Σάμο ελλείψεις σε ιατρικό και νοσηλευτικό προσωπικό. Δεν υπάρχει πνευμονολόγος. Η μοναδική πνευμονολόγος είναι στη ΜΕΘ με αποτέλεσμα να μην γίνονται εξωτερικά πνευμονολογικά ιατρεία. Παιδίατρος ένας μόνο τα δύο τελευταία χρόνια. Προσλήφθηκαν ναι μεν επικουρικό προσωπικό και τραυματιοφορείς, αλλά δεν επαρκεί. Το ΕΚΑΒ προσπαθεί να ανταποκριθεί, αλλά όταν το κάνει, το κάνει συχνά με καθυστέρηση.

Στη Ρόδο δεκαπέντε επικουρικοί ιατροί οι οποίοι προσελήφθησαν στην περίοδο της πανδημίας συνολικά στο ιατρικό και νοσηλευτικό προσωπικό. Ελλείψεις σε τραυματιοφορείς, ιατρούς, νοσηλευτές. Μηχανήματα παλιά και ασυντήρητα. Και η λίστα συνεχίζεται με την κατάσταση στα κέντρα υγείας να είναι πολύ χειρότερη.

Κυρίες και κύριοι συνάδελφοι, ως Βουλευτής της Β΄ Περιφέρειας του Πειραιώς γίνομαι καθημερινά αποδέκτης παραπόνων για Κρατικό Νίκαιας, για τις ελλείψεις, την κακή συντήρηση κτηρίων και μηχανημάτων, τα προβλήματα στη σίτιση και πολλά άλλα.

Τα κέντρα υγείας σε άλλους δύο δήμους της περιφέρειάς μου, στο Κερατσίνι, Δραπετσώνα και Πέραμα, δεν έχουν ακόμη ανοίξει. Το μόνο που μπορούμε να ελπίζουμε είναι πως θα παραδοθούν εγκαίρως σε λειτουργία. Το Κέντρο Υγείας Σαλαμίνας και αυτό λειτουργεί με τεράστιες ελλείψεις και προβλήματα που δυσχεραίνουν τη ζωή των κατοίκων κάθε ημέρα.

Κύριε Υπουργέ, το ξέρω πως δεν σας λέω κάτι καινούριο. Είστε ενήμερος για όλες τις ελλείψεις και για όλα τα προβλήματα. Φυσικά επίσης δεν επιρρίπτω αποκλειστικά σε εσάς την ευθύνη για όλα τα κακώς κείμενα. Δυστυχώς το ΕΣΥ διαχρονικά απαξιώθηκε και γι’ αυτό τα προβλήματα είναι πλέον χρόνια.

Θα επιρρίψω, όμως, σε εσάς την ευθύνη για τη σταδιακή εισδοχή των ιδιωτών στα νοσοκομεία της χώρας που ξεκινάει με τα δειλά-δειλά προγράμματα ΣΔΙΤ. Είναι προγράμματα που μοιάζουν εκ πρώτης όψεως πως δεν έρχονται να αλλάξουν κάτι, όμως θεωρούμε πως είναι βέβαιο πως ανοίγουν μία κερκόπορτα για ιδιώτες που θέλουν να μπουν στον τομέα της υγείας.

Αλλά θα επιρρίψω σε εσάς και τη σημερινή κατάσταση των νοσοκομείων και των κέντρων υγείας μετά από έντεκα μήνες δικής σας διακυβέρνησης.

Κυρίες και κύριοι συνάδελφοι, η πρώτη φάση της πανδημίας έκλεισε με θετικό πρόσημο για την πορεία του ιού στη χώρα κάτι που θα πρέπει να το πιστωθεί πρωτίστως ο ελληνικός λαός και οι υπεράνθρωπες προσπάθειες όλου του υγειονομικού προσωπικού, του υποστελεχωμένου, υποχρηματοδοτημένου και κατασυκοφαντημένου ΕΣΥ. Θεωρώ ότι αυτό είναι κάτι στο οποίο μπορούμε να συμφωνήσουμε όλοι.

Η υγειονομική κρίση μας έδειξε περίτρανα την ανάγκη υπεράσπισης του δημόσιου χαρακτήρα της υγείας και όχι τη δημιουργία ενός νέου ΕΣΥ που θα βασίζεται σε ΣΔΙΤ δημιουργώντας μια υγεία για λίγους, με τους πολλούς να πρέπει να αρκεστούν σε ψίχουλα θεραπείας.

Οι εργαζόμενοι στο ΕΣΥ, ιατροί, νοσηλευτές, αλλά και το προσωπικό όλων των κλάδων που είναι κάθε μέρα στην πρώτη γραμμή, φύλακες, υπάλληλοι καθαριότητας, τραπεζοκόμοι και όλοι οι υπόλοιποι, πρέπει να έχουν την έμπρακτη στήριξή μας με προσλήψεις μόνιμου και όχι επικουρικού προσωπικού, με καταβολή των υπερωριών και των εφημεριών που έχουν δουλέψει, με το να γίνεται τεστ σε όλους και σταδιακή αποκατάσταση των μισθολογικών περικοπών που έχουν υποστεί τα τελευταία χρόνια. Δεν θα τους στηρίξουμε με χειροκροτήματα.

Δήλωσε ο Υπουργός λίγο πριν στην πρωτολογία του -θα ήθελα να είναι εδώ για να έχουμε μια απάντηση- ότι είναι θεματοφύλακας του ΕΣΥ. Θα θέλαμε, όμως, να ξέρουμε ειλικρινά αν έχουμε το ίδιο ΕΣΥ στο μυαλό μας όλοι όταν αναφερόμαστε σε αυτό, γιατί φοβάμαι πως το νέο ΕΣΥ που έχει ο Υπουργός και Νέα Δημοκρατία, αυτό που εκείνοι ευαγγελίζονται, είναι φτιαγμένο από τα ίδια παλιά υλικά της ιδιωτικοποίησης, της εμπορευματοποίησης της υγείας και μιας πολιτικής που αντιμετωπίζει την υγεία του λαού, την υγεία των πολιτών ως ένα κόστος που πρέπει να μειωθεί όσο το δυνατόν περισσότερο με μοναδικό στόχο να διασφαλιστούν και να αυξηθούν τα κέρδη των λίγων.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ σας ευχαριστώ.

Πάμε πάλι στους επερωτώντες βουλευτές.

Κύριε Ξανθέ, εσείς είστε στα δεκαέξι λεπτά και κάτι ψιλά, αλλά θα σας δώσω μερικά λεπτά.

Τον λόγο έχει ο κ. Ανδρέας Ξανθός από τον ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Νομίζω ότι είχαμε μια παραγωγική συζήτηση και αν εξαιρέσω λίγο την αλλαγή κλίματος που επιχείρησε η Κοινοβουλευτική Εκπρόσωπος της Νέας Δημοκρατίας, θεωρώ ότι γίνεται σε έναν τόνο ενσυναίσθησης της δυσκολίας των μεγάλων προκλήσεων κυρίως που υπάρχουν και για τη χώρα και για τους ανθρώπους της και για το σύστημα υγείας.

Είπε ο Υπουργός ότι ήταν πολλές ερωτήσεις. Προφανώς, ήταν πολλές ερωτήσεις γιατί υπήρχαν πάρα πολλά θέματα, αλλά νομίζω ότι η ερώτηση τελικά μπορεί να συνοψιστεί σε μία. Η πραγματική ερώτηση, δηλαδή η πολιτική που θέσαμε μέσα από αυτή την παρέμβασή μας ήταν αν η Νέα Δημοκρατία όντως έχει αλλάξει γραμμή και κινείται πλέον σε μια λογική στήριξης και ενδυνάμωσης του δημόσιου συστήματος υγείας ή τώρα που θα περάσει η φάση της πίεσης θα επανέλθει στη συνήθη γραμμή της, του λιγότερου κράτους, της συρρίκνωσης του δημόσιου συστήματος, τη δημιουργία ζωτικού χώρου για τον ιδιωτικό τομέα.

Η απάντηση που δίνουμε σε αυτό το ερώτημα, η πολιτική μας απάντηση, με βάση τη συζήτηση που προηγήθηκε, είναι ότι δεν έχει αλλάξει γραμμή, θα επανέλθει ακριβώς σ’ αυτήν τη λογική.

Θυμίζω ότι έχουν λεχθεί διά στόματος τότε του Αρχηγού της Νέας Δημοκρατίας -υπάρχουν στα Πρακτικά και μπορούμε να τα βρούμε- αιχμές εναντίον του ΣΥΡΙΖΑ που έλεγαν ότι δεν είναι δυνατόν να μην υπάρχει ορθολογική διαχείριση στο σύστημα υγείας και να πλεονάζουν γιατροί και να έχουμε έλλειμμα νοσηλευτών. Αυτά τα έλεγε ο κ. Μητσοτάκης. Ευτυχώς αυτή την περίοδο δεν τολμάει κανένας να μιλήσει για πλεονάζοντες γιατρούς, αλλά και αυτό το λειψό βήμα, το περιορισμένο βήμα που έχετε κάνει με την πρόσληψη συμβασιούχων, αγαπητέ μου Υπουργέ, θα μείνει εντελώς μετέωρο εάν δεν συνοδευτεί με σχέδιο μόνιμων προσλήψεων. Σας το λέμε τόσο καιρό εδώ και δεν έχουμε πάρει καμμία απάντηση.

Το λέω, λοιπόν, ευθέως -γιατί αναφέρθηκε και η κ. Ράπτη προηγουμένως- δεν έχετε προχωρήσει με δική μας πρωτοβουλία, με δικό σας σχεδιασμό, με δική σας Πράξη Υπουργικού Συμβουλίου, με δική σας έγκριση από τα συναρμόδια υπουργεία σε ούτε μία μόνιμη προκήρυξη στο δημόσιο σύστημα υγείας, ούτε μία αυτό τον ένα χρόνο. Οι εννιακόσιες σαράντα δυο, στις οποίες αναφέρθηκε η συνάδελφος, εννοείται ότι ήταν θέσεις που είχαν δρομολογηθεί από την προηγούμενη κυβέρνηση, βγήκαν στον αέρα, πάγωσαν λόγω των εκλογών, πέρασαν οκτώ μήνες για να ξεπαγώσουν και βεβαίως, πρέπει να προχωρήσουν. Ούτε καν οι άλλες χίλιες πεντακόσιες που είχαν πάρει ΠΥΣ για το 2019 και τις οποίες έχετε προαναγγείλει από το Δεκέμβρη του 2019 ότι θα τις προκηρύξετε, ούτε τώρα, μετά από ένα εξάμηνο και εν μέσω πανδημίας και εν μέσω τέτοιας μεγάλης κρίσης δεν έχετε κάνει αυτό το βήμα. Ούτε μία, για να ξέρουμε για τι λέμε!

Επίσης, προς τιμήν του ο Υπουργός αναγνώρισε το βήμα της κάλυψης των ανασφάλιστων.

Εσείς, κυρία Ράπτη, λέτε ξανά αυτή την χιλιοειπωμένη θεωρία ότι αυτό είχε καλυφθεί από σας. Αποφασίστε: Ή μας εγκαλεί ο Υπουργός ότι τους καλύψαμε, αλλά χωρίς να έχουμε διασφαλίσει τους επιπλέον πόρους ή τους είχατε καλύψει εσείς, δεν γίνονται και τα δυο. Ο κόσμος ξέρει πάρα πολύ καλά ότι αυτή ήταν η μεγάλη τομή -η τομή της καθολικής κάλυψης ήταν μια μεγάλη τομή- η οποία έγινε μέσα στην κρίση, μέσα στο μνημόνιο, μέσα στην λιτότητα, ακριβώς επειδή υπήρχε η πολιτική βούληση και υπήρχε και η κοινωνική ευαισθησία και η μεροληψία έναντι των αδύναμων και των αποκλεισμένων. Επειδή ακριβώς δεν είναι για μας ανεκτές οι ανισότητες στη φροντίδα υγείας, γι’ αυτό προχώρησε αυτό το βήμα και φυσικά ούτε τα νοσοκομεία εκτροχιάστηκαν δημοσιονομικά ούτε ελλείμματα υπήρξαν ούτε τίποτα γιατί υπήρξε νοικοκυρεμένη διαχείριση.

Πρωτοβάθμια φροντίδα υγείας: Επίσης, εδώ δεν γίνεται να μας εγκαλείτε γιατί δεν υλοποιήσαμε το δικό μας το σχέδιο και καταφέραμε να ανοίξουμε μόνο το 50% σε συνθήκες λιτότητας και μνημονίου των νέων δημόσιων δομών που δρομολογήθηκαν. Νέες δημόσιες δομές είχαν να ανοίξουν στο σύστημα υγείας είκοσι χρόνια. Εμείς, λοιπόν, καταφέραμε μόνο εκατόν είκοσι επτά να ανοίξουμε, το πενήντα τοις εκατό του στόχου. Και μας εγκαλείτε γι’ αυτό, τη στιγμή που έχει περάσει ένας χρόνος και δεν είχε ανοίξει ούτε μία.

Και φυσικά καλά κάνετε και αξιολογείτε, εμείς δεν έχουμε κανένα πρόβλημα με την αξιολόγηση και είμαστε σίγουροι ότι το έργο το οποίο παράγεται σε αυτές τις δομές είναι θετικό και ο κόσμος το αξιολογεί ήδη θετικά.

Ακούω κάποια πράγματα και από κάποιους ιατρικούς συλλόγους, κυρίως από τον Πανελλήνιο Ιατρικό Σύλλογο, οποίος πολέμησε σκληρά αυτή τη μεταρρύθμιση και γι’ αυτό σε ένα βαθμό, αλλά και λόγω του brain drain φυσικά, δεν είχαμε την ανταπόκριση που θέλαμε σε οικογενειακούς γιατρούς. Ακούω να λένε «μα, μόνο δύο στους δέκα πολίτες έχουν οικογενειακό γιατρό, οι οκτώ στους δέκα δεν έχουν οικογενειακό γιατρό στη χώρα». Βεβαίως, πριν την αλλαγή αυτή δεν υπήρχε κανένας πολίτης που να έχει από το δημόσιο σύστημα υγείας οικογενειακό γιατρό. Καταφέραμε, λοιπόν, εμείς να καλύψουμε τους δύο από τους δέκα. Εσείς έχετε προσθέσει έναν παραπάνω από αυτήν την παρέμβαση.

Τώρα σχετικά με αυτή την ιδέα του δικτύου την οποία και θα συζητήσουμε: Προφανώς πρέπει να υπάρχει δίκτυο των εμπλεκόμενων υπηρεσιών στην πρωτοβάθμια φροντίδα. Το ερώτημα είναι ποια κομμάτια της αλυσίδας θέλουμε να ενισχύσουμε; Θα έχουμε απλώς μια αλυσίδα ή θα ενισχύουμε τις δημόσιες δομές και θα αλλάζει ο συσχετισμός;

Και ένα τελευταίο και αυτό γιατί πραγματικά θεωρώ ότι ήταν άστοχη αυτή η τοποθέτηση από τον Υπουργό του οποίου τη στάση πραγματικά εκτιμώ -και του Υφυπουργού- διότι αυτή την περίοδο προσπάθησε να υπάρχει και δίαυλος επικοινωνίας και χαμηλοί τόνοι γιατί καταλαβαίνουν όλοι τη δυσκολία της συγκυρίας.

Το να μας λέει o κύριος Υπουργός, λοιπόν, ότι διευρύνθηκαν οι ανισότητες επί ΣΥΡΙΖΑ στον τομέα της υγείας, ε, συγγνώμη αλλά είναι καταφανέστατη παραποίηση της αλήθειας!

Σας το είπα. Υπάρχει ένας δείκτης που είναι ο δείκτης της ανισότητας. Είναι οι ανικανοποίητες ιατρικές ανάγκες. Αυτός ο δείκτης ήταν στη χώρα μας πριν την κρίση στο 4% του πληθυσμού, πήγε στο 14,4% -όταν ο μέσος όρος στην Ευρώπη είναι 2%, για να έχουμε μια εικόνα-, εκτινάχθηκε την πρώτη πενταετία της κρίσης και έπεσε τέσσερις μονάδες επί ΣΥΡΙΖΑ. Τώρα είναι στο 10,4% με τα στοιχεία του 2018. Αυτό σημαίνει πολιτική μείωση των ανισοτήτων.

Εγώ ποτέ δεν έχω ισχυριστεί ότι προφανώς με κάποιο μαγικό ραβδί μεταμορφώσαμε την πραγματικότητα. Αυτό το οποίο διασφαλίσαμε, όμως, με τεράστια προσπάθεια, είναι και την επιβίωση και την αξιοπιστία και τη λειτουργικότητα και κυρίως την προσβασιμότητα στο δημόσιο σύστημα υγείας. Και αυτό νομίζω ότι δεν μπορεί κανείς να το αμφισβητήσει.

Κι ένα τελευταίο και κλείνω με αυτό.

Ο νόμος για τη δημόσια υγεία που πρόσφατα ψηφίσατε, αγαπητέ Υπουργέ, ήδη έχει φανεί στην πράξη ότι ήταν κατώτερος των περιστάσεων. Σας το είχαν επισημάνει και τότε εμπειρογνώμονες, άνθρωποι που ασχολούνται με τη δημόσια υγεία. Το αγνοήσατε. Ήδη αυτός ο νόμος δεν μπορεί να συμπεριλάβει τις νέες ανάγκες που έχουν προκύψει λόγω της πανδημίας, τη δημιουργία, για παράδειγμα, ενός μόνιμου μηχανισμού επιδημιολογικής επιτήρησης και παρέμβασης. Έδωσε πολύ μεγάλη βάση στους συμπεριφορικούς παράγοντες, αγνόησε άλλους κοινωνικούς προσδιοριστές και κυρίως, δεν υπήρξε επένδυση στις υπηρεσίες δημόσιας υγείας.

Διότι δεν χρειάζονται μόνο γιατροί και νοσηλευτές στο ΕΣΥ. Χρειάζονται και γιατροί δημόσιας υγείας και κοινωνικής ιατρικής, χρειάζονται οι επόπτες δημόσιας υγείας, χρειάζονται γιατροί εργασίας, χρειάζεται ένα σύνολο επαγγελματιών υγείας που θα μπορούν να θωρακίσουν πραγματικά αυτές τις υπηρεσίες. Αυτό για μας είναι το μεγάλο δίδαγμα. Αυτές είναι οι νέες ανάγκες που λόγω της πανδημίας έχουν αναδειχθεί και έχουν αποκτήσει μεγάλη κοινωνική αποδοχή. Πρέπει με σοβαρότητα και με σχέδιο να προχωρήσουν στο επόμενο διάστημα, για να συγκλίνουμε με τους μέσους όρους της Ευρώπης, όχι μόνο στις κλίνες της εντατικής, το οποίο βεβαίως είναι σωστό, αλλά και στις δημόσιες δαπάνες και στον θεσμό του οικογενειακού γιατρού για την πρωτοβάθμια φροντίδα και στον αριθμό των νοσηλευτών και σε όλους τους δείκτες που πραγματικά θα μας καταστήσουν μια σοβαρή και ισότιμη ευρωπαϊκή χώρα.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κύριε Παπαδόπουλε, οφείλω να σας ρωτήσω αν θέλετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Όχι, έχω καλυφθεί.

**ΠΡΟΕΔΡΕΥΩΝ (Απόστολος Αβδελάς):** Οπότε θα δώσω τον λόγο στον Υφυπουργό, στον κ. Βασίλειο Κοντοζαμάνη για πέντε λεπτά.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Ευχαριστώ, κύριε Πρόεδρε.

Μετά από όσα ανέφερε ο Υπουργός, θα ήθελα να δώσω κάποιες διευκρινίσεις σε όσα αναπτύχθηκαν κατά τις πρωτολογίες και τις δευτερολογίες των κυρίων Βουλευτών.

Είπε στην αρχή της τοποθέτησής του ο κ. Πολάκης ότι έβλεπε όνειρα, τι θα γινόταν στην πανδημία, εάν δεν είχε ενισχύσει η προηγούμενη κυβέρνηση με οικονομικούς πόρους το σύστημα υγείας. Επιτρέψτε μου να πω ότι από τον περασμένο Ιούλιο, που αναλάβαμε τη διακυβέρνηση της χώρας, εμείς ζήσαμε έναν εφιάλτη, προκειμένου να φέρουμε εις πέρας οικονομικά το σύστημα υγείας, την ομαλή λειτουργία των νοσοκομείων και τον εφοδιασμό αυτών.

Σε ό,τι αφορά τα μηχανήματα της περιφέρειας, ναι, υπήρξαν ενέργειες. Έρχονται μηχανήματα από την Περιφέρεια Αττικής με ενέργειες της προηγούμενης κυβέρνησης, της προηγούμενης διοίκησης στην περιφέρεια. Όμως, πρέπει να θυμίσω στο Σώμα ότι δόθηκε παράταση για την παράδοση αυτών των μηχανημάτων, γιατί δεν υπήρξε καμμία απόφαση για τεχνικές εργασίες, προκειμένου να ολοκληρωθούν οι χώροι στα νοσοκομεία, για να υποδεχτούν αυτά τα μηχανήματα. Καμμία προετοιμασία!

Και θα αναφερθώ στο παράδειγμα του «Αγίου Σάββα». Η νέα διοίκηση ολοκλήρωσε τις οικοδομικές εργασίες σε έναν μόλις μήνα. Όλα αυτά, όλος αυτός ο τεχνολογικός εξοπλισμός, όπως ο μαγνητικός τομογράφος, το μηχάνημα ακτινοθεραπείας, παραδόθηκαν. Συγκεκριμένα, ο μαγνητικός τομογράφος παραδόθηκε στις 24 Μαΐου και αρχές Ιουλίου θα μπει σε λειτουργία. Και μέχρι τέλος Ιουνίου μπαίνουν σε λειτουργία και τα υπόλοιπα μηχανήματα, όπως το μηχάνημα της ακτινοθεραπείας. Χρειάζεται προετοιμασία. Δεν έχει σημασία μόνο να παίρνουμε αυτά τα μηχανήματα.

Σε ό,τι αφορά τις προσλήψεις, ειπώθηκε ξεκάθαρα και από τον Πρωθυπουργό το πρωί στην Ώρα του Πρωθυπουργού και από τον Υπουργό Υγείας για την πρόθεσή μας να μονιμοποιήσουμε το νοσηλευτικό προσωπικό. Έχουμε σχέδιο και για προσλήψεις, διότι γνωρίζετε, κύριε Ξανθέ, πώς γίνεται ο προγραμματισμός των προσλήψεων σε συνεργασία με το Υπουργείο Εσωτερικών, πώς δίδονται οι πράξεις Υπουργικού Συμβουλίου, οι πιστώσεις. Και γνωρίζετε πολύ καλά -γιατί έχετε θητεύσει στο Υπουργείο Υγείας- ότι υπάρχουν πράξεις Υπουργικού Συμβουλίου, πιστώσεις από προηγούμενα έτη, αλλά δεν έχουν ακόμα πληρωθεί αυτές οι θέσεις, και υπάρχουν και θέσεις που έχουν κηρυχθεί άγονες. Έχουμε σχεδιάσει άμεσα να ξεκινήσουμε τη διαδικασία πλήρωσης αυτών των θέσεων και να πάμε και σε νέες πιστώσεις, προκειμένου να καλύψουμε ανάγκες με μόνιμες λύσεις στο σύστημα υγείας.

Να θυμίσω, επίσης, ότι την περίοδο του κορωνοϊού προβήκαμε σε μέτρα στήριξης των εργαζομένων στο σύστημα υγείας. Όχι μόνο το έκτακτο επίδομα, ο έκτακτος μισθός, ο οποίος δόθηκε, αλλά νομιμοποιήσαμε με την υπέρβαση των πρόσθετων εφημεριών, όπως είχαμε κάνει και τον περασμένο Οκτώβριο. Αλλάξαμε το πλαφόν στις πρόσθετες εφημερίες από 9% σε 15%, έτσι ώστε να μην υπάρχει πρόβλημα. Ειπώθηκε από μια Βουλευτή του ΜέΡΑ25 ότι έχουν μείνει απλήρωτες εφημερίες. Καμμία εφημερία δεν έχει μείνει απλήρωτη και καμμία εφημερία δεν πρόκειται να μείνει απλήρωτη.

Σε ό,τι αφορά την πρωτοβάθμια φροντίδα υγείας, επιτρέψτε μου να πω ότι το νομοσχέδιο το οποίο το 2016 ψήφισε τότε η κυβέρνηση του ΣΥΡΙΖΑ ουσιαστικά στην πλειονότητά του αφορούσε κάποιες αλλαγές, αλλά κυρίως ήθελε να απαλλαγεί η κυβέρνηση του ΣΥΡΙΖΑ τότε από την ονομασία που είχαμε δώσει εμείς στο ΠΕΔΥ, το Πρωτοβάθμιο Εθνικό Δίκτυο Υγείας. Και τι κάνατε; Νομοθετήσατε πρώτα τις προσλήψεις που θα γινόντουσαν στις τοπικές μονάδες υγείας σε ένα νομοσχέδιο της ψυχικής υγείας και μετά φέρατε προς ψήφιση τον νόμο για την πρωτοβάθμια φροντίδα υγείας. Και είναι τοπικές ομάδες ακόμα και όχι τοπικές μονάδες. Θα δείτε το ολοκληρωμένο σχέδιό μας για την πρωτοβάθμια φροντίδα υγείας σε λίγο.

Και ναι, υπάρχει και σχεδιασμός επιτέλους να υπάρξουν υπηρεσίες ψυχικής υγείας σε επίπεδο πρωτοβάθμιων υπηρεσιών. Διότι είναι ένας τομέας όπου πάσχει η χώρα μας όλα αυτά τα χρόνια.

Και προχωρούμε και με περισσότερες προσλήψεις κυρίως για τις νέες μονάδες εντατικής θεραπείας, προκειμένου να στελεχωθούν γρήγορα αυτές οι μονάδες όσο ολοκληρώνονται τα έργα επέκτασης των κλινών σ’ αυτές τις μονάδες.

Κάνουμε, όμως, και κάτι άλλο. Θεσπίσαμε τις νοσηλευτικές ειδικότητες έτσι ώστε, όπως οι γιατροί κάνουν την ειδικότητά τους, έτσι και οι νοσηλευτές αμέσως μόλις τελειώσουν τη φοίτησή τους στα ανώτατα εκπαιδευτικά ιδρύματα να είναι διαθέσιμοι στο σύστημα υγείας και να μπορούν να εκπαιδευτούν και να εξειδικευτούν.

Έγινε και μία αναφορά στις προσλήψεις του ΕΚΑΒ, στο Εθνικό Κέντρο Άμεσης Βοήθειας. Πράγματι το 2016 με την προκήρυξη 7Κ΄ προσλήφθηκαν διακόσιοι εξήντα τρεις διασώστες και άλλοι σαράντα τέσσερις αργότερα με μία προηγούμενη προκήρυξη, τριακόσιοι είκοσι επτά συνολικά διασώστες στο ΕΚΑΒ. Όμως, μεταξύ 2015 και 2018 συνταξιοδοτήθηκαν διακόσια τριάντα άτομα από το ΕΚΑΒ. Άρα πρέπει να βλέπουμε πάντοτε το ισοζύγιο και να μην στεκόμαστε μόνο στις προσλήψεις οι οποίες γίνονται.

Κύριε Ξανθέ, εγώ είμαι υπέρ της άποψης ότι η Νέα Δημοκρατία κάλυψε τους ανασφάλιστους, κάτι που έχουμε ξανασυζητήσει στη Βουλή, με δύο υπουργικές αποφάσεις το 2014.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Με voucher.

**ΒΑΣΙΛΕΙΟΣ ΚΟΝΤΟΖΑΜΑΝΗΣ (Υφυπουργός Υγείας):** Όχι, το voucher είναι άλλο. Έγινε με δύο υπουργικές αποφάσεις του κ. Άδωνι Γεωργιάδη και του κ. Μάκη Βορίδη. Εσείς ήρθατε μετά και τις αποφάσεις αυτές τις κάνατε νόμο και καλύψατε και κάποιες άλλες περιπτώσεις. Άρα δεν είμαστε κοινωνικά ανάλγητοι ή λιγότερο ευαίσθητοι. Είχαμε τη βούληση και το κάναμε για να καλύψουμε τους ανασφάλιστους, όπως το κάνουμε και τώρα. Και γνωρίζετε πολύ καλά, ειδικά σε ό,τι αφορά τη φαρμακευτική δαπάνη, ότι η δαπάνη για τους ανασφάλιστους έχει ξεπεράσει τα 300 εκατομμύρια ευρώ.

Μιλάμε για ένα σύστημα υγείας του οποίου οι δαπάνες πρέπει πραγματικά να φτάσουν στον μέσο όρο της Ευρώπης. Και, όπως είπε και ο Υπουργός στην εισήγησή του, σημασία δεν έχει πόσα ξοδεύουμε για την υγεία, αλλά πώς τα ξοδεύουμε, δηλαδή πώς κάνουμε αποδοτική χρήση των πόρων.

Και επιτρέψτε μου να πω για μία ακόμα φορά ότι, δυστυχώς, όλα αυτά τα χρόνια το Εθνικό Σύστημα Υγείας κατ’ ευφημισμόν ήταν δημόσιο, διότι είμαστε το τρίτο πιο ιδιωτικοποιημένο σύστημα υγείας σε όλο τον πλανήτη, μετά την Αμερική, το Μεξικό και τη Νότια Κορέα, αν δεν κάνω λάθος. Άρα, λοιπόν, πρέπει πραγματικά να ενισχύσουμε το δημόσιο σύστημα υγείας και να μειώσουμε την επιβάρυνση των νοικοκυριών.

Γνωρίζετε, κύριε Ξανθέ, ότι οι καταστροφικές δαπάνες των νοικοκυριών για την υγεία είναι πολύ υψηλές σε σχέση με τον ευρωπαϊκό μέσο όρο.

Ειπώθηκε, επίσης -και το έχουμε πει πολλές φορές και σε ερωτήσεις που έχουμε απαντήσει, αλλά και στις κυρώσεις των πράξεων νομοθετικού περιεχομένου- για τον ρόλο της πρωτοβάθμιας φροντίδας υγείας στον κορωνοϊό. Ήταν αδύνατον -και δεν έπρεπε να γίνει- να πάρουμε όλη την πρωτοβάθμια φροντίδα υγείας και να την πάμε στη δευτεροβάθμια, προκειμένου να αντιμετωπίσουμε τον κορωνοϊό. Υπήρξε σχέδιο. Η πρωτοβάθμια φροντίδα υγείας ήταν έτοιμη και μάλιστα λειτούργησε σε μεγάλο βαθμό στο πλαίσιο της ετοιμότητάς μας με τα κέντρα υγείας που ήταν αποκλειστικά για COVID-19 και με το δίκτυο της πρωτοβάθμιας. Ζήσαμε και είδαμε εικόνες εφημερίας στα νοσοκομεία της χώρας που θύμιζαν Δεκαπενταύγουστο, όπως άδεια νοσοκομεία τις ημέρες της εφημερίας. Τι καταδεικνύει αυτό; Τον σημαντικό ρόλο της πρωτοβάθμιας φροντίδας υγείας, που μπορεί να γίνει πραγματικά το ανάχωμα, προκειμένου ο πολίτης να μην πηγαίνει άσκοπα στα νοσοκομεία για υπηρεσίες υγείας.

Η κ. Αγαθοπούλου αναφέρθηκε στο εμβόλιο. Εγώ δεν έχω ανακαλέσει ποτέ κάτι που έχω πει για το εμβόλιο. Ο ίδιος ο Πρωθυπουργός έχει πει ότι πρέπει να υπάρξει κοινή στρατηγική για την έρευνα και ανάπτυξη των εμβολίων και για το πώς οι χώρες θα το έχουν στη διάθεσή τους.

Και όσον αφορά την Πρωτοβουλία της Βαλέτα, γνωρίζετε, κύριε Ξανθέ -άλλωστε το είπε πολύ καλά και ο Υπουργός- ότι ναι, είναι μία πάρα πολύ καλή πρωτοβουλία την οποία και εμείς στηρίζουμε, αλλά δυστυχώς δεν έχει δουλέψει μέχρι σήμερα. Μακάρι να τα καταφέρουμε. Αντίστοιχες δυσκολίες υπήρχαν και στην προσπάθεια που έγινε την περίοδο της πανδημίας για την κοινή προμήθεια εξοπλισμού και υλικών για την αντιμετώπιση της πανδημίας της γρίπης.

Ο κ. Πουλάς από το Κίνημα Αλλαγής ανέφερε ότι έγιναν κομματικοί διορισμοί και ότι γι’ αυτό θέλουμε να μονιμοποιήσουμε το επικουρικό προσωπικό. Θα ήθελα να πω στο Σώμα ότι οι προσλήψεις του επικουρικού προσωπικού γίνονται μέσω μιας συγκεκριμένης διαδικασίας, από ηλεκτρονικές πλατφόρμες και με πλήρη διαφάνεια. Είναι ένα έργο της προηγούμενης κυβέρνησης και νομίζω ότι δεν αμφισβητεί κανείς τη διαφάνεια και την πληρότητα της διαδικασίας που ακολουθείται για την πρόσληψη του επικουρικού προσωπικού.

Τελειώνοντας επιτρέψτε μου να πω το εξής. Διερωτήθηκαν κάποιοι πώς θα είναι αυτό το νέο ΕΣΥ. Πράγματι χρειαζόμαστε ένα νέο Εθνικό Σύστημα Υγείας, γιατί το Εθνικό Σύστημα Υγείας συμπλήρωσε τα συντάξιμα χρόνια του. Έχει συμπληρώσει τριάντα πέντε χρόνια λειτουργίας. Και γνωρίζουμε όλοι ότι έγιναν πάρα πολλά πράγματα μέσα σε αυτά τα τριάντα πέντε χρόνια.

Η δυναμικότητα ενός συστήματος δεν μετριέται από τα τετραγωνικά μέτρα των εγκαταστάσεων και από τον αριθμό των κλινών μόνο, αλλά μετριέται από το πόσο ένα σύστημα υγείας μπορεί να ανταποκρίνεται στις ανάγκες των πολιτών, στις ανάγκες του συνόλου του πολιτών, αλλά και στις ανάγκες του κάθε ασθενή χωριστά που προσέρχεται στο σύστημα υγείας. Και αυτός είναι ο στόχος μας, να φτιάξουμε ένα νέο σύστημα υγείας με επίκεντρο τον κάθε πολίτη, έτσι ώστε να ανταποκρίνεται στις ανάγκες που είναι αυξανόμενες στη χώρα μας και να είμαστε σε θέση να έχουμε αποδοτική χρήση των πόρων, ποιοτικές υπηρεσίες υγείας και βεβαίως το μέγιστο επίπεδο υγείας του πληθυσμού.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Κύριε Μπαλάφα, θέλετε να δευτερολογήσετε;

**ΙΩΑΝΝΗΣ ΜΠΑΛΑΦΑΣ:** Όχι, κύριε Πρόεδρε, τα είπε όλα ο κύριος Υφυπουργός.

**ΠΡΟΕΔΡΕΥΩΝ (Απόστολος Αβδελάς):** Καλυφθήκατε, δηλαδή;

**ΑΝΔΡΕΑΣ ΞΑΝΘΟΣ:** Καλυφθήκαμε, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κηρύσσεται περαιωμένη η συζήτηση επί της υπ’ αριθμόν 22/11/27-5-2020 επίκαιρης επερώτησης, με θέμα:«Τα προβλήματα στη διαχείριση της πανδημίας και οι προτεραιότητες για την επόμενη μέρα στο Εθνικό Σύστημα Υγείας».

Κυρίες και κύριοι συνάδελφοι, έχουν διανεμηθεί τα Πρακτικά των κατωτέρων συνεδριάσεων: Τετάρτης 11 Μαρτίου 2020, Πέμπτης 12 Μαρτίου 2020, Παρασκευής 13 Μαρτίου 2020, Τρίτης 17 Μαρτίου 2020, Τετάρτης 18 Μαρτίου 2020, Πέμπτης 19 Μαρτίου 2020 και Πέμπτης 26 Μαρτίου 2020 και ερωτάται το Σώμα αν τα επικυρώνει.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Συνεπώς τα Πρακτικά της Τετάρτης 11 Μαρτίου 2020, της Πέμπτης 12 Μαρτίου 2020, της Παρασκευής 13 Μαρτίου 2020, της Τρίτης 17 Μαρτίου 2020, της Τετάρτης 18 Μαρτίου 2020, της Πέμπτης 19 Μαρτίου 2020 και της Πέμπτης 26 Μαρτίου 2020 επικυρώθηκαν.

Και αφού σας ευχαριστήσω όλους, θα ήθελα να σας ευχηθώ καλό Σαββατοκύριακο, η Παναγιά μαζί σας, με το καλό όπου κι αν πάτε και κυρίως να τα ξαναπούμε τη Δευτέρα!

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 16.46΄ λύεται η συνεδρίαση για τη Δευτέρα 15 Ιουνίου 2020 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**